
Summary 

The theme of this report is the status of the freedom of speech in contemporary 
Norway. Based on a varied set of data, the authors explore attitudes towards and 
experiences of expression in public among different groups in the population, 
with a particular focus on the social and cultural preconditions for exercising 
freedom of speech. The report also analyzes the perspectives of the media 
industry and journalists on ongoing structural change within the mass media, 
and it provides an overview of central juridical changes within the domains of the 
freedom of the press and the freedom of information. 

The baseline for the report is the White Paper on the Freedom of Speech 
(NOU 1999:27), which was published in 1999. Since then important societal 
change processes in Norway, and globally, have impacted on the conditions for 
the freedom of speech. The report targets three such overall change processes: 
an increasingly multicultural and multireligious society, the impact of digitaliza- 
tion on the participation of citizens, on established media structures and on the 
capacity of states and private actors to surveil and make use of private data, and 
finally cultural changes within working lite. 

The report is composed by ten independent chapters, in addition to an intro- 
duction and a conclusion. 

In Chapter 1 Jon Wessel-Aas describes the legal development in the domain 
of the freedom of the press, mainly based on the period from 1999 to 2014. On 
the one hand, the freedom of the press has been strengthened with regard to 
the right to publish without interference and with regard to the right to protect 
journalistic sources, Wessel-Aas argues. On the other hand, press freedom risks 
being undermined by an opposite development when it comes to freedom of 
information, especially due to rather dramatic expansions of law enforcement 
and intelligence authorities' powers to conduct various forms of secret surveil- 
lance in electronic communications. 

In Chapter 2 Bernard Enjolras and Kari Steen-Johnsen discuss the social and 
normative conditions for the freedom of speech in Norway, based on a represen¬ 
tative survey of the population. They ask which types of utterances are seen as 
acceptable on different arenas in Norway, and whether certain groups are more 
likely to withhold their own opinion, out of fear of offending others or of being 
exposed to ridicule. Their analysis shows that the Norwegian population tends to 
balance the value of the freedom of speech against other social values, such as 
the value of protecting vulnerable groups and of not offending or harming partic¬ 
ular groups or religions. There is a high degree of consensus on the balance of 
values: a majority chooses the middle standpoints. A clear distinction is made 
between the private and the public spheres, and more is seen as normatively 

acceptable in the private sphere than in work life, the mass media and social 
media. The authors show that social and moral considerations play an important 
role in shaping processes of self-censorship, or in their words, self-limitation. 
Depending on the perspective on freedom of speech, such self-limitation will be 
interpreted differently. One important point however, is that self-limitation may 
lead to spirals of silence if certain groups systematically limit their expression 
more than others. Women are particularly prone to such self-limitation. 

Chapters 3 and 4 are centered on the conditions for the freedom of speech 
in a multicultural and multireligious society. In Chapter 3 Arnfinn H. Midtbøen 
and Kari Steen-Johnsen study the experiences of ethnic and religious minorities 
based on qualitative interviews with 17 active participants in the Norwegian public 
debate. Based on their study, they conclude that minority status is always of 
some importance when participating in public debate, in the sense that (almost) 
all informants have had negative experiences related to their ethnic or religious 
minority background. Still, the frequency and intensity of such experiences vary 
strongly with other factors, such as gender, political position, debate theme, and 
the arena of expression. The analysis also shows that ethnic and religious minori¬ 
ties in some instances limit their own expression in view of potential reactions 
either from the majority or the minority population. Still, a story of change since 
the 1990s is also visible in the data, in the sense that a plural set of voices have 
emerged and that more possibilities for minorities to take on different ideological 
positions exist today. In order to provide a broader picture of the conditions for 
freedom of speech as experienced by ethnic minorities, the qualitative data are 
supplemented with a survey of the population of non-western immigrants and 
descendants. 

In Chapter 4 Jon Rogstad discusses the boundaries that are drawn between 
freedom of speech and freedom of religion in Norwegian mass media. Based 
on 12 qualitative interviews with journalists, editors and cartoonists, and on a 
survey of members of the Norwegian Journalist Association, he asks to what 
extent Norwegian mass media experience threats related to publishing news 
with content that is critical of religion, and how they tackle such situations. 
He also asks which considerations media make about what is acceptable and 
wise to publish, and how this has changed over time. Rogstad's analysis shows 
that Norwegian media receive a limited amount of threats related to religious 
criticism, but there are still indications that such threats may have an impact 
on the angle and presentation of news. He also shows that Norwegian media 
reflect thoroughly upon the balance between religious criticism and respect for 
religion, and that they feel that they have learnt how to better handle this balance 
since the publication of the Mohammed cartoons in 2005. This is not the least a 
question of language use and formulation, and about taking the experiences the 
experiences of believers into account. 

Chapters 5 and 6 target two professions that play important roles in exer- 
cising and enabling the freedom of expression in a society: journalists and 
professional artists. In Chapter 5 Anna Grøndahl Larsen and Karoline Andrea 
Ihlebæk ask how Norwegian news media conceive of and strategically handle 
ongoing structural change within the sector, with an emphasis on the impact 
of digitalization. The chapter is based on qualitative interviews with 15 editors- 
in-chief and digital strategists in major Norwegian media houses and a survey 
of Norwegian journalists. The results show that both editors and journalists 
take an ambiguous attitude towards digitalization and its concomitant change 
processes. On the one hand digitalization triggers innovation, new ways of 
researching news stories and communicating with the public, as well as new 
ways of targeting content. On the other hand, digitalization challenges quality 
journalism by eroding established business models, and by introducing new, 
more quantitative measures of quality. The authors underscore that there is a 
variety of viewpoints among the interviewees, not the least depending on their 
strategic position. 

In Chapter 6 Tore Slaatta delves into how fiction writers and visual artists 
experience the conditions for freedom of speech in Norway. Based on a survey of 
members of the Norwegian Association of Authors (Norsk Forfatterforening) and 
the Norwegian Association of Visual Artists (Norske Billedkunstneres forening) 
the author asks whether these two groups of artists experience their freedom 
of expression as sufficiently protected, whether they see the conditions for 
free speech as stable or changing, and which are the particular challenges to 
exercising free speech as seen from their profession. Overall, the participants 
in the survey feel that their freedom of expression as artists is well protected 
legally. But some artists have experienced forms of critical reception of their art 
in the public sphere that they conceive as potentially limiting, for example when 
writers are confronted with the impact of their work on the privacy of individuals. 
Public financing is seen as an important guarantee of the freedom expression 
within art. 

Chapters 7 and 8 place their focus on how digitalization influences participation 
in and the quality of public debate. In Chapter 7 Karoline Andrea Ihlebæk exam- 
ines how chief editors and debate editors reflect on their editorial responsibility 
and the administration of the public debate. Based on interviews with 12 chief 
editors and 12 debate editors in Norwegian newspapers, the Director-General, the 
News Editor and two debate editors in the Norwegian Broadcasting Corporation, 
Ihlebæk demonstrates that the facilitation of public debate has become an area of 
great strategic importance in the digital age, and that the use of internet and social 
media has become imperative for spreading content and finding new voices. She 
also discusses the dilemmas that editors face when deciding upon the appropriate 
level of editorial control. Ihlebæk points out that the digital transformation has 

been positive for the freedom of speech and the plurality of voices in the public. 
Editors have become more dependent on being attentive to the public and to use 
them as gatewatchers and distributers of content. At the same time the influx 
of new of voices and the nature of online debate put more pressure on debate 
editors in terms of taking difficult decisions quickly regarding the limits of free 
speech and how offensive utterances should be handled. The chapter concludes 
by pointing out that the editorial adminstration of the public debate will always, 
by necessity, be a complicated matter, not the least the task of drawing the line 
between acceptable and non-acceptable opinions. One way forward is to keep 
discussing the limits of free speech and the normative ideals for public debate 
with the public, in order to raise public awareness about these topics. 

In Chapter 8 Bernard Enjolras and Kari Steen-Johnsen analyze social media 
as particular arenas for public debate. They ask what characterizes such arenas, 
structurally and culturally, and which social mechanisms may impede on free 
expression by citizens in the digital public sphere. Based on the population 
survey and on the survey of the minority population they examine two such 
mechanisms: i) the occurrence of harassment and threats, and ii) self-limitation 
caused by the fear to offend others or to harm one's own reputation.The results 
in the chapter show that both these mechanisms have some relevance in the 
Norwegian context. Even though the occurrence of harassment (ubehagelige 
kommentarer) does not seem exceedingly high when compared to studies from 
other countries, harassment strikes unevenly and may cause particular groups 
to withdraw from public debate. When considering whether to utter an opinion 
in social media, the risk of offending others, of being ridiculed or to see one's 
own reputation harmed plays a potential role for many of the respondents. 
Women and people that lean towards the right side of the political spectrum 
are particularly prone to limit the expression of their own opinion based on such 
concerns. 

Chapters 9 and 10 examine the conditions for the freedom of speech within 
Norwegian working life. In Chapter 9 Sissel C. Trygstad discusses the general 
conditions for the freedom of speech in working life, based on the population 
survey and on a reading of decisions made by the Ombudsman. She asks which 
formal and informal limitations may be identified on the freedom of speech of 
employees, and also analyzes how the right to expression and loyalty towards 
the employer are balanced. Trygstad shows that there exists a set of formal and 
informal limitations to the right to expression, and that these are particularly 
expressed in the public sector. She also finds that many accept the right of an 
employer to limit expression of employees if this may harm the reputation of 
the organization. In sum, there may seem to be a movement towards forms 
of leadership, in particular in the public sector, which reduce the freedom of 
expression in Norwegian working life. 


Status for ytringsfriheten i Norge - Fritt Ords monitorprosjekt 



Summary 


6 


In Chapter 10 Sissel C. Trygstad and Anne Mette Ødegård analyze the 
conditions for whistleblowing as seen from the side of Norwegian employees. 
Based on data from the population survey, the authors examine the amount 
of whistleblowing, and whether whistleblowing is conceived as a system 
that functions according to its intentions and whether it leads to a result. The 
study confirms results from other studies by showing that there is a relatively 
high degree of whistleblowing activity among Norwegian employees. Still, a 
significant proportion of employees who become aware of critical issues, do 
not blow the whistle, and many experience that whistleblowing has no effect. 
The presence of formalized routines for whistleblowing significantly enhances 
the potential for whistleblowing and for positive effects of taking action. Based 
on this analysis the authors raise the question of whether the rights related to 
whistleblowing have served to expand the freedom of expression of employees. 

The report concludes by a reflection upon the sum of findings in the different 
chapters, and puts forward a tentative conclusion about the status for the 
freedom of speech in Norway at the current time. 

Among the major processes that may have enhanced the conditions for 
the freedom of speech during the past 15 years is the legal affirmation of the 
freedom of the press, and the opening up for participation in public debate by 
large groups of the population. As part of this, the study of elite speakers within 
the minority population indicates a shift towards a greater plurality of voices, and 
the opening up of a larger spectrum of possible positions for both ethnic and 
religious minorities. Likewise, perspectives taken from the media itself indicate 
that these are in the process of adapting to a new environment. The study of 
the handling of religious criticism within Norwegian media houses show that 
even though religious criticism is contentious and difficult to handle, the media 
believe that they have obtained more wisdom and maturity in such matters since 
the time of the Mohammed Cartoons. Also when it comes to the direct impact 
of digitalization, interviews with representatives of the media houses suggest 
that even though the opening up of mass media's own platforms for the public 
through commentary fields comes with a range of challenges, it is also seen as 
something that enables established media to better fill the role as an infrastruc- 
ture for the freedom of speech in society. Depending on positions, many media 
houses also see potentials for the enhancement of critical journalism as part of 
digitalization. 

On the other hand, the report points out a set of challenges to the freedom 
of expression in Norway at the current time, both linked to the effects of digita¬ 
lization and to global and cultural change. In the area of law, the report argues 
that the enhancement of press freedom the past 15 years risks to be under- 
mined by expansions of law enforcement and intelligence authorities' powers 
to conduct various forms of secret surveillance in electronic communication. 

Within working life some negative traits are apparent, that relate to formal and 
informal impediments on the possibility to discuss working life issues critically in 
public and to the possibility for, and impact of, whistleblowing. Within the press, 
there is strong concern about the potential for finding new and viable business 
models with the decline of print media, and also, as expressed by journalists, a 
concern for whether digitalization might lead to a less critical journalism, that is 
measured more by the quantity of clicks than by quality. 

The report also raises a number of points related to the form and culture 
of public debate through digital media, whether in the commentary fields or 
in the unedited space of social media. Of special interest is whether particular 
social processes within public debate might lead to the occurrence of "spirals 
of silence" meaning that minority standpoints on various issues may become 
invisible or less heard than other standpoints. One such mechanism is related to 
how some types of status, such as being a woman, or being an ethnic minority 
are made relevant to the debate, rather than the content of the argument. We 
have shown that those groups who are exposed to this kind of argument tend 
to withdraw from the debate more easily than others. One other mechanism is 
related to the perceived normative climate for expression, and to self-limitation 
or self-censorship as part of a wish to conform to the norm. The report shows a 
high degree of consensus around the need to balance freedom of speech with 
the protection against racism and the protection of vulnerable groups. It also 
shows that many would limit their own expression in order to avoid offending 
others, or out of fear of being exposed to ridicule or to harm their reputation. 
Such processes of self-limitation are more common to women and to people on 
the right side of the political spectrum than to others. Even though there may 
be good reasons for holding back on your opinion in order to avoid offending or 
hurting others, in some forms, processes of self-limitation may still be conceived 
as hindrances to the exercise of freedom of speech in Norway. 

The report concludes by a set of normative reflections. The digital democra- 
tization of the public sphere that we are witnessing may lead to unwanted and 
pardoxical effects on public culture if it is not balanced by a shared ethical frame 
of reference. Edward Shils' concept of civility may present one possible such 
ethical frame. Civility denotes a norm of conduct for participating in the public 
sphere.This norm implies that one treats utterances and speakers that represent 
other ideas of "the good" with the same dignity as utterances and speakers who 
share the same idea of the good as oneself. In other words, civilty implies that 
one bestows the same dignity upon everybody, whether they belong to one's 
own community of opinion or not. This ethics neither considers the content of 
utterances, nor the different aims of public debate. It is compatible with both 
agreement and conflict, with the one condition that opponents are not treated 
as enemies, but as members of the same society. 

Innledning 

Denne rapporten omhandler erfaringer og holdninger til ytringsfrihet som verdi i 
Norge. Den tar pulsen på vurderinger av den frie ytring i befolkningen generelt, 
og blant enkelte grupper og profesjoner som med sitt virke eller bakgrunn kan 
sies å ha et nærere eller mer sårbart forhold til den offentlige ytringen enn andre. 
Forfatterne bak rapporten undersøker den offentlige ytringens status, innbefattet 
hva som trekker denne statusen ned eller løfter den. Kunnskapen som ligger til 
grunn baserer seg først og fremst på befolkningens og gruppers vurderinger. 
Selv om rapporten inkluderer en gjennomgang av rettstilstanden når det gjelder 
pressefriheten, og dessuten mediebransjens syn på de strukturelle endringer 
den for øyeblikket gjennomgår, ligger tyngdepunktet av det som her presen¬ 
teres ikke på offentlig politikk eller på ytringsfrihetens formelle strukturer. Fokus 
rettes først og fremst mot betingelsene for deltagelse i det offentlige ordskiftet 
i Norge, sett fra befolkningens og fra ulike profesjonsgruppers side. Vi har ikke 
hatt som ambisjon å se dette i en historisk sammenheng, men gir en oversikt 
over dagens situasjon. 

Vårt prosjekt overtok stafettpinnen fra Ytringsfrihetskommisjonen, men 
vi fortsatte på vår egen måte. På slutten av 1990-årene la kommisjonen frem 
en omfattende utredning som munnet ut i forslag til endringer i Grunnlovens 
pgf. 100. Dette var et bemerkelsesverdig kommisjonsarbeid som grep an 
arbeidet om ytringsfriheten som et normativt tema. Det var kommisjonens 
mandat. Når kommisjonens utredning fremdeles er meget leseverdig og relevant 
har det sin bakgrunn i at den forholdt seg prinsipielt til denne grunnleggende 
rettigheten. Den bestilte empiriske undersøkelser som diskusjonsgrunnlag, men 
ytringsfriheten ble konsekvent drøftet i lys av demokratiet som samfunns- og 
styreform. Kommisjonen diskuterte også aktuelle spørsmål som politisk reklame 
og blasfemi, men da prinsipielt, ikke ut fra andre politiske målsettinger som 
eksempelvis motvirkning av økonomiske forskjeller. Selv om kommisjonen 
ble ledet av en historiker og ellers var representert ved ulike profesjoner og 
vitenskapelige disipliner, ble ytringsfriheten adressert som et grunnleggende 
normativt spørsmål. 

På bakgrunn av forandringer i det norske samfunnet, som alt var på god vei i 
1990-årene og akselererte etter tusenårskiftet, ble det naturlig og påkrevet med 
et supplerende perspektiv på ytringsfrihetens kår i Norge. Vi har tatt utgangs¬ 
punkt i tre endringstendenser: 

Det gjelder for det første den kulturelle og religiøse pluralismen. Ledende 
demokratiteoretikere som John Rawls, Ronald Dworkin og Jurgen Flabermas 
tok dette som et grunnpremiss i sine arbeider om det liberale demokrati på 
begynnelsen av 1990-årene. Også i Norge er verdimangfoldet for lengst blitt 

et hovedtema i diskusjoner om demokratiet: Hvordan kan man finne frem til 
en felles forestilling om demokrati i et samfunn som består av mange ulike 
moralske og religiøse doktriner? Ett svar som samler liberalere er at ytrings¬ 
friheten må oppleves som reell og levende for alle grupper, og at særlig dens 
offentlige karakter gjør det mulig å finne noe felles å bygge på for den politiske 
styringen av samfunnet. 

For det andre legger vi vekt på medieutviklingen, fordi medier i ulike fasonger 
utgjør ytringens og offentlighetens bærere og formgivere. Vi skriver formgivere 
fordi en triviell sannhet er at mediene gir fasong og valør til meddelelser og 
diskusjon. I stor grad lar medier og budskap seg skille bare analytisk; i realiteten 
er de sydd sammen. En tanke tilpasses sitt medium, og den vil også forstås 
på bakgrunn av mediet (f.eks. et demonstrasjonstog, en avisforside eller i et 
kommentarfelt på Internett) som bringer den ut i det offentlige. Fra midten av 
1990-årene oppsto en serie medier for ytring og diskusjon på basis av internett 
og web som pakket og presenterte offentlige utsagn og meningsutveksling på 
nye måter. Mye tyder på at det oppsto en ny skillelinje i offentligheten mellom 
en eksklusiv og nokså konform «smal» riksmedie- og elitepreget offentlighet, 
og en annen sterkt utvidet «bred» offentlighet av mangslungent innhold på 
blogger, kommentarfelt og i sosiale medier. Dette gjør det vanskelig å oppnå 
en helhetlig oversikt. Det offentlige ordskiftet ser svært forskjellig ut avhengig 
av hvor man betrakter det fra. Et eksempel: Etter det svenske riksdagsvalget 
i september 2014 oppsto debatten om svenskene hadde våget å ta debatten 
om innvandring og flyktningpolitikk, eller om den var feid under teppet av det 
politiske establishment. Det er fullt mulig at svaret er begge deler; at debatten 
om dette var livlig i den brede - og i stor grad nettbaserte - offentligheten, men 
marginal i elitens «smalere» offentlige arenaer. Som i tilfellet med den kulturelle 
pluralismen er spørsmålet: hvordan skal samfunnet forholde seg til denne nye 
komplekse kommunikasjonstilstanden? Hvordan kan den brede og den smale 
offentligheten berike hverandre? Kan denne arytmien i det hele tatt omdannes 
til opinion som basis for politiske beslutninger? 

For det tredje er det norske samfunnet innhentet av internasjonale libera¬ 
listiske tendenser. Det gjelder blant annet i deler av mediesektoren som har 
vært regnet for både børs og katedral, der avkastning er satt foran stabilitet. 
Sammen med teknologisk innovasjon har dette medført sterkere konkurranse, 
nedleggelser og oppkjøp. Også i arbeidslivet generelt har internasjonalisering 
og ustabile eier- og lederforhold medført kompleksitet og press på arbeids¬ 
takerne. Også i offentlig sektor er det hevdet at kravet til lojalitet fra ledelsen er 
blitt skjerpet i forbindelse med omstruktureringer, nedleggelser eller dårligere 
arbeidsmiljø. «Omdømme» er som kvasietisk norm oppvurdert i både offentlig 
og privat sektor, og spørsmålet er hvilke betingelser det gir for den som vil 
melde fra om utilbørlige forhold. Den nye disiplineringen av virksomheter og 

arbeidsliv (ofte knyttet til såkalt New Public Management) kan heve terskelen for 
å si i fra. Vi spør: Gjelder den fulle ytringsfrihet også for arbeidstakere? Hvordan 
håndteres dilemmaet mellom lojalitet og anstendige arbeidsforhold? 

Vi tilbyr ikke endelige svar på alle disse vanskelige spørsmålene, men noe like 
viktig: Viten som gjør det mer meningsfullt å besvare dem, eller i det minste ta del 
i diskusjonen om dem. Vårt forskningsprosjekt og bidragene i denne rapporten 
skiller seg fra Ytringsfrihetskommisjonen ved at vi ikke arbeider normativt. Vi 
opererer analytisk deskriptivt og sosiologisk. Vi vil ikke finne de rette normene, 
men de normene som finnes. Det betyr ikke at vi bare presenterer flate kartleg- 
ginger - en selvsagt del av et arbeid som dette er å drøfte funn i lys av annen 
teoretisk og empirisk viten om temaet. I dette ligger også at vi ikke først og 
fremst betrakter ytringsfrihet som et rettslig spørsmål, om hvor grensen skal gå 
mellom det legale og illegale. Ytringsfrihet er her betraktet som en verdi og som 
normer, som lever uavhengig av rettens regler. Det har ytringsfriheten til felles 
med andre former for frihet og andre verdier som sosialt fellesskap, lojalitet 
og trygghet. Vi er ute etter allmenne (og noen spesifikke) oppfatninger om den 
offentlige ytringen. Dette kan i sin tur danne basis for en diskusjon om hvor 
grensene for den rettslige beskyttelsen skal gå. 

Vår sosiologiske tilnærming tilsier at vi holder større avstand til de ideelle 
fordringene som normativ politisk teori og rettstenkning har vært sterkt preget 
av siden begynnelsen av 1990-årene. Vi er mindre opptatt av hvordan det norske 
demokratiet ideelt bør bli, enn hvordan det oppleves i dag. Samfunnsviterne 
(og vår kjære jurist) i dette prosjektet har ulikt syn på normativismen, som fikk 
ny oppsving i demokratiteorien på begynnelsen av 1990-årene. Bølgen fra blant 
annet Rawls og Habermas la stor vekt på betegnelsen «det deliberative demo¬ 
krati», dvs. potensialet i offentlig meningsutveksling som basis for rasjonell poli¬ 
tikk. Det er ikke nødvendig for vårt prosjekt. Vårt anliggende er, med de nevnte 
divergerende tendensene som bakgrunn, å tegne kart over ytringslandskapet i 
Norge som debatten om dette landskapet behøver. 

I sosiologisk lys er denne pluralismen, eller divergensen, i offentligheten 
intet nytt. Moderne samfunn har utviklet seg ved at moralnormer og verdier har 
splittet seg opp. Etter femti år med migrasjon lever ulike verdier side om side 
i det norske samfunnet- som i alle vestlige samfunn. Likeledes tolkes normer 
om hva som er godt eller sant på meget forskjellig vis innenfor ulike sektorer 
som kunst, vitenskaper og journalistikk. Som et nettverk av offentlig diskusjon, 
konflikt og refleksjon utgjør offentligheten et møtested for oppfatninger og 
normer i disse sektorene og preges av dette mangfoldet. Det eksisterer sterke 
forventninger til at offentligheten, som en sosiolog har kalt 'samfunnets hellige 
ånd', skal evne å skape orden eller en viss konvergens i denne kompleksiteten. 
Våre undersøkelser kan bidra til diskusjonen om hvorvidt disse forventningene 
er spent for høyt. 

I lys av disse trekkene ved offentligheten bidrar vår undersøkelse for det første 
med en demokratisering. Mange store debatter føres i hva vi ovenfor kalte den 
«smale» offentligheten, som i praksis innbefatter svært få og lite representative 
stemmer i forhold til befolkningen. Med våre undersøkelser av hvordan folk flest 
erfarer og opplever ytringsfrihetens sosiale betingelser, gir vi ordet til langt flere 
enn dem som frekventerer det offentlige ordskiftet. For det andre presenterer 
vi dybdestudier; holdninger innhentet fra særskilte grupper som enten har et 
spesielt forhold til den offentlige ytringen (kunstnere, forfattere, journalister), 
eller som opplever seg som sårbare i offentlighetens søkelys (individer med 
innvandrerbakgrunn, potensielle varslere). 

Fremfor alt leverer vi med denne rapporten et bidrag til spørsmålet om offent¬ 
ligheten som samfunnsressurs. Ekstern regulering av offentligheten er i vårt 
liberale samfunn ikke lenger en aktuell opsjon. Den gjenværende muligheten 
er regulering som selvregulering i og rundt den kommunikative prosessen i seg 
selv. Den fremste måten offentligheten kan styres på er med refleksjon; via 
debatten om debatten. Slike diskusjoner er intet nytt. Debatter har alltid fremfor 
alt inneholdt klager over debatten. Ikke få meningsutvekslinger i mediene ender 
med kritikk av motpartens debattstil. Det kan likevel hevdes at offentligheten 
i voksende grad har tilegnet seg måter å debattere seg selv på, og ikke minst 
tematisere offentligheten som samfunnsfenomen. I voksende grad har offentlig¬ 
heten avtegnet seg med tydeligere offentlig kontur, og altså blitt tema for debatt 
i seg selv. Slike debatter om debatten tar blant annet opp offentlighetens temaer, 
saklighet, hvilke debatter som blir tatt eller ikke tatt, adgangen for ytterliggående 
standpunkter, og terskelen for hatefulle ytringer på Internett. Våre undersøkelser 
opplyser den norske offentligheten med hva borgerne selv mener er sentrale 
utfordringer for den samme offentlighet, og hvordan den behandler dem. 

Rapportens oppbygning 

Rapporten består av fem hoveddeler, hver med to kapitler. 

Del I i rapporten tegner det store bildet, og omhandler ytringsfrihetens hold¬ 
ninger og regelverk. I Kapittel 1 (side 17) beskriver jurist Jon Wessel-Aas den 
rettslige utviklingen på pressefrihetens område, og viser hvordan en styrking av 
rettstilstanden når det gjelder den publisistiske friheten potensielt undergraves 
av utviklingen når det gjelder kommunikasjonsfrihet. I Kapittel 2 (side 33) 
drøfter Bernard Enjolras og Kari Steen-Johnsen de sosiale, normative forutset¬ 
ningene for ytringsfrihet i Norge, basert på befolkningsundersøkelsen. De spør 
om hvilke typer ytringer som oppfattes som akseptable på ulike arenaer i Norge, 
og om i hvilken grad bestemte grupper velger å holde meningene sine tilbake, 
av frykt for å støte andre eller selv å bli latterliggjort. 

Del II tar for seg vilkårene for ytring i det flerkulturelle og flerreligiøse Norge. 

I Kapittel 3 (side 53) undersøker Arnfinn H. Midtbøen og Kari Steen-Johnsen 

hvilke erfaringer aktive meningsytrere blant etniske og religiøse minoriteter gjør 
seg i det offentlige norske ordskiftet, og hvordan de reflekterer over og hånd¬ 
terer sin egen rolle. Blant de sentrale spørsmålene er hvorvidt det eksisterer 
spesifikke betingelser for ytring for etniske og religiøse minoriteter, og hvordan 
disse betingelsene eventuelt varierer med kjønn, politisk ståsted og debatt-tema 
og -arena. I Kapittel 4 (side 79) fokuserer Jon Rogstad på grensedragninger 
mellom ytringsfrihet og religionsfrihet i norske medier. Han undersøker hvorvidt 
journalister, redaktører og karikaturtegnere opplever trusler knyttet til religions- 
kritiske publiseringer og hvordan de håndterer dette. Videre spør han hvilke 
avveininger mediehusene gjør seg når det gjelder hva det er riktig å publisere, 
og hvordan dette har endret seg over tid. 

Del III omhandler ytringsfrihetens infrastrukturer og profesjoner. Her rettes 
fokus mot mediene og mot kunstnerprofesjonene. I Kapittel 5 (side 107) spør 
Anna Grøndahl Larsen og Karoline Andrea Ihlebæk hvordan norske medier 
oppfatter og strategisk håndterer de strukturelle endringene bransjen for 
øyeblikket er inne i, med vekt på konsekvenser av digitaliseringen. I Kapittel 6 
(side 126) undersøker Tore Slaatta hvordan norske forfattere og billedkunstnere 
vurderer ytringsfriheten i Norge anno 2014, med utgangspunkt i sitt eget virke. 

Del IV fokuserer på digitaliseringens konsekvenser for deltagelse i offentlig 
debatt. I Kapittel 7 (side 153) undersøker Karoline Andrea Ihlebæk hvordan 
sjefsredaktører og debattredaktører tilrettelegger for og håndterer den offent¬ 
lige debatt. I Kapittel 8 (side 167) gjør Bernard Enjolras og Kari Steen-Johnsen 
en analyse av befolkningens aktivitet i og deltagelse i ytringer gjennom sosiale 
medier med tanke på om slike medier virkelig utvider borgernes ytringsmulig- 
heter. De spør om formen og tonen i sosiale medier kan føre til at individer 
skremmes bort fra disse arenaene. Videre spør de om trekk ved sosiale medier 
og den typen offentlighet de representerer i seg selv kan bidra til at en del lar 
være å ytre meningene sine. 

Del V fokuserer på arbeidslivet. I Kapittel 9 (side 184) tar Sissel G.Trygstad 
for seg ytringsfrihetens kår i arbeidslivet generelt, med vekt på spørsmål om 
forholdet mellom ytringsrett og lojalitet, og om hvordan dette reguleres formelt 
og uformelt. I Kapittel 10 (side 206) retterTrygstad fokus mot varsling. Basert på 
data fra spørreundersøkelsen undersøker hun først forekomsten av varsling og 
hvorvidt varsling virker og fører frem. Deretter reiser hun spørsmål om sammen¬ 
hengen mellom varsling og ytringsfrihet, mer presist om retten til varsling har 
utvidet arbeidstagernes ytringsfrihet. 

Rapporten avsluttes med en refleksjon over helheten av funnene som er 
presentert i de ulike kapitlene, og et bud på status for ytringsfriheten i Norge. 

Kapittel 1: Pressefrihetens kår i 2014: 
Ett skritt frem - og to tilbake? 

Jon Wessel Aas 


1.1 Innledning 

Den overordnede problemstillingen som skal behandles i dette kapittelet, er den 
rettslige utviklingen fra 1999 til 2014 med hensyn til pressefrihetens kår. Presse¬ 
frihet er dels betinget av at det ikke eksisterer for mange rettslige begrensninger 
i hva som lovlig kan publiseres. Den er også betinget av at det eksisterer en 
underliggende infrastruktur av så frie informasjonskanaler som mulig, hvor rele¬ 
vant informasjon kan tilflyte pressen. 

I to delutredninger i dette prosjektet har jeg sett nærmere på den rettslige 
utviklingen ved to viktige sider av de nevnte betingelsene. I den sammenheng 
har jeg behandlet henholdsvis: 

• Utviklingen av pressefrihetens rettslige grenser fra 1999 til i dag, når det 
gjelder begrensinger som er begrunnet i hensynet til enkeltindividers person¬ 
vern (Delutredning I) 

• Utviklingen i samme periode av statlig kontroll med og overvåkning av 
borgernes kommunikasjon, og dens betydning for ytrings- og pressefriheten 
(Delutredning II). 1 

At det i begge sammenhenger er tatt utgangspunkt i 1999, er ikke tilfeldig. For 
det første var det i 1999 at vi sist hadde en offentlig utredning av ytringsfrihetens 
kår i Norge, gjennomført av kår i Norge, gjennomført av Ytringsfrihetskommi- 
sjonen. 2 For det andre er årtusenskiftet også et slags dreiepunkt i rettsutvik¬ 
lingen i begge sammenhenger, om enn av forskjellige årsaker, som skal forklares 
nærmere i de respektive punktene nedenfor. 

Flovedhensikten i det følgende er å gjennomgå og oppsummere noen av 
hovedpoengene fra de nevnte to delutredningene (i henholdsvis pkt 1.3 og 1.4 
nedenfor). For en utdypende gjennomgang med nærmere kildehenvisninger og 
referanser, henvises det til delutredningene. Først skal det imidlertid sies noe om 


1. Delutredningene er publisert i rapporten Pressefrihetens kår i 2014: Ett skritt frem - og to tilbake? 

2. NOU:27 1999 «Ytringsfrihed børfinde Sted» 


Status for ytringsfriheten i Norge - Fritt Ords monitorprosjekt 




1 Pressefrihetens kår i 2014: Ett skritt frem - og to tilbake? 


18 


de grunnleggende forutsetningene for reell pressefrihet, herunder om forholdet 
mellom den publisistiske friheten og den underliggende infrastrukturen som den 
er avhengig av (pkt 1.2 nedenfor). 

1.2 Pressefriheten og dens forutsetninger 

Pressefriheten er en sentral bestanddel av - og dels også en forutsetning for - 
realisering av den overordnede ytringsfriheten, som igjen er en grunnpilar i et 
levende demokrati. Høyesterett har formulert seg slik, når det gjelder hva man må 
ha som utgangspunkt, når det oppstår spørsmål om å begrense pressefriheten: 

[...] pressens grunnleggende funksjon i et demokratisk samfunn, både som sentral 
utøver av ytringsfriheten og som den viktigste arena for andres bruk av denne frihet. 
Det inngår i pressens rolle å avsløre maktmisbruk, ulovligheter og uhederligheter i 
første rekke hos representanter for samfunnsmessige institusjoner og organisa¬ 
sjoner, offentlige så vel som private. Den skal - som det uttrykkes i flere avgjørelser 
av EMD - være 'a public watchdog '. 3 

Denne offentlig vaktbikkje-funksjonen og reell pressefrihet er betinget av mange 
faktorer. Blant annet er den betinget av at det eksisterer publisistisk frihet; at 
en redaksjonelt uavhengig presse kan publisere meninger og informasjon uten 
statlig forhåndskontroll (formell ytringsfrihet) og uten å oppleve vilkårlige eller 
mangelfullt begrunnede rettslige sanksjoner i etterkant, på grunn av innholdet i 
det som publiseres (materiell ytringsfrihet). 

Den publisistiske friheten kommer blant annet til uttrykk i Grunnloven i 100 
andre, tredje og fjerde ledd, som tilsammen verner om både den materielle og 
den formelle ytringsfriheten: 

Ingen kan holdes rettslig ansvarlig for å ha meddelt eller mottatt opplysninger, ideer og 
budskap med mindre det lar seg forsvare holdt opp imot ytringsfrihetens begrunnelse 
i sannhetssøken, demokrati og individets frie meningsdannelse. Det rettslige ansvar 
bør være foreskrevet i lov. 

Frimodige ytringer om statsstyret og hvilken som helst annen gjenstand er tillatt for 
enhver. Det kan bare settes klart definerte grenser for denne rett der særlig tungt¬ 
veiende hensyn gjør det forsvarlig holdt opp imot ytringsfrihetens begrunnelser. 

Forhåndssensur og andre forebyggende forholdsregler kan ikke benyttes med mindre 
det er nødvendig for å beskytte barn og unge mot skadelig påvirkning fra levende 
bilder. Brevsensur kan ikke settes i verk utenfor anstalter. 

Den offentlige vaktbikkje-funksjonen og den reelle pressefriheten er imidlertid 
også avhengig av reell informasjons- og kommunikasjonsfrihet mellom borgerne 
og av offentlighet i myndighetsforvaltningen, slik at pressen kan få tilgang på de 


3. Rt 2002 s. 764 

meninger og den informasjonen som bør bringes ut i offentligheten gjennom 
pressen for å gjøre den demokratiske debatten informert, og for å sikre at den 
kan skje uavhengig av og med et kritisk blikk på blant annet statsmaktene. 

Det hjelper nemlig lite med vid publisistisk frihet, dersom man ikke har noe 
substansielt å meddele. Det vil si dersom man for eksempel ikke får innsyn i hva 
som foregår i den offentlige forvaltningen eller hvis informasjon som potensielle 
kilder besitter om ukjente, kritikkverdige forhold ikke når frem til pressen, fordi 
kildene frykter negative konsekvenser for seg selv om de varsler pressen. Man 
kan si at dette offentlighetsprinsippet og denne informasjonsfriheten, herunder 
kildevernet, utgjør hovedbestanddeler av den underliggende infrastrukturen som 
reell ytrings- og pressefrihet er avhengig av. 

I Grunnloven § 100 erkjennes dette for så vidt gjennom kravet til offentlighet 
i forvaltningen i bestemmelsens femte ledd, og det generelle infrastrukturkravet 
i bestemmelsens sjette ledd: 

Enhver har rett til innsyn i statens og kommunenes dokumenter og til å følge forhand¬ 
lingene i rettsmøter og folkevalgte organer. Det kan i lov fastsettes begrensninger i 
denne rett ut fra hensyn til personvern og av andre tungtveiende grunner. 

Det påligger statens myndigheter å legge forholdene til rette for en åpen og opplyst 
offentlig samtale. 

Når det gjelder forutsetninger for et reelt kildevern, er en av dem at det finnes 
et vern mot statlig innsyn i borgernes fortrolige, private kommunikasjon. Slikt 
vern finner vi i Grunnloven § 102 første ledd første setning, slik den lyder etter 
revisjonen som ble vedtatt tidligere i år: 

Enhver har rett til respekt for sitt privatliv og familieliv, sitt hjem og sin kommunikasjon. 

Vi finner tilsvarende beskyttelse av ytringsfriheten og av privatlivets fred, her¬ 
under privat kommunikasjon, i Den europeiske menneskerettskonvensjon 
(EMK), som etter menneskerettsloven gjelder som norsk lov, med forrang foran 
annen norsk lov i tilfeller av motstrid. 

Behovet for vern av disse forskjellige forutsetningene for pressefriheten 
er med andre ord erkjent og rettslig forankret i overordnede rettsregler, både 
i Grunnloven og i internasjonale konvensjoner som Norge er bundet av og 
som er inkorporert i norsk lov. Spørsmålet er hvordan dette vernet fungerer og 
respekteres i praksis. Det er deler av dette spørsmålet som jeg har behandlet 
grundigere i henholdsvis Delutredning I og Delutredning II, og som skal oppsum¬ 
meres i punktene nedenfor. 

1.3 Pressefriheten og personvernet - fra 
streng strafferett til avveining mellom to 
menneskerettigheter 

Utøvelsen av pressefriheten kommer ikke sjelden i konflikt med enkeltindividers 
personvern - nærmere bestemt med vernet om den enkeltes privatliv og/eller 
omdømme. 

Kort fortalt består vernet av privatlivet i å beskytte enkeltindivider mot at 
opplysninger om deres personlige forhold, deres private liv, urettmessig blir 
offentliggjort. Utgangspunktet er at nær sagt enhver opplysning om en identifi- 
serbar persons privatliv er beskyttet mot offentliggjøring. Det er ikke bare snakk 
om det helt private - det «hemmelige» - men om detaljer om alt hva en person 
foretar seg som privatperson. 

Omdømmevernets kjernegjenstand er individers offentlige omdømme, 
deres «gode navn og rykte». Det skal vernes mot angrep i form av urettmessige 
beskyldninger om faktiske forhold. Enhver påstand om at noen har foretatt seg 
noe som omverdenen vil fordømme, vil normalt bli regnet som en ærekren¬ 
kende beskyldning. Beskyldninger om straffbare forhold vil alltid bli ansett 
som ærekrenkende, men også beskyldninger om forhold som ellers er egnet 
til å svekke vedkommende persons omdømme - moralsk, profesjonelt eller på 
annen måte - vil kunne bli regnet som ærekrenkende. Det er de udokumenterte 
beskyldningene man ønsker å verne mot. 

I moderne tid viser statistikk fra domstolene at det i Norge er denne konflikten 
som har vært helt dominerende i rettssaker om begrensninger i den publisistiske 
friheten - friheten til å publisere ytringer, uten å oppleve rettslige sanksjoner 
som erstatnings- eller straffeansvar i ettertid. 

Den vesentligste utviklingen siden 1999 dreier seg om hvordan domstolene 
håndterer konflikten mellom pressefriheten og omdømmevernet - også omtalt 
som injurieretten. Enkelt sagt dreier det seg om tiden før og etter tusenårsskiftet. 

I løpet av ett år - fra mai 1999 til mai 2000 - ble nemlig Norge dømt tre ganger 
i Den europeiske menneskerettsdomstol (EMD) for krenkelse av EMK artikkel 
10 om ytringsfrihet. I alle tilfellene gjaldt det fellende, norske injuriedommer 
behandlet av Høyesterett som siste instans. 4 Norge hadde aldri tidligere blitt 
dømt i EMD for krenkelse av ytringsfriheten. Dette ble en katalysator for det som 
kan kalles et paradigmeskifte i norsk rett, først og fremst med hensyn til en bety¬ 
delig endring i hvordan hensynet til pressefriheten blir integrert i domstolenes 
juridiske argumentasjon i slike saker. 

Norske domstoler hadde frem til da praktisert straffelovens regler om 
omdømmekrenkelser ganske strengt i henhold til lovens ordlyd. Dette innebar at 


4. Henholdsvis EMDs dom av20.05.99 i Bladet Tromsø mot Norge, EMDs dom av 25.11.99 i Nilsen og Johnsen 
mot Norge og EMDs dom av 02.05.00 i Bergens Tidende mot Norge 

det klare utgangspunktet var at dersom pressen hadde formidlet beskyldninger 
som objektivt sett angrep noens omdømme, ble den domfelt for krenkelse med 
mindre det ble ført såkalt «sannhetsbevis» for beskyldningens innhold. Dette 
gjaldt selv om det var snakk om videreformidling av åpne kilders beskyldninger, 
og selv om den angrepne hadde fått imøtegå beskyldningene. 

Riktignok hadde domstolene etterhvert åpnet for at hensynet til ytrings¬ 
friheten og pressens rolle som offentlig vaktbikkje kunne tilsi at man opererte 
med et visst slingringsmonn for unøyaktigheter i journalistikk om temaer som 
hadde stor offentlig interesse, men dette fremsto i all hovedsak som snevre 
unntak fra hovedregelen om sannhetsbevis. Og henvisninger til EMK og EMDs 
praksis var nokså summariske og ble i mindre grad integrert i domstolenes retts¬ 
lige argumentasjon. Dette ble også påpekt av Ytringsfrihetskommisjonen, som 
mente at norsk rettspraksis på feltet på flere punkter var i strid med praksis fra 
EMD. Denne kritikken ble da også bekreftet henholdsvis like før og umiddelbart 
etter at Ytringsfrihetskommisjonen leverte sin rapport, gjennom de ovennevnte 
fellende EMD-dommene mot Norge. 

Dommene i EMD sammenfalt dessuten i tid med en annen, sentral rettslig 
begivenhet: Stortingets vedtagelse i 1999 av lov om styrking av menneskeret¬ 
tighetenes stilling i norsk rett (menneskerettsloven). Denne loven bestemmer 
for det første at EMK skal gjelde som norsk lov, og at der hvor det foreligger 
motstrid mellom det som følger av EMK og det som følger av annen norsk lov 
(som for eksempel straffelovens bestemmelser om omdømmekrenkelser), skal 
norske domstoler gi EMK forrang. Det fremgikk dessuten av forarbeidene til 
loven at Stortinget med dette ønsket å gi blant annet EMK større plass i norsk 
rett. 

Resultatet av disse noenlunde sammenfallende begivenhetene ble i løpet av 
noen få år at Rløyesterett til slutt forlot sin tidligere praksis, som var basert på 
den strengere strafferettslige tilnærmingen, til fordel for å vurdere injuriesakene 
i henhold til EMDs metode. 5 EMDs metode tok i større grad utgangspunkt i 
pressens rolle som offentlig vaktbikkje og samfunnets behov for en presse som 
kunne fylle denne rollen i den løpende samfunnsdebatten, uten unødig frykt for 
rettslige sanksjoner. Med dette som utgangspunkt skulle det foretas en bredere 
interesseavveining mellom hensynet til pressefriheten og hensynet til person¬ 
vernet til den som var blitt utsatt for uriktige eller udokumenterte beskyldninger. 

Fra en rettstilstand der sannhetsbevis var det sentrale kriterium, med 
hensynet til ytringsfriheten som en mulig, men snever grunn for unntak, ble den 
nye helhetsvurderingen, som er gangbar fremdeles, uttrykt slik: 

(...) Ved den konkrete avveiningen må foretas en vurdering etter flere kriterier. Av 

disse finner jeg grunn til å fremheve graden av allmenn interesse, beskyldningens 


5. Høyesteretts avgjørelse i den såkalte Norlandsposten-saken, inntatt i Rt 2002 s 764, som er nærmere 
behandlet i Delutredning I, regnes som milepælen i denne sammenhengen. 

karakter, derunder om beskyldningen klassifiseres som 'value judgment' eller 'factual 
statement', om den retter seg mot offentlig person eller privatperson, samt graden 
av aktsomhet, derunder om og eventuelt i hvilken utstrekning media på publise- 
ringstidspunktet hadde holdepunkter i faktum for at påstanden var sann. Generelt vil 
ytringen ha et sterkt vern dersom den gjelder forhold av allmenn interesse, verdivur¬ 
deringer, videreformidling, offentlig person, og det foreligger sterke holdepunkter for 
at påstanden var sann. Motsatt: Gjelder saken beskjeden allmenn interesse, faktapå- 
stander, egen fremsettelse, privatperson, og det foreligger svake holdepunkter for at 
påstanden var sann, har ytringen et mindre sterkt vern. 6 

Det hører med til utviklingen at Stortinget i forbindelse med vedtagelse av ny 
straffelov (av 2005, som - visstnok på grunn av utdaterte datasystemer hos poli¬ 
tiet - ennå ikke har blitt satt i kraft), avkriminaliserte omdømmekrenkelser og 
vedtok en ny bestemmelse i skadeerstatningsloven, som regulerer erstatnings¬ 
ansvar for rettstridige omdømmekrenkelser. I den sammenheng er vilkårene for 
ansvar formulert for å samsvare med ovennevnte rettstilstand. Den nye bestem¬ 
melsen, skadeerstatningsloven § 3-6a lyder som følger: 

Den som uaktsomt har satt frem en ytring som er egnet til å krenke en annens ære- 
følelse eller omdømme, skal yte erstatning for den lidte skade og slik erstatning for 
tap i fremtidig erverv som retten ut fra den utviste skyld og forholdene ellers finner 
rimelig. Han kan også pålegges å betale slik erstatning (oppreisning) for skade av 
ikke-økonomisk art som retten finner rimelig. Dersom den krenkede døde mindre enn 
15 år før krenkelsen etter første ledd fant sted, kan krav om oppreisning settes frem 
av hans nærmeste. 

En ærekrenkende ytring medfører ikke ansvar etter første ledd dersom den anses 
berettiget etter en avveining av de hensyn som begrunner ytringsfrihet. Ved denne 
vurderingen skal det særlig legges vekt på om ytringen hviler på et fyldestgjørende 
faktisk grunnlag, på ytringens grad av krenkelse, og om hensynet til den krenkede 
er tilfredsstillende ivaretatt ved for eksempel adgang til imøtegåelse, om allmenne 
interesser eller andre gode grunner tilsa at den ble satt frem, og om ytreren har vært i 
aktsom god tro med hensyn til de momenter som kan gjøre ytringen berettiget. 

Selv om endringen i rettstilstanden, med hensyn til utvidelse av pressefriheten, 
har vært mest markant på injurierettens område, innebar den generelle inkor¬ 
poreringen av EMK i norsk lov og av EMDs metode i norsk rettspraksis også 
at utviklingen har preget måten som saker om forholdet mellom pressefrihet 
og privatlivets fred løses på. Også der har den bredere interesseavveiningen 
mellom hensynet til henholdsvis pressefriheten og personvernet, blitt avgjø¬ 
rende for den rettslige vurderingen i konkrete saker. 7 


6. Rt 2003 s 928 avsnitt 44, gjentatt sist i Rt 2014 s 152. 

7. Se høyesterettsavgjørelsene inntatt i henholdsvis Rt 2007 s 687 («Big Brother»), Rt 2008 s 489 («Plata»), Rt 
2008 s 1089 («Bryllupsfoto») og Rt 2009 s 265 («Memo»). 

1.4 Overvåkning/kommunikasjonskontroll og 
pressefrihet 

Som nevnt i pkt 1.2 ovenfor, hjelper det lite med vid publisistisk frihet, dersom 
man ikke har noe substansielt å meddele. Det vil si dersom man for eksempel ikke 
får innsyn i hva som foregår i den offentlige forvaltningen, eller hvis informasjon 
som potensielle kilder besitter om ukjente, kritikkverdige forhold ikke når frem til 
pressen fordi kildene frykter negative konsekvenser for seg selv om de varsler 
pressen, eller at lovet anonymitet (kildevern) ikke vil gi dem reell beskyttelse. 

En konsekvens av den utviklingen som er omtalt i pkt 1.3 ovenfor - med 
hensyn til EMKs betydning i norsk rett - er blant annet at pressens kildevern er 
blitt styrket gjennom rettspraksis, påvirket av praksis fra EMD. 

Den adgang en journalist har til å nekte å forklare seg om identiteten til sine 
kilder har lenge stått som hovedregelen i norsk rett (gjennom bestemmelser om 
dette både i straffeprosessloven § 125 for straffesaker og i tvisteloven § 22-11 for 
sivile søksmål). Begge disse bestemmelsene inneholder imidlertid unntak som 
åpner for at domstolene kan pålegge en journalist å forklare seg om en kildes 
identitet, dersom en interesseavveining mellom hensynet til vedkommende saks 
opplysning og hensynet til ytringsfriheten tilsier det. Reelt sett er det imidlertid 
i dag lite rom for unntak. 

I en av de nyeste avgjørelsene fra Høyesterett om kildevernet, viste 
Høyesterett til at det etter rettspraksis, ikke minst fra EMD, fremgikk at kilde¬ 
vernet nyter sterk beskyttelse, og at dette gjelder også der hvor kilden selv har 
begått straffbare handlinger. Det ble også vist til at i saker hvor kilden har vært 
opphav til informasjon som det var av samfunnsmessig betydning å få gjort 
kjent, er kildevernet «langt på vei absolutt». 8 

I den angjeldende saken opprettholdt Høyesterett kildevernet til tross for at 
vedkommende kilde ikke selv hadde bidratt med slik informasjon. Det dreide 
seg om en anonym bruker (som kalte seg «Finneren»), som skrev i kommen¬ 
tarfeltet under en redaksjonell artikkel på en nettavis. Artikkelen handlet om 
folk i England som ved hjelp av metalldetektor fant verdifulle, kulturhistoriske 
«skatter» nedgravd i jorden. Artikkelen omhandlet særlig om og i tilfelle hvordan 
folk kunne gjøre det samme i Norge. Blant annet gjennomgikk artikkelen den 
norske kulturminnelovens regler om funn som man er pliktig til å levere inn til det 
offentlige mot finnerlønn. I artikkelen oppfordret redaksjonen leserne til å debat¬ 
tere temaet i kommentarfeltet under artikkelen. «Finneren» la inn kommentarer 
om at han selv hadde en runesten som han hadde funnet, stående i garasjen, og 
at det ikke kunne falle ham inn å levere den inn i bytte mot «knapper og glans¬ 
bilder», slik loven krevde. Tvert om kunngjorde han at han ville selge den, hvis 
noen ville betale rett pris. Av en senere kommentar gikk det frem at han hadde 


8. Rt 2010 s 1381 

fått solgt runestenen til en privatsamler for kr 20.000 via nettstedet ebay.com. 
Politiet ville etterforske dette straffbare forholdet, og krevde i den forbindelse av 
retten påla redaktøren å utlevere opplysninger om «Finnerens» identitet. 

At kildevernet ble opprettholdt også i dette tilfellet begrunnet Pløyesterett 
slik: 

Ved vurderingen av om det her skal gjøres unntak fra kildevernet, finner jeg det riktig 
å legge til grunn den mer langsiktige effekten av å skulle gjøre unntak - den såkalte 
«chilling effect» [...] I det lange løp er det en risiko for at en mer utstrakt bruk av vitne¬ 
plikt vil kunne medføre at viktige kilder blir borte. Etter mitt syn tilsier derfor vesentlige 
samfunnsinteresser at media i størst mulig utstrekning bør kunne bevare anonymitet 
om sine kilder. Jeg er enig med den ankende part i at det må tillegges vekt at bruken 
av internett har samfunnsnytte, ved at nye medieplattformer har bidratt til at andre 
grupper mennesker har kommet til orde enn de som er bidragsytere til papiravisenes 
tradisjonelle leserinnlegg. 

Det kan etter dette konstateres at kildevernet står meget sterkt når det gjelder 
spørsmålet om å pålegge en journalist å oppgi identiteten på sine anonyme 
kilder. Det kan - i vår sammenheng - også bemerkes at Høyesterett fremhever 
hvilken verdifull betydning utviklingen av digitale kommunikasjonsformer har 
hatt for muligheten for at flere kilder kan komme til orde i samfunnsdebatten. 
Dette sterke kildevernet og den tilliten som det bidrar til hos potensielle kilder, 
kan imidlertid raskt undergraves dersom de samme kildene mister tillit til at 
deres kommunikasjon med journalister, og sporene av slik kommunikasjon, ikke 
er tilstrekkelig beskyttet mot innsyn fra uvedkommende - herunder statens 
myndigheter. 

Som utdypet i Delutredning II, har utviklingen siden 1999 nettopp i dette 
perspektivet gått i negativ retning - til dels ganske dramatisk. Det skyldes blant 
annet den teknologiske utviklingen, som har gjort elektronisk kommunikasjon til 
en naturlig og i praksis nødvendig del av alles hverdag, herunder i kommunika¬ 
sjon mellom pressen og dens kilder. Det er i utgangspunktet en positiv utvikling 
i et ytringsfrihets- og informasjonsfrihetsperspektiv. Men det øker også de 
teknologiske mulighetene for å overvåke, spore og kartlegge opplysninger om 
borgernes kommunikasjon og aktivitet. 

Ytringsfrihetskommisjonen viet riktignok noe oppmerksomhet til betyd¬ 
ningen av fremveksten av elektronisk kommunikasjon for ytringsfriheten. Men 
kommisjonen fokuserte da først og fremst på andre sider av dette enn de økte 
teknologiske mulighetene for kontroll og overvåkning. Det siste ble i praksis 
ikke problematisert. Det er kanskje ikke så merkelig. Selv om både internett og 
mobiltelefoni eksisterte i 1999, har det som nevnt siden den gang skjedd en 
rivende utvikling både teknologisk, i omfanget av tele- og nettbaserte tjenester, 
og i befolkningens bruk av elektronisk kommunikasjon generelt. Samtidig var det 
frem til 1999 kun i svært begrenset grad at loven tillot kontroll med og overvåkning 

av borgernes fortrolige kommunikasjon. Adgangen til å benytte telefonavlytting 
og annen hemmelig kommunikasjonskontroll gjaldt kun ved etterforskning av 
allerede begåtte forbrytelser, og da bare ved skjellig grunn til mistanke om over¬ 
tredelse av straffelovens bestemmelser om krenkelser av rikets sikkerhet eller 
narkotikaforbrytelser. 

De store utvidelsene av myndighetenes fullmakter til kommunikasjonskontroll 
begynte først samme år, i 1999, og har senere blitt utvidet i flere omganger. 

I Delutredning II er nærmere detaljer om alle trinnene i denne utviklingen 
omhandlet. Her skal jeg kun trekke frem de mest dramatiske endringene, samt 
illustrere hvorfor de bidrar til å undergrave både den generelle kommunikasjons- 
friheten og derigjennom særlig kildevernet og dermed også pressefriheten. 

1.4.1 PSTs fullmakter 

Frem til 2005 var det slik at politiet, herunder Politiets sikkerhetstjeneste (PST), 
først kunne benytte seg av metoder som hemmelig kommunikasjonskontroll, 
når det var skjellig grunn til mistanke om at den som ble utsatt for dette hadde 
begått en straffbar handling. Man holdt seg til det tradisjonelle utgangspunktet i 
en demokratisk rettsstat; at slike, alvorlige tvangsinngrep i enkeltindividers sivile 
og politiske friheter, kun tillates når det er konkret mistanke om at vedkom¬ 
mende selv har brutt samfunnets normer. 

I 2005 vedtok imidlertid Stortinget en bestemmelse i politiloven § 17d, som 
ga PST anledning til å ta i bruk blant annet hemmelig kommunikasjonskontroll 
i rent forebyggende øyemed - altså før det en gang var begått noen straffbar 
handling. Grunnvilkårene fremgår av bestemmelsens første ledd: 

Retten kan ved kjennelse gi Politiets sikkerhetstjeneste tillatelse til som ledd i sin fore¬ 
byggende virksomhet å nytte tvangsmidler som nevnt i straffeprosessloven §§ 200 a, 

202 a, 202 c, 208 a, 210 a, 211,212, 216 a, 216 b eller 216 m dersom det er grunn til 

å undersøke om noen forbereder en handling som rammes av 

a) straffeloven § 147 a [terror, forfatterens bemerkning], 

b) straffeloven §§ 90, 91 og 91 a [befatning med informasjon som bør holdes hem¬ 
melig av hensyn til rikets sikkerhet, forfatterens bemerkning] eller 

c) straffeloven §§ 222, 223, 227, 229, 231 eller 233 og som retter seg mot med¬ 
lemmer av Kongehuset, Stortinget, regjeringen, Høyesterett eller representanter 
for tilsvarende organer i andre stater. 

Det fremgår dessuten av resten av lovendringen at sjefen eller assisterende sjef 
for PST dersom det hastet, har kompetanse til å beslutte dette uten forutgående 
kjennelse fra retten - såkalt hastekompetanse. 

Inngrepet skjer (for så vidt naturlig nok) i hemmelighet både for offentlig¬ 
heten og for den som rammes av det, og selv der hvor begjæringen behandles i 
hemmelig rettsmøte av retten i forkant, skjer det ingen reell kontradiksjon. Den 

hemmelige forsvareren som oppnevnes for å ivareta den utsattes interesser, får 
verken tilkjennegi seg for eller kommunisere med sin «klient» eller få innsyn i 
annet av saksdokumentene enn de deler som PST legger frem for retten. Skal 
man forstå konsekvensen av denne fullmakten fullt ut, må man også se på 
hvordan de straffbare handlingene bestemmelsen nevner er definert. 

Først kan vi ta straffeloven § 147a - vår sentrale terrorbestemmelse, som 
kom inn i loven i 2002. Den rammer den som for eksempel begår eller forsøker 
å begå en voldshandling med såkalt terrorforsett. Det betyr at forsettet, i tillegg 
til voldshandlingen, også må gå ut på for eksempel å skape «alvorlig frykt» i 
befolkningen. Etter lovendring i 2013 er det også blitt straffbart å forberede en 
slik fremtidig handling, dersom man har utviklet et forsett om det og foretatt 
noen ytre handlinger som kan anses å peke mot en fremtidig terrorhandling. 9 
Dette innebærer at PST kan sette i verk hemmelig kommunikasjonskontroll når 
det er grunn til å undersøke om noen forbereder å utvikle et forsett om å begå 
en fremtidig terrorhandling. Det vil si før vedkommende selv nødvendigvis har 
tenkt tanken en gang - og for så vidt uavhengig av om personen noensinne vil 
tenke en slik tanke. 

I et notat til 22. juli-kommisjonen skrev professor Erling Johannes Plusabø 
følgende om konsekvensene av slik kriminalisering av forberedelseshandlinger 
kombinert med de tilhørende overvåkningsfullmaktene: 10 

Dersom ein kriminaliserer «planlegging» og/eller «førebuing» av terrorisme, gir 
straffebodet si skildring av det straffbare inga sjølvstendig rettleiing for kva type hand- 
lingar som vert råka. I planlegging av ei terrorhandling kan alle slags handlingar inngå. 
I Breivik-saka synes det t d som om mykje av dagleglivet dei siste åra har hatt med 
førebuing av terroraksjonen å gjera: Innkjøp av ein gard, trening på treningssenter, 
reiser til utlandet, bruk av ulike medikament osv. osv. Det blir dermed fullt og heilt 
avhengig av kva som er det vidare forsettet med 

handlingane, om dei skal reknast som terrorførebuing eller ikkje. Innkjøp av eit skru¬ 
jern kan i eit tilfelle vera tenkt for å reparera baderomshylla, og i eit anna tilfelle for å 
reparera ein bil som skal nyttast under ein terroraksjon. 


Her må vi også trekkja inn at den i praksis gjerne viktigaste effekten av ei slik krimina¬ 
lisering av terrorplanlegging vil vera at det opnar for at politiet kan nytta skjulte tvangs- 
midlar dersom dei har mistanke om at nokon føretek slik planlegging. Den viktigaste 


9. Teknisk sett er det nok at noen kjøper for eksempel en kniv, hvis tanken med innkjøpet er å bruke den til å 
begå et drap med terrorforsett... 

10. Husabø, Erling Johannes, Grenser for kriminalisering av førebuingshandlingar og bruk av skjulte tvangsmidlar 

mot terrorisme i ein demokratisk rettstat (Notat: 6/12 til 22. juli-kommisjonen 8/3-2012) s 12. Notatet kan 
lastes ned her: http://www.regjeringen.no/smk/html/22julikommisjonen/22JULIKOMMISJONEN_NO/ 
CONTENT/DOWNLOAD/214/1692/VERSION/2/FILE/NOTAT_6_HUSAB_ GRENSER_FOR_.PDF 

rettstryggleiksgarantien ved bruk av tvangsmidlar, domstolskontrollen, får dessutan 
dårlegare kår der politiet sine fullmakter vert nytta for å førebyggja brotsverk. Vur¬ 
deringa av om eit brotsverk vil koma til å bli utført er nemleg fundamentalt ulik den 
tradisjonelle vurderinga av om eit skadevaldande brotsverk er utført. Når straffebodet 
ikkje spesifiserer nærare kva handlemåtar som er straffbare, vil det avgjerande for om 
mistankekravet er oppfylt vera om ein mistenkjer personen for å ha eit terrorforsen I 
høve til tvangsmiddelbruken gjeld ikkje noko prinsipp om at rimeleg tvil skal koma den 
mistenkte til gode. Endå meir på spissen kjem dette problemet ved PST sin førebyg- 
gjande tvangsmiddelbruk etter politilova § 17d. Då er det etter lova berre krav om at 
det er «grunn til å undersøke om noen forbereder» ei straffbar planlegging av ter¬ 
rorisme. Med ein kombinasjon av den førebuingskriminaliseringa som PST foreslår og 
den heimelen til tvangsmiddelbruk som dei alt har i § 17d vil det vera «carte blanche» 
for PST si overvåking av breie krinsar i det norske folket! 

Med tanke på kritisk journalistikk basert på kilder som ønsker å varsle om stats¬ 
myndighetenes egne lovbrudd eller andre kritikkverdige forhold, er det også 
interessant å se på kombinasjonen av straffeloven § 91 og politiloven § 17d. 

Straffeloven § 91 annet ledd setter straff for den som uberettiget setter seg 
eller en annen i besittelse av opplysninger som bør holdes hemmelig av hensyn 
til rikets sikkerhet. Det innebærer at PST med hjemmel i politiloven § 17d kan 
iverksette hemmelig overvåkning allerede når det er grunn til å undersøke om 
noen forbereder å sette seg eller en annen i besittelse av slik informasjon. Man 
må huske på at i denne situasjonen og på dette stadium er det i realiteten opp 
til PST selv å definere om det som (forutsetningsvis) ennå ikke har skjedd, vil 
innebære uberettiget besittelse av informasjon som bør holdes hemmelig av 
hensyn til rikets sikkerhet. Det kan like gjerne dreie seg om at en kilde er i dialog 
med en journalist, for å gi informasjon om PSTs eller andre statlige myndig¬ 
heters egne lovbrudd - som de samme myndighetene ønsker å holde skjult. For 
å trekke på et eksempel fra en av Norges nære allierte; den dokumentasjonen 
som avdekket at amerikanske myndigheter blant annet hadde drevet med tortur 
i avhør av mistenkte terrorister, var informasjon som var offisielt hemmelig¬ 
stemplet av hensyn til rikets sikkerhet. 

1.4.2 E-tjenestens fullmakter og rolle i informasjonsutveksling 
For å se helheten, må vi også trekke inn både Etterretningstjenestens 
(E-tjenestens) fullmakter, samarbeid og informasjonsutveksling mellom 
E-tjenesten og PST, og mellom disse tjenestene og andre lands tilsvarende 
tjenester. E-tjenestens fullmakter er regulert i lov om etterretningstjenesten 
(E-loven) med tilhørende forskrifter. 11 Det var for så vidt et demokratisk fremskritt 
i seg selv at loven ble vedtatt i 1998. Før den tid var E-tjenestens virksomhet i 
hovedsak regulert gjennom interne instrukser i Forsvaret. 


11. Forarbeider til loven: Ot.prp.nr.50 (1996-1997) og lnnst.O.nr.19 (1997-1998) 

Grovt oppsummert gir denne lovgivningen i utgangspunktet E-tjenesten full¬ 
makt til blant annet å samle inn og utveksle med utenlandske, samarbeidende 
tjenester all informasjon som anses som viktig for å sikre «viktige nasjonale inter¬ 
esser, jf E-loven § 3. Hvilke metoder som kan benyttes er ikke særlig nærmere 
regulert, bortsett fra at tjenesten ikke «på norsk territorium» skal overvåke eller 
på annen fordekt måte innhente informasjon om norske personer, jf § 4. Det 
står ifølge loven tjenesten langt på vei fritt å overvåke utlendinger, og å overvåke 
både nordmenn og utlendinger utenfor «norsk territorium». 

Likeledes står det tjenesten i utgangspunktet fritt å utveksle informasjon med 
utenlandske, samarbeidende tjenester. Det fremgår av loven § 3, og av instruks 
om Etterretningstjenesten § 7 (instruksen). Av forarbeidene til E-loven, fremgår 
det dessuten at E-tjenesten i den sammenheng kan innhente informasjon som 
er av interesse for samarbeidende lands tjenester, selv om informasjonen ikke 
har direkte betydning for norske interesser - så fremt dette gir E-tjenesten 
tilgang på tilsvarende informasjon den andre veien. 12 

Først i løpet av sommeren 2013, etter de første avsløringene via Edward 
Snowden om omfanget av USAs (og Storbritannias) overvåkning av elektronisk 
kommunikasjon, fastsatte Forsvarsdepartementet en ny (utfyllende) instruks 
som innførte visse begrensninger i adgangen til å samle inn opplysninger om 
nordmenn i utlandet og til å utlevere opplysninger om nordmenn til samarbei¬ 
dende tjenester i utlandet. 13 Selv om disse reglene etter sin ordlyd krever en 
saksbehandling som skal ivareta visse rettssikkerhetshensyn, er det til syvende 
og sist opp til E-tjenesten selv, eventuelt departementet - i begge tilfeller den 
utøvende makt - å vurdere om «nasjonale interesser» eller hensynet til den 
enkeltes personvern skal veie tyngst i det enkelte tilfellet. Og her skal det 
bemerkes at beslutninger og handlinger ikke bare foregår i hemmelighet - her er 
vedkommende borgere ikke en gang representert gjennom en hemmelig advokat 
eller lignende, slik som tilfellet er ved PSTs begjæringer om skjulte tvangsmidler. 
Avgjørelsene tas uten uavhengig judisiell prøving og uten kontradiksjon. 

Det fremgår videre av reglene at E-tjenesten kan videreformidle «over¬ 
skuddsinformasjon» som tjenesten innhenter/mottar, men ikke selv har bruk for 
eller adgang til å lagre, til PST, jf instruksen § 3. Og i Instruks om samarbeidet 
mellom Etterretningstjenesten og Politiets sikkerhetstjeneste, som ble gitt av 
Forsvarsdepartementet i 2006, regulerer samarbeidet mellom de to tjenestene 
nærmere, herunder med hensyn til utveksling av informasjon og koordinering av 
samarbeid med andre lands sikkerhets- og etterretningstjenester. Elva innebærer 


12. Ot.prp.nr.50 (1996-1997) pkt 12, merknader til § 3 

13. Utfyllende bestemmelser for Etterretningstjenestens innsamling mot norske personer i utlandet samt for ut¬ 
levering av personopplysninger til utenlandske samarbeidende tjenester, fastsatt av Forsvarsdepartementet 
den 24. juni 2013 med hjemmel i instruks om Etterretningstjenesten § 17 


Status for ytringsfriheten i Norge - Fritt Ords monitorprosjekt 




1 Pressefrihetens kår i 2014: Ett skritt frem - og to tilbake? 


29 


dette i dagens samfunn, der de fleste bruker elektronisk kommunikasjon - tele¬ 
tjenester og internett - til store deler av sin kommunikasjon med omverdenen, 
på tvers av landegrenser, døgnet rundt? 

Vi vet at flere allierte og naboland bedriver såkalt «signalspaning», mer eller 
mindre systematisk og mer eller mindre vilkårlig, i all elektronisk kommunikasjon 
som passerer vedkommende lands grenser - det regnes som «utenlandsk». 
Sverige - som ca. 80 prosent av norsk kommunikasjon som foregår med utlandet 
må passere gjennom - gjør det, i henhold til lovgivning som først ble innført i 2009 
og som siden har blitt utvidet. 14 Og vi vet jo nå at både USA og Storbritannia gjør 
det til gangs. Vi vet også at alle landene betrakter «utlendingers» kommunika¬ 
sjon som fritt vilt, og at informasjon som samles inn om «utlendinger» utveksles 
ganske fritt mellom de samarbeidende landenes tjenester. Det er selve etter- 
retningsmarkedets «handelsvare» - som vi også har sett at vår egen lovgivning 
om E-tjenesten og PST uttrykkelig erkjenner. 

Dette betyr altså at det ene lands e-tjeneste ganske fritt kan overvåke 
nabolands borgeres kommunikasjon og omvendt, for så å foreta en gjensidig 
utveksling av innsamlet informasjon. Satt i system, innebærer dette at våre 
lands myndigheter i realiteten kan bedrive en tilnærmet total overvåkning av 
vår elektroniske kommunikasjon, på en måte som omgår de skrankene som 
nasjonal lovgivning setter for direkte overvåkning av egne borgere. Dette er for 
eksempel noe som synes å ha vært langt utviklet i samarbeidet mellom Norges 
nære allierte, USA og Storbritannia. 15 

1.4.3 EOS-utvalget - reelt bolverk mot misbruk av fullmakter? 

Som en «kompensasjon» for mangelen på vanlige rettssikkerhetsgarantier samt 
demokratisk kontroll med og offentlig innsyn i de hemmelige tjenestenes virk¬ 
somhet, opprettet Stortinget i 2006 Stortingets kontrollutvalg for etterretnings-, 
overvåknings- og sikkerhetstjeneste (EOS-utvalget), med mandat gitt i lov om 
kontroll med etterretnings-, overvåkings- og sikkerhetstjeneste (EOS-loven) med 
forskrifter. 16 1 EOS-loven § 2 er formålet med kontrollen beskrevet slik: 

1) å klarlegge om og forebygge at det øves urett mot noen, herunder påse at det ikke 
nyttes mer inngripende midler enn det som er nødvendig etter forholdene, og at 
tjenestene respekterer menneskerettighetene, 

2) å påse at virksomheten ikke utilbørlig skader samfunnslivet, 


14. Se Wessel-Aas, Jon, «Krenker svensk overvåkningslov norske borgeres menneskerettigheter?», Kritisk 
Juss nr 1 2009 s 65. Se også Klamberg, Mark, «FRA and the European Convention on Human Rights - A 
Paradigm Shift in Swedish Electronic Surveillance Law», inntatt i Shartum, DagWiese (red.), Overvåkning i 
en rettsstat (Oslo 2010) 

15. Se blant annet oppslag iThe Guardian 21/6-2013: http://www.theguardian.com/uk/2013/jun/21/ 
gchq-cables-secret-world-communications-nsa 

16. Se nærmere om EOS-utvalget og dets historikk og virksomhet på utvalgets egne nettsider: http://eos- 
utvalget.no/norsk/ 

3) å påse at virksomheten holdes innen rammen av lov, administrative eller militære 
direktiver og ulovfestet rett. Utvalget skal iaktta hensynet til rikets sikkerhet og 
forholdet til fremmede makter. 

Formålet er rent kontrollerende. Utvalget kan ikke instruere de kontrollerte organer 

eller nyttes av disse til konsultasjoner. 

Selv om EOS-utvalgets kontrollfunksjon fyller en viktig rolle i mangel av de retts- 
sikkerhetsgarantiene som ellers gjelder mellom borgerne og forvaltningen og 
politi- og påtalemyndighet, er det flere begrensninger i utvalgets mandat og 
kapasitet som gjør at det kan stilles spørsmål ved om kontrollen er effektiv nok 
med hensyn til å forebygge og hindre at EOS-tjenestenes virksomhet griper 
lenger inn i borgernes personvern og kommunikasjonsfrihet enn forsvarlig i et 
demokrati. Eier skal bare noen hovedproblemer påpekes. 

For det første er kontrollen som utøves i all hovedsak etterfølgende, og basert 
på stikkprøver. Dette medfører at den eventuelle skaden allerede vil være skjedd 
når EOS-utvalget oppdager uheldige/ulovlige forhold. 

For det annet kan utvalget i liten grad basere seg på klager fra enkeltindivider, 
som grunnlag for sine undersøkelser. Det ligger i EOS-tjenestenes natur og 
deres virksomheters innretning at det enkelte individ vil være helt uvitende om 
at det er gjort inngrep i deres rettssfære. Man kan vanskelig klage på noe som 
man ikke kjenner til. 17 

For det tredje skal EOS-utvalgets kontroll først og fremst avdekke om EOS- 
tjenestene har gått utover sine lovlige fullmakter. Når fullmaktene - som vi har 
sett i gjennomgangen ovenfor - over tid har blitt utvidet, blir også terskelen for 
når utvalget kan reagere tilsvarende høyere. At formålsparagrafen i EOS-lovens 
§ 2, som er sitert ovenfor, i 2009 ble endret slik at det fremgår uttrykkelig at 
kontrollen også omfatter å påse at tjenestene «respekterer menneskerettig¬ 
hetene», er i denne sammenhengen positivt. Men det må antas at utvalget 
likevel i utgangspunktet vil respektere de rammene som Stortinget har satt 
gjennom for eksempel politiloven og E-loven, når kontrollen utøves. 

For det fjerde er det etablert praksis, med forankring også i EOS-loven med 
forskrifter, at utvalgets innsyn kan begrenses når innsyn vil avsløre kildene 
til samarbeidende tjenester. 18 Det er klart at en slik begrensning ikke er helt 
uvesentlig, med tanke på det scenariet som er skissert under pkt 1.4.1. 


17. Betegnende i så måte er blant annet den saken om E-bataljonens ulovlige registrering av journalister som ble 
omtalt under pkt 4 ovenfor. At EOS-utvalget i det hele tatt oppdaget forholdet, skyldtes at to av journalistene 
ble tipset av kilder innenfor Forsvaret og/eller EOS-tjenestene, slik at de kunne sende klage til EOS-utvalget. 
Her var man altså avhengig av tilfeldige lekkasjer fra innsiden, for at forholdet overhodet kunne undersøkes 
av utvalget. 

18. Se for eksempel oppslag hos NRK i fjor, i forbindelse med EOS-utvalgets innsyn i et til da for utvalget ukjent 
arkiv hos E-tjenesten: http://www.nrk.no/fordypning/e-tjenesten-kan-stoppe-eos-utvalget-1.11210628 

For det femte - og i forlengelsen av det fjerde - kan det pekes på vanske¬ 
lighetene forbundet med å kontrollere hva informasjon som utveksles med 
samarbeidende tjenester i utlandet, brukes til. 

Som et siste moment kan nevnes den generelle utfordringen for et utvalg 
med begrenset mandat og begrensede ressurser, å få god nok oversikt over 
de stadig tettere integrerte tjenestenes innsamling og utveksling av informa¬ 
sjon med hverandre og med samarbeidende tjenester i utlandet i en tid der de 
elektroniske informasjonssystemene er blitt teknologisk svært avanserte. Dette 
er problemområder som EOS-utvalget selv har pekt på i forskjellige sammen¬ 
henger, blant annet i sin siste åpne årsmelding (for 2013). 19 

1.5 Oppsummering 

Som gjennomgangen ovenfor har vist, har utviklingen siden 1999 vært positiv for 
pressefriheten med hensyn til den publisistiske friheten - friheten til å publisere 
uten etterfølgende sanksjoner som straffe- eller erstatningsansvar. Likeledes har 
pressens kildevern blitt styrket i den forstand at journalister som den altovervei¬ 
ende hovedregel aldri vil bli pålagt av domstolene å røpe sine kilder. Derimot har 
utviklingen vært negativ når det gjelder statens respekt for den underliggende 
infrastrukturen, herunder særlig respekten for fortrolighet i borgernes private 
kommunikasjon - noe som undergraver blant annet kildevernet og derved den 
informasjonsfriheten som samfunnet er avhengige av for at pressen kan forvalte 
rollen som offentlig vaktbikkje. 

Etter den gjennomgangen av rettstilstanden som er gjort under pkt 4 ovenfor, 
kan det trygt slås fast at utviklingen i retning av økte muligheter for statlig kontroll 
med og overvåkning av den generelle befolkningens fortrolige kommunikasjon, 
har vært dramatisk. Når for eksempel PST er gitt hjemmel til å iverksette hemmelig 
kommunikasjonskontroll av enkeltindivider i rent forebyggende øyemed, når det 
er grunn til å undersøke om vedkommende forbereder å utvikle et forsett om å 
begå en fremtidig voldshandling med terrorforsett (politiloven § 17d, jf straffe¬ 
loven § 147a femte ledd), fremstår de formelle vilkårene som ganske vilkårlige. 
For å si det med Erling Johannes Flusabøs spissformulering som ble sitert under 
pkt 4 ovenfor, gir denne typen lovgivning nærmest ««carte blanche» for PST si 
overvåking av breie krinsar i det norske folket!». Dette utfordrer åpenbart den 
generelle kommunikasjonsfriheten, gjennom den potensielle nedkjølingseffekt 
dette kan ha på viljen til å benytte alminnelige kommunikasjonskanaler til fortrolig 
kommunikasjon. For hva slags oppførsel er det egentlig som kan gi myndig¬ 
hetene grunn til å undersøke om du forbereder å utvikle et forsett som du ikke 
en gang selv er bevisst ennå? 


19. EOS-utvalgets årsmeldinger er tilgjengelige på utvalgets egne nettsider: htt p:/ /eos-utvalget.no/norsk/ 
årsmeldinger/ 

Ettersom den reelle ytringsfriheten i samfunnet også er avhengig av en 
fri presse som, blant annet gjennom lovnader om kildevern, kan motta viktig 
informasjon fra kilder - for eksempel om ulovlige eller kritikkverdige forhold 
hos statens myndigheter som forsøkes holdt skjult - innebærer den samme 
nedkjølende effekten at potensielle kilder vil vegre seg for å ta kontakt med 
pressen, av berettiget frykt for at kommunikasjonen kan spores og/eller avlyttes. 
Hva skal for eksempel hindre PST fra å iverksette hemmelig kommunikasjons- 
kontroll av en eller flere mulige kilder, når det er nok å påvise at det er grunn til 
å undersøke om vedkommende forbereder uberettiget å sette seg selv eller en 
annen i besittelse av opplysninger som bør holdes hemmelig av hensyn til rikets 
sikkerhet (politiloven § 17d, jf straffeloven § 91 annet ledd, jf § 90)? 

Vi vet at når begjæring om dette behandles av retten, er det ingen mulighet for 
reell og effektiv kontradiksjon med hensyn til det faktiske grunnlaget for begjær¬ 
ingen. Den hemmelige advokaten som oppnevnes for å ivareta (i eksempelets 
tilfelle) den mulige kildens interesser får heller ikke ordentlig dokumentinnsyn i 
disse sakene. Og pressens interesser er det overhodet ingen representant som 
ivaretar. Hvis PST i tillegg benytter seg av sin hastekompetanse, er det ingen 
uavhengig instans involvert i forkant overhodet. Og hvis formålet med kommu- 
nikasjonskontrollen (som også kan omfatte uthenting av historiske kommunika- 
sjonsdata) utelukkende er å avdekke hvem som er pressens kilder, er «skaden» 
skjedd idet informasjonen er kommet til PSTs kunnskap. Da hjelper det lite 
om en etterfølgende behandling i retten skulle konkludere med at vilkårene for 
kommunikasjonskontroll ikke var tilstede. 

Enda mindre beskyttet er pressen og dens kilder, om vi ser på problemet i et 
internasjonalt perspektiv, der kommunikasjonen foregår over landegrensene. Da 
har vi sett hvilke muligheter vårt eget og andre lands etterretningstjenester har 
til - uten å bryte formelle lover - å omgå fullstendig de prosessuelle skrankene 
som tross alt finnes når PST og andre tilsvarende tjenester skal forholde seg til 
egne borgere innenfor landets grenser. 

Slik disse forholdene er regulert i Norge - og internasjonalt - i dag, er reelt 
kildevern, når kommunikasjonen foregår elektronisk, langt på vei illusorisk. 
Det gjelder særlig der hvor det er tale om informasjon som de samme stat¬ 
lige myndighetene har interesse av å holde unna offentligheten. Det kan nok 
gi myndighetene effektive muligheter til å beskytte legitimt beskyttelsesverdig 
informasjon mot offentliggjøring, men det kan også gi myndighetene alt for gode 
muligheter til i skjul å hindre vesentlig informasjon om sine egne lovbrudd eller 
andre kritikkverdige forhold fra å bli eksponert. Det er ingen god situasjon for 
ytringsfriheten, og det er derfor heller ikke positivt om man skal bevare et en 
levedyktig demokratisk rettsstat over tid. 

Kapittel 2: Frykten for å støte som 
begrensning. Hvilken betydning har 
sosiale normer for ytringsfriheten? 

Bernard Enjolras og Kari Steen-Johnsen 


Kommunikasjon i offentligheten - og dermed ytringsfriheten - blir både begrenset 
og muliggjort av sosiale institusjoner, sosiale motiver, og sosiale mekanismer, av 
hva som oppfattes som akseptabelt å ytre ut fra eksisterende verdier og normer. 
Men reguleringen av kommunikasjonen handler ikke bare om verdier. Vi kom¬ 
muniserer også for å bekrefte vår identitet og vår tilhørighet. Behovet for slik 
bekreftelse kan være en drivkraft både for å ytre sin mening og for å holde den 
tilbake. Frykten for utestengelse, sosial isolasjon og upopularitet er svært viktige 
sosiale motiver og mekanismer (Noelle-Neumann, 1984; Flayes et al., 2005). 
Dette kan føre til konformitet, konsensus og politisk korrekthet. 

Ytringsfrihet kan defineres som frihet til å kommunisere i offentligheten uhin¬ 
dret av juridiske, økonomiske eller sosiale krefter (Lipschultsz, 2000). I Norge 
har ytringsfriheten et rettslig vern gjennom Grunnlovens §100, og implemen¬ 
teringen av Den Europeiske Menneskerettighetskonvensjon (EMK) har bidratt 
til å styrke dette vernet, blant annet på pressefrihetens område 1 . Slike rettslige 
rammer utgjør nødvendige, men ikke tilstrekkelige vilkår for ytringsfriheten. 
Dette kapitlet tar for seg sosiale konvensjoner og normer omkring ytringsfrihet 
og offentlige ytringer i den norske befolkningen, samt ulike sosiale prosesser 
som kan føre til selvbegrensning når det gjelder å ytre seg. Flemmes den frie 
ytring i Norge av at folk legger bånd på seg, for eksempel ved at de er redde for 
å støte andre, bli latterliggjort eller oppfattes som rasistiske? FHvilke normative 
føringer og vurderinger er det som gjør seg gjeldende i offentlig debatt? 2 

Vi skal undersøke ytringsfrihetens sosiale begrensning i Norge, med 
utgangspunkt i spørsmål vi stilte til deltagerne i befolkningsundersøkelsen 3 . For 


1. Se Wessel-Aas, 2011 og kapittel 1 i denne rapporten for en presentasjon og diskusjon av disse rettslige 
forutsetningene. 

2. I dette kapitlet bruker vi begrepet «normativt» i sosiologisk, ikke juridisk forstand, og definerer det som de 
sosiale forventningene som rettes mot personer og situasjoner, og som påvirker handling (Østerberg, 2012) 

3. Se innledningen og metodeappendiks for en beskrivelse av befolkningsundersøkelsen og de andre under¬ 
søkelsene som ligger til grunn for kapitlene i rapporten. 

det første vil vi undersøke hvilken støtte ytringsfriheten får når den veies opp 
mot andre hensyn, som for eksempel hensynet til personvernet eller faren for å 
støte religiøse eller svake grupper. Dette kan gi oss en pekepinn på den verdien 
som tillegges frie og kontroversielle ytringer i offentlig debatt i Norge, og dermed 
også hvilke sosiale begrensninger det ligger på slike ytringer. For det andre vil 
vi undersøke mer presist toleransen for ulike typer ytringer i befolkningen, i den 
private- og i ulike deler av den offentlige sfæren. Til slutt skal vi grave i ulike 
grunner til at folk velger å avholde seg fra å ytre sin mening. Skjer slik selvbe- 
grensning ut fra en verdi om ikke å støte eller såre andre, eller ut fra en frykt for 
latterliggjøring og isolasjon? For å kunne veie betydningen av slik selvbegrens- 
ning for ytringsfriheten, må vi også vite noe om hva som motiverer den. 

Ut fra et sosiologisk perspektiv er ikke ytringsfrihet bare et produkt av en 
idealistisk søken etter sannhet, et utfall av måten «markedet for idéer» fungerer 
på, eller spørsmål om hva som faller innenfor og utenfor lovens grenser. Sosiale, 
økonomiske og politiske systemer omgir og preger kommunikasjon i offentlig¬ 
heten. For eksempel vil politiske veivalg når det gjelder samfunnssikkerhet og 
rett til offentlig innsyn ha sterke konsekvenser når det gjelder ytringsfriheten (cf. 
Wessel-Aas, 2011). På samme måte regulerer bedrifter arbeidstageres uformelle 
og formelle rett til å ytre seg, ut fra økonomiske hensyn og hensyn til omdømme 
(se denne rapporten kapittel 9). Men selv om maktforhold og markedsrelasjoner 
utvilsomt påvirker ytringsfriheten sterkt, finnes det i tillegg mer kulturelle og 
uformelle sosiale mekanismer, knyttet til delte verdier og ritualer. Det er dette 
som er vårt fokus her. 

Sosiale normer og selvbegrensning 

Felles normer, oppfatningene og holdninger i en bestemt samfunnskultur skaper 
solidaritet, integrasjon, identitet og tilhørighet. Men samtidig kan disse felles 
normene og holdningene bidra til å undertrykke den frie ytring, fordi hver enkelt 
risikerer å bli ekskludert av fellesskapet ved å utfordre det som er alminnelig 
akseptert. Dette kan skape en «stillhetsspiral» (spiral of silence). Teorien om 
stillhetsspiralen, slik den ble utformet av Noelle-Neumann (1974), tar som 
utgangspunkt at individer konstant forholder seg til andres mening og at de 
justerer atferd og egne meninger til det som oppfattes som flertallets mening 
(i en gruppe eller på en arena). Ut fra dette teoretiske perspektivet oppstår en 
stillhetsspiral når individene ikke tør å avvike fra flertallets holdning og uttale 
upopulære meninger. Grunnen er frykt for isolasjon, og risiko for å bli ekskludert 
fra de felleskapene en tilhører. 

Resultatet av denne sosiale prosessen er at mindretallets meninger, hva 
enten det dreier seg om avvikende politiske syn eller verdier, blir enda mer 
marginaliserte enn de var i utgangspunktet, fordi de som tilhører et mindre¬ 
tall blir mindre innstilt på å ytre seg i offentligheten. Dette bidrar til å svekke 

mindretallets synlighet, og medfører at de med mindre utbredte standpunkter 
i mindre grad er villig å uttale seg. Den offentlige debatten blir dermed mindre 
mangfoldig, og mindre preget av uenighet. Dette er alvorlig for demokratiske 
samfunn, som i utgangspunktet «trenger uenighet». Uenighet bidrar til bedre, 
mer kritiske diskusjoner og til mer velfunderte politiske avgjørelser (se Sunstein, 
2003). 

Forskning om stillhetsspiraler har vist at debattklimaet spiller en rolle for 
borgernes vilje til å ytre seg (Johnson, 2004; Mutz, 1998). I mer polariserte 
omgivelser synker viljen til ytring, fordi faren for negative reaksjoner oppfattes 
som større. En lang forskningstradisjon har vist at ulike faktorer har betydning 
for viljen til å delta i politisk debatt; kjønn, alder, utdanning, politisk interesse og 
medieeksponering (Flayes, Scheufele, Fluge, 2006; Verba og Nie, 1972). Men i 
tillegg til disse faktorene finner nyere litteratur at iboende individuelle personlig¬ 
hetstrekk, kalt «tilbøyelighet til selvsensur» (willingness to selfcensor), delvis 
kan forklare individenes tendens til å holde tilbake egne meninger i situasjoner 
hvor de oppfatter at andre er uenige. Tilbøyelighet til selvsensur måles gjennom 
utsagn som; «det er vanskelig for meg å uttrykke meningen min når jeg tror 
andre er uenige med meg.», og «jeg mener ofte at personer rundt meg tar feil i 
det de sier, men lar være å korrigere dem». 

Tilbøyelighet til selvsensur henger sammen med sosial og politisk kontekst, 
og med opplevd debattklima (Flayes, Glynn og Shanahan, 2005). I befolknings¬ 
studien har vi brukt tilbøyelighet til selvsensur-skalaen, men i tillegg har vi gått et 
skritt videre, ved å be respondenter oppgi hvor ofte de lar være å ytre meninger 
som er viktige for dem, på hvilke arenaer og hvorfor. Ut fra dette kan vi for 
eksempel si noe om hvorvidt frykt for latterliggjøring er en viktigere grunn til å 
holde meninger tilbake i offentlig debatt enn ønsket om å ta hensyn til andres 
følelser. Dermed har vi mulighet til å diskutere ulike former for selvsensur- og 
om det handler om respekt for andre, frykt eller konformitet. Vi har imidlertid 
valgt å bruke begrepet «selvbegrensning» for å understreke at det å holde 
meningene sine tilbake kan handle om å etterleve det man opplever som en 
positiv norm, ikke bare om frykt eller opplevd sosial tvang. 

I det som følger skal vi se på hvordan befolkningen veier ytringsfriheten målt 
opp mot andre hensyn, før vi går nærmere inn på toleransen for ulike typer 
ytringer på ulike arenaer. Først skal vi si litt om de spørsmålene i undersøkelsen 
som er brukt som grunnlag for analysen. 

Om metode 

Til analysen har vi brukt tre sett av spørsmål om holdninger til ytringsfriheten, 
og et spørsmålsbatteri der respondentene ble bedt om å oppgi om de ville være 

villige til å si sin mening om noe som var viktig for dem, gitt ulike forhold, for 
eksempel faren for å såre andre eller selv å bli latterliggjort 4 . 

Spørsmålssettet om viljen til selv å ytre seg er tatt direkte fra studier om 
tilbøyelighet til selvsensur (Hayes, Glynn, og Shanahan; 2005), men videreut¬ 
viklet ved at vi spesifiserer arena for ytringer. Holdningsspørsmålene inneholder 
et spørsmålssett der ytringsfrihet veies opp mot andre samfunnshensyn, slik 
som vern mot rasisme, respekt for religion eller samfunnssikkerhet. Utgangs¬ 
punktet for dette spørsmålet er en tilnærming innenfor ytringsfrihetslitteraturen 
som vektlegger «balance of harms»-prinsippet - balansering av hensyn. Et 
hovedpoeng innenfor denne litteraturen er at ytringsfrihet som gode alltid vil 
måtte veies opp mot ulempene det kan medføre for individer, grupper eller for 
samfunnet (Waldron, 2012). De andre to spørsmålssettene er utformet ut fra 
funn i litteraturen som viser at toleransen for ulike typer ytringer varierer mellom 
ulike kontekster - det er forskjell på familiesfæren, arbeidslivet og offentlig 
debatt. Internasjonal forskning viser også at det er forskjell mellom hvilket vern 
befolkninger vil tilkjenne ulike grupper, for eksempel ulike religioner, etnisiteter 
eller politiske grupperinger (Smolla, 1972). 

Å stille spørsmål om holdninger i et spørreskjema er alltid vanskelig Det 
dreier seg om ganske abstrakte begreper og forhold, og vi kan ikke vite nøyaktig 
hvilke forutsetninger respondentene legger til grunn når de svarer (Tourangeau 
og Galessic; 2013). I undersøkelsen har vi understreket at respondenten skal 
svare ut fra det han eller hun mener er rett, ikke ut fra hva som er lovlig per i 
dag. Vi har altså forsøkt å understreke at vi vil at respondenten skal gjøre en 
moralsk, ikke en juridisk vurdering. Påstandene respondentene skulle ta stilling 
til varierer i styrke, for eksempel har vi både stilt spørsmål om «nedlatende» 
og «hånende» ytringer om innvandrere kan tolereres. De fleste av utsagnene 
handler om ytringer som per i dag er lovlige, men noen handler også om ytringer 
som kan rammes av loven, for eksempel hatefulle ytringer. Vi har også variert 
mellom å stille det mer generelle spørsmålet om hån av religion og det mer 
konkrete spørsmålet om nedsettende ytringer om muslimer og kristne som 
gruppe. Gjennom å knytte utsagn til arenaen det ytres i, mener vi også at vi gjør 
spørsmålet mer konkret å ta stilling til. 

I og med abstraksjonsnivået mener vi likevel at holdningsdelen av under¬ 
søkelsen er mest egnet til å si noe om overordnede tendenser. Det er mindre 
interessant hvor stor andel av befolkningen som gir støtte til enkeltutsagnet 
om at rasistiske ytringer bør tolereres, enn hvilket mønster som fremkommer 
når respondentene tar stilling til et sett av ulike utsagn og arenaer. I analysen 
har vi undersøkt befolkningens holdninger på tvers av utsagn, sett på grad av 
konsensus og spredning, samt om noen grupper - basert på alder, kjønn, utdan¬ 
ning og politisk ståsted - skiller seg mer ut enn andre. Når vi så holder dette 


4. Hele spørreskjemaet finnes på www.statusytrin gsfrihe t.no. Spørsmålene som er brukt er q6, q8, q9 og q15. 

sammen med spørsmål om forutsetningene for egne ytringer, mener vi at vi til 
sammen kan nærme oss noen innsikter i hvilke normer og sosiale prosesser 
som har betydning for ytringer i samtidens Norge. 

Verdien av ytringsfrihet målt opp mot andre hensyn 

Ytringsfrihetens regulering stiller sterkere krav enn andre typer regulering, og 
kan diskuteres ut fra ulike perspektiver. To klassiske perspektiver er «balance of 
harms»-tilnærmingen (Waldron, 2012), og ideen om offentligheten et marked av 
ideer (Mill, 2010). Disse perspektivene på ytringsfrihet skiller seg fra hverandre 
når det gjelder grad av liberalitet når det gjelder ytringer, men det kan argu¬ 
menteres for at de begge likevel stadfester at et samfunn må veie betydningen 
av ytringsfrihet mot andre verdier, og at toleransen med nødvendighet har sin 
yttergrense. 

Idéen om offentligheten som et «marked av idéer» fremhever toleranse som 
nødvendig fordi den fremmer både individuelle og sosiale goder knyttet til jakten 
på sannheten. Ytringsfrihet er en garanti mot at samfunnet feiler, ved at den gjør 
det mulig å fremme og utfordre ytringer gjennom fornuftsbasert argumenta¬ 
sjon. Konkurranse mellom idéer og ytringer er den beste måten samfunnet kan 
utforske korrekte og effektive løsninger på (Mill, 2010)). Det frie markedet av 
idéer krever toleranse og konkurranse mellom standpunkter. Men samtidig er 
toleransen preget av et paradoks: for å kunne forsvare toleranse kreves det en 
viss grad av intoleranse. 

«Balance of harms»-tilnærmingen aksepterer sterkere begrensning av 
ytringsfriheten enn markedet av frie idéer. Her vektlegges at man må veie det 
ondet det vil være å begrense ytringsfriheten mot det ondet ytringsfriheten kan 
forårsake, for eksempel at grupper utsettes for fornærmende utsagn, at reli¬ 
gioner støtes eller at nasjonens sikkerhet blir truet. Tilnærmingen understreker 
viktigheten av ytringsfriheten som prinsipp, men anerkjenner at prinsippet bør 
tilsidesettes i noen tilfeller på grunn av skaden ytringsfriheten kan påføre visse 
grupper eller hele samfunnet. 

I kapitlets første del undersøker vi befolkingens holdninger til ytringsfrihetens 
grenser, ut fra tanken om at en avveining i mange tilfeller vil være nødvendig. Er 
befolkningen villig til å begrense ytringsfriheten for å beskytte andre samfunns¬ 
verdier? Hvilke verdier blir oppfattet som viktige nok til å rettferdiggjøre et 
inngrep i ytringsfriheten som grunnleggende prinsipp? I tillegg til å se på hvordan 
befolkningen stiller seg til denne avveiingen, vil vi også undersøke hvor stor 
konsensus det er i befolkningen rundt disse spørsmålene. Dette kan gi oss en 
indikasjon om hvor sterke normer og hvor sterk konformitet som preger rammer 
inn norsk offentlig debatt. 

For å undersøke i hvilken grad den norske befolkningen er villig til å begrense 
ytringsfriheten til fordel for andre samfunnshensyn, har vi bedt respondentene 

ta stilling til 9 påstander hvor de kunne velge mellom 5 svaralternativer (fra helt 
enig til helt uenig): 

• Rasistiske ytringer bør tolereres 

• Ytringer som håner religion bør være tillatt 

• Ytringsfriheten bør kunne begrenses for å sikre at folk ikke blir trakassert 
eller mobbet 

• Pressens kildevern bør være absolutt, selv når saken handler om nasjonens 
sikkerhet 

• Staten bør kunne sensurere kunstnere som mottar offentlig økonomisk 
støtte 

• Ansatte ved universiteter og høgskoler bør stå helt fritt til å ytre seg 

• Når pressen ønsker innsyn i offentlige dokumenter, må personvernet veie 
tyngre enn hensynet til offentligheten 

• Beskyttelse av svake grupper slik som barn og unge er viktigere enn 
ytringsfriheten 

• Virksomheter bør kunne begrense ytringsfriheten til ansatte for å sikre 
omdømmet sitt 

Påstandene fanger opp noen av de sentrale dimensjonene og spenningslinjene 
knyttet til ytringsfriheten, og tar for seg noen av de strukturene som tenkes å 
ivareta den, slik som pressen, universitetene og kunstnerne. I tråd med noen 
sentrale bidrag innenfor den internasjonale forskningen om politisk toleranse, 
stilte vi ikke spørsmål om ytringsfriheten som abstrakt størrelse, men satte 
den i sammenheng med andre prinsipper (McLeod mfl., 2001; Paek mfl. 2008; 
Peffley mfl., 2001). I rapporten «Status for ytringsfriheten i Norge: Holdninger 
og erfaringer i befolkningen», viste vi at hensynet til å beskytte ulike grupper 
mot rasisme, hån og trakassering sto sterkt i befolkningen når det skulle veies 
normativt mot ytringsfriheten (Staksrud mfl., 2014, kapittel 2). Her skal vi gjøre 
en mer helhetlig analyse, der vi ser på avveiningene mellom ytringsfrihet og 
andre hensyn under ett. 

Ved å summere alle svar på de ni påstandene har vi konstruert en ytrings- 
frihetsindeks, som måler hvor mye respondenten vektlegger hensyn til ytrings¬ 
frihet på tvers av påstandene. Vektleggingen av andre hensyn fremfor ytrings¬ 
frihet øker med indeksen (lav skår indikerer vektlegging av ytringsfrihet, mens 
en høy skår indikerer vektlegging av samfunnshensyn). Figuren under viser 
frekvensfordelingen av indeksen i befolkningen. Hver søyle viser hvor mange i 
utvalget som har fått hver enkelt gjennomsnittskår på indeksen (For eksempel vil 

man få verdien 5 i gjennomsnittskår, hvis man gjennomgående har plassert seg 
nærmest ytringsfrihetsverdien -5x1 =5). 

Fordelingen nærmer seg en normalfordeling med en viss overvekt i favør av 
å vektlegge samfunnshensyn: de høyeste søylene finner vi mellom verdiene 27 
og 33. Dette vil si at en større andel av befolkningen setter samfunnshensyn 
foran ytringsfrihetshensyn, for eksempel hensynet til å verne utvalgte grupper 
som barn og unge eller de som bekjenner seg til en religion. Flesteparten av 
respondentene har likevel et balansert syn når det gjelder avveininger mellom 
ytringsfrihets - og samfunnshensyn. Det ser vi ved at mange skårer omtrent 
omkring gjennomsnittet (=25) når svarene på de ni utsagnene legges sammen. 


Figur 2-1 Holdningsindeks, ytringsfrihet 

100 



Ytringsfrihet 


Samfunnshensyn 


Vi leser to viktige innsikter ut av denne figuren. For det første anerkjenner 
respondentene i undersøkelsen at avveiningen mellom ytringsfrihet og andre 
samfunnshensyn kan være vanskelig, og at det kan være vanskelig å falle ned på 
hvordan ulike negative utfall skal balanseres. Mange plasserer seg på midten av 
skalaen. For det andre indikerer figuren stor grad av konsensus blant de spurte. 
Dette er interessant med tanke på hvor stort rommet for ulike typer ytringer 
oppleves å være i Norge. FHvis det er stor konsensus om at mange typer hensyn, 
som for eksempel vern mot rasisme og mot hån av religion, er like viktige som 
ytringsfriheten, kan dette skape normative begrensninger i forhold til hva indi- 
vider føler seg komfortable med å ytre seg om. 

Påstandene ovenfor er svært generelle av karakter, og det kan innvendes at 
det er vanskelig å si noe generelt om hvorvidt man mener rasistiske ytringer bør 
tolereres når verken innhold eller form på ytringen, eller hvilken kontekst den 
fremsettes i, er presisert. For å konkretisere noe mer, har vi spurt om toleransen 
for ulike typer ytringer på arenaer med ulik grad av offentlighet. 

Ytringsnormer i det offentlige og det private rommet 

Internasjonal forskning om ytringsfrihet viser generelt at borgere i større grad 
støtter ytringsfriheten som abstrakt konsept enn når man konkretiserer i form av 
bestemte handlinger, grupper eller arenaer (Hurwitz og Mondak, 2002; Lambe, 
2002). Fritt Ords ytringsbarometer, som ble gjennomført våren 2013, under¬ 
støttet hypotesen om at også den norske befolkningen vil gi sterkere støtte 
til ytringsfrihet som abstrakt konsept enn når den konkretiseres. Den viste for 
eksempel at mens 74 prosent mente det var viktig å ivareta ytringsfriheten selv 
om noen ytringer kunne oppleves som krenkende, mente bare 32 prosent at 
personer med fordommer mot ulike raser og etniske grupper burde få holde 
offentlige møter og demonstrasjoner (Fritt Ord, 2013) 

I vår undersøkelse ønsket vi å se nærmere på variasjoner mellom ulike offent¬ 
lige og private arenaer, og toleranse for ytringer knyttet til ulike grupper. Tidligere 
forskning indikerer, ikke overraskende, at toleransen for negative ytringer er 
høyere i den private sfæren enn i det offentlige rommet. En interessant og viktig 
utvikling de siste årene er imidlertid at det offentlige rommet har endret seg. 
Digitaliseringen har åpnet nye offentlige ytringsarenaer, som for eksempel nett¬ 
avisenes kommentarfelt og sosiale medier. En antagelse som ofte fremmes er 
at den normative kontrollen er svakere på disse digitale arenaene - med andre 
ord at flere typer ytringer aksepteres her enn i de redigerte mediene og i det 
sosiale livet ellers. 


Tabell 2-1 Aksept for ulike typer ytringer på ulike arenaer 



Blant 

nær¬ 

meste 

På 

arbeids¬ 

plassen 

1 nyhets¬ 
mediene 

1 nett¬ 
avisenes 
kom¬ 
mentar¬ 
felt 

1 sosiale 
medier 

1 

kunsten 

Ingen av 

arena¬ 

ene 

Nedsettende ytringer 
om religion 

45,8 

15,9 

174 

16,3 

17,1 

19,2 

46,1 

Nedsettende ytringer 
om innvandrere 

36,9 

11,2 

13 

10,9 

11,4 

10,7 

55 

Nedsettende ytringer 
om kristne 

40,4 

15,7 

18,6 

15,9 

16,5 

174 

52 

Nedsettende ytringer 
om muslimer 

32,2 

9,9 

10,9 

10,3 

9,3 

9,4 

60,6 

Nedsettende ytringer 
om homofile 

22,8 

6,7 

77 

73 

77 

8,5 

70,9 

Nedsettende ytringer 
om politikere 

55,1 

33,5 

31,6 

25,1 

26 

22,3 

31,3 


Svar på spørsmålet: På hvilke arenaer mener du ulike typer nedsettende ytringer 
bør aksepteres? (q_6) 

Tabell 2-1 viser hvor stor prosent som mener at ulike typer ytringer er aksep¬ 
table på ulike arenaer. Ikke uventet viser det store bildet at det er større rom for 
nedsettende ytringer på hjemmearenaen enn i ulike offentlige sammenhenger. 
Dette gjelder uansett hvilke grupper vi snakker om. Avstanden mellom den 
private og ulike offentlige arenaer varierer mellom 15 og 30 prosent av befolk¬ 
ningen avhengig av påstand. 

I utgangspunktet gir det god mening at respondentene opplever den private 
sfæren som et rom der det er akseptabelt å ytre mer kontroversielle meninger. 
Samtidig indikerer tallene at det er begrenset rom for ytringer som kan oppfattes 
som nedsettende overfor ulike grupper både på private og offentlige arenaer 
i Norge. For fire av de gruppene vi har nevnt; innvandrere, kristne, muslimer 
og homofile, mener mer enn 50 prosent at slike ytringer ikke er akseptable på 
noen arenaer. Nedsettende ytringer om politikere oppfattes som mer aksep¬ 
table på alle arenaer. Svarene må tolkes i lys av den formuleringen vi har valgt. 
«Nedsettende ytringer om.» er et svakere uttrykk enn for eksempel «hånende» 
eller «støtende». Men samtidig kan dette oppfattes som ytringer som ikke har 
noe konstruktivt, kritisk innhold, og som dermed ikke gir et bidrag til samfunns¬ 
debatten. Flådde vi valgt begrepet «kritisk», kan vi anta at den generelle aksepten 
for ytringene ville vært høyere. 

Når vi sammenligner de ulike typene ytringer på tvers av kolonner, ser vi 
at aksepten er lavest for nedsettende ytringer om homofile, og høyest for 
nedsettende ytringer om politikere. Vi noterer oss også forskjellen mellom å 
spørre om religion generelt, og å spørre om personer som tilhører en religion, 
muslimer eller kristne. Nedsettende ytringer om religion tolereres i større grad 
enn ytringer om individene som tilhører en religion. Et interessant funn er at 
det er mindre aksept for nedsettende ytringer om muslimer enn om kristne, 
uansett hvilken arena det dreier seg om. Dette reiser interessante spørsmål om 
hvordan islam forstås i det offentlige ordskiftet, og om hvordan karikaturstriden 
har påvirket befolkningens oppfatning om rommet for islamkritikk. Både den 
offentlige debatten knyttet til karikaturstriden, og oppfordringen om å vise 
ytringsansvar 5 som ble fremmet i etterkant av 22. juli, kan tenkes å ha påvirket 
befolkningen i dette spørsmålet. 

FHvis vi ser bort fra det klare skillet mellom den private arenaen og andre 
arenaer, er det mest slående trekket i Tabell 2-1 at respondentene gjør liten 
forskjell mellom de ulike offentlige arenaene. Noen fravær av forskjeller er 
spesielt interessante å merke seg. For det første fremstår arbeidsplassen som 
en arena der befolkningen oppfatter at nedsettende ytringer bør begrenses i like 
stor grad som i det allmenne offentlige ordskiftet. Tendensen til å ville begrense 
slike ytringer på arbeidsplassen er minst like stor som i sosiale medier eller i 
nyhetsmediene. 


5. Se for eksempel Bangstad, Vetlesen osv. for en presentasjon av dette argumentet 

For det andre skiller befolkningen i liten grad mellom nyhetsmediene, nett¬ 
avisenes kommentarfelt og sosiale medier når det gjelder aksept for nedsettende 
ytringer. I den grad det finnes en forskjell er det en tendens til større aksept for 
nedsettende ytringer innenfor nyhetsmediene. Dette er til dels overraskende, gitt 
at både sosiale medier og nettavisenes kommentarfelter forbindes med mindre 
grad av redigering og portvoktermakt enn de etablerte mediene (Ihlebæk, 2014). 
Dermed kunne man tenke at de skulle anses som rom der et større spenn av 
ytringer ville være akseptable. Når befolkningen ikke svarer slik, er det rimelig 
å tro at man tvert imot ser et større behov for å begrense ytringer normativt i 
uredigerte eller mindre redigerte medier. 

For det tredje viser Tabell 2-1 at kunsten ikke settes i noen sterk særstilling 
når det gjelder rommet for nedsettende ytringer. Når det gjelder nedsettende 
ytringer om religion og om kristne, er det noen fler som sier at slike ytringer 
er akseptable i kunsten enn i nyhetsmediene, men når det gjelder muslimer er 
tendensen motsatt. Det er betydelig mindre aksept for nedsettende ytringer 
om politikere i kunsten enn det er i nyhetsmediene. Disse funnene er noe over¬ 
raskende. Selv om kunstens samfunnsrolle er gjenstand for stadig diskusjon, 
tilkjennes den samtidig ofte en særegen rolle i å formulere fri kritikk, ikke minst 
av politikken, og bevege seg i yttergrensene for det normativt akseptable 6 . 

En samlet tolkning av de undersøkelsene vi har gjort så langt av befolknin¬ 
gens holdninger til ulike typer ytringer, er at det finnes begrenset aksept for 
ytringer som kan virke støtende og sårende i det offentlige rom, enten det dreier 
seg om arbeidsplass, nyhetsmedier eller sosiale medier. Videre har vi påpekt 
at når det gjelder avveining mellom ulike samfunnshensyn og ytringsfrihet, 
plasserer mange seg rundt midtstandpunktene. Dette kan tyde på at normene 
om ikke å støte bestemte grupper kan oppleves som ganske allmenne. Når vi 
analyserer aksepten for de ulike typene ytringer på de forskjellige arenaene mer 
i dybden, finner vi likevel at ulike grupper fordeler seg noe forskjellig. Kvinner 
er gjennomgående mindre aksepterende overfor nedsettende ytringer, både i 
den private sfæren og i det offentlige rommet. Vi finner også en tendens til at 
de som plasserer seg til høyre på den politiske skalaen, er mer aksepterende 
overfor ulike typer nedsettende ytringer i nyhetsmedier, sosiale medier og 
nettavisenes kommentarfelter. Når det gjelder aksept for nedsettende ytringer 
innenfor kunsten, skiller personer med høyere utdanning og inntekt seg ut med 
større aksept. 

Moralske normer og jus henger nært sammen. I denne undersøkelsen har vi 
presisert at vi ønsket å få vite hva som var respondentenes personlige oppfatning 
av hva som kan aksepteres på ulike arenaer. Variasjonen vi fant ovenfor mellom 
det private og det offentlige antyder at respondentene har behandlet dette som 


6. Se Tore Slaattas Kapittel 6 (side 126) i denne rapporten for en presentasjon av den kunstneriske ytrings¬ 
frihetens institusjonelle og kulturelle forutsetninger 

normative, moralske spørsmål. Når det gjelder nedsettende ytringer om ulike 
grupper, mener mange at slike bør begrenses når vi befinner oss innenfor et 
offentlig rom, selv om det ikke forbys ved lov og forfølges juridisk. 

Selvbegrensning på ulike arenaer 

Så langt har vi konsentrert oss om den normative konteksten for ytringer, slik 
den fremkommer gjennom respondentenes svar. Litteraturen om selvsensur og 
om stillhetsspiraler viser at den politiske og sosiale konteksten for ytringer er 
viktig for om individer velger å ytre sin mening eller ikke (Noelle-Neumann, 1974; 
Naab, 2012). I denne siste delen av kapitlet skal vi se nærmere på hvorvidt og 
hvorfor individer velger å la være å ytre meninger som er viktige for dem eller 
ikke, på ulike arenaer. Analysene vi gjorde ovenfor antyder at den normative kon¬ 
teksten for ytringer i Norge er preget av forventninger om ikke å støte eller såre 
ulike grupper. Slår dette inn som en viktig begrunnelse for å holde meningen sin 
tilbake. Eller er frykt for latterliggjøring en vel så viktig faktor? 

Med utbredelsen av digitale medier er vi vitne til en demokratisering av 
mulighetene for offentlig ytring - i den forstand at mange flere enn for noen år 
siden har både tilgang til ulike former for offentlighet og erfaring med ytring i 
offentligheten. I en undersøkelse fra 2012 svarte 35 prosent at de ytret seg om 
politikk og samfunnsspørsmål på en eller annen digital medieplattform (Enjolras 
mfl., 2013: 120). Den andre siden av denne utviklingen er en økt eksponering 
for negative reaksjoner og hets, med potensiale for omfattende og rask spred¬ 
ning. Dette kan bidra til frykt for isolasjon, konformisme og selvbegrensning, og 
dermed til en innskrenkning av ytringsfriheten. 

For å vurdere omfang og betydning av selvbegrensning både i den private og 
den offentlige sfæren har vi spurt respondentene i hvilken grad de ville ha utrykt 
sine meninger på ulike arenaer, på tross av ulike sosiale reaksjoner. Spørsmålet 
lød: «Noen mennesker sier sin mening uansett situasjon og arena, mens andre 
er mer forsiktige. Nedenfor ber vi deg tenke på meninger som er viktige for deg. 
På hvilke av disse arenaene ville du sagt din mening selv om...». Resultatene er 
presentert i Tabell 2-2. 

Tabell 2-2 Vilje til å uttrykke sin mening på ulike arenaer i lys av sosial risiko 



Blant 

nærmeste 


På åpent 


Ingen 


familie og 

På arbeids- 

tilgjengelig 

1 sosiale 

av disse 


venner 

plassen 

nettside 

medier 

arenaene 

Støtende meninger 

55,5 

15,1 

8,3 

8,7 

30,9 

Meningen kan såre 
folk du bryr deg om 

28,3 

74 

3,7 

3,6 

574 

Risiko for å bli opp¬ 
fattet som uhøflig 

46,7 

23 

14,3 

15,4 

32,6 

Risikere negativ reak¬ 
sjon fra overordnede 

31,4 

23,6 

5,6 

5,3 

34,3 

Risiko for over¬ 
våkning 

25,7 

15,6 

15,6 

15,1 

41,7 

Risiko for å dumme 
seg ut 

60,4 

33 

14,5 

19 

19 

Risiko for å bli oppfat¬ 
tet som annerledes 

44,1 

33,5 

17,4 

21,6 

20,8 

Risiko for å bli opp¬ 
fattet som rasistisk 

26,9 

8,5 

5,1 

4,5 

51 

Risiko for latterlig- 
gjøring 

46,7 

22,3 

11,4 

13,9 

30,5 

Risiko for opp¬ 
leve trakassering/ 
mobbing 

22,9 

13,2 

9,2 

9,2 

478 

Risiko for å bli opp¬ 
fattet som mobber 

10,8 

4,7 

3,4 

2,6 

64,2 


Svar på spørsmålet: På hvilke arenaer vil du ha sagt din mening selv om: (q_ 15) 


Tabell 2-2 viser hvor mange prosent som ville uttrykt meningen sin på ulike are¬ 
naer, på tross av ulike former for risiko. Med unntak av i den siste kolonnen, som 
viser andelen som ikke ville sagt meningen sin på noen av disse arenaene, er det 
altså slik at jo høyere tall, jo høyere andel ville uttrykt meningen sin. 

Vi ser at det er et klart skille mellom den private sfære - hva man er villig til 
å uttrykke blant nærmeste familie og venner - og mer offentlige arenaer som 
arbeidsplassen, åpne nettsider eller sosiale medier. 60 prosent sier for eksempel 
at de ville si sin mening selv om de sto i fare for å dumme seg ut når de er 
blant nærmeste familie og venner, mens 33 prosent sier det samme om arbeids¬ 
plassen og 14,5 prosent på åpent tilgjengelige nettsider. 

Når det gjelder hva slags risiko som i størst grad forhindrer respondentene 
i å si sin mening i det offentlige, synes det som om begrunnelser knyttet til å 
såre eller støte andre er de viktigste. Hvis vi ser på andelen som sier de ville 
si sin mening på en åpent tilgjengelig nettside, er det klart færrest som sier at 
de ville ytret meningen sin dersom de kunne bli oppfattet som mobbere eller 

kunne risikere å såre folk de bryr seg om, henholdsvis 3,4 og 3,7 prosent. Disse 
to utsagnene handler direkte om å ramme enkeltpersoner, og svarene er derfor 
kanskje ikke så overraskende. Mer interessant er det at bare 5,1 prosent sier at 
de ville uttrykke meningen sin selv om de kunne bli oppfattet som rasistiske på 
åpne internettsider, og at bare 8,3 prosent ville si sin mening selv om de kunne 
risikere at meningen virker støtende på personer eller grupper. Dette er lave 
tall, som indikerer at respondentene sterkt forholder seg til en norm om ikke å 
virke støtende. Dette svarer godt til det bildet vi tegnet ovenfor av befolkningens 
avveining mellom ytringsfrihet og rasisme. 

Tabell 2-2 viser også at noen fler ville si sin mening på tross av en risiko 
for å bli latterliggjort (11,4), dumme seg ut (14,5), eller for å bli oppfattet som 
annerledes (17,4). Men selv i dette siste spørsmålet, svarer altså færre enn én 
av fem at de ville uttrykt meninger som var viktige for dem på internett. Noen 
flere sier at de ville uttrykt seg i sosiale medier, selv om de kunne bli oppfattet 
som annerledes. 

Vi merker oss også at risikoen for negative reaksjoner fra overordnede, 
samt risikoen for overvåkning ser ut til å være potensielt sterke grunner til å 
avholde seg fra å ytre seg. Disse to typene risiko er kanskje mer hypotetiske 
enn de andre i og med at de forutsetter at bestemte reaksjoner eller bestemte 
former for overvåkning finner sted. Likevel gir det en interessant indikasjon om 
at overordnedes holdninger til ansattes ytringsfrihet kan ha stor betydning for 
om disse vil ønske å ytre sin mening offentlig. 7 Resultatene antyder også at en 
«nedkjølingseffekt» som følge av utvidet overvåkning av borgere er et realistisk 
scenario. Det vil si at borgerne vil kunne bli mer forsiktige med å ytre seg, av 
frykt for overvåkning og kontroll. 

Er noen grupper spesielt tilbøyelige til å begrense sine meningsytringer? 
Forskningen om selvsensur, eller selvbegrensning som vi har kalt det her, har 
vist at den har både sosiale og psykologiske årsaker (Filak, Reynardi og Maksl, 
2009; Flayes, Glynn og Shanahan, 2005). Det betyr at det å holde meningene 
sine tilbake både kan henge sammen med personlighetstrekk, med bestemte 
bakgrunnskjennetegn, slik som kjønn, alder eller utdanning, og med selve sam- 
talekonteksten. Gjennom en multinominal regresjonsanalyse av tabell 4 kan vi 
undersøke hvilke psykologiske faktorer og sosiale faktorer som er forbundet 
med ulike sosiale reaksjonstyper på ulike arenaer 8 . 

Den psykologiske dimensjonen, det vil si i hvor stor grad en person har 
en tilbøyelighet til ikke å utrykke sine meninger, kan måles gjennom et 


7. Se Sissel Trygstads Kapittel 9 (side 184) i denne rapporten for en omfattende diskusjon av ytringsfrihet i 
arbeidslivet. 

8. Denne, og andre bakgrunnsanalyser finnes på www.status ytringsf rihet.no 

spørsmålsbatteri (Hayes mfl., 2005) 9 10 . Det inneholder blant annet spørsmål som 
«Når jeg tror andre er uenige med meg, pleier jeg oftest å la være å si hva jeg 
mener» og «Hvis jeg er uenig med andre har jeg ikke noe problem med å si 
det til dem». Instrumentet har blitt gjenstand for omfattende testing og bruk 
10 . Ut fra spørsmålsbatteriet har vi laget en tilbøyelighet for selvbegrensnings- 
indeks som kontrollerer for den psykologiske dimensjonen ved selvbegrensning. 
Undersøkelsen vår bekrefter at psykologiske faktorer har betydning for hvorvidt 
individer ønsker å ytre meningene sine på ulike arenaer. Personer som har en høy 
tilbøyelighet for selvbegrensning har større sjanse til å la være å ytre meningen 
sin i sosiale medier enn de som har en lav tilbøyelighet til selvbegrensning. 
Den psykologiske dimensjonen ved selvbegrensning ser ut til å ha en særlig 
betydning i sosiale medier (sammenliknet med andre arenaer). 

Personlighetstrekk forklarer altså en del av forskjellene mellom hvem som 
vil ytre meninger som er viktige for dem i ulike fora og hvem som ikke vil gjøre 
det. Dette er ukontroversielt. Spørsmålet stiller seg annerledes dersom noen 
grupper med bestemte bakgrunnskjennetegn, slik som kjønn, alder, utdannelse 
eller etnisitet i større grad enn andre begrenser sin meningsytring. I lys av Noelle- 
Neumanns teori om stillhetsspiraler er en mulig utfordring ved slike prosesser at 
visse synspunkter systematisk uteblir fra den offentlige samtalen. 

Analysen vår viser noen mønstre på tvers av sosiale reaksjoner og arenaer. 
Den viktigste forskjellen er knyttet til kjønn. Kvinner er i større grad enn menn 
villige til å begrense egne ytringer med én gang de opptrer i offentligheten 
(på arbeidsplassen, åpne nettsider, eller sosiale medier), nesten uavhengig av 
hvilke sosiale reaksjoner de risikerer å utsette seg for. Kvinner sensurer seg 
selv i større grad enn menn for å unngå å støte andre, såre andre, fremstå som 
uhøflige, risikere reaksjoner fra overordnende på arbeidsplassen, risikere å bli 
overvåket i sosiale medier, risikere å virke rar eller annerledes i offentligheten, 
risikere å bli oppfattet som rasist, risikere lattergjøring på nettet eller i sosiale 
medier, risikere å bli mobbet i sosiale medier, samt risikere å bli oppfattet som 
mobber i sosiale medier. 

Alderen ser også ut til å spille en rolle, de yngste er mer villige til å ta sjanser 
når de uttrykker seg enn de eldste, nesten uavhengig av arenaer. Dette er et 
interessant funn, som ikke uten videre lar seg forklare i lys av litteraturen. Studier 
som har undersøkt vilje til selvsensur-skalaen, har i liten grad analysert alder 
som variabel (se for eksempel Hayes mfl., 2005). Yngre har tradisjonelt vært 
underrepresentert i offentlig debatt, men med fremveksten av sosiale medier er 
det å ytre seg om politikk og samfunnsspørsmål blitt utbredt, også blant yngre 
(Enjolras et al., 2013:124). En mulig hypotese er at den nåværende generasjonen 
unge har en annen kjennskap og trygghet i forhold til sosiale medier, noe som 


9. Se spørsmål Q4 i spørreundersøkelsen på www.statusytringfrihet.no . 

10. Reliabiliteten er god i våre data (Cronbach's Alpha for Q_4 er 0,795) 

gjør at de er mindre tilbøyelige til å begrense sine meninger. Foreløpig er det 
umulig å avgjøre om vi har å gjøre med en generasjonseffekt, og tendensen bør 
derfor følges over tid. 

Personer som befinner seg ytterst til høyre på den politiske skalaen har 
sterkere tilbøyelighet til selvbegrensning når det gjelder mulige reaksjoner fra 
arbeidsplassen og oppfattet risiko for mobbing som resultat av ytringer i sosiale 
medier. Men samtidig er de mer tilbøyelig å utrykke seg i sosiale medier, selv om 
de risikerer å bli oppfattet som rasistiske. Dette reiser interessante spørsmål om 
betydningen av ulike politiske posisjoner i den norske offentligheten, som det 
ikke er mulig å analysere i dybden her. En kobling som det er verdt å bemerke 
er likevel at de som plasserer seg ytterst til høyre på den politiske skalaen både 
er de som har høyest toleranse for ulike typer nedsettende ytringer, og de som 
i sterkest grad sier de vil uttrykke sin mening selv om de risikerer å bli oppfattet 
som rasistiske. Vi finner dermed et samsvar mellom holdning og vilje til å uttrykke 
seg offentlig for denne gruppen. 

Analysen av vilje til selvbegrensning sett i lys av bakgrunnsfaktorer viser at 
kvinner i større grad enn menn lar være å ytre meninger som er viktige for dem. 
Dette gjelder på tvers av ulike begrunnelser og arenaer. I et ytringsfrihetsper- 
spektiv er dette verdt refleksjon og diskusjon, fordi det kan føre med seg en 
skjevhet i hvilke stemmer som representeres i offentligheten. Tidligere studier 
har vist at kvinner er underrepresentert i politisk debatt og i samfunnsdebatt på 
alle digitale arenaer med unntak av Facebook (Enjolras et al., 2013:126). Vår under¬ 
søkelse gir noen innganger til å forklare denne underrepresentasjonen. Som vist 
tidligere i kapitlet, er kvinner gjennomgående mindre tolerante for kontroversielle 
og potensielt støtende ytringer - på tvers av arenaer. Disse holdningene henger 
altså sammen med sterkere selvbegrensning på alle arenaer, både på bakgrunn 
av ønsket om ikke å støte, og på bakgrunn av frykt for latterliggjøring og trakas¬ 
sering. Vi bør også se kvinners lavere deltagelse i lys av funnene i rapporten om 
holdninger til og erfaringer med erfaringer med ytringsfrihet i befolkningen der 
vi viste at kvinner oftere får nedlatende og ubehagelige kommentarer knyttet til 
kjønn og utseende enn det menn får, og at de oftere blir mer forsiktige med å 
uttale seg etter slike opplevelser (Staksrud et al., 2014: kapittel 4) 11 . 

Diskusjon og konklusjon 

I dette kapitlet har vi undersøkt normer og sosiale konvensjoner knyttet til ytrings¬ 
frihet i Norge, og sett på befolkningens vilje til å ytre meninger som betyr noe 
for dem under ulike omstendigheter. Vi har vist at befolkningen har et balansert 
syn på forholdet mellom ytringsfrihet og andre samfunnshensyn, og at verdien 


11. I Staksrud mfl. (2014) fant vi også at etniske minoriteter skilte seg fra majoriteten ved innholdet i kommen¬ 
tarene og ved at de i høyere grad ble mer forsiktige med å uttale seg etter ubehagelige opplevelser. Vi har 
ikke analysert data fra minoritetsundersøkelsen i det foreliggende kapitlet. 

av ytringsfrihet for mange veies opp mot verdien av ikke å støte, såre eller tra¬ 
kassere grupper eller religioner. Meningene om dette er preget av konsensus. 
Et klart flertall av de spurte plasserer seg på midtstandpunktene når det gjelder 
avveiningen mellom ytringsfrihet og andre hensyn. 

Undersøkelsen viser at befolkningen gjør et klart skille mellom private og 
offentlige arenaer, og at man tolererer mer i hjemmesfæren enn i arbeidslivet 
og i ulike medier. Funnene tyder på at det legges forholdsvis strenge normative 
begrensninger for ytringer i arbeidslivet, og at man ikke aksepterer mer her enn 
det man gjør i mediene og i debatt i sosiale medier. Det er også interessant at 
forskjellen mellom det man aksepterer i de sosiale mediene og i nyhetsmediene 
er liten. Det er altså ikke slik at sosiale medier anses som en friarena der det er 
fritt fram for alle slags ytringer. Snarere er viljen til normativ begrensning sterk 
også her. 

Når vi så snur perspektivet, og spør, ikke hva man mener er aksepterte 
ytringer, men hva slags ytringer man selv kunne tenke seg å fremsette i ulike 
fora, understøttes inntrykket av at vurderinger av hva som er moralsk og sosialt 
akseptabelt har stor betydning for ytringsrommet. Motivet om ikke å støte noen, 
og ikke å virke rasistisk, ser ut til å kunne være et potensielt hinder for mange når 
det gjelder å ytre seg i ulike offentlige rom. 

Funnene i undersøkelsen er i tråd med det som er funnet i andre studier. 
På tvers av land tenderer man mot å anerkjenne ytringsfriheten som prinsipp 
når spørsmålet stilles abstrakt, mens respondenter blir mer restriktive når de 
enten blir spurt om konkrete situasjoner eller om konkrete, stridbare gruppers 
rettigheter (Gibson, 2006; Plurtwitz & Mondak, 2002). Andre studier viser 
også at spurte ofte sier de vil begrense ytringer som oppfattes som skadelige 
eller uønskede (McLeod et al, 2001; Paek et al. 2008). I vår undersøkelse ble 
respondentene minnet om mulige spenningsforhold mellom ytringsfrihet og 
andre samfunnshensyn, og de uttrykker da begrenset toleranse for ytringer som 
oppfattes som skadelige, slik som rasisme og ytringer som håner religioner. 

Vi kjenner ikke til direkte sammenlignbare studier, og har heller ikke så langt 
hatt muligheten til å studere holdninger til ytringsfrihet over tid i Norge. Derfor 
er det vanskelig å avgjøre hvordan vi skal vurdere nivået av toleranse for ulike 
typer ytringer - er det høyt eller lavt? Tidligere studier har vist at politisk tole¬ 
ranse, det vil si hvilke demokratiske rettigheter man tilkjenner ulike sosiale og 
politiske grupper, varierer sterkt mellom land, og at stabile demokratier med 
lange demokratiske tradisjoner skårer høyt på slik toleranse (Davis, 1990; Peffley 
et al., 2001). I Peffley et al.s studie av 17 land fra 2001 skåret for eksempel 
Finland og Sverige høyt, sammen med USA og Australia (Peffley et al., 2001: 
249). Det er grunn til å tro at Norge ville skåre høyt på de samme målene, ut fra 
de makrofaktorene som foreligger, både når det gjelder demokratisk stabilitet og 
befolkningens utdanningsnivå. Samtidig mener vi at denne studien har vist at en 

rekke sosiale og normative forhold spiller inn når borgerne vurderer hvorvidt de 
skal ytre seg i offentlige sammenhenger. Det er spesielt interessant å merke seg 
at frykten for å støte og for å virke rasistisk, står fram som de mest fremtredende 
grunnene til å holde egne ytringer tilbake. 

Tidligere studier har vist at tilbøyeligheten til selvbegrensning henger sammen 
med hvordan man oppfatter debattklimaet (Hayes, Glynn og Shanahan, 2005; 
Johnson, 2004; Mutz, 1998). Det er dermed grunn til å reflektere over hvilke 
faktorer og utviklingstrekk i den norske offentlige debatten som har betydning 
for den tilbøyeligheten til selvbegrensning som vi har påvist. Noen forhold og 
hendelser som har preget den siste femten års perioden fortjener å nevnes her. 

For det første har fremveksten av digitale medier skapt en ny ramme for 
offentlig debatt. Samtidig som deltagelse og tilgang har økt, har også ytrings- 
klimaet og -kulturen blitt sterkt problematisert. Det skrives ofte om problemer 
med mobbing og trakassering i sosiale medier, og nett-troll er blitt et allment 
begrep. At befolkningen er såpass restriktiv i å tolerere ulike typer nedlatende 
ytringer i sosiale medier og i nettdebatter, kan tolkes som en normativ reaksjon 
på debattformer som oppleves som skadelige og lite konstruktive. 

For det andre er det en hypotese at sentrale samfunnshendelser og -debatter 
slår inn i befolkningens vurderinger av hva som er hensiktsmessige og aksep¬ 
table normer i det offentlige ordskiftet. For eksempel er det tydelige skillet 
mellom aksept for nedlatende ytringer om muslimer og kristne interessant. En 
mulig tolkning er at denne forskjellen i holdninger henger sammen med Karika- 
turstriden, og de debattene som har funnet sted i etterkant. Oppmerksomheten 
omkring muslimers reaksjoner på og følsomhet for ytringer som kan oppleves 
som krenkende, kan ha ført til internalisering av en norm om forsiktighet overfor 
denne gruppen. Også debattene i etterkant av 22. juli må tenkes å ha preget 
befolkningens normative oppfatning av hva som er akseptable ytringer. Her er 
påvirkningene og effektene mer flertydige. På den ene siden peker debatten 
om ytringsansvar nettopp i retning av at selvbegrensning har en verdi, og at 
det er et mål å debattere på måter som ikke støter andre. På den andre siden 
har den offentlige debatten også inneholdt advarsler mot et for et for trangt 
ytringsrom og det er blitt pekt på betydningen av at ytterliggående meninger ikke 
blir marginalisert, men får komme frem og bli motsagt i åpent lende. 

Forholdet mellom de langsiktige og kortsiktige utviklingstrekk som påvirker 
de sosiale normene om ytringsfrihet lar seg ikke avklare i én enkelt studie. Slik 
litteraturen om politisk toleranse indikerer, dreier det seg både om makrofor- 
hold som demokratiske strukturer og demokratisk kultur, og om mikroforhold 
knyttet til befolkningens utdannelsesnivå og politiske engasjement (Peffley et 
al., 2003). I vårt perspektiv må også mer institusjonelle forhold trekkes inn, slik 
som utviklingen av massemediene og av nye digitale offentlige rom. I tillegg har 
den kulturen som utvikles og vedlikeholdes på ulike ytringsarenaer betydning. 

Hvordan man skal vurdere de funnene vi har presentert her, blir til syvende 
og sist et normativt spørsmål. Dersom man forfølger en idé om offentligheten 
som et marked av ideer, er selvbegrensning et problem fordi det fører til at 
meninger som kunne komme samfunnet til gode undertrykkes (Mill, 2010; 
Sunstein, 2003). Selvbegrensning står dermed i motsetning til samfunnets 
kollektive sannhetssøken. En «balance of harms»-tilnærming (Waldron, 2012) 
vil derimot vektlegge at de holdningene som er uttrykt i denne undersøkelsen 
viser befolkningens evne til å balansere én verdi - ytringsfrihet - opp mot andre 
verdier, og at det nettopp er slike avveininger, og evnen til selvbegrensning, 
som legger grunnlaget for en meningsfylt offentlig debatt. Selv om man skulle 
legge et «balance of harms»-perspektiv til grunn, er det likevel et viktig spørsmål 
om noen grupper i større grad begrenser sine egne ytringer enn andre. Noelle- 
Neumann (1984) hevder at stillhetsspiraler kan føre til at visse mindretallssyns- 
punkter blir undertrykt på grunn av frykt for isolasjon fra flertallet. I dette kapitlet 
har vi vist at kvinner, gjennom sin tendens til å ville begrense meningsytring 
ut fra ulike sosiale hensyn, i sterkere grad enn menn kan inngå i slike stillhets¬ 
spiraler. Som vist i studien av egne erfaringer med meningsytring (Staksrud mfl., 
2014, kapittel 4) mottar kvinner oftere nedlatende og ubehagelige kommentarer 
rettet mot kjønn og utseende enn det menn gjør, og de reagerer oftere med å bli 
mer forsiktige med å uttale seg offentlig. Sett under ett kan våre studier dermed 
indikere at visse av ytringsfrihetens sosiale mekanismer er kjønnede, og at de 
fører til en underrepresentasjon av kvinners ytringer i det offentlige rom. 

Kapittel 3: Ytringsfrihet i det 
flerkulturelle og flerreligiøse Norge 

Arnfinn H. Midtbøen og Kari Steen-Johnsen 


«Personer med minoritetsbakgrunn har en tendens til kun å bli sett på med 
briller som definerer etnisk og religiøs tilhørighet, og ikke slik at deres egenart 
også blir synlig». Dette skrev den da 18 år gamle studenten HadiaTajik i forordet 
til antologien Svart på hvitt (2001), en bok der tretten unge mennesker med 
minoritetsbakgrunn setter ord på sine erfaringer med å vokse opp i Norge - om 
identitet, tilhørighet, norskhet og rasisme. Bakgrunnen var at det ofte ble skrevet 
«om personer med multikulturell bakgrunn, men ikke fullt så ofte av dem», som 
Tajik formulerer det. Formålet med boken var derfor å få fram «historiene man 
vanligvis ikke hører». 

I dag, tretten år etter at Svart på hvitt ble publisert, ser mye annerledes ut. 
Redaktøren, Hadia Tajik, gikk høsten 2013 av som kulturminister i Norge og leder 
nå justiskomiteen på Stortinget. Blant de andre bidragsyterne finnes markante 
journalister, tidsskriftredaktører, politikere, forfattere og scenekunstnere, som 
har satt et tydelig preg på den norske offentlige debatten siden bokutgivelsen i 
2001. De siste årene har denne eliten blant unge med minoritetsbakgrunn også 
blitt supplert av en rekke «nye stemmer» med ulik etnisk, religiøs, politisk og 
ideologisk bakgrunn, som har bidratt til å utfordre forenklede bilder av hva det vil 
si å være norsk og minoritet på samme tid. Det er altså ikke lenger sånn at det 
bare skrives om personer med minoritetsbakgrunn i Norge. Tvert imot skriver de 
i stadig økende grad selv og demonstrerer dermed at de - selvsagt - besitter 
den individualiteten og de unike erfaringene som Tajik og medforfattere ønsket 
å formidle. 

Det er likevel viktig å understreke at denne optimistiske versjonen av utvik¬ 
lingen av det flerkulturelle norske samfunnet likevel er nettopp det - én versjon. 
Vi vet at det å ha etnisk minoritetsbakgrunn begrenser tilgangen til muligheter i 
det norske samfunnet (se f.eks. Midtbøen & Rogstad 2012;Tronstad 2009), og at 
det er vanskelig å unnslippe tilskrivelsen av egenskaper eller standpunkter basert 
på hudfarge, religion eller etnisk bakgrunn, selv blant unge som er oppvokst i 
Norge (Aarset 2006; Andersson 1999; Andersson, Jacobsen, Rogstad & Vestel 
2012; Jacobsen 2002; Prieur 2004). Et «minoritetsperspektiv» på ytringsfrihet 
forutsetter derfor en vedvarende oppmerksomhet på maktrelasjoner som bidrar 

til å begrense menneskers muligheter å ytre seg om saker som opptar dem, men 
uten å tape bevisstheten om de endringsprosessene som finner sted. Å studere 
ytringsfrihetens kår i et flerkulturelt og flerreligiøst samfunn setter samtidig på 
spissen spenningsforholdet mellom retten til å ytre seg fritt og på måter som 
kan krenke andre mennesker på den ene siden, og retten til vern mot rasisme 
og diskriminering på den andre (Bleich 2011; Maussen & Grillo 2013; Waldron 
2012). Hvordan kan ytringsfriheten sikres uten at minoriteter i praksis trekker 
seg tilbake fra offentligheten, unngår bestemte temaer, eller lar være å benytte 
seg av muligheten til å delta overhodet, fordi omkostningene ved deltakelse er 
for høye? 

Dette kapittelet handler om erfaringene meningsytrere med etnisk eller 
religiøs minoritetsbakgrunn har med deltakelse i den offentlige debatten i Norge. 
Vi bygger videre på noen av de viktige funnene fra den forrige rapporten fra 
prosjektet (Staksrud et al. 2014, kap. 4), der vi fant systematiske forskjeller mellom 
personer med «ikke-vestlig» bakgrunn og befolkningen for øvrig, når det gjelder 
innholdet i og konsekvensene av nedlatende og ubehagelige kommentarer ved 
deltakelse i offentligheten. Mens personer med majoritetsbakgrunn hovedsakelig 
opplever ubehagelige eller nedlatende kommentarer knyttet til innholdet i det de 
skriver og politisk ståsted, rapporterer minoritetene langt oftere om negative 
kommentarer knyttet til religion, etnisk bakgrunn, nasjonalitet og hudfarge. Det 
er dessuten forskjeller mellom gruppene når det gjelder konsekvensene av slike 
opplevelser: Mens 19 prosent i majoritetsutvalget sier at negative erfaringer 
har gjort dem mer forsiktig med å ytre seg i fremtiden, sier hele 36 prosent i 
minoritetsutvalget det samme (Staksrud et al. 2014: 43-44). 

For å undersøke disse problemstillingene nærmere har vi gjennomført 
dybdeintervjuer med 17 profilerte, aktive meningsytrere med etnisk eller religiøs 
minoritetsbakgrunn i Norge. Mener de at de har tilgang til offentligheten på linje 
med majoritetsbefolkningen, og i så fall - på hvilke premisser? Opplever de at 
de kan ytre seg som enkeltindivider om de saker som til enhver tid opptar dem, 
eller «tvinges» de inn i rollen som representanter for bestemte miljøer og syns¬ 
punkter? Møter de bestemte barrierer knyttet til sin minoritetsbakgrunn? Hvem 
eller hva er det i så fall som utgjør disse barrierene? Er opplevelser av negativ 
art knyttet til deres etniske eller religiøse bakgrunn i seg selv, eller avhenger 
reaksjonene de møter av posisjonene de inntar politisk, religiøst og ideologisk 
- og gjennom temaene de velger å debattere? Ved å gå nærmere inn på de 
konkrete erfaringene disse informantene har gjort seg, får vi et bedre bilde av 
ytringsfrihetens status i det flerkulturelle og flerreligiøse Norge. 

Utvalg og analytiske dimensjoner 

Hvordan man velger ut informanter til en studie av denne typen er selvsagt 
avgjørende for konklusjonene man trekker. Utvalget vil gjerne være farget av 

hvem man oppfatter som sentrale meningsytrere, og hvilke temaer man er mest 
interessert i. Det mest fremtredende fellestrekket mellom informantene er at de 
alle er eller har vært aktive deltakere på den offentlige arenaen i Norge. Mange 
har engasjert seg i religiøse spørsmål eller innvandrings- og integrasjonsrelaterte 
problemstillinger, men de fleste har et engasjement som strekker seg utover 
dette. En del ønsker bevisst ikke å berøre slike spørsmål overhodet. 

Vi har bevisst søkt variasjon når det gjelder informantenes bakgrunn. De har 
bakgrunn fra en rekke ulike land og har både muslimsk, hinduistisk, sikhistisk, 
jødisk, kristen og sekulær/ateistisk bakgrunn. Om lag halvparten er selv innvan¬ 
drere og halvparten personer født i Norge, og de er av begge kjønn (7 kvinner 
og 10 menn). I tillegg representerer de ulike politiske og ideologiske posisjoner, 
og de er høyst uenige i kontroversielle verdispørsmål knyttet til for eksempel 
homofili, kjønnslikestilling og synet på religiøse hodeplagg. En del av informan¬ 
tene er aktive i politikken eller organisasjonslivet, mens andre er skribenter og 
debattanter uten formelle verv. 

I intervjuene har vi forsøkt å skille mellom ulike aspekter ved informantenes 
opplevelser av ytringsfrihet. For det første betingelsene for deltakelse i den 
norske offentligheten. Betingelsene for å delta utgjøres både av om man har 
tilgang til å delta overhodet, og, når tilgang er gitt, på hvilke premisser man er 
innvilget deltakelse. Når det gjelder spørsmålet om premisser for deltakelse har 
vi vært særlig opptatt av om informantene opplever seg selv som representanter 
for bredere miljøer, om de oppfatter at andre opplever dem som en represen¬ 
tant, og om de tradisjonelle mediene er interessert i ytringer om andre temaer 
enn religion, integrasjon og innvandring. Vi har også spurt om hvorvidt press 
fra informantenes egne familier, etniske grupper eller religiøse miljøer påvirker 
hvilke temaer de velger å uttale seg om. 

Det andre aspektet omhandler de konkrete erfaringene den enkelte infor¬ 
mant har gjort seg med deltakelse i offentligheten. Et sentralt spørsmål er om 
informantene mest av alt får positive tilbakemeldinger og reaksjoner, eller også 
negativ oppmerksomhet. Vi har dessuten forsøkt å nærme oss grunnlaget for 
negative reaksjoner. Er slike reaksjoner først og fremst knyttet til innvandrer¬ 
bakgrunn, kjønn, antatt religiøs tilhørighet eller politiske syn - eller har også 
temaet noe å si for responsen man mottar? Til slutt har vi vært opptatt av om 
informantene har noen idé om hvem som er avsenderne av trakassering, hets 
og trusler. Er det først og fremst representanter for majoritetsbefolkningen, eller 
kommer også negative tilbakemeldinger fra familie, venner, eventuelt bestemte 
religiøse eller etniske grupper? 

Det tredje aspektet dreier seg om hvilke konsekvenser summen av betin¬ 
gelser og erfaringer har for fremtidige ytringer. Deltakelse i offentligheten skjer 
ikke omkostningsfritt for noen. Samtidig kan negative kommentarer, hets og 
sjikane oppleves som mer smertefullt dersom det retter seg mot hudfarge, 

kjønn eller seksualitet, enn om det retter seg mot saksinnholdet i en kronikk, 
hvor inderlig ment dens budskap enn er. Dette understreker den avgjørende 
forskjellen på aspekter ved menneskers identitet som i stor grad er selvvalgt 
(som politisk syn, valg av yrke, etc.) og aspekter som ikke behøver å være viktige 
for den enkeltes identitet, men som ikke desto mindre er knyttet til grunnleg¬ 
gende, sosiale differensieringsformer - som kjønn og etnisk bakgrunn (Prieur 
2004: 172). Gjentatte tilskrivelser av stereotype, negative egenskaper basert på 
ytre kjennetegn er i praksis en trussel mot ytringsfriheten dersom det fører til at 
menneskene som rammes trekker seg tilbake fra, eller unngår å oppsøke, det 
offentlige rommet. 

Disse ulike aspektene ved ytringsfrihet ble operasjonalisert ved en serie 
spørsmål som ble stilt i samtlige intervjuer. Samtidig forfulgte vi nye temaer 
dersom informantene selv brakte slike på banen, eller samtalen på andre vis 
innbød til det. På denne måten er intervjuene sammenlignbare, samtidig som 
informantene hadde muligheten til å komme med personlige erfaringer eller på 
andre vis sette sitt preg på intervjusituasjonen. 

Fremstillingen av intervjumaterialet i dette kapittelet er ordnet tematisk. 
Vi begynner med en kort oversikt over forskningen på hvordan innvandrere 
tradisjonelt har blitt fremstilt i norske medier før vi relaterer dette til hvordan 
informantene i denne studien opplever tilgang til offentligheten og premisser 
for deltakelse. Deretter diskuterer vi ytringsfrihetens omkostninger, både med 
hensyn til informantenes erfaringer med negative tilbakemeldinger, hets og 
trusler, og hva slike erfaringer gjør med deres holdninger til ytringsfrihet generelt. 
Til slutt reflekterer vi rundt hvilke endringsprosesser som har funnet sted i norsk 
offentlighet over tid og hvilket mulighetsrom minoriteter har til å sette sin egen 
agenda og velge sin egen rolle i det offentlige ordskiftet i Norge i dag. 

Minoriteter i media 

De tradisjonelle medienes representasjon av innvandrere har lenge vært et 
omdiskutert tema i Norge (se f.eks. Falkenberg & Nilsen 2009; Gullestad 2002; 
Strand, Milde & Nilsen 2011). En typisk kritikk har dreid seg om at individers 
etniske minoritetsbakgrunn av mediene fremheves i saker med negativt fortegn, 
for eksempel de som omhandler kriminalitet, mens innvandrerbakgrunn sjeld¬ 
nere trekkes frem i saker med positivt fortegn - for eksempel om prestasjoner i 
utdanningssystemet eller i sportens verden (IMDi 2009). 

Diskusjonen om medierepresentasjon er særlig viktig når den omhandler 
situasjonen for etterkommere av innvandrere. Mette Andersson og kolleger 
(2012: 12-13) oppsummerer tidligere studier av identitetsdannelse blant minori- 
tetsungdom som «en kamp mot medieformidlede stereotypier om innvandrere 
og etniske minoriteter som fundamentalt forskjellige fra den etniske majori¬ 
teten». Slike stereotypier kan formidles på flere måter. For det første ved at 

mediene ikke snakker med eller på vegne av minoriteter, men snarere om dem, 
som Hadia Tajik påpekte i forordet til boken Svart på hvitt (2001). For det andre 
ved at de som faktisk slipper til ikke selv kan definere hvilken rolle de ønsker å 
ta, men «tvinges» til å representere bestemte synspunkter eller grupper, slik 
Eide (2010) har vist i en tidligere undersøkelse. I hvilken grad er dette en tref¬ 
fende analyse av situasjonen for minoriteter i den norske offentligheten i dag? 
Opplever informantene i denne studien at de har tilgang offentligheten? På hvilke 
premisser skjer i så fall denne deltakelsen? 

Tilgang til offentligheten 

Et kriterium for å bli valgt ut til denne intervjuundersøkelsen var aktiv deltakelse i 
den norske offentligheten. Derfor har alle personene vi har snakket med allerede 
tilgang til de tradisjonelle mediene - om enn i ulik grad. Enkelte i utvalget kan 
sies å være det en av informantene karakteriserer som «hypersynlige», altså at 
de er velkjente stemmer som har fått omfattende oppmerksomhet i mediene 
over en lengre tidsperiode. Andre er mindre profilerte, enten fordi de på grunn 
av sin unge alder nokså nylig har entret offentligheten, eller fordi de har valgt 
å engasjere seg mer selektivt i deloffentligheter, for eksempel ved å skrive 
kronikker i bransjeblader for å sikre seg mest mulig direkte innflytelse. Særlig 
informantene fra organisasjonslivet har gjort slike vurderinger. 

Selv om samtlige informanter i dag opplever at de har tilgang til mediene, 
har det likevel ikke alltid vært slik. Mange av de erfarne informantene forteller at 
mediene lenge var nokså uinteressert i deres perspektiver, og at det kunne være 
vanskelig å komme på trykk med for eksempel en kronikk i riksdekkende medier. 

I denne gruppen er det også flere som er skeptiske til norske mediers kunnskap 
om og kompetanse på spørsmål som har med etnisk mangfold å gjøre. En av 
informantene, som har vært en meget synlig skikkelse i norsk innvandringsdebatt 
i en årrekke, uttaler for eksempel at «de fleste mediehus hadde en blendahvit 
stab på 1990-tallet» og at det stort sett er slik fremdeles. Ifølge ham har redak¬ 
tører og journalister svake nettverk i minoritetsmiljøene, noe som fører til en 
feilaktig og ensidig fremstilling av saker som har med integrasjon og mangfold 
å gjøre. Denne informanten har selv opplevd vanskeligheter med å få etnisk 
norske journalister til å ta på alvor forekomsten av rasisme og diskriminering i 
det norske samfunnet: 

La meg si det sånn: Hvis jeg går til en norsk-pakistansk journalist og rapporterer om 
rasisme, så trenger jeg ikke å si mer. Han vet, fordi han mest sannsynlig har noe 
erfaring selv, fordi han har opplevd det selv eller en slektning eller venn av ham har 
opplevd det. Men hvis jeg går til Ola, må jeg overbevise ham. 

Det synes klart at de eldre, erfarne informantene har andre opplevelser av 
deltakelse i norsk offentlighet enn de yngre. Dette har nok dels med genera¬ 
sjonsforskjeller å gjøre, at det å være født og oppvokst i Norge gir en annen 

referanseramme og ofte en annen følelse av tilhørighet til det norske samfunnet. 
Men det peker også på noen viktige endringer som har funnet sted siden 1990- 
tallet når det gjelder bevisstheten rundt det å rekruttere personer med mino¬ 
ritetsbakgrunn til offentlig deltakelse. Flere av de yngre informantene forteller 
at de har blitt kontaktet direkte av journalister og redaktører og oppfordret til 
å skrive kronikker, bli faste spaltister eller delta i debatter. For mange av dem 
ble dette starten på et offentlig engasjement. En av de yngre informantene, en 
norsk-pakistansk kvinne, forteller at hun og flere av de andre, aktive etterkom¬ 
merne har blitt «skapt» som offentlige figurer av redaktører som har vært svært 
bevisste i sin satsning på å rekruttere nye stemmer: 

Det har skjedd et generasjonsskifte. På 90-tallet var det omtrent bare Abid Raja, i 
dag er det langt flere. Og her har NRK og Aftenposten spilt nøkkelroller i å få fram 
nye stemmer [...] Før måtte vi alltid være i forsvarsposisjon. Agendaen til den nye 
generasjonen er at vi vil sette premissene selv, ikke sant. Det er et helt annet behov 
også, fordi man føler at man er norsk. Så det er en helt klar utvikling. 

Informanten viser til at innsatsen fra mediehus som NRK og Aftenposten har 
vært avgjørende for situasjonen vi observerer i dag, at en hel serie av unge 
mennesker med minoritetsbakgrunn deltar i den norske offentligheten. Samtidig 
argumenterer hun for at den nye generasjonen har en annen posisjon enn den 
foregående: Deres deltakelse i offentligheten er i all hovedsak ønsket, og de 
har både et behov for - og langt på vei makt til - selv å sette agendaen for egen 
deltakelse. 

Rollen som representant 

Rekrutteringen av nye stemmer hviler på en idé om at den offentlige samtalen 
bør reflektere mangfoldet i samfunnet, altså at ulike grupper og posisjoner 
bør representeres. På spørsmål om ideen om representasjon også skaper 
et dilemma, ved at informantene blir tilskrevet en rolle som representant for 
bestemte grupper eller synspunkter, varierer svarene. Et første eksempel er 
hentet fra et intervju med høyt utdannet kvinne med bakgrunn fra Somalia som 
kom til Norge som ung: 

Intervjuer: Flar du opplevd at mediene har plassert deg i en rolle som minoritet, at du 
ikke har fått så mye spillerom til å utvide det rommet? 

Informant: Jo, men jeg har vært flink til å plassere meg i den rollen selv også [...] Jeg 
kunne jo avvist alt som har med det somaliske å gjøre, men jeg har jo oppsøkt miljøet 
og uttalt meg på eget initiativ om ting som har med islam og somaliere å gjøre. Så jeg 
har vært flink til å plassere meg selv i den båsen. Av og til ville jeg gjerne ha stått litt 
friere, men det har jeg også fått anledning til i stor grad. 

Intervjuer: Du føler det er rom for å spille begge roller? 

Informant: Absolutt, det føler jeg. Men det er noe med forventningene da, at det var 
en forventning om at jeg skulle skrive om minoritetsspørsmål. Det var det nok. 

Denne informanten er tydelig på at mediene har forventet at hun skal konsen¬ 
trere seg om spørsmål som har med minoriteter å gjøre. I andre deler av inter¬ 
vjuet forteller hun at hun har opplevd mindre interesse for det hun kan som 
fagperson. Hun påpeker imidlertid at dette er en rolle hun har tatt frivillig, og at 
representantposisjonen derfor har oppstått i samspill mellom egne ønsker og 
medienes forventinger. 

Det neste eksemplet er hentet fra et intervju med en høyt utdannet mann 
med pakistansk bakgrunn født og oppvokst i Norge. Han har opplevd en endring 
over tid, fra å representere det norsk-pakistanske eller norsk-muslimske miljøet 
i Norge, til gradvis å innta en mer individuell posisjon: 

Intervjuer: Når du skriver, føler du at du kun representerer deg selv eller representerer 
du også noe mer enn deg selv, noe større? 

Informant: Det der har vært litt i endring. Før hadde det jeg skrev med minoriteter å 
gjøre, men dette har jeg bevisst valgt å bevege meg bort fra. Jeg vil ikke se på meg 
selv som en minoritet. Hvorfor skal jeg være en minoritet? Jeg er født og oppvokst i 
Norge og ser på meg selv som norsk og at jeg tilhører majoriteten. Og så pleier folk å 
si til meg, åh, du er jo så flink, du må være et forbilde for minoriteten. Hvorfor kan jeg 
ikke være et forbilde for majoriteten da? 

Informanten setter her ord på ubehaget ved å skulle representere et miljø han i 
liten grad identifiserer seg med, og at dette ikke nødvendigvis er noe man kan 
velge fritt selv. Samtidig opplever han at de norske «mainstream-mediene» i 
stigende grad er åpne for minoritetsstemmer som ikke skriver om minoritets- 
relaterte saker. På direkte spørsmål om han har anledning til selv å velge sine 
temaer, svarer han: 

Informant: Ja, det føler jeg, jeg skriver stort sett om saker som ikke har noe med 
minoriteter å gjøre. Og jeg synes det er helt uvurderlig med tanke på integrering, 
at vi får sett mennesker med et minoritetsutseende snakke om ting som ikke har 
noe å gjøre med minoriteter. At du for eksempel har en norsk-somalisk kvinne som 
snakker om finanskrisen på tv, eller en norsk-kinesisk lege som snakker om brystkreft- 
screening for kvinner. Det er det som er... da har vi kommet dit vi skal med tanke på 
integrering, da. 

Intervjuer: En del av de andre vi har snakket med har likevel nevnt at det kan være 
vanskelig å slippe unna den rollen, at mediene er mer interessert i å snakke om... at 
uansett hva man selv vil, blir man lest inn i en minoritetsrolle, at man blir påtvunget 
rollen som representant da... 

Informant: Ja, jeg har vært der jeg og, og har sagt nei til en del ting også. Mediene vil 
jo gjerne bruke deg som en minoritet. Men jeg føler at jeg har kommet et skritt videre. 

Informanten beskriver her behovet for og muligheten til å skape seg en rolle som 
individ- uavhengig av etnisk bakgrunn - i det offentlige rommet. Både evnen til 
å overskride rollen han er forventet å ta som ung muslim i offentligheten, men 
også vanskelighetene med å endre denne rollen, illustrerer tydelig det Aarset 
(2006) tidligere har beskrevet som norske muslimers ønske om å skape et hand¬ 
lingsrom innenfor foreliggende maktstrukturer i samfunnet (se også Jacobsen 
2002). Utviklingen av identitet skjer i samspillet mellom egne valg og ønsker 
på den ene siden, og den eksterne kategoriseringen av dem som en muslimsk 
minoritet som de opplever gjennom mediedebatter, på den andre. 

Imidlertid er ikke ønsket om å skape seg et handlingsrom noe som bare 
gjelder muslimer i Norge, men i stor grad et kjennetegn ved det å tilhøre en 
minoritet i seg selv. En av informantene med jødisk bakgrunn, en ung mann uten 
formelle verv i de jødiske menighetene, beskriver for eksempel et behov for å 
representere en annen stemme en de mest kjente talspersonene: 

Jeg kjenner meg ikke helt igjen i alle de uttalelsene som kommer fra enkelte i det 
jødiske miljøet i Norge. Så jeg ønsker å vise fram at vi er nordmenn - ganske vanlige 
folk, ikke sant - og at vi deltar og har en sterk identitet knyttet til det norske. 

Sitatet illustrerer hvordan unge personer med religiøs minoritetsbakgrunn 
bevisst bruker sin stemme til å utvide bildet av hva det å være minoritet i Norge 
handler om, og dermed representere eget miljø på en ny og annerledes måte. 

Spørsmålet om representativitet settes likevel på spissen i politikken. At 
innvandrere som har verv i politiske organisasjoner lenge har måttet represen¬ 
tere «eget miljø», samtidig som mediene har ønsket at de skal uttale seg om 
innvandringsspørsmål, har vært dokumentert tidligere (se f.eks. Rogstad 2007). 
Blant informantene i vårt utvalg inngår to yngre politikere med ikke-muslimsk 
minoritetsbakgrunn. En av dem forteller at partiet hun tilhører bruker henne og 
andre med minoritetsbakgrunn aktivt for å mobilisere «deres» miljøer: 

Når du er brun og i politikken, så liker partiet å gi deg oppgaver som gjør at du kan 
appellere til innvandrerkvinner. 

Den andre av to de unge politikerne kommer direkte inn på utfordringer knyttet til 
representasjon og hvilke saker hun uttaler seg om, i denne passasjen i intervjuet: 

Informant: Jeg er for eksempel veldig interessert i innvandrings- integrerings- og asyl¬ 
politikk, men... Jeg prøver alltid å tenke at jeg ikke må uttale meg for mye om disse 
områdene fordi jeg ikke vil at det skal bli sånn at jeg bare kan uttale meg om dette. 
Det er lett å bli plassert i den båsen da, fordi jeg ser sånn ut, enn hvis jeg hadde vært 
helt hvit. 

Intervjuer: Ser du at andre settes i den båsen? 

Informant: Ja, jeg har jo sett det på andre politikere med minoritetsbakgrunn. Noen av 
dem... altså, jeg betviler ikke deres kvalifikasjoner eller evner, men når de blir spurt så 

er det alltid noe med innvandring da, selv om de kan være opptatt av hele andre ting, 
sitter i andre komiteer og sånn. Men dette handler jo ikke bare om folk med en annen 
etnisk bakgrunn, det kan handle om homofile og lesbiske eller folk med psykiske 
lidelser. Det er lett å plassere folk i båser, fordi det er lett å identifisere dem med det. 

Intervjuer: Har du opplevd at mediene, redaktører og journalister, har forsøkt å sette 
deg i bås? At du blir ringt opp for å snakke om integrasjons- og innvandringsspørsmål, 
selv om det ikke er det du er mest opptatt av? 

Informant: Det var mye mer sånn i starten, men jeg var veldig opptatt av å si at jeg 
ikke hadde noen verv eller noe som gjør at jeg kan uttale meg om den saken. Og da 
har jeg henvist til helt hvite personer også. 

Sitatene viser tydelig hvordan politikere med minoritetsbakgrunn aktivt må for¬ 
holde seg til egen bakgrunn i møte med journalister og egne partifeller. I det 
siste eksemplet beskriver informanten hvordan politikere med innvandrerbak¬ 
grunn har blitt «fanget» i en situasjon der de bare får anledning til å uttale seg om 
innvandringsrelaterte spørsmål, og at hun selv har en klar strategi for hvordan 
hun skal unngå en lignende situasjon. Konsekvensen blir imidlertid at hun i stor 
grad unngår saker om denne tematikken, selv om innvandring og integrasjon er 
politikkområder hun er interessert i. 

Selvregulering av ytringsfriheten 

Diskusjonen om representativitet er knyttet til hvilken rolle det er mulig å innta 
i det offentlige rommet, og om man kan uttale seg som enkeltindivid eller 
oppfattes som talsperson for en større gruppe. En relatert, men litt annen pro¬ 
blemstilling er om mediene kun er interessert i at minoriteter skal skrive om 
bestemte temaer - typisk spørsmål som har å gjøre med religion, integrasjon 
eller innvandring - og om det er bestemte temaer man av strategiske eller andre 
hensyn unngår. 

En av informantene, en ung kvinne med muslimsk bakgrunn som kom til 
Norge som barn, opplever for eksempel at det er langt lettere å komme på trykk 
dersom man bekrefter majoritetens fordommer og inntar rollen som en «intern 
kritiker» av eget miljø: 

Informant: Det skal liksom være litt wow-faktor da. En innertier er hvis du for eksempel 
er en ung kvinne og vil fortelle om hvor patriarkalsk samfunnet i et moderland er da 
- da er det vær så god! 

Intervjuer: Da er det god stemning? 

Informant: Ja. Jeg føler at hvis du er en minoritet som bare bekrefter det majoriteten 
ville at du skulle si, men ikke kan si selv, da er det veldig enkelt. Men hvis du har 
temaer som... jeg kommer for eksempel fra et område hvor det har vært mye krig. Og 

hvis det er antikrig du vil snakke om, da er det liksom, nei... Det er ikke like velkom¬ 
ment [...] 

Intervjuer: Har du opplevd at redaktører ber deg om å skrive noe annet enn det du har 
skrevet, at kan du ikke heller...? 

Informant: Ja, ja, ja. Jeg hadde for eksempel skrevet en tekst etter 22. juli, som var 
veldig kritisk til hvordan både akademia og mediene bruker islamisme på en måte 
som i seg selv gir negative assosiasjoner til religionen islam... Men det ble avslag 
i alle aviser. En debattredaktør ba meg i stedet å skrive om det å komme fra en 
ressurssterk familie til å havne langt ned på den sosiale rangstigen i Norge da. Det 
ville de høre om, men det ville ikke jeg skrive om, av hensyn til familien da [...] Du 
er på en måte interessant bare så lenge du er en kritiker av eget miljø. En marionett, 
en minoritet som sier det som passer. Hvis du har selvstendige meninger så er det 
liksom sånn, nei, da er det ikke like stort rom lenger da. 

Dette er et sterkt vitnesbyrd om hvordan mediene setter premisser for hva slags 
rolle personer med minoritetsbakgrunn kan ta i det offentlige rommet, og har tid¬ 
ligere blitt løftet fram som en særlig problemstilling for muslimer i norske media 
(se f.eks. Bangstad 2013). Flere av informantene vi har snakket med rapporterer 
om lignende erfaringer. 

Likevel er det ikke entydig hvilken rolle informantene tar eller blir tilskrevet. 
For å undersøke premissene for deltakelse nærmere var vi i intervjuene også 
opptatt av om det var temaer som informantene helst unngår, altså om de utøver 
en form for regulering av egen ytringsfrihet, og hvorfor de i så fall velger å gjøre 
dette. På direkte spørsmål om det er bestemte temaer hun unngår, svarer en av 
informantene, en kvinne med bakgrunn fra Somalia som har hatt mesteparten av 
oppveksten sin i Norge, følgende: 

Informant: Ja, jeg har jo blant annet ikke skrevet noe om homofilispørsmålet [...] Jeg 
vet ikke om det er et bevisst valg, men det kan hende at det er så kontroversielt at 
jeg som muslim uttaler meg om det, at jeg kanskje holder meg unna det. At jeg kan 
få litt flere reaksjoner enn jeg kan tåle, spesielt fra mine egne da, fra den somaliske 
gruppen. 

Intervjuer: Du har tidligere i intervjuet sagt at et fellestrekk ved det du har engasjert 
deg i er generaliseringer i integrasjonsdebatten... da bruker du jo din stemme til å gå 
i rette med forestillinger i majoritetssamfunnet på en måte. Ville det å problematisere 
kontroverser innad i det muslimske miljøet vært en annen rolle å ta? 

Informant: Ja, det kan man si. At jeg først og fremst ville nyansere et skjevt bilde av 
muslimer og somaliere, men at jeg ikke helt har turt å ta debatten innad. 

Denne informanten sier at hun har brukt sin offentlige posisjon til å kritisere 
fordommer mot muslimer i majoritetssamfunnet, men ikke har turt å ta opp 
problemer i «eget miljø» - knyttet til for eksempel negative holdninger til 
homofili. Samtidig har hun hatt få negative tilbakemeldinger fra representanter 

for majoriteten, og snarere opplevd å ha blitt oppfordret til å delta med sine 
synspunkter av redaktører og journalister. Rommet for muslimer som ønsker 
å fremstå som noe annet enn «interne kritikere» er altså ikke helt fraværende. 

I det neste eksemplet svarer en av de mannlige, norsk-pakistanske infor¬ 
mantene at han unngår å ta opp spørsmål om religion, fordi han frykter alvorlige 
reaksjoner fra det muslimske miljøet i Norge på at han ikke lenger er troende: 

Informant: Jeg prøver å unngå å skrive om religion [...] Jeg er jo født i en muslimsk 
familie og oppdratt som muslim, men et eller annet sted i livet mitt så fant jeg ut at det 
ikke fantes noen gud... så jeg føler at det har blitt vanskelig å delta i den debatten der. 
Om for eksempel ting som har med islam å gjøre. Jeg er redd for å uttale meg, faktisk. 
Fordi er det er mange som... ja, for mange så vil jeg være en frafallen. 

Intervjuer: For dette er offentlig kjent...? 

Informant: Nei, jeg prøver ikke å komme inn på det [...] For å slippe å snakke om min 
manglende religiøsitet, så bare unngår jeg å snakke om disse temaene. Og det er 
fordi jeg av mange vil oppfattes som en frafallen person, og noen mener at det bør 
straffes med døden og sånne ting... og det gjør jo at jeg... det knebler jo min ytrings¬ 
frihet, egentlig. Det føler jeg. 

Intervjuer: Både med tanke på trusler og frykt i konkret forstand...? 

Informant: Ja, i konkret forstand. Så derfor uttaler jeg meg ikke om det rett og slett 
[...] Jeg føler ikke at tiden er moden for det i det norsk-muslimske/norsk-pakistanske 
miljøet egentlig. Jeg tror jeg ville fått veldig negative tilbakemeldinger på det. 

Også det tredje eksemplet viser hvordan informantene tar hensyn til forhold 
utenfor dem selv når de vurderer hvilke temaer de diskuterer offentlig. Her gir 
informanten, en ung, muslimsk kvinne, innblikk i hvordan den norske samfunns¬ 
debatten oppfattes som begrensende: 

Informant: Ja, jeg kan for eksempel ikke kritisere hjemlandet, for da går det utover 
familien der [...] Altså, her ville det jo blitt tatt veldig godt imot om jeg gjorde det, 
det ville jo gi stjernestatus de lux, men jeg tør ikke å utsette familien i hjemlandet for 
det. Og så tenker jeg at visse problemstillinger... homofili er et sånt tema som gir 
stjernestatus, er du minoritet og for homofili er det liksom bare helt fantastisk. Men 
selv om jeg kommer fra et veldig religiøst hjem så har det aldri blitt snakket stygt om 
homofile [...] 

Intervjuer: Selv om de var imot det, så var det viktig for dem å ikke vise det på en 
måte? 

Informant: Det var så viktig for foreldrene mine at homofile ikke skulle bli diskriminert, 
da. Og da er vi tilbake til fordommene mot religiøse minoriteter i Norge, at man tror at 
de ikke har kommet like langt som sekulære i å ikke diskriminere homofile. Men jeg vil 
ikke at folk skal tro at mine holdninger i dette spørsmålet handler om at jeg er så flink i 
det norske språket og så integrert... jeg kan i hvert fall ikke ha lært det fra mine svært 

religiøse foreldre, liksom... Men så tenker jeg, ok, hvis jeg skal skrive en kronikk om 
dette og få stjernestatus, hvor mange av de konservative religiøse er det som leser 
den kronikken? Da er det jo bedre å jobbe på grasrotnivå med problemstillingen. Å 
gå ut og si at jeg er religiøst konservativt praktiserende, og at jeg mener at vi må ta 
et oppgjør med holdninger i mange miljøer når det gjelder homofili. Da har du på en 
måte både representasjon og tilstedeværelse, og det gir en helt annen legitimitet. I 
stedet for at det bare blitt enda en minoritet som skriver om hvor kjipe vi religiøse er 
mot homofile, og som bare vil klatre opp den sosiale rangstigen ved å skrive om det 
og tråkke på folk på vei oppover. 

Intervjuer: Du mener det er sånn mange i de religiøse miljøene føler det...? 

Informant: Jeg har følt det sånn selv. Det er så mange av disse talspersonene jeg 
aldri har sett på grasrotnivå. Men som har som en del av yrkesutøvelsen sin, at de 
for eksempel er komikere eller spaltist eller journalist eller forfatter, og så skriver de 
om dette. Men da føler jeg at... hvem er mottakerne av dette her? Er det liksom bare 
den fine middelklassen som kan si, åh, så fine meninger du har, og så klappe deg på 
skulderen? Så dette har vært et skifte for meg nå som jeg har fått mer innpass enn før 
da, det å tenke på disse tingene. Hva slags temaer jeg velger å skrive om. 

De tre eksemplene er ulike, men gode illustrasjoner på det vi velger å kalle selv¬ 
regulering av ytringsfriheten i Norge. De to første informantene velger å unngå 
bestemte temaer av hensyn til mulige reaksjoner i minoritetsmiljøene, mens 
den tredje er svært kritisk til det hun oppfatter som en dyrking av minoritetskri- 
tiske stemmer blant journalister og redaktører. Hun mener at kritikk av religiøse 
miljøer fra en minoritetsposisjon vil gi «stjernestatus» i det norske samfunnet og 
at dette er noe flere har benyttet seg av, men at dette bare vil bidra til å forsterke 
allerede eksisterende fordommer mot muslimer i Norge. Det går tydelig frem av 
intervjuet at også denne informanten ønsker endring i konservative muslimske 
miljøer, men hun ønsker at det skal vokse fram nedenfra, gjennom holdnings¬ 
endringer påvirket av diskusjoner i miljøene selv. Forskjellene til tross: Alle 
eksemplene viser at det foregår en strategisk unngåelse av bestemte temaer 
blant våre informanter, der hensynet til det de oppfatter som problematiske hold¬ 
ninger i minoritetsmiljøene eller i majoritetssamfunnet bidrar til at de velger sine 
temaer med omhu. 

Rommet for religiøs argumentasjon i offentlig debatt 

De tre foregående eksemplene er hentet fra intervjuer med personer som alle 
har en eller annen form for muslimsk bakgrunn. Særlig den siste informanten 
beskriver vanskelighetene hun møter som en religiøst konservativ. Et fellestrekk 
blant mange av våre informanter, inkludert de jødiske og kristen konservative, er 
nettopp at religiøs tro ligger til grunn for, eller i det minste setter preg på, deres 
engasjement i offentligheten. 

Dette aktualiserer en interessant diskusjon om rommet for religiøs argumen¬ 
tasjon i det offentlige rom. Lenge var det antatt at religiøse argumenterer gradvis 
ville fordufte fra offentlig debatt i liberale demokratier, ettersom moderniserings¬ 
prosesser var antatt å bære med seg en uunngåelig sekularisering. I dag har 
imidlertid religion igjen inntatt en sentral plass i offentligheten, blant annet som 
en følge av at samfunnet har blitt mer og mer flerreligiøst, og religiøse argu¬ 
menter er på visse premisser til og med anerkjent som legitime av en sentral 
offentlighets- og demokratiteoretiker som Jurgen Habermas (2006). Hvordan 
opplever våre informanter rommet for religiøs argumentasjon i offentlige debatter 
i Norge? Slipper man til i den redigerte offentligheten med religiøse argumenter, 
og oppfattes slike argumenter som legitime av meningsmotstandere? 

Én av de to etnisk norske, kristenkonservative informantene i dette utvalget 
mener at rommet for religiøs argumentasjon i Norge er forholdsvis stort: 

Jeg opplever ikke at det er vanskelig å få ting på trykk, der begrunnelsen er religiøs 
inn mot moralfilosofiske eller etiske spørsmål. Det er ingen sensur i media på det. 
Mediene er interessert i velbegrunnede ytringer, uansett hvordan det ser ut, bare 
det er klart og konsist. Så det rommet vil jeg si er ganske åpent. Mye mer enn for 
ti-femten år siden. Der har det skjedd mye. Aftenposten har nok... Åmås var nok 
toneangivende der, åpnet opp for Usman Rana. Bare det at han vant den kronikkon- 
kurransen om sekulær aggressivitet, det åpnet opp for religion på en ny måte, og det 
vet jeg også var en kampsak for Åmås, ikke personlig, men for samfunnsdebatten. 
Verden er multireligiøs, Norge er også det, vi må få fram alle stemmene. Så jeg vil si 
at rommet er stort. 

Denne informanten forteller altså at han aldri har opplevd vanskeligheter med å 
komme til orde, selv når argumentasjonen er forankret i en religiøs overbevis¬ 
ning. Han legger samtidig til at det på dette området har skjedd en endring de 
siste årene, og at rommet for religiøs argumentasjon er større i dag enn for bare 
få år siden. 

Andre opplever imidlertid dette rommet som vesentlig mindre. En av infor¬ 
mantene med jødisk bakgrunn gir for eksempel uttrykk for fortvilelse over at 
debatten om omskjæring av guttebarn, som raste vinteren 2013/14, nærmest 
tvang debattantene til å begrunne denne praksisen medisinsk, mens skikken er 
religiøst fundert: 

I det øyeblikket vi begynner å snakke om det religiøse aspektet, så blir det vanskelig. 
Da blir det kjempevanskelig, for da kommer argumentene om barns rettigheter, at vi 
begår menneskerettighetsbrudd, barns ukrenkelige rettigheter. Og dette er en reto¬ 
rikk det er umulig å finne en dialog rundt, for da brukes det forskjellige utgangspunkt. 
Til syvende og sist handler dette om religionsfrihet [...] Det er vanskelig for mange å 
sette seg inn i hva religion egentlig er, å forstå hvorfor du skal gjøre noe fordi Gud har 
sagt at du skal gjøre det, liksom. 

Den andre av de to kristenkonservative informantene, en mann med lang fartstid 
som debattant i norsk offentlighet, forteller at det kan være forholdsvis enkelt å 
komme på trykk med meningene sine, men at det er krevende å komme til orde 
på egne premisser: 

Det å komme på trykk på en forholdsvis nyansert måte, det er kjempevanskelig. Å 
komme på trykk som klovn, det trenger ikke å være så vanskelig. Og man kan være 
en forholdsvis velformulert klovn. Men der synes jeg mediene sliter med seg selv 
også. Noen ganger virker det som de vil ha deg inn i en slags klovnerolle eller inn i en 
reaksjonær rolle. Se, dette finnes fortsatt! 

Denne informanten forteller at en del temaer med religiøst tilsnitt er svært van¬ 
skelig å diskutere i den norske offentligheten. Blant de vanskeligste temaene 
er kvinnelige prester, homofili og kjønnsnøytral ekteskapslov, samt evolusjons- 
læren. Om det siste sier han: 

Om man ikke tror på den hele og fulle evolusjonslæren så er man enten wicked, altså 
ond, eller dum. Og det er klart, det er belastende. Og jeg kjenner at jeg av og til blir 
feig der. 

I homofilispørsmålet mener han at det i offentligheten bedrives hitling, altså at 
debatten blir parkert fordi synspunkter på betente samfunnsspørsmål kobles til 
sterkt støtende og illegitime holdninger og derfor kan avfeies uten diskusjon: 

I homofilispørsmålet skal du ikke gå inn i den offentlige debatten særlig lenge før du 
får beskjed om at dine holdninger fører til selvmord [...] I homofilidebatten kommer 
det raskt hitling, som gjør at det har blitt mer og mer vanlig å koble et nei til homofilt 
samliv til rasisme. Man skal ikke forskjellsbehandle utfra kjønn, etnisitet, religion eller 
seksualitet. Det er like alvorlig å forskjellsbehandle utfra rase som utfra seksualitet; du 
gjør det siste, altså er du rasist. 

På spørsmål om informanten opplever at den norske, offentlige debatten har 
åpnet seg eller snarere blitt snevret inn over de siste 15-20 årene, svarer han: 

Informant: Det er ganske komplekst å svare på. På den ene siden tror jeg det er mer 
religiøs åpenhet generelt. Snåsamannen, engleskolen, uforpliktende religiøsitet og 
åndelige verdier. Jeg tror at det er en større åndelighet i dag. Men jeg tror nok at orga¬ 
nisert kristendom, og særlig organisert muslimsk aktivitet, møtes med en stor mistro 
generelt. Og jeg tror dette er knyttet til homofilispørsmålet også. Der har det skjedd 
en polarisering der en del, særlig mange på venstresiden, ikke har respekt for at noen 
kan tenke annerledes om homofilisaken. Det blir det samme som med rasisme. 

Intervjuer: Tenker du at dette snevrer inn ytringsfriheten? 

Informant: Ja, det tror jeg. Men hva er egentlig ytringsfrihet? Og kan man si at den er 
innskrenket hvis det ikke fører til noen sanksjoner? Hva må sanksjonene være for at 
man skal kunne snakke om en innskrenkning? Dette er jo vanskelige spørsmål, men 
jeg vil tenke at når folk utsettes for hitling, så vil det i praksis føre til selvsensur. Og 

det mest negative med dette er at det kan gå på bekostning av enhetssamfunnet. 
Jeg tenker at hvis jeg hadde blitt utsatt for enda mer, så ville jeg kanskje lett enda 
grundigere etter en friskole for barna mine. Og jeg tenker at det er dette som skjer i 
en del muslimske miljøer også. Veien inn i samfunnet kan bli lenger. 

Intervjuer: Tror du mange konservative kristne velger ikke å delta i offentligheten som 
en følge av de grunnene du snakker om her? 

Informant: Det er jo en vekst i antall friskoler og jeg tror det henger sammen med 
belastningen av å være en verdikonservativ kristen i Norge. Og at det fører til fram¬ 
veksten av parallellsamfunn. 

Hvorvidt den norske offentligheten har et rom for religiøs argumentasjon er 
altså ikke et avklart spørsmål. Noen av informantene opplever offentligheten 
som åpen, andre som snever og lukket - særlig når argumentene enten dreier 
seg om å kritisere verdiliberale synspunkter og praksiser eller forsvare religiøse 
tradisjoner. Det er også interessant å merke seg at negative erfaringer knyttet 
til religiøs argumentasjon deles av flere informanter, uavhengig av om de har 
muslimsk, jødisk eller kristen bakgrunn. Det siste sitatet over peker dessuten på 
en meget sentral problemstilling, nemlig hvilke omkostninger bruken av ytrings¬ 
frihet har for minoriteter i Norge, samt hva slags konsekvenser disse omkostnin¬ 
gene kan få på lengre sikt. 

Ytringsfrihetens omkostninger 

Utstrakt selvregulering av ytringsfrihet, og problemene som gjeme oppstår når 
religiøse argumenter fremstilles i debatter, tyder på at enkelte temaer er for 
sensitive til å tas opp i det offentlige rommet i Norge. De siste årene har det da 
også vært mye oppmerksomhet rundt omkostningene ved å delta i det offentlige 
ordskiftet, både for kvinner og for personer med etnisk og religiøs minoritetsbak¬ 
grunn. Hva slags erfaringer har informantene i denne studien med deltakelse i 
den norske offentligheten? 

Når det gjelder egenopplevde erfaringer rapporterer flere av informantene 
om alvorlige angrep på ytringsfriheten. To av informantene har opplevd konkrete 
trusler og vært utsatt for fysisk vold på gaten. Mange har opplevd å få ubeha¬ 
gelige og nedsettende kommentarer på telefon, sms eller sosiale medier. Én 
informant forteller at han har mottatt ekskrementer i posten, i etterkant av en 
offentlig debatt. Flere av personene vi har snakket med har valgt å anmelde 
forholdene, for å synliggjøre at hatkriminalitet er noe som finner sted. 

Dette er opplevelser som støtter opp under bildet av den norske offentligheten 
som en tøff arena for kvinner og personer med minoritetsbakgrunn, og som må 
tas på det største alvor. Samtidig er bildet sprikende. Noen av informantene har 
ikke opplevd noe negativt overhodet og undrer seg over fokuset på det tøffe 
debattklimaet i Norge, som de selv ikke har sett noe til. En av informantene, en 

sekulær journalist med sørasiatisk bakgrunn, sier rett ut at han tror fokuset på 
dette fenomenet er overdrevet: 

Informant: Jeg har jo fått meldinger om at jeg bare skulle dra tilbake dit jeg kom 
fra. Ubehagelige meldinger. Mye sånt. Men jeg har aldri opplevd det som... det var 
ubehagelig, men det er en tilfeldig person som reagerer på det, så so what? Jeg har 
aldri fått en konkret drapstrussel. 

Intervjuer: Du har aldri blitt redd heller? 

Informant: Nei, ikke i det hele tatt. Men noen av e-postene... noen kan nok bli redde 
av sånne e-poster. Men det jeg tenker litt på er, når for eksempel Abid Raja sier at han 
får drapstrusler, at han er så utsatt... jeg tror ikke på det. Jeg tror meldingene de får 
blir overvurdert. Altså, han er jo mye mer i mediene enn jeg er, og politiker, men jeg 
tror at noe er overdrevet. 

Selv om denne informanten mener at omkostningene ved å delta i offentlig 
debatt er overdrevet, er det liten grunn til å trekke i tvil at prisen for deltakelse 
kan være høy for enkelte. Selv om de færreste har opplevd direkte trusler eller 
fysisk vold, er det mange som rapporterer om svært negative tilbakemeldinger 
og at disse ofte handler om deres bakgrunn mer enn den konkrete saken de 
uttaler seg om. En interessant observasjon er likevel at opplevelsene informan¬ 
tene har hatt med egen deltakelse i offentlig debatt ser ut til å være sterkt koblet 
til temaet som diskuteres, hvor man publiserer sine ytringer og hvilken politiske 
og ideologiske posisjon man har i den offentlige debatten. Vi begynner med det 
siste. 

Betydningen av posisjonering 

Posisjoneringen i debattlandskapet ser i stor grad ut til å definere hvem infor¬ 
mantene mener truer deres ytringsfrihet. Blant våre informanter har vi for 
eksempel muslimer som aktivt forsvarer retten til å bære religiøse symboler og 
generelt er opptatt av at tradisjonelle religiøse praksiser bør aksepteres, mens 
andre er blant de sterkeste refserne av konservativ islam. En av våre informanter 
fra den sistnevnte gruppen, en profilert kritiker av konservativ islam som selv er 
muslim og har innvandrerbakgrunn, er opptatt av at innvandringsforskere og den 
politiske venstresiden i Norge ser på innvandrere som ofre. Elan mener at de 
ser mellom fingrene på undertrykkende praksiser i minoritetsmiljøene for ikke å 
bidra til islamofobi og rasisme: 

Nordmenn sympatiserer med de svake, med minoriteter. Og dette førte til at når 
innvandrerne kom, så var de ofre som måtte dyrkes. Men resultatet er at vi ble 
utestengt fra kritikk. De fleste snakker om antirasisme og likeverd. Men: Når våre 
jenter blir undertrykket, er det ingen som bryr seg. Dere ser ikke at det er krefter i 
disse miljøene som undertrykker kvinner. Elomofile her har rettigheter, ikke sant, men 

muslimske homofile har ikke samme rettigheter. Men dette kan ikke komme ut, fordi 
det skaper rasisme. 

Informanten forteller at han flere ganger har mottatt trusler fra det muslimske 
miljøet i Norge, men også at enkelte forskere og den politiske venstresiden 
har gjort det svært vanskelig å fremføre for eksempel islamkritikk i den norske 
offentligheten: 

Hvis du er imot eller kritiserer hijab er du rasist, hvis du kritiserer islam har du 
fremmedfrykt... du blir sosialt utstøtt på en måte som mangler sidestykke. 

På direkte spørsmål om han opplever at bestemte, islamkritiske meninger 
knebles i norsk samfunnsdebatt, svarer informanten bekreftende. 

En lignende fortelling kommer fra en informant i organisasjonslivet, som 
har vært engasjert i debatter om radikalisering og islamisme. Han har opplevd 
flere tilfeller av trusler fra muslimske ekstremister, og svarer dette på spørsmål 
om hvorfor det er viktig at noen representerer en liberal stemme blant norske 
muslimer: 

Informant: Det er to ting. Det ene er å vise overfor nordmenn at noen tar ansvar, at 
det ikke er så ille som mediene ofte fremstiller det som. Og det andre er å bedre 
muslimers omdømme ved å forebygge fordommer. 

Intervjuer: Fordi det viser at det er et mangfold, at muslimer ikke trenger å være 
religiøst konservative og sånne ting? 

Informant: Ja, for å vise at muslimer lever sine liv og gjør sine ting, at de er integrerte. 
Det er de ekstreme som er de engasjerte, ikke sant. Det er et behov for en slags 
motstemme da, mot de religiøse som har fått mye plass. Så mye handler om å vise 
mangfoldet. Men også dette med intern kritikk, da. Ikke å la dem få for mye makt. 

Intervjuer: En del argumenterer for at sterk kritikk av konservativ islam kan bidra til å 
forsterke fordommer som allerede eksisterer mot muslimer... Er det et dilemma her? 

Informant: Ja, det er et stort dilemma. Og det bidrar til selvsensur. Man risikerer å 
gi næring til høyreekstreme krefter eller i det minste FrFJ ikke sant, og derfor holder 
man tilbake informasjon. Den bekymringen der stopper mye av debatten. Den gjør at 
mye ikke kommer frem eller kommer frem i sminket form, fordi man tenker at det 
kan gi mat til høyreekstreme. Men samtidig: hvorfor er det lov med selvpisking når 
nordmenn gjør det og ikke når muslimer gjør det? Er det ikke bra med litt debatt blant 
muslimer også? [...] Det gjør jobben vår vanskeligere når vi hele tiden blir presset 
fra venstresiden om at vi skal være korrekte. Og det mener jeg er et problem. Vi 
blir angrepet fra begge sider, både fra den korrekte venstresiden, som noen ganger 
bagatelliserer en del problemer, og fra den mer ekstreme høyresiden. Så la oss drive 
med denne typen kritikk og sette ting på spissen, og så kan de [venstresiden] heller 
være politisk korrekte. Problemet er at de gir legitimitet til de som truer oss. 

Posisjonene informantene inntar i den offentlige debatten ser i stor grad ut til å 
definere hvor motstanden kommer fra: Flere av de «interne kritikerne» rappor¬ 
terer om påfallende inklusjon i det norske majoritetssamfunnet, men de møter 
derimot sterk motstand fra ekstreme muslimske miljøer og enkelte forskere og 
politikere på venstresiden. Flere av de som er opptatt av å refse diskriminerende 
og rasistiske holdninger i majoritetssamfunnet rapporterer motsatt om mye 
støtte fra personer i minoritetsmiljøene, men har ofte hatt ubehagelige møter 
med høyreekstreme grupper. Atter andre har en mellomposisjon i samfunns¬ 
debatten, og disse har ofte ikke opplevd veldig negative forhold overhodet. 

Kvinne og minoritet - en dobbel byrde? 

Mens erfaringene med deltakelse i offentlig debatt dermed medieres utfra posi¬ 
sjonen man inntar i debatten, har en viktig diskusjon også dreid seg om for¬ 
holdet mellom kjønn og minoritetsstatus. En av informantene, en ung, muslimsk 
kvinne som har vært en sterk forsvarer av retten til å bære hijab, svarer følgende 
på spørsmål om hun opplever at det først og fremst er som kvinne eller muslim 
hun møter motstand: 

Jeg har forsøkt å systematisere det, og sammenligne med mannlige muslimer og 
hvite kvinner. Og det er helt klart en kvinnefaktor, det ser man gjennom de seksuali- 
serte trusselformuleringene, men det er også en muslimfaktor. Altså, jeg er både en 
fødemaskin som truer landet med muslimske barn, men så er jeg også en hore, ikke 
sant. Jeg angripes både fordi jeg er kvinne og fordi jeg er muslim, og jeg føler at det 
skaper en dobbelt belastning. Men det viktigste er nok muslimfaktoren, det er knyttet 
til det største fiendebildet i nyere tid. Mye dekkes over som kritikk, men kritikk er noe 
annet enn sjikane. Det er likevel veldig vanskelig å kjempe imot det, for da fremstilles 
du som en som ikke tåler kritikk. 

I følge denne informanten er det altså kombinasjonen av å være kvinne og 
muslim som til sammen utgjør sprengstoffet. En annen av informantene, en 
muslimsk kvinne som har vært opptatt av å problematisere holdninger til inn¬ 
vandring i majoritetsbefolkningen, har gjort seg lignende erfaringer, selv om hun 
også har fått en del positive tilbakemeldinger: 

Intervjuer: Vil du si at du generelt har ganske positive erfaringer med egen deltakelse 
i offentligheten de siste årene, eller er det mer negativt? 

Informant: Det er litt blandet. Jeg har fått mye positive tilbakemeldinger opp gjennom, 
men jeg har også fått en del negative tilbakemeldinger, hets og den slags. Jeg har 
aldri hatt behov for å anmelde, det har ikke vært trusler og sånt, men det har vært en 
del veldig ubehagelig kommentarer som går på min person, hvem er hun som mener 
det og det, ikke sant. 

Intervjuer: Dette med personangrep... føler du at dette handler om at du er kvinne, at 
du er muslim, eller blandes alt dette sammen? 

Informant: Ikke så mye det at jeg er kvinne, faktisk. Men det at jeg er muslimsk, først 
og fremst, og at jeg bruker hijab. For hvordan kan et fornuftig menneske bruke hijab, 
liksom? Når jeg har uttalt meg så har jeg fått reaksjoner i form av at jeg... noen sier at 
jeg er hjernevasket, ikke sant. Andre har hevdet at jeg er utspekulert. At jeg er en del 
av bevegelsen som prøver å islamifisere Norge, at jeg later som jeg er nordmann da. 
Når det gjelder det at jeg er kvinne har det faktisk vært mest fra det somaliske miljøet, 
en holdning om at kvinner ikke kan lede menn. 

Det er liten tvil om at mange av debattene om innvandring, integrasjon og det 
flerkulturelle samfunnet har muslimer og islam som hovedfokus. Blant våre 
informanter har imidlertid mange også ikke-muslimsk bakgrunn. Har de andre 
typer av erfaringer enn informantene med muslimsk bakgrunn? 

I et intervju med en ikke-muslimsk kvinnelig politiker svarer informanten 
som følger på spørsmål om opplevelsen av hennes deltakelse i offentligheten 
hovedsakelig er positiv eller negativ: 

Informant: Det varierer. Det kommer veldig an på hva du uttaler deg om. Når du er 
kvinne og en eller annen form for minoritet, så er terskelen veldig mye lavere for å 
få ganske kjipe negative tilbakemeldinger enn hvis du er vanlig hvit, norsk mann. Og 
det har jeg belegg for å si også. Altså, jeg får mange positive tilbakemeldinger og det 
er kjempehyggelig, men jeg får mye rart og negativt også, som handler om utseende 
eller hodeplagg eller... Det er litt ulike kategorier, men mye går på mine foreldres 
bakgrunn og på religiøs bakgrunn. Veldig mye går på det. Det er liksom det de klarer 
å notere da. 

Intervjuer: Har du opplevd konkrete trusler også, sånn at du har politianmeldt? 
Informant: Ja, det har skjedd. 

Med andre ord kan også kvinner med ikke-muslimsk bakgrunn oppleve både 
trusler og hets i det offentlige rommet. Selv om dette ikke gjelder alle kvinnene 
vi har intervjuet, synes det å være liten tvil om at det å være kvinne og ha en 
uttalt religiøs minoritetsbakgrunn, er en kombinasjon som generer mye negativ 
oppmerksomhet i offentligheten. 

Tilbaketrekning fra det offentlige rom? 

Et avgjørende spørsmål er hva som er konsekvensen av negative erfaringer 
ved bruk av ytringsfriheten blant minoriteter i Norge. Bidrar det til en generell 
tilbaketrekning fra det offentlige rommet, slik en av informantene med kristen- 
konservativ bakgrunn antydet? Og hva gjør det med holdningene til reguleringen 
av ytringsfriheten: Ønsker de av våre informanter som har hatt negative eller tru¬ 
ende opplevelser at vernet mot trakassering, hets og sjikane skal forsterkes og 
at ytringsfriheten skal begrenses gjennom juridiske virkemidler eller andre tiltak? 

For å ta det siste først: Ingen av personene vi har snakket med ønsker noen 
form for juridisk innstramming av ytringsfriheten i Norge. Mange understreker at 

deltakelse i offentlig debatt nødvendigvis har noen omkostninger, og at negative 
tilbakemeldinger er en del av spillereglene - eller i alle fall noe man må forvente. 
Andre er opptatt av at det må være mulig å problematisere for eksempel enkelte 
avisers valg om å trykke karikaturer av profeten Muhammed, eller Fritt Ords 
beslutning om å tildele bokstøtte til Peder Nøstvold Jensen (alias Fjordmann), 
uten å beskyldes for å ønske sensur. En informant med muslimsk bakgrunn som 
har vært aktiv i debatter om islam og muslimer i Norge i en årrekke, poengterer 
dette direkte i en del av intervjuet som handler om Muhammed-karikaturene: 

Enhver kritikk av trykking blir tolket som ensbetydende med sensur, men kritikken 
handler jo om å bruke ytringsfriheten til å vise sin uenighet- ikke for å tale sensurens 
sak. Ytringsfrihet er blitt noe man liksom er for eller imot. 

I likhet med mange av de andre oppfordrer denne informanten til en form for 
moderasjon i det offentlige rommet, men han er opptatt av at dette er en opp¬ 
fordring om å vise større hensyn og at det ikke skal forveksles med sensur eller 
et angrep på ytringsfriheten. 

Den påfallende oppslutningen om ytringsfriheten som prinsipp blant infor¬ 
mantene betyr imidlertid ikke at negative erfaringer ikke kan forhindre eller 
begrense fremtidig deltakelse. Blant informantene har enkelte trukket seg fra 
offentligheten i perioder. En del tenker seg nøye om før de ytrer seg, og noen 
unngår kontroversielle temaer helt og holdent. I organisasjonsmiljøet er det også 
enkelte som mener at for krass kritikk av norske myndigheter kan svekke mulig¬ 
heten for offentlig støtte. En av informantene som har et politisk verv forteller at 
hun har opplevd konkrete trusler. På spørsmål om hun har vurdert å trekke seg 
tilbake, svarer hun: 

Altså, man blir jo sliten. Men når man er i politikken har man et helt annet apparat 
rundt seg enn hvis man bare er med i en frivillig organisasjon, eller er helt alene. Men 
det er virkelig noe man må venne seg til, dessverre. Man må lage egne forhåndsregler 
for å skjerme deg selv. Men i perioder hvor det er mye, når det er voldsomt, så må jeg 
ta en pause en stund da, til det roer seg litt, før jeg mener noe igjen. 

Sitatet ligner beskrivelser vi finner i flere av intervjuene. Det er derfor liten tvil om 
at mange av dem vi har intervjuet har svært negative opplevelser med deltakelse 
i den offentlige debatten i Norge, selv om vi finner få spor etter en generell 
tilbaketrekking fra offentligheten. I tillegg er det mange som primært har positive 
opplevelser, eller som vektlegger negative erfaringer i mindre grad. På direkte 
spørsmål om informantene opplever at klimaet for ytringer i norsk offentlighet 
generelt gjør at personer med minoritetsbakgrunn kvier seg for å delta av frykt 
for negative reaksjoner, er svarene derfor todelt: Noen mener at dette definitivt 
er tilfellet, mens andre mener at rommet for ytringer er veldig stort i Norge. 

Etnisk grensedragning og endring over tid 

I denne studien har vi vært opptatt av hvordan aktive meningsytrere med etnisk 
og religiøs minoritetsbakgrunn har opplevd sin deltakelse i det offentlige ord¬ 
skiftet i Norge. Vi har vært interessert i hvilke konkrete erfaringer de som mino¬ 
riteter har gjort seg, men samtidig vært åpne for at minoritetsbakgrunn ikke 
nødvendigvis har betydning for disse erfaringene. Vi har også ønsket å spore 
endringstendenser, dels ved å intervjue mennesker av ulike generasjoner og 
med ulike bakgrunner, dels ved å spørre informantene om de opplever at den 
norske offentligheten har endret seg over tid. 

Hvordan man enn velger å gripe an en undersøkelse av denne typen, vil 
studier blant etniske og religiøse minoriteter, og spørsmål knyttet til identitet, 
tilhørighet, rasisme og diskriminering, ofte si noe om grenser eller grensedrag¬ 
ning mellom ulike grupper. Det er derfor viktig å være klar over at slike grenser 
ikke er statiske. I følge den norske sosialantropologen Fredrik Barth (1969) 
skapes etnisk identitet av samspillet mellom selvidentifikasjon som en etnisk 
gruppe og tilskrivelsen av egenskaper fra andre utenfor gruppen. Etnisitet eller 
etniske grupper er dermed ikke noe som er gitt en gang for alle, men noe som 
skapes gjennom grensedragning internt og eksternt, og som forandres over tid. 
Dette er samtidig ikke en prosess som er særegen for etniske grupper, men tvert 
om et kjennetegn ved enhver identitetsdannelse og i særdeleshet en identitet 
som minoritet. 

Den amerikanske sosiologen Richard Alba har i flere arbeider vært opptatt 
av potensialet for at etniske og religiøse grenser endres. Med særlig henblikk 
på etterkommere av innvandrere i Europa har han lansert distinksjonen mellom 
klare og utydelige etniske grenser (bright vs. blurred boundaries) (Alba 2005). 
Når etniske grenser er klare innebærer det at hvem som tilhører majoriteten 
og hvem som er minoriteter, er lite oppe til diskusjon. Et eksempel på en slik 
grense kan være forskjeller i formell status (som statsborgerskap), et annet store 
forskjeller i språkbeherskelse. Utydelige grenser peker derimot på en situasjon 
der grensen mellom grupper er tvetydig og ambivalent, som typisk er tilfellet for 
etterkommere av innvandrere, som er født og oppvokst i et europeisk land, men 
har foreldre med bakgrunn andre steder. 

Fordi etterkommerne behersker majoritetsspråket og gjerne har tilegnet seg 
de kulturelle kodene som dominerer i et land gjennom skolegang og allmenn 
sosialisering, vil de være «innenfor» majoritetssamfunnet på en måte som 
foreldregenerasjonen ofte ikke oppnår. På den annen side vil de kunne være 
interesserte i å opprettholde båndene til egen etniske eller religiøse gruppe 
gjennom for eksempel tospråklighet og bevaring av kulturelle tradisjoner, og 
dermed identifisere seg med en etnisk eller religiøs minoritetsgruppe. Og 
selv om de skulle ønske å oppnå fullt medlemskap i majoritetssamfunnet, kan 
ekskludering på grunnlag av for eksempel hudfarge likevel bidra til å opprettholde 

- eller klargjøre - den etniske grensen. Dette understreker at etnisitet skapes 
i samspill mellom selvidentifikasjon og tilskrivning av egenskaper utenfra, slik 
som Barth observerte. 

I denne studien av hvilke erfaringer aktive meningsytrere med etnisk og 
religiøs minoritetsbakgrunn har med deltakelse i den norske offentligheten, er 
det mange eksempler på at etniske grenser i en del sammenhenger kan bli 
utydelige. Særlig blant informantene som er født og oppvokst i Norge er det 
mange som forteller om utstrakt tilgang til offentligheten. Mange har få eller 
ingen negative erfaringer med slik deltakelse, men føler tvert imot at de har 
tilgang til posisjoner på linje med andre. En av informantene insisterer på at han 
er fullt og helt medlem av den norske majoriteten. Dette er interessant og viktig 
å få fram i en studie av etniske og religiøse minoriteters opplevelse av deltakelse 
i norsk offentlighet fordi det understreker det foranderlige i grensedragningen 
mellom grupper. 

Samtidig er et kjennetegn ved grensedragning at man som minoritet ikke 
har makten til å definere sin posisjon på egenhånd, men at dette skjer i samspill 
med omgivelsene. Selv om samtlige personer vi har snakket med bar tilgang 
til offentligheten, er det ikke bestandig de har det på egne premisser. Ofte er 
de forventet å representere bestemte etniske eller religiøse grupper, de kan 
oppleve at redaktører og journalister vil at de utelukkende skal skrive om minori- 
tetsrelaterte spørsmål, og de kan oppleve negative kommentarer, hets og trusler 
som klart er knyttet til deres minoritetsbakgrunn. Dette er eksempler på at etnisk 
og religiøs grensedragning finner sted, også blant etterkommere som er født og 
oppvokst i Norge. 

Et særlig kraftfullt eksempel på at grenser mellom grupper kan bli gjort klare 
er timene som fulgte etter terrorhandlingene 22. juli 2011, da det fremdeles 
var et åpent spørsmål hvem som stod bak bombingen i regjeringskvartalet og 
massakren på Utøya. Nå er ikke informantenes oppfatninger om 22. juli tema for 
dette kapittelet, men i alle intervjuene dukket hendelsen opp som et viktig tema. 
Vi mener derfor at det her ligger noen viktige kimer til innsikt i prosessene som 
kjennetegner etnisk grensedragning. At det var et åpent spørsmål hvem som var 
ansvarlig for terrorhendelsene 22. juli er nemlig en sannhet med modifikasjoner: 
De fleste informantene i denne studien antok at gjerningspersonene hadde 
utspring i en eller annen form for radikal, islamistisk gruppering, slik de fleste i 
Norge nok gjorde i timene før dette ble avkreftet. Én av informantene, som selv 
var på reise da terroranslaget fant sted, forteller om lettelsen hun kjente da det 
viste seg at gjerningsmannen tvert om var en etnisk norsk mann: 

Etter hvert som vi fikk vite at det var en hvit person så ble jeg utrolig lettet, over at det 
ikke var en muslim. Og etter det startet egentlig helt sorgprosessen. Vi reiste tilbake 
til Norge, i august, og da var det alt dette med kjærlighet og solidaritet, at man skulle 
holde hender og så videre. Så det var jo et veldig positivt klima. Og det var jeg utrolig 

glad for. Endelig var det noe som fikk dem til å skjønne at det flerkulturelle er en 
styrke, at det kan være bra. Men det er veldig synd at det var en sånn hendelse som 
utløste dette, som slapp fri kjærligheten [...] 

Informanten setter her ord på lettelsen mange opplevde da det ble klart at gjer¬ 
ningsmannen var en etnisk norsk, hvit mann og ikke en muslim. På den annen 
side mener hun at det raskt kom et tilbakeslag. I dette sitatet reflekterer hun 
over hva som ville ha vært konsekvensene dersom det var en muslimsk person 
eller gruppe stod bak ugjerningene: 

Da hadde det jo vært enda verre, enda vanskeligere å være minoritet i Norge. Hadde 
det vært en muslim, hadde det vært mye sinne mot muslimer... [...] Hadde det vært 
en muslim, ville man sagt at han gjorde det fordi han var muslim. Så det er noe med 
måten man tenker på her, og som egentlig gjør meg ganske opprørt... altså, tanken på 
hva som ville ha skjedd hvis det var en muslim er ganske skremmende egentlig. Jeg 
ville ikke ha kommet hjem på en lang stund. Og det sier jo litt da. Nei, det er skummelt 
å tenke på. Det hadde nærmest vært uutholdelig å være her, i hvert fall i en lang stund. 

Svært mange av informantene i denne studien har gjort seg lignende refleksjoner 
(se Aarset under publisering for tilsvarende funn). En av informantene med 
jødisk bakgrunn påpeker for eksempel at i timene før det ble kjent hvem gjer¬ 
ningsmannen var, «så begynte vi å bedrive gruppetenkning. Men med en gang 
vi fikk vite at det var en hvit, luthersk nordmann, så sluttet gruppetenkningen 
[...] Vi så ham som et individ og prøvde å sykeliggjøre ham som best vi kunne». 
Informanten setter her ord på en dynamikk som er velkjent fra sosialpsykolo¬ 
gien: Negative handlinger utført av minoriteter har en tendens til å generaliseres 
til gruppenivå fordi det bekrefter allerede foreliggende stereotypier om gruppen. 
Negative handlinger utført av majoriteten blir derimot oppfattet som unntak, og 
et uttrykk for holdninger hos enkeltindividet (Allport 1954; Fiske 1998). 

Vi ønsker å løfte fram opplevelsene mange av informantene hadde av brått 
å rykkes ut av en situasjon der tilhørigheten til Norge ble satt spørsmålstegn 
ved, både av dem selv og av andre, fordi det er et illustrerende eksempel på 
hvordan forhold utenfor en selv - en utbredt og nærmest automatisk oppfatning 
av at muslimer måtte stå bak terrorhandlingene - kan klargjøre en grense som 
man tror er utydelig eller endog ikke-eksisterende. Når mennesker som er født 
og oppvokst i Norge og opplever seg selv som en fullverdig del av det norske 
samfunnet med ett slag vurderer om de overhodet kan bli værende i landet, mer 
enn antyder dette at den endelige makten til å definere grensen for tilhørighet 
ikke ligger hos minoritetene selv. 

Ytringsfrihet i det flerkulturelle og flerreligiøse Norge 

Å oppsummere statusen for ytringsfriheten i det flerkulturelle og flerreligiøse 
Norge, er opplagt en øvelse som strekker seg langt utover dette kapittelet. Vi vil 

likevel trekke frem noen poenger som springer ut fra dette intervjumaterialet, 
som vi mener er sentrale. For det første at minoritetsstatus nesten alltid har 
betydning, i den forstand at informantene (med få unntak) rapporterer om nega¬ 
tive opplevelser ved deltakelse i offentligheten som kan knyttes til deres etniske 
eller religiøse bakgrunn. Det er likevel ikke slik at opplevelsen av offentlig del¬ 
takelse er jevnt fordelt mellom informantene. Snarere er det store forskjeller i 
omfanget av negative erfaringer og fra hvilket hold trusler, sjikane eller trakas¬ 
sering kommer fra. Dette antyder både et kontinuum av minoritetsposisjoner 
og at reaksjonene som vekkes er tett koblet til faktorer som debatt-tema, kjønn, 
religiøs tilhørighet og politisk/ideologisk posisjon. 

Flere av informantene sammenligner dagens situasjon med 1990- og det 
tidlige 2000-tallets offentlige innvandrings- og integreringsdebatt. På denne 
tiden var det noen få, viktige stemmer som representerte kanskje særlig det 
muslimske miljøet i Norge utad. Uenigheten mellom ulike muslimske miljøer 
var derimot vanligere å ta «internt», ute av syne for medienes søkelys. Gjennom 
utviklingen av sosiale medier er det vanskeligere å opprettholde en praksis med 
én stemme utad ettersom det man sier et sted raskt fanges opp og distribueres, 
både mellom miljøer og ut over landegrensene. Men det er også en økende 
motstand i minoritetsbefolkningen selv om at noen få talspersoner skal repre¬ 
sentere hele grupper. Dette er langt fra forbeholdt den muslimske minoriteten, 
men nevnes også av for eksempel en av våre informanter med jødisk bakgrunn. 

Behovet for nye stemmer artikuleres ikke minst av den oppvoksende 
generasjonen av norskfødte etterkommere, som har bidratt til å løfte sentrale, 
kontroversielle spørsmål ut i offentligheten. Disse har blitt gitt muligheten til å 
delta i offentlig debatt - og grepet den. De siste fem til ti årene har det altså 
kommet et betydelig antall flere stemmer. Det er mer rom for å ytre seg om 
kontroversielle saker, også innad i en del religiøse miljøer. De fleste av våre 
informanter opplever at de har stor ytringsfrihet - og utviser betydelig støtte til 
prinsippet om at «ytringsfrihet bør finne sted», slik Grunnlovens § 100 postulerer. 
Samlet tegner dette et bilde av en utvidelse av det generelle ytringsrommet i 
Norge, noe som bidrar til å individualisere debatten og gjøre ensidige bilder av 
«innvandreren» eller «muslimen» vanskeligere å opprettholde. 

På den annen side er det ikke tvil om at etnisk og religiøs grensedragning 
er et kjennetegn ved minoriteters deltakelse i offentligheten. Selvregulering av 
egen ytringsfrihet - at man unngår bestemte temaer enten fordi redaktører og 
journalister ikke er interessert i at man beveger seg ut av «minoritetsbåsen», 
eller fordi man er redd for å støte «egne» etniske eller religiøse grupper - er 
et klart eksempel på en klargjøring av grenser mellom grupper som i andre 
sammenhenger kan fortone seg som utydelige, eller til og med fraværende. 
Informantenes beskrivelser av hvordan de opplevde timene etter bombene 
av regjeringsbygget og massakren på Utøya 22. juli 2011 er en ytterligere og 

kraftfull påminnelse om sårbarheten som ligger i det å tilhøre en minoritet, og at 
den eksterne kategoriseringen av ens identitet ligger utenfor egen kontroll. De 
mange positive endringstendensene vi har identifisert i dette kapittelet må derfor 
ikke skygge for en vedvarende oppmerksomhet på maktrelasjoner i samfunnet 
som bidrar til å begrense minoriteters ytringsfrihet i og tilhørighet til Norge. 

Kapittel 4: «Ikke en trussel, men en 
advarsel.» Religionsfrihetens plass - 
ytringsfrihetens nødvendighet 

Jon Rogstad 1 


Innledning 

Fra den moderne innvandringen startet på slutten av 1960-tallet, har debatter om 
mangfold og integrering vært på sitt mest utfordrende når temaene flerkultur 
og religionsutøvelse settes på dagsorden. Kraften i de to emnene skyldes at de 
aktualiserer enkelte minoriteters ønske om anerkjennelse av «rett til forskjell», 
i form av å leve et liv som på enkelte områder bryter med majoritetsnormen. 
Et ønske som kan være mer utfordrende for majoriteten enn idealer om «rett 
til likhet» uavhengig av etnisitet, kjønn og klasse. Men på samme måte som 
ytringsfrihet er lovfestet, er tros- og livssynsfrihet blant de grunnleggende ret¬ 
tighetene i liberale, vestlige samfunn. Dermed er det ikke sagt at ytringsfrihet og 
religionsfrihet alltid har befunnet seg i fredfull sameksistens, tvert om. 

I dette kapitlet tematiseres spenninger som oppstår når religionsfrihet og 
ytringsfrihet «skal finde sted» samtidig. 2 I utgangspunktet er det nærliggende 
å se dem som to typer frihet, som gjensidig er avhengig av hverandre, fordi 
ulike religiøse fortolkninger tidvis motsier hverandre. Følgelig er ytringsfrihet et 
middel for å sikre den enkeltes religionsfrihet. I tillegg har debatt om religiøse 
fortolkninger og praksiser samfunnsmessig relevans. Ikke minst fordi over¬ 
gangen mellom religion og politikk kan framstå som glidende sett fra enkelte 
religiøse posisjoner, noe som representerer en demokratisk utfordring i et 
sekulært samfunn som det norske. Utfordringen blir heller ikke mindre av at det 
kan være et sprik mellom de legale rammene, altså det rettsreglene kan og skal 
regulere, og de legitime føringene i form av befolkningens oppfatninger om hva 
som er rett og galt. 

Spørsmål om konkurrerende friheter berører grunnleggende verdispørsmål 
i samfunnet, noe som bidrar til å holde liv i en stadig pågående debatt. I tillegg 


1. Takk til redaktørene, Olav Elgvin og Lars Gule for gode innspill i arbeidet med dette kapitlet. 

2. Jf. Ytringsfrihetskommisjonen (NOU, 1999) 

kommer det at diskusjoner om religionskritikk og ytringsfrihet gjeme er hendel- 
sesdrevne. Det innebærer at det offentlige ordskiftet på dette området drives 
fram av episoder som er av et omfang gir dem betydning ut over seg selv. Man 
kan si at de blir transformert fra å være enkeltstående saker til å bli kollektive 
referanser. Eksempler kan være fatwaen mot Salman Rushdie, som ble utstedt 
etter at han publiserte boka Sataniske vers i 1989. Daværende øverste leder i 
Iran, ayatollah Khomeini utstedte en drapsoppfordring mor Rushdie, i form av 
en fatwa. 3 I Norge fikk saken særlig mye oppmerksomhet i 1993 da Rushdies 
norske forlegger, William Nygaard, ble forsøkt drept utenfor sitt hjem. 

At enkeltpersoner og grupper i visse tilfeller lar handling følge trusler, så 
man også da den nederlandske filmskaperen, Theo van Gogh, ble drept i 2004. 
Han er mest kjent for sin film Submission, som provoserte mange muslimer da 
den kom. van Gogh ble skutt på åpen gate, hvorpå han fikk strupen kuttet over 
og et brev festet til kroppen ved hjelp av flere kniver. I brevet ble det framsatt 
trusler mot den somalisk-nederlandske politikeren, Ayhan Hirsi Ali, samt vest¬ 
lige regjeringer og jøder. Forbipasserende fortalte senere at de hadde sagt til 
drapsmannen at han ikke kunne gjøre dette, hvorpå han hadde svart: «Jo da, det 
kan jeg. Nå vet du hva som venter dere!» 4 

En tredje hendelse er hentet fra Jyllands-Posten, som publiserte 12 karikatur¬ 
tegninger av profeten Muhammed i 2005. Senere ble disse karikaturtegningene 
også publisert i Norge. Her til lands var det særlig den til da lite kjente ukeavisen, 
Magazinet med redaktør Vebjørn Selbekk, som fikk mye oppmerksomhet da de 
offentliggjorde tegningene. Som følge av publiseringene ble først den danske og 
deretter den norske ambassaden i Damaskus angrepet og brent. Og i 2010 ble 
den mest profilerte av karikaturtegnerne, Kurt Westergaard, forsøk drept i sitt 
hjem. Da Dagbladet i 2010 publiserte nye karikaturer, denne gang blant annet av 
gris med Muhammeds navn, ble det tatt initiativ til en serie demonstrasjoner. I 
en appell sa Mohyldeen Mohammad det som har gitt tittel på dette kapitlet: 

Når vil norske myndigheter og deres medier forstå alvoret i dette her? Kanskje ikke før 

det er for sent. Kanskje ikke før vi får et 11. september på norsk jord. Dette er ingen 

trussel, det er en advarsel. 5 

Felles for de tre hendelsene er at ytringsfriheten ble forsøkt innskrenket med 
begrunnelse i fortolkninger av religion. Sterkere formulert kan det hevdes at 
dette er hendelser som har til felles at de har rokket ved oppfatninger om vilkå¬ 
rene for å samtale om religiøse emner i den offentlige sfære i vestlige sekulære 
samfunn. Kraften ligger i at hendelsene demonstrerer at trusler tidvis følges opp 


3. Den såkalte fatwaen vil nok mange omtale som en type kvasifatwa fordi den strengt talt ikke oppfyller de 
formelle kravene til en fatwa. 

4. Aftenposten (28. januar 2005) http ://www.aftenposten.no/nyheter/uriks/article957650. ece ?rfid= bm#. 
U6GQ4WeKBGE 

5. Se Andersson m.fl. (2012:248). 

med voldelige aksjoner. Betydningen følger av det faktum at man ikke vet når, 
hvor eller mot hvem volden inntreffer. 

At grupper og enkeltpersoner faktisk har gjennomført voldelige aksjoner 
har bidratt til at enkelte har tatt til orde for at ytringsfrihet må suppleres med 
«ytringsansvar». Blant annet brukte leder av AUF; Eskil Pedersen, ytringsansvar 
i debatten som fulgte etter terroraksjonen 22. juli. Pedersen hevdet at FrPs 
ChristianTybring Gjedde og Per Sandberg ikke tok ytringsansvar da de publiserte 
innlegg hvor de er svært kritiske til kulturen og praksisene blant en del av mino¬ 
ritetsgruppene i Norge. Det er lett å se logikken i Pedersens argument. Samtidig 
kan man spørre om ikke det å etterlyse ytringsansvar i praksis er et ønske om å 
snevre inn ytringsfriheten. Daværende statsminister, Jens Stoltenberg, proble¬ 
matiserte først både presisjonen og nytten av begrepet. 6 Senere, i nyttårstalen 
2012, presiserte han begrepet ved å argumentere for at ytringsansvar er å ta til 
motmæle, være «digitale nabokjærringer». 

Strid om ansvar har vært en sentral del av debatten også i Danmark. Etter 
at Jyllands-Posten hadde trykket karikaturtegningene ønsket ambassadører 
fra 11 muslimske land å protestere. Det ønsket de å gjøre i et møte med den 
daværende danske statsminister, Anders Fogh Rasmussen. Møtet ble imidlertid 
ikke noe av fordi Rasmussen avslo invitasjonen med henvisning til at publise- 
ringen var avisens ansvar. Formelt sett hadde han åpenbart rett. Men det følger 
ikke av å ha rett rent formelt at avgjørelsen ble oppfattet som riktig. At det fantes 
flere mulige måter å håndtere konflikten på kan man se ved å sammenlikne 
håndteringen i Norge og i Danmark. I Norge ble det valgt en annen linje enn 
den danske, noe som blant annet var foranledningen til betegnelsen av «dialog- 
Jonas». En betegnelse som må forstås ut fra at daværende utenriksminister, 
Jonas Gahr Støre, valgte å møt flere muslimske ledere for å håndtere konflikten 
med bruk av samtale. 

Siktemålet med dette kapitlet er nettopp å identifisere oppfatninger om hva 
som er riktig og hva som er klokt å publisere blant sentrale folk i mediehusene. 
Mer konkret vil jeg undersøke hvordan dagens norske mediehus håndterer at 
enkelte begrunner eller bruker religion for å motivere og mobilisere til aksjoner. 
Tre spørsmål er sentrale: 

• Hvilke grensedragninger mellom ytringsfrihet og religionsfrihet gjøres 
innenfor mediene, i samfunnet og i rettsapparatet? 

• Flvorvidt og hvordan virker trusler og frykt for represalier virker inn på hva 
mediehusene publiserer? 


6. http://www.vg.no/nyheter/innenriks/stoltenberg-regjeringen/ 
stoltenberg-ytringsansvar-er-et-upresist-begrep/a/10024756/ 

• Hvordan forholder ulike representanter for mediene - journalister, redaktører, 
karikaturtegnere - seg til et nytt landskap der religion spiller en større rolle? 

For å besvare disse spørsmålene settes søkelyset på journalister, redaktører og 
karikaturtegnere og hvordan de forholder seg til religion i dagens flerreligiøse 
Norge. Dataene er av flere typer. For det første vil jeg benytte meg av surveyen 
som er sendt til alle medlemmene av Norsk journalistlag. Disse dataene er rele¬ 
vante i dette kapitlet ettersom de kan gi innsikt i omgang og fordelinger av erfa¬ 
ringer og oppfatninger blant ulike aktører i mediehusene. For en gjennomgang av 
representativitet og feilmarginer, kan man lese mer i rapportens metodekapittel. 
For det andre har jeg gjennomført 12 kvalitative intervjuer med journalister, 
redaktører og karikaturtegnere i sentrale mediehus. Behovet for kvalitative data 
skyldtes i første rekke at jeg ønsket å få mer innsikt i hvilke avveininger som ble 
gjort av aktører som hadde erfaring med å stå i konkrete dilemmaer med hensyn 
til ytringsfrihet og religionskritikk. En tredje datakilde er hentet inn gjennom til¬ 
stedeværelse i en rettssak, som i stor grad dreide seg om forholdet mellom 
ytringsfrihet og religionsfrihet. Konkret dreide saken seg om hvor grensen for¬ 
holdet mellom ytringsfrihet på den ene siden, og hvor vide rammer det skal 
være for å fremme trusler ut fra religiøs overbevisning på den andre. 

Analytisk rammeverk 

Rammeverket består av fem deler. Først gis det en kort introduksjon til ulike 
typer av religionskritikk. I denne delen argumenterer jeg for nytten av å foku¬ 
sere særskilt på islam, og hvordan ekstremister har brukt religion på måter som 
setter ytringsfriheten under press. For ytterligere å synliggjøre hvordan ytrings¬ 
friheten er utfordret i flerreligiøse samfunn presenteres deretter idealer om 
samtaledemokratiet, samt trusselen som følger av såkalte kritiske hendelser 
(som terroranslaget i New York, 11. september 2001). Avslutningsvis tematiseres 
mediene mer særskilt. Dels tar jeg opp om hvordan mediene forholder seg til 
grensedragninger mellom juss og moral, dels den potensielle betydningen av 
at (også) mediehusene er arbeidsplasser som er svært konkurranseutsatte i 
dagens økonomi. 

Mitt mer normative utgangspunkt er at i et flerkulturelt samfunn har enhver 
borger rett til å tro på hva de vil, men at det ikke følger av dette at de har krav på 
respekt for det de tror på (se også Gule 2012). Fra et slikt ståsted er religionskritikk 
relevant og nødvendig, noe som forutsetter ytringsfrihet og en offentlig sfære. 

Religionskritikk, ekstremisme og islam 

Religionskritikk er et mye brukt begrep med til dels uklart innhold. Mens enkelte 
refererer til en filosofisk retning, anført av for eksempel Jurgen Habermas, 
anlegger andre en mer populærvitenskapelig forståelse, representert ved blant 

annet Richard Dawkins (2006). I et historisk perspektiv kan man skille ut tre 
retninger i religionskritikken. 7 For det første en rasjonalistisk kritikk inspirert av 
Voltaire, som går til rette mot overtro og derigjennom guddommelige forestil¬ 
linger. For det andre en modernistisk kritikk, hentet fra blant annet Marx, som 
påpeker at religion står i veien for utvikling og fremskritt. En tredje retning er 
moralsk, og tilkjennegir en argumentasjon mot at religion brukes for å legitimere 
undertrykkelse og vold (Leirvik 2014). Det sistnevnte er den forståelsen som er 
særlig relevant for analysene i dette kapitelet. Altså koblingen mellom religiøse 
forestillinger, og hvordan religiøse fortolkninger kan brukes for å mobilisere og 
legitimere vold og terror. 

I den sammenheng er det relevant å vie plass til hvorfor religiøse emner i 
den offentlige sfære i hovedsak er dominert av ulike og delvis konkurrerende 
oppfatninger om islam og muslimer. 8 Enkelthendelsene som ble presentert 
innledningsvis har også til felles at de settes i sammenhenger med praksis og 
tolkinger islam, om enn av ekstremisten Det sistnevnte er avgjørende fordi 
det ofte ikke skilles klart mellom muslimske ekstremister og ordinært troende 
muslimer. Koblingen av konspiratoriske forestillinger og negative antakelser om 
islam, legger grunnlaget for det man gjerne omtaler som islamofobi. Altså hat 
mot islam og muslimer på uriktig grunnlag ut fra negative stereotypier (Gule 
2012). Ikke desto mindre har 2000-tallet vært hva Bjørn Stærk (2011) har omtalt 
som «islamkritikkens tiår». 

Skillet mellom ekstremister og troende i langt mer liberale posisjoner er 
viktig å holde fast i gjennom analysene. Samtidig har ekstreme handlinger gjerne 
hele eller deler av allmenheten som målgruppe. Det kan for eksempel være 
journalister og debattanter, som det vil framgå mer om senere i dette kapitlet. 
Foreløpig er det tilstrekkelig å understreke at jeg er opptatt av ekstremismens 
konsekvenser (for ytringsfriheten), mens årsakene til ekstremisme ligger utenfor 
rammene for dette kapitlet. 9 

Allmennhetens oppfatning om at det eksisterer en teologisk kobling mellom 
islam og vold er også en begrunnelse for religionskritikkens nødvendighet. Et 
eksempel kan være debatten om den islamske staten (IS). Blant metodene IS 
valgte for å skremme Vesten og å få publisitet var å halshugge flere vestlige 
journalister og hjelpearbeidere. Flenrettelsene skapte massiv avsky. En reaksjon 
som langtfra var forbeholdt ikke-muslimer. At også muslimer kritiserte metodene 
IS benyttet er en tydeliggjøring av at muslimer driver religionskritikk internt, en 
kritikk som i sin konsekvens synliggjør at islamister utgjør en ekstrem posisjon 


7. Takk til Olav Elgvin for nyttige innspill på dette temaet. 

8. For videre lesning kan man blant annet se boka The Power of Religion in the Public Sphere (2011), redigert 
av Mendieta & Vanantwerpen, hvor det er omfattende bidrag fra sentrale tenkere som Judit Butler, Jurgen 
Habermas, Charles Taylor, Cornel West og Craig Calhoun 

9. For en informativ og bred innføring i religiøs radikalisering og ekstremisme kan det henvises til Lars Gules 
bok, Ekstremismens kjennetegn. Ansvar og motsvar (2012). 

innen islam. 10 Religionskritikk er således viktig fordi det er gjennom kritikk at 
ulike oppfatninger kommer til syne. Samtidig er ikke dette et argument for at 
muslimer må stå til rette for sin tro, og enda mindre at de må forklare at de ikke 
tilhører en ekstrem posisjon. 

Det er snarere slik at meningsmangfold er viktig i seg selv, og at det samtidig 
viser hvorfor Huntingtons (1996) hyppig refererte essay, «Clash of civilizations», 
både er kategoriserende og essensialiserende. * 11 I essayet argumenterer 
Huntington for eksistensen av distinkte religiøse og kulturelle forskjeller, noe 
som han hevder vil føre til ubalanse og konflikter mellom muslimer og resten av 
verden. I den omfattende retorikken om «kampen mot terror», som oppsto etter 
terroranslaget på World Trade Center, 11. september 2001, sluttet store deler av 
de ledende politiske miljøene fra USA og dets allierte opp om en slik forståelse. 
Et perspektiv som ble begrunnet med at det gir mening å dele verden inn i de 
gode og de onde: «Enten er du med oss eller så er du mot oss». Og oss, det er 
vesten (mot resten). Det er likevel ikke Huntingtons analyse som interesserer 
her. Snarere hvordan store hendelser, som for eksempel anslaget mot World 
Trade Center, kan bli tillagt en betydning som går langt ut over hendelsen i seg 
selv. 

Samtaledemokrati og religionskritikk 

En av talspersonene for samtaledemokratiet er Jurgen Habermas, som også er 
blant dagens ledende tenkere når det gjelder forholdet mellom religion og den 
offentlige sfære. Blant hans bærende argumenter er oppfatningen om at dagens 
sekulære samfunn fordrer gjensidig anerkjennelse av religiøse forestillinger og 
politiske begrunnelser (2008). I følge Habermas er det en asymmetri mellom 
religion og politikk, noe som skyldes at troende må begrunne sine standpunkter 
med bruk av sekulære argumenter. Hans løsning er å skille mellom formelle 
institusjoner, bestående av etablerte og styrende samfunnsinstitusjoner, og et 
mer uformelt nivå. I det førstnevnte bør det sekulære språket være førende, 
mens det bør være aksept for religiøse ytringer av ethvert slag på det uformelle 
nivået, herunder i mediene. Med utgangspunkt i forståelsen og rollen Habermas 
tillegger mediene er det følgelig svært avgjørende hvorvidt trusler om volde¬ 
lige reaksjoner på religionskritiske ytringer resulterer i en form for selvsensur i 
mediehusene. 

Når det gjelder islam synes det imidlertid ikke å være enighet i offentligheten 
om hvorvidt det er for lite eller for mye diskusjon. Enkelte hevder at islam ikke blir 


10. Også disse posisjonene kan diskuteres, ikke minst hvordan de er koblet til debatter om nasjonal sikkerhet 
(Andersson m.fl. 2012: 121). 

11. Huntington publiserte sine ideer først som et foredrag (1992), deretter som et essay (1993), før han skrev en 
mer omfattende bok, The Clash of Civilizations and the Remaking of World Order (1996). Huntingtons tanker 
har blitt brukt langt inn i ledende politiske miljøer. Men man kan også kjenne igjen retorikken i populærkultu¬ 
ren, som i spillet Clash of Clans. 

kritisert nok, og at Vesten driver selvsensur i godhetens navn. Herunder at vi ikke 
tør ikke ta debatten. Representanter for dette synet er blant annet nettforumet 
www.document.no og organisasjonen Human right service (HRS). Men også det 
motsatte syn har sine talspersoner. De hevder gjerne at muslimer urettmessig 
blir kritisert og utsatt for hatprat 12 , som kan kategoriseres som rasisme og/eller 
islamofobi. Det er nærliggende å se dette som motsetninger, men det kan også 
argumenteres for at begge perspektivene kan være gyldige på samme tid, og at 
de endog kan forsterke hverandre. 

Mye av debatten med og om etniske og religiøse minoriteter dreier seg 
imidlertid ikke direkte om religion. Dette kan illustreres med de såkalte dialog- 
møtene, som en periode ble arrangert på Litteraturhuset i Oslo i regi av Abid Raja 
og Minotenk. Det første møtet ble arrangert i 2009, etter at det hadde blitt gjen¬ 
nomført flere såkalte Gazademonstrasjoner. Det som i utgangspunkt var ment 
som fredelige markeringer hadde utviklet seg til gatekamper i sentrum, noe som 
fik visepolitimester i Oslo, Roger Andresen, til å «oppfordre alle de gode kreftene 
til å stå sammen og jobbe for å forhindre flere voldelige opptøyer». 13 Tittelen på 
møtet var «Derfor kastet jeg stein». Flere sto fram. Deriblant en ung gutt med 
innvandrerbakgrunn som fortalte om egen steinkasting, som han hevdet var et 
resultat av utenforskap og at ingen noen gang hadde hørte på ham. Men, fortalte 
han, etter å ha kastet stein fikk jeg mikrofonene opp i ansiktet. Plutselig ville 
media høre. Med andre ord, steinkasting viste seg å være en effektiv metode i 
samtaledemokratiet. 

Kritiske hendelser og grensedragninger mellom ytringsfrihet og 
religionsfrihet 

I valg av tilnærming er jeg inspirert av perspektivet i Andersson m.fl. (2012), hvor 
analysene gjøres med utgangspunkt i betydningen av det forfatterne refererer til 
som «kritiske hendelser». Et begrep som er inspirert av arbeider av blant andre 
Das (1995), Søkefeld (2006), som brukte begrepet for å betone at visse begiven¬ 
heter tillegges en kollektiv mening i form av å bli gjort til en felles referanse¬ 
ramme i samfunnsformasjonen. I dette kapitlet er kritiske hendelser relevante 
ut fra en antakelse om at de virker formende inn på grensedragninger mellom 
ytringsfrihet og religionsfrihet. 

Når det er sagt, skal det også påpekes at det selvsagt er vanskelig å måle 
empirisk om det faktisk er et «før» og et «etter» en konkret hendelse. Det er 
likevel flere markante eksempler på at hendelser ett sted i verden får store 
konsekvenser for praksiser i andre deler av verden. Ta sikkerhetsrutinene på 
flyplasser, som ble endret som følge av anslaget 11. september 2001. At tenke¬ 
sett forandres som følge av blant annet de nevnte anslagene, er også en måte å 


12. Les mer om hatprat i Nilsen (2014) 

13. http://db.no/2009/01/17/nyheter/demonstrasjoner/abid_raja/4414631/?www=1 

forstå hvordan mange ledende forskere, politikere og journalister først var sikre 
på at terroren i Norge 22. juli 2012 ble gjennomført av en muslimsk ekstremist. 

Debatten etter 22. juli kan også brukes for å eksemplifisere hvordan kritiske 
hendelser og ytringsfrihet er tett sammenvevde størrelser. Ikke minst aktuali¬ 
serte Anders Behring Breiviks manifest et spørsmål om myndighetene burde 
begrense ytringsfriheten mer enn hva som er tilfelle i dag. 14 Et annet eksempel 
er de allerede nevnte halshuggingene som ble gjennomført av IS, høsten 2014. I 
etterkant av henrettelsene var trolig den største debatten innad i mediehusene. 
Skulle de vise henrettelsene? Ville henrettelsene i det hele tatt skjedd om 
mediene kollektivt lot være å publisere dem? Det kan slås fast at medienes 
publisering er nødvendig, om enn ikke tilstrekkelig, for å gjøre en hendelse til en 
kollektiv referanse. 

Grensedragninger i media - juss og moral? 

De ulike problematiseringene kan forsås som en påpekning av at en diskusjon 
av ytringsfrihet som et rent legalt fenomen er viktig, men likevel av begrenset 
verdi. Flere har da også tatt til orde for nødvendigheten av å skille mellom hva 
som bør være tillatt å publisere, og hva som er klokt å offentliggjøre. Et eksempel 
kan hentes fra en av landets mange politiske redaktører: 

Som redaktører og journalister flest nærer jeg dyp skepsis til de fleste forslag om å 
begrense ytringsfriheten. Samtidig mener verken jeg eller de fleste av mine kolleger 
at enhver ytring bør være tillatt - og enda mindre; at enhver ytring som faller innenfor 
retten til å si hva man mener, er av det kloke (....) (John Arne Moen, politisk redaktør) 15 

Denne redaktørens stemme er gjenkjennelig, og trolig representativ for en stand 
hvor mantraet er at ytringsfrihet i utgangspunktet trumfer alle andre hensyn. 
En oppfatning jeg gjenfant i alle de kvalitative intervjuene jeg gjennomførte i 
forbindelse med dette prosjektet. En dominerende oppfatning synes å være 
at saker som er av offentlig interesse skal publiseres. Offentliggjøring har altså 
moralsk forrang, nær som en størrelse som ikke trenger nærmere begrunnelse. 
Motsatt fordrer det å la være å publisere saker som er av offentlig interesse en 
begrunnelse. 

Elva slags begrunnelser for å la være å publisere kan man se for seg? Det 
finnes som kjent legale grenser. Ytringsfriheten er for eksempel begrenset i 
forhold til blant annet rasisme og religion. Det innebærer at man kan dømmes 
for å fremme rasistiske ytringer. Blant annet har antropologen Sindre Bangstad 


14. Bekymringen for og konsekvensene av spenninger mellom religionsfrihet og ytringsfrihet er selvsagt ikke 
forbeholdt debatten i Norge. I en ekspertrapport avgitt til The Council of Europe i 2013, framsettes brytningen 
mellom disse to frihetene som én av åtte store dilemmaer i utviklingen mot flerkulturelle samfunn. 
Bekymringen i ekspertrapporten er begrunnet kraften i enkeltstående hendelser av den typen vi presenterte 
innledningsvis. 

15. Trønderavisa, 4. januar 2014 

(2013) gjort en relevant analyse av hvordan rasismeparagrafen i praksis har blitt 
holdt opp mot idealer om ytringsfrihet. I Norge har vi også lovgiving som skal 
sikre tros- og livssynsfrihet. Blant annet for å sikre denne friheten ble § 142, den 
såkalte blasfemiparagrafen, fjernet fra Straffeloven i 2005. Effektuering i en ny 
straffelov har imidlertid ikke skjedd enda, så loven omtales ofte som sovende. 16 

Det den overnevnte redaktøren påpeker er imidlertid at det i tillegg kan 
anføres et sett av mer moralske begrunnelser for å unnlate å publisere. Da flyttes 
fokus for analysene over mot et mer uoversiktlig landskap, hvor antakelser om 
samfunnsmessige konsekvenser aktualiseres. At det er lov å krenke en persons 
tro, innebærer ikke at det er viktig eller riktig å gjøre dette. I intervjuer med 
muslimske minoritetsungdom hvor vi tematiserte den såkalte karikaturstriden 
(Andersson m.fl. 2012), kom det da også fram at de mente det var unødig og 
sårende at medier publiserte karikaturene, uten at de dermed mente at det 
burde være forbudt gjennom lovverket. Ut fra deres ståsted er det altså ikke de 
legale rammene for ytringsfriheten som burde diskuteres, snarere vurderingene 
av hva som bør publiseres. 17 Dette samsvarer også med funnene i kapittel 3. 
Ingen av informantene som ble intervjuet uttrykte et ønske om å stramme inn 
det juridiske rammeverket om ytringsfrihet. 

Samtidig skal det påpekes at ytringsfrihet er et emne hvor juss og moral 
er tett sammenvevd, noe som blant annet skyldes at den juridiske begrun¬ 
nelsen for å sikre ytringsfrihet i stor grad bygger på moraloppfatninger. Dels 
kan selvsagt ikke et legalt rammeverk forstås uten å vise til regler for moral, 
dels kan ikke verdier forstås som løsrevne fra det juridiske rammeverket. Etter 
at den første av rapportene fra Ytringsfrihetsprosjektet ble lansert høsten 2014, 
ble nødvendigheten av å se koblingen mellom emnene aktualisert. Ikke minst 
i spørsmål om man dør kunne håne religion. 18 Dette er et normativt spørsmål, 
som i praksis er tett klebet til oppfatninger om skillet mellom rett og galt. Man 
kan derfor spørre om flere legale regler vil løse noen av problemene knyttet til 
ytringsfrihet og religionskritikk. Til tross for at det er mulig å lage noen generelle 
retningslinjer, noe vi allerede har, er det ikke mulig å utforme bestemmelser 
som er tilstrekkelig presise for konkrete hendelser som inntreffer. Grensene 


16. I påvente av fjerningen omtales blasfemiparagrafen som «sovende». Loven har imidlertid vært sovende 
lenge. Sist den var i bruk var tilbake på 1930-tallet, og da mot Arnulf Øverland. I Straffeloven §142 heter det: 
«Den som i ord eller handling offentlig forhåner eller på en krenkende eller sårende måte viser ringeakt for 
nogen trosbekjennelse hvis utøvelse her i riket er tillatt eller noget lovlig her bestående religionssamfunds 
troslærdommer eller gudsdyrkelse, eller som medvirker hertil, straffes med bøter eller med hefte eller 
fengsel inntil 6 måneder. Påtale finner bare sted når allmenne hensyn krever det.» 

17. Se også Elgvin (2010). 

18. Samtidig skal det også påpekes at om retten til å «håne» berører ett viktig aspekt ved ytringsfriheten, 
nemlig retten til å krenke andres oppfatninger, så kan det diskuteres hvor stort overlapp det er mellom hån/ 
krenkelse og religionskritikk. Mange vil trolig hevde at hån/krenkelse forteller mer om rommet for dialog enn 
det er inntak til en konstruktiv debatt om religiøse forestillinger og praksiser. 

for ytringsfrihet vil alltid være et resultat av brytninger mellom verdier som er 
situasjonelle, kontekstuelle og historiske. 

Mediehusene: gamle arbeidsplasser - nye tider 

Et siste moment som bør trekkes fram er at mediene selv er virksomheter, med 
redaktører og journalister med personlige ambisjoner, og økonomiske begrens¬ 
ningen Ikke mist er mediehusene en del av den pågående økonomien, som kan 
være svært krevende. Mange har måttet nedbemanne, og det er stor konkur¬ 
ranse om leserne og seerne. En skjerpet konkurranse mellom mediehusene kan 
selvsagt bidra til å fremme kvalitet, men vil også kunne resultere i økt arbeids¬ 
press og tiltakende hastverk, At mediehusene nå også drifter flere plattformer 
samtidig - som trykket avis, nett og egen tv-kanal - øker kompleksiteten og 
presset ytterligere. 

Spredning av saker via sosiale medier kan trolig også frambringe en egen 
logikk, som får betydning. Økt konkurranse mellom mediene, innebærer også 
sterkere konkurranse mellom journalistene. Jakten på «likes» og «delinger» på 
Facebook og Twitter, var et tema som flere av mine informanter snakket om. 
Man kan derfor spørre hvorvidt dagens medierte religionskritikk drives fram 
av journalister med stor interesse for tematikken, og hva som er og kan være 
redaktørenes rolle. 

Ser man særskilt på terror, er betydningen av oppmerksomhet et tungtveiende 
poeng. Terrorister er avhengig av at mediene bidrar til å distribuere frykt gjennom 
sin publisering. Det så man blant annet sommeren 2014, da det ble sendt ut 
en slags terroralarm i Norge. I noen sommeruker ble det sagt at terrorfaren var 
stor i Norge, og at det var en konkret gruppe med terrorister som var på vei mot 
landet. Trusselen førte til at noen fotballag trakk seg fra Norway Cup. Mange var 
bekymret. Og, kan det hevdes, kanskje var akkurat det nok for terroristene. Ved 
bruk av mediene fikk de demonstrert evnen til å spre frykt. 

Med utgangspunkt i at mediene ønsker å publisere, er det likevel grunn til 
å avslutte denne delen med å påpeke noen forhold som følger av at medie¬ 
husene er arbeidsplasser preget av konkurranse både innad og utad. Når det 
gjelder situasjonen innad kan man for eksempel anta at det vil være konkurranse 
journalistene i mellom. Det er også rimelig at type ansettelsesform kan virke 
inn på sakene man tar opp og vinklingene som velges. Man kan for eksempel 
tenke seg at en som er ansatt i et vikariat eller en midlertidig stilling vil ha et 
særlig sterkt insentiv for å lage store oppslag for å posisjonere seg når nye anset¬ 
telser skal foretas. Et neste moment dreier seg om betydningen av konkurranse 
mediehusene i mellom. Mediehusenes eiere, og derigjennom redaktørene, vil 
alltid ønske høye salgstall. Det er ikke usannsynlig at sterk konkurranse direkte 
eller indirekte fører til et press om å lage sensasjonspregede saker som sikrer 
oppmerksomhet. 

Grenseoppgangen mellom ytringsfrihet og hatprat 

Vinteren 2014 ble det gjennomført en rettsak, hvor tiltalen berørte flere av 
temaene i dette kapitlet. Av den grunn ble rettssaken inkludert som en del av 
datainnsamlingen. Tiltalte var en 28 år gammel mann, Arslan Maroof Hussain, 
bedre kjent som Ubaydullah Hussein, talsperson for Profetens Ummah. Han var 
siktet for fem ulike forhold: To av tiltalepunktene dreide seg om trusler mot jour¬ 
nalister, et tredje forhold dreide seg om at Hussain hadde truet en forsker som 
var sakkyndig vitne i en rettssak. I tillegg sto Hussain tiltalt for å ha truet jøder 
på en tråd på Facebook: 

Jeg skal gi dem beskyttelse jeg, inshAllah. Så fort jeg har tatt jegerprøven og får tak 
i en AK47. Disse svinene tilhører en okkupasjonsmakt, Israel, i tillegg har de okku¬ 
pert vår moske, Al-Aqsa. Ya Allah, få de skitne jødene ut av vår moske og gi oss alle 
mulighet til å be salah i masjid Al-Aqsa før vår død. miin!! I.... (24. oktober 2012). 

I en annen tråd på Facebook skal Hussain ha kommentert at samfunnsdebattant, 
Amel Aden, var angrepet og slått på gaten: 

Jeg er helt enig. De burde absolutt ikke slå henne. De burde ha steinet henne til døde 
da praktisering av homofili skal straffes med døden. Måtte Allah SWT ta vare på våre 
mødre som kjemper for Haq og vekke oss brødre som sover! I! (VG 16.1. 2014). 

I samme avis sier forsvarer, Jon Christian Elden: 

Han [Hussain] bekrefter at han la ut meldingen på internett, men han oppfattet at 
voldsepisoden hadde skjedd i et muslimsk land med muslimsk lovgivning, og i sam¬ 
svar med det landets lover. Da han fant ut at hendelsen var i Norge, så slettet han 
meldingen. 

Hussain ble dømt på de fire første tiltalepunktene, men frikjent på punktet 
om som omhandlet Aden. Forklaringen var at retten ikke kunne se bort fra at 
Hussains meldinger på Facebook var en gjengivelse av Koranen. 19 Straffen var 
på 120 dager, men ble senere anket av aktoratet. 20 

Grunnleggende sett dreide saken seg om forholdet mellom ytringsfrihet 
og religionsfrihet i den offentlige sfære, hvilket aktorat ved Carl Fredrik Fari og 
forsvarer Elden, var enige om. Mer konkret reiste saken et spørsmål av prinsi¬ 
piell karakter når det gjaldt grensen mellom lovlige meningsytringer på den ene 
siden, og ulovlige trusler og hatytringer på den andre. 


19. VG 21.2 2014 

20. Vår og sommeren 2014 ble det skrevet nye kapitler i saken om Hussain. Først kom han søkelyset fordi han 
deltok i en gruppe som tok skarp avstand fra homofile i forbindelse med Prideparade. Senere måtte han 
igjen møte i rettssalen, denne gangen tiltalt for oppfordring til terror. Hussain var tiltalt for fem ulike forhold, 
hvorav påtalemyndighetene ikke mente at noen av dem var tilstrekkelige til domsfellelse isolert sett. Saken 
dreide seg derfor om de kunne og skulle vurderes samlet som en oppfordring til terror. Hussain ble frikjent. 

Det tiltalepunktet som ble viet størst oppmerksomhet var en trussel framsatt 
mot Dagsavisens krimjournalist, og vinner av Fritt ords honnørpris (2012), Nina 
Johnsrud. Bakgrunnen var at Johnsrud hadde skrevet en artikkel om ekstreme 
islamister som tok jegerprøven for å få tilgang på våpen. I etterkant av publise- 
ringen av artikkelen mottok Johnsrud følgende mail: 

Artikkelen er mottatt av både kjente og ukjente brødre, og den er IKKE godt mottatt. 
At du har snoket i folks privatliv har satt sinnene i kok og du må ikke bli overrasket 
dersom noe eller noen dukker opp i privatlivet ditt også! Med ord eller handlinger, det 
vet ikke jeg! Dette er ikke en trussel, kun nyttig informasjon til ditt eget bruk. 

Et første interessant trekk i selve ordlyden, er hvordan man her gjenfinner for¬ 
muleringen Mohyldeen brukte i demonstrasjonen mot Dagbladet i 2010 (gjengitt 
innledningsvis). Her hevdes det at uttalelsen ikke skal forstås som en trussel, 
men som informasjon eller en advarsel. I vurderingen valgte imidlertid retten å 
se bort fra tiltaltes egen vurdering på dette punktet. 

Når det gjelder Johnsrud, så skal det også nevnes at det ikke var første gang hun 
var blitt truet. I 2006 ble det skutt mot hennes bolig i Oslo. Selv mente Johnsrud 
at skuddene skyldes hennes virksomhet som journalist. Aftenposten skrev den 
gang at saken representerte et «uhyggelig skille i norsk mediehistorie». 21 Avisen 
startet deretter en debatt om utbredelsen av trusler, samt en problematisering 
av journalistenes selvforståelse. Mer inngående tall hadde de ikke den gangen. 
Men på SKUP-konferansen i 2013 ble det presentert tall som indikerte at 40 
prosent av journalistene hadde mottatt trusler som følge av sitt arbeid. Kan det 
tenkes at journalister og redaktører er vel følsomme, spurte Aftenposten den 
gang. Nå kan ikke jeg gå god for verken tallene eller tolkningene som ble dem til 
del. Det er heller ikke nødvendig ettersom jeg benytter nye data. Før jeg presen¬ 
terer resultater fra den nye undersøkelsen, er det imidlertid relevant å dvele litt 
mer ved grensen mellom religiøst funderte ytringer, som retten mener at skal 
være beskyttet av ytringsfriheten, versus ytringer som faller utenfor, som retten 
snarere mener at skal oppfattes som trusler mot enkeltpersoner og grupper. For 
å nærme oss denne tematikken kan vi spørre om hvorfor Johnsrud valgte å stå 
fram, i motsetning til for eksempel journalisten fra Aftenposten, som ønsket å 
være anonym. Til NRK forklarer Johnsrud det slik: 

Fordi hensikten med den trusselen er å true oss til taushet. Men jeg mener at vi 
journalister har et samfunnsansvar når det gjelder å holde fokus på denne gruppen. 
Dette er et av de miljøene PST følger mest med på, og som kan være farligst i Norge 
knyttet til terroraksjoner (NRK 26.10.2012) 

Det faktum at Johnsruds bolig var beslutt tidligere, noe som ble sett i sammen¬ 
heng med trusler, gjør det forståelig at hun oppfattet trusselen som reell. Det 


21. http://www.aftenposten.nO/meninger/kommentarer/article1382536.ece#.U6RJAPI_s_Y 

skal her også legges til at Lars Gule, som var vitne i saken, tok til orde for at 
truslene bør tas på alvor. 

Uansett trusler, så er argumentene som ble benyttet under rettssaken 
interessante for tematikken i dette kapitlet. La oss først se på argumentene til 
statens representant, Fari. Flan argumenterte med at Flussains uttalelser kunne 
og skulle forstås som trusler. At uttalelsene og mailene hadde til «hensikt å 
skape frykt», slik at de involverte ikke ville våge å heve stemmen senere. For 
å belegge sine ideer brukte han derfor mye tid i rettsaken på å gå gjennom 
detaljene i e-postene, og kommunikasjonen mellom Flussain og de ulike fornær¬ 
mede. Flvordan han begrunnet sitt syn, ved å henvise til religiøse forestillinger, 
ble også viet mye oppmerksomhet. 

Det sistnevnte var noe Flussains advokat, Elden, grep fatt i. Flan dokumen¬ 
terte blant annet at deler av truslene mot Amel Aden ikke var formuleringer 
Flussain selv hadde utformet, men snarere at han hadde sitert Koranen. Elden 
argumenterte for at Flussain ikke kunne dømmes for dette, ettersom norsk rett 
verken kan eller burde fatte noen dom over Koranen. På dette tiltalepunktet ble 
da også Flussain frikjent. Selvfølgelig, vil noen hevde, følger det av at Norge 
har lovfestet religionsfrihet. Samtidig er det selvsagt ikke slik at alle religiøse 
dogmer er beskyttet av den norske rettsstaten. 

Mer avgjørende for vurderingen av saken var det trolig at Elden argumenterte 
for at de delene av saken som dreide seg om trusler, måtte behandles som 
nettopp det - trusler. Altså noe som er forbudt, men som ikke av den grunn 
berører ytringsfriheten. For Elden var det snarere et spørsmål om hvorvidt det 
faktisk var trusler. FHvis svaret var ja, så var neste tema hvor alvorlige disse trus¬ 
lene skulle oppfattes. 

Elden fikk i noen grad gjennomslag for sin forståelse. Flussain ble dømt for 
trusler. Elden konkluderte derfor slik: 

Det viktigste, slik jeg ser det, er at han ble frifunnet for det som går på ytrings- og 
religionsfrihet. Dommen er prinsipiell når den frifinner på religions- og ytringsfriheten, 
ellers er den et resultat av en konkret bevisvurdering på de øvrige postene (Elden til 
NRK, 7.2 2014). 

Elden framsnakker her konturene av en grensedragning mellom trusler og 
ytringsfrihet som man kan lese ut av domfellelsen. På den ene siden at det å 
framsi alvorlige trusler er forbudt ved lov, og noe man kan og skal dømmes for. 
Ut fra hans oppsummering berørte imidlertid ikke truslene ytringsfrihet, selv om 
de er begrunnet i religiøs overbevisning. På den andre siden av grensen har 
rettsapparatet plassert sitatet fra Koranen, hvilket Flussain altså ble frikjent for å 
ha brukt. I ettertid kan man spørre hvor grensene går når det gjelder frihet til å ta 
sitater ut av sin sammenheng, for så å bruke det for å begrunne en mobilisering. 

(På)virker trusler? 

Hvor unik er så tematikken i denne rettssaken? I hvilken grad mottar andre 
journalister trusler? Og påvirker eventuelle trusler hva mediene publiserer? 
I surveyen, som er utviklet spesielt for dette prosjektet, er det blant annet 
ansatte i mediene spurt om deres erfaringer. En del av spørsmålene dreier seg 
eksplisitt om hvorvidt de har opplevd å motta trusler, og hvordan disse eventuelt 
har virket inn på deres arbeid. Herunder inngår også spørsmål om trusler fram¬ 
satt av ulike religiøse grupper. Når spørsmålene er formulert såpass åpent vil 
respondentene inkludere ulike trosretninger når de svarer, og jeg kan ikke skille 
ut hvorvidt svarene er avgrenset til å gjelde ekstreme islamister. En ambisjon 
med de kvalitative intervjuene var derfor å følge opp betydningen av forskjeller i 
trosretninger, samt å undersøke hvor nyanserte ansatte i media er når det gjelder 
ulike posisjoner innen islam. 

Et første tema, som danner et empirisk utgangspunkt for videre analyse, er 
mediehusenes syn på retten til å krenke, eller det man i undersøkelsen har kalt 
å håne, religion. 22 I utgangspunktet er det nærliggende å anta at enhver som 
arbeider i media er for publisering, og at hån mot religion ikke er noe unntak. I 
Figur 4-1 har jeg tatt med andelen som er helt eller delvis enig i dette utsagnet. 
Resultatene indikerer at om lag halvparten av respondentene som svarte på 
undersøkelsen mener at hån mot religion bør tillates (om lag seks av ti blant 
journalistene). Snus resultatet på hodet er det altså nær halvparten som av er 
reserverte når det gjelder medienes rett til å håne religion. 


Figur 4-1 Andel som er helt eller delvis enig i at ytringer som håner religion bør tillates. 
Prosent 


70 % 



Journalist Fotograf Illustratør/ Vaktsjef Redaksjons- 


grafiker leder 


22. Vi har allerede problematisert koblingen mellom hånd/krenke og religionskritikk. Et mer metodisk spørsmål 
er hvorvidt bruk av ordet «hån» i surveyen har virket inn på hva respondentene har svart. I utgangspunktet 
er hån et svært negativt ladet ord. For mange vil det muligens også kunne framstå som et ord som gi 
assosiasjoner til både å spotte og krenke, men også til å latterliggjøre. Det sistnevnte er viktig fordi det 
neppe oppfattes som viktig, og heller ikke som konstruktivt i form av å være en dialog eller (religions-)kritikk. 
Samtidig mener jeg det er relevant om man heller til de førstnevnte begrepene - spotte og krenke - som 
begge deler er viktige fenomener i et åpent samfunn hvor ulike verdier står side om side. 

Blant dem som er restriktive, er det om lag 30 prosent som mener at hån ikke 
bør tillates. Når det er sagt, så er det viktig å minne om debatten etter karikatur- 
striden. Sentralt derfra er blant annet skillet mellom hva som skal være tillat og 
hva som er lurt, jf. tidligere refererte politiske redaktør, John Arne Moen. 

Hvor vanlig er det så at folk som arbeider i media i Norge har så sterk frykt 
knyttet til reaksjoner fra religiøse grupper at det påvirker deres arbeid? Figur 4-2 
gir en oversikt, hvor også fordelingene etter kjønn framgår. 


Figur 4-2 Andel som oppgir at frykt for reaksjoner fra religiøse grupper innflytelse på hvilke 
saker de dekker i sitt journalistiske arbeid etter kjønn. Prosent 


70 % 




■ Mann 

■ Kvinne 


Ut fra opplysningene er det om lag 2 prosent av alle typer ansatte i mediehusene 
som svarer at frykt for reaksjoner fra religiøse grupper har innflytelse på saker 
de dekker i enten svært stor eller ganske stor grad. Ser man på den relative for¬ 
delingen er det nærliggende å konkludere med at omfanget er lavt, problemet 
lite, og kjønnsforskjellen ubetydelig. Men fortellingen er en annen om man i 
stedet fokuserer på de absolutte tallene. De over nevnte 2 prosentene, utgjør 
hele 27 personer, hvorav 19 er journalister. Hvorvidt 27 personer er mange eller 
få vil det sikkert være uenighet om, men tallet er substansielt i dagens Norge, og 
vitner om at redselen for trusler og represalier er til stede i medie-Norge. 

Et annet spørsmål er hvor mange trusler hver av disse 27 medieansatte har 
fått, mens et tredje er hvorvidt det er stor forskjell på sensitiviteten blant medie¬ 
folk. Det er for eksempel ikke urimelig at en garvet journalist ikke så lett føler seg 
truet som en nyutdannet. Det sistnevnte kan undersøkes med de innsamlede 
dataene. Analysene (ikke vist her) gir ikke grunnlag for å hevde at er sammen¬ 
heng mellom hvor lenge man har arbeidet som journalist og oppfatningen om at 
frykt for reaksjoner fra religiøse grupper virker inn på hva man publiserer. Det er 
heller ingen entydig sammenheng som skyldes at det er systematiske forskjeller 
i hva nye og mer erfarne journalister arbeider med. De kvalitative dataene fra 

prosjektet indikerer imidlertid at det kan være en forskjell knyttet til alder. Gitt at 
disse dataene gir et riktig bilde, driver mange unge journalister med nyhetssaker 
ute i felt, mens eldre skriver mer feature saker. Begge deler kan selvsagt ha til 
felles at de framprovoserer reaksjoner, men av ganske ulike grunner. 

Om en ser på betydningen av frykt fra et menneskelig ståsted, er det ikke 
overraskende at folk som erfarer trusler som de opplever som reelle blir engste¬ 
lige. Et opplagt poeng i den sammenheng er at journalister ikke bare har seg selv 
å ta hensyn til, men også egne familier. Betydningen og relevansen av at også 
journalister er privatpersoner og deler av andre fellesskap enn det profesjonelle, 
kom blant annet fram i intervjuer med Nina Johnsrud. I et intervju med NRK (26. 
oktober 2012) forteller hun at det var særlig truende at huset hennes ble beskutt 
mens hun var sammen med barn. 23 Riktignok lå hun ikke i huset, men hadde 
tatt med seg barnet ut i sommernatten for å sove i telt i hagen. I de kvalitative 
intervjuene kom jeg flere ganger på sporet av at reelle og potensielle trusler var 
noe enkelte journalister tok hensyn til. De var i en type alarmberedskap. I det 
minste på en måte som innebar at de tok visse grep som de mente at reduserte 
risikoen noe. En annen kommentator sa det slik: 

Jeg er selvsagt ikke venn med barna mine på Facebook. 

Jeg ble forklart at dette var en enkel måte å redusere risikoen på. Det skal sam¬ 
tidig sies at den samme journalisten la vekt på betydningen av å publisere på 
emner som kunne oppleves som utfordrende og provoserende: 

Det er oppgaven vår å publisere, og det er noe vi aldri kan kompromisse på. Da har 
vi tapt. 

Liknende uttalelser fikk jeg i de aller fleste av intervjuene, noe som heller ikke 
er overraskende. Det ligger i ryggmargen - i selve journalistikkens idé - at publi¬ 
sering trumfer andre hensyn. Derfor var da også intervjuene med journalistene, 
om deres holdninger til publisering som ideal, nær sagt intetsigende ved at alle 
tok til orde for nødvendigheten av å publisere. Langt vanskeligere synes det å 
være for dem når de ble utfordret på hva slags saker som eventuelt ikke bør 
publiseres. Den rådende oppfatningen synes å være at dersom ytringsfriheten 
ikke brukes, er det rettigheter som ikke praktiseres, de forvitrer. En sa det slik: 

Vi må holde ytringsfriheten i hevd, og det gjør vi gjennom å publisere og å bryte 
tabuer. Tenk på filmen Life of Brian, den ble forbudt. Tenk hvor viktig det var at den ble 
laget og vist. Hvor ender vi om vi lar de andre få bestemme? 

Samtidig må man spørre om ytringsfrihet er å måtte publisere alt, eller om det 
er tilstrekkelig å ha muligheten til å kunne publisere. I de kvalitative intervjuene 
viste det seg raskt at de fleste hadde en slik sensitivitet. Etter innledende fraser 


23. http://www.nrk.no/norge/johnsrud_-_-var-som-et-slag-i-magen-1.8373282 

om nødvendigheten av å kunne publisere, var det flere som tok til orde for at alt 
selvsagt måtte vurderes fra sak til sak. 

Når det gjelder hva som bør publiseres synes det heller ikke å være så store 
forskjeller mellom majoriteten og minoritetene. Det kommer fram i kartleggingen 
av befolkningens holdninger til ytringsfrihet. I all hovedsak synes et snarere å 
være sammenfallende oppfatninger (Staksrud m.fl. 2014:19 ff). Kartleggingen 
indikerer imidlertid at det er visse områder - som rasisme og trakassering - hvor 
minoriteter skiller seg ut med å være noe mer restriktive enn befolkningen for 
øvrig. Et spørsmål er likevel om det er hva som publiseres som utfordrer, eller 
om det er vinklingen og måten publiseringen skjer på. 

Publisering versus vinkling 

I et intervju Vårt land (5. desember 2013) gjorde med Dagbladets kommentator, 
Marie Simonsen, forteller hun hvordan hets påvirker hvilke saker hun skriver om, 
og vinklingene hun velger. Simonsen forteller at hun på en dårlig dag lar være å 
ta opp saker som hun vet at skaper masse reaksjoner. 

På en dårlig dag kvier jeg meg for å ta opp et tema som jeg vet fører til en skyllebøtte. 
Jeg tenker at «jeg orker ikke det i dag». Selv om jeg har blitt mer tykkhudet, så går 
det inn under huden. 

(...) 

Jeg vil ikke høres sutrete ut, for jeg har verdens beste jobb. Men det å leve med den 
innsikten om at det finnes tusenvis av mennesker som bruker masse tid på å hate 
deg, er en spesiell følelse, og noe de fleste vil unngå (Marie Simonsen i Vårt land 
05.12. 2013). 

Det er i den sammenheng relevant at Simonsen, som er en erfaren journalist, 
forteller at trusler og sjikane påvirker henne. Hun bryter dermed et tilsyne¬ 
latende hellig prinsipp for journalister, om at alt skal trykkes, uansett. Jeg skal 
komme tilbake til denne saken, nettopp fordi den utfordrer forestillingen om at 
ytringsfriheten er å sette alt på trykk. Eller motsatt, at det å la være å trykke en 
sak er det motsatte av ytringsfrihet. Ikke bare Simonsen, men flere av informan¬ 
tene har tatt til orde for en annen - og kanskje mer realistisk - framstilling av 
prosessen når saker velges eller velges bort. Det er mange viktig saker, og bare 
noen få blant dem provoserer. Ytringsfriheten må være å skrive om viktige saker, 
og viktighet blir ikke nødvendigvis avgjort av omfanget og styrken på reaksjo¬ 
nene. Dette kommer jeg tilbake til mot slutten av kapitlet. 

Gitt at resultatene fra surveyen gir et riktig bilde av situasjonen for norske 
journalister, er det imidlertid ikke slik at kvinnelige journalister er mer utsatt for 
trusler enn deres mannlige kolleger. Man kan imidlertid anta at karakteren eller 
innholdet i truslene er av en annen type. At de blant annet er mer seksualiserte, 

noe mange trolig vil oppfatte som særlig krenkende (se også Staksrud m.fl. 
2014). Samtidig kan det ikke utelukkes at det er en systematisk forskjell i hvilke 
saker mannlige og kvinnelige journalister arbeider med. Det kan for eksempel 
tenkes at kvinnelige journalister relativt sett er mer utsatt enn sine mannlige 
kolleger, men at dette dekkes over fordi det er færre blant dem som arbeider 
med saker om religiøse emner. 

I surveyen er det spurt hvorvidt frykt for reaksjoner fra religiøse grupper har 
hatt innflytelse på hvilke saker du dekker i ditt journalistiske arbeid. Resultatene, 
som er framstilt i Figur 4-3, indikerer at det er om lag samme mønster for kvinner 
og menn på dette punktet. Både blant kvinnelige og mannlige journalister er 
hovedbildet at det er en svært liten andel som oppgir at trusler påvirker hva de 
publiserer, med henholdsvis 2 prosent blant mennene mot 1 prosent kvinnene i 
utvalget. Målt i absolutte tall utgjør disse relative andelene samlet 25 mannlige 
og kvinnelige ansatte i mediehusene (20 menn og 5 kvinner). Sammenholdes 
dette med antallet journalister som oppgir at de frykter represalier fra religiøse 
grupper og enkeltpersoner (19 personer), så indikerer det flere enn journalister 
har en type frykt knyttet til reaksjoner på det som publiseres. 


Figur 4-3 Frykt for reaksjoner fra religiøse grupper (I hvor stor grad opplever du at følgende 
faktorer har innflytelse på hvilke saker du dekker i ditt journalistiske arbeid?) etter kjønn. 
Prosent. 

80 % 

70 % 



stor grad eller liten grad mine oppgaver 


Et neste spørsmål er hvor viktig frykt for reaksjoner fra religiøse grupper er sam¬ 
menliknet med frykt fra reaksjoner fra andre miljøer. Man kan for eksempel se 
for seg at det er en fare forbundet med å omtale kriminelle miljøer eller politisk 
ekstremisme. En relativ sammenlikning kan skje med utgangspunkt i de inn¬ 
samlede kvantitative dataene. Resultatene herfra indikerer at frykt for reaksjoner 
fra religiøse miljøer ikke står i noen særstilling, tvert om. Som det framgikk var 
det om lag 2 prosent av utvalget som oppga at frykt for reaksjoner fra religiøse 
miljøer virket inn på deres arbeid. Andelene er noe over 1 prosent når man ser på 
betydningen av frykt for politisk ekstremisme og kriminelle miljøer. 


Status for ytringsfriheten i Norge - Fritt Ords monitorprosjekt 









4 «Ikke en trussel, men en advarsel.» Religionsfrihetens plass - ytringsfrihetens nødvendighet 


97 


Frykt blant kilder 

Journalister er avhengige av kilder, og medienes legitimitet er avhengig av at de 
fleste kildene tør å stå fram. Kort sagt, det er et betydelig demokratisk problem 
dersom kilder blir utsatt for trusler, eller lar være å stå fram av frykt for at det 
kan medføre represalier. Dette var en tematikk som ble tatt opp i rettsaken mot 
Hussain, hvor det ikke var kilder eller vitner, men en forsker - sakkyndig - som 
var truet. 

Resultatene fra surveyen viser at frykt for represalier er et sjeldent, men 
likevel tilstedeværende fenomen som en del journalistene møter når de skal få 
kilder til å uttale seg om ulike saker (jf. Figur 4-4). Om lag fem av ti oppgir at dette 
ikke er et tema for dem, enten fordi de ikke arbeider med den typen saker eller 
fordi de aldri støter på kilder med en slik type frykt. 


Figur 4-4 Andel som oppgir at de erfarer at kilder vegrer å uttale seg på grunn av frykt for 
represalier fra religiøse grupper. Prosent. 


40 % 



Daglig Ukentlig Månedlig Sjeldnere Aldri Ikke relevant 

for mine 
oppgaver 


Når det gjelder den resterende halvpart, svarer tre av ti at de opplever frykt blant 
kildene, men at det er sjelden. Svært få (om lag 5 prosent) svarer at de månedlig 
eller oftere opplever at kilder vegrer seg på grunn av frykt for represalier. 

Posisjonelle forskjeller og jakten på «likes» 

Neste spørsmål handler om hvorvidt journalistenes posisjon i mediehusene har 
betydning for deres erfaring med og opplevelse av å håndtere frykt for repre¬ 
salier. For eksempel er det ikke urimelig å anta at journalister med en sikker 
ansettelse og lang fartstid vil være noe mer forsiktige enn unge, som kanskje er 
mer sultne både på inntekt og videre engasjement. Og hva med redaktørene? 
Er det slik at de holder tilbake og er mer restriktive enn journalistene eller er 
det motsatt, at redaktørene sender andre ut på vegne av mediene? I noen grad 
dreier dette seg om logikken i mediehusene, men først og fremst er dette et 
tema som belyser at også mediene er arbeidsplasser, hvor ansatte og ledere har 
ulike rammer, roller og relasjoner. 

Figur 4-5 Andel som oppgir at frykt for reaksjoner fra religiøse grupper virker inn på hvilke 
saker deres arbeid. Prosent. 



Journalist Fotograf Illustratør/ Vaktsjef Redaksjons- 
grafiker leder 


Tidligere i kapitlet framgikk det at om lag 2 prosent av journalistene har svart 
bekreftende på at frykt for reaksjoner fra religiøse grupper har virket inn på deres 
arbeid. Figur 5 indikerer at ingen blant de spurte redaksjonslederne eller vakt¬ 
sjefene svarer «ja» på dette spørsmålet. Derimot var det en større andel blant 
grafikere, illustratører og fotografer. Den førstnevnte gruppen er svært interes¬ 
sant i denne sammenheng, fordi denne kategorien inkluderer karikaturtegnere. 

I de kvalitative intervjuene var jeg spesielt interessert i om opplevelsen av 
frykt og tilpasninger til denne typen erfaringer varierte mellom ulike grupper av 
ansatte i mediene. En antakelse om at redaktørene presset på, ble imidlertid 
motsagt. 

Vi har ansvar både for alle her på huset og for den enkelte journalist. Det er nok ikke 
vi som presser på. Situasjonen er heller at en journalist hos oss arbeider med en sak 
over lengre tid og så må vi til slutt si stopp. Det har skjedd. 

Også blant journalistene synes det å være enighet om at ikke redaktørene var de 
som presset på i slike saker. Enkelte antydet at dette i noen grad kunne handle 
om at de ofte ikke kunne denne typen saker, og at det derfor i stor grad var den 
enkelte journalist som måtte argumentere for at dette var et tema de skulle ta 
opp. Redaktørene var mer inne i saken når de startet opp prosessen, og ved 
spørsmål om hvorvidt en sak skulle publiseres eller ikke. 

Og det er klart, har du arbeidet lenge med en sak er det ille om den ikke kommer på. 
Da vil både jeg og de [redaktørene] gjøre det som skal til for at den er gangbar, for å 
si det slik. 

Ut fra de kvalitative undersøkelsene er det ikke mulig å si noe generelt om 
arbeidssituasjonen i de ulike mediehusene. Surveyen er heller ikke til hjelp på 
dette området, ettersom det ikke er stilt spørsmål som direkte omhandler dette 
emnet. Derimot er det spurt om hvorvidt frykt for reaksjoner fra religiøse grupper 
virket inn på arbeidet de ulike gruppene i mediehusene utfører. Det er følgelig 
mulig å sammenlikne grupper av ansatte, ut fra ansvar og type arbeidsoppgaver. 

Et annet fenomen er de sosiale mediene, som synes å få stor betydningen 
innad i redaksjonene, noe som både kan føre til et ønske om å skrive om kontro¬ 
versielle saker, og til en vegring. Flere av informantene fortalte om betydningen 

av antall «likes» eller delinger på plattformer som Facebook og Twitter. Det 
var daglige konkurranser om hvem som hadde fått flest «likes». Særlig blant 
kommentatorene gikk det fram at det var visse saker som kunne sikre den større 
grad av deling enn andre: 

Om man skriver om feminisme, AP-saker eller islam våkner nett-trollene. Det skjer hver 

gang. Folk hiver seg på. Noen er sinte, andre er fornøyde. De deler og kommenterer. 

Konkurransen om oppmerksomhet ligger i selve medielogikken. Det er således 
heller ikke overraskende at jakten på «likes» og delinger blir en drivkraft for den 
enkelte ansatte. Samtidig kan de såkalte nett-trollene også påvirke hva journalis¬ 
tene skriver om. Dette framgikk av det tidligere refererte intervjuet med Marie 
Simonsen, og ble også tematisert av flere informanter. 

Karikaturerfaringer i Norge 

I de kvalitative intervjuene kom informantene stadig tilbake til karikaturstriden 
i Norge og Danmark. I ettertid skal det innrømmes at det var først litt ute i 
gjennomføringen av dette prosjektet at jeg så viktigheten av å intervjue kari- 
katurtegnere. Men at karikaturtegnere hadde mye å si burde ikke overraske. 
Dels på grunn av den globale krisen som ble utløst av karikaturstriden, dels fordi 
karikaturstriden tematiserte forholdet mellom religionskritikk og ytringsfrihet. 
Flerunder at forhold som majoriteten i vestlige sekulære samfunn mener at er 
uskyldig, langt fra blir oppfattet like uskyldig andre steder og i andre politiske 
og religiøse kontekster. Samtidig er reaksjonene relevant i denne sammenheng 
ettersom fortolkningene som tilskrives en hendelse i neste omgang kan brukes 
til å mobilisere til en aksjon. 

Et ytterligere moment er at karikaturstriden synliggjore betydningen av å ha 
både et lokalt og et transnasjonalt perspektiv i nasjonale debatter om integra¬ 
sjon av nye nordmenn, og ytringsfrihet for den saks skyld» (Andersson m.fl. 
2012). 24 Det betyr selvsagt ikke at vårt samfunn skal tilpasses andre regimer, 
men det fordrer at dagens medier må ha forståelse av at det de gjør lokalt kan 
få betydning globalt. Elisabeth Eide har omtalt betydningen og nødvendigheten 
av dette i et foredrag med den i denne sammenheng meget treffende (om 
enn ikke kortfattet og tabloide) tittelen: Hvordan medieinnslag kan vandre og 
hvordan fortolkningene varierer etter hvor de lander. Nasjonale offentligheter 
som porøse størrelser i vår tid. Eide selv har tidligere gitt detaljerte analyser av 
karikaturstriden(Eide m.fl. 2008). Mobiliseringen rundt den er også tematisert 
i blant annet Andersson m.fl. (2012), mens politiske vurderinger kan leses i en 
biografi om Jonas Gahr Støre (Wig 2014). 


24. Se for eksempel Levitt & Glick-Schiller (2008) for en inngående drøfting av begrepet transnasjonalitet. 

I denne sammenheng er jeg mest interessert i karikaturtegneres egne 
erfaringer og vurderinger. At frykt for trusler har betydning, kan kanskje best 
illustreres med et utsagn fra Norges kanskje mest profilerte karikaturtegner, 
Finn Graff. Etter drapet på filmskaperen, Theo van Gogh, fortalte han at denne 
typen hendelser gjorde inntrykk og fikk betydning. 

Når reaksjonen kan bli å få skåret over strupen, er grensen nådd . 25 

Sitatet er en illustrasjon på at det å effektuere trusler, kan få effekt. Sitatet kom 
også opp i flere av samtalene med andre karikaturtegnere. Flere ga klart uttrykk 
for at de reagerte på uttalelsene, og påpekte at «vi aldri må bøye av» og at «det 
er trist fordi det er å gi dem en seier». 

For mange er det nok nærliggende å si seg enig i dette, noe som også er 
enkelt når det ikke er en selv som er truet. Samtalene med karikaturtegnere 
gjorde derfor et stort inntrykk, fordi flere av dem ga uttrykk for at de vet at de 
potensielt sett er utsatt. Ikke minst fordi tegninger enda lettere enn en tekst 
kan vandre, for å si med Eides ord. På den måten kan meningen tas ut av sin 
sammenheng. En av tegnerne jeg intervjuet uttrykte det slik: 

Når jeg tegner forholder jeg meg alltid til tre ekstremisten To sitter på hver side foran, 
mens den siste har jeg bak ryggen. 

En annen tegner ga likevel klart uttrykk for betydningen av karikaturer i en 
integrasjonssammenheng. 

Det er et sterkt uttrykk for inkludering om man blir karikert. Da er man en del av felles¬ 
skapet. Man regnes med, og på den måten gjøres man relevant. 

Det siste sitatet er interessant fordi det peker mot et mer generelt poeng om 
at inklusjon innebærer at man både skal få og gi respekt. Mer konkret kan man 
hevde at krenkelser og hån fordrer en viss grad av inklusjon. For eksempel må 
man være på arenaer hvor krenkelser er mulig for at de skal kunne finne sted. 

Finn Graffs uttalelse kan imidlertid også ses som et oppspill til en større disku¬ 
sjon. På den ene siden er det åpenbart at hans uttalelse representerer et brudd 
med idealet om at ytringsfriheten må brukes. På den andre siden er det ekstra 
problematisk om man lar være å karikere fra én religion, men fortsetter å tegne 
andre. Når det gjelder Graff tegner han mye som kan kategoriseres inn under 
religionskritikk, men da tematiserer han andre religioner enn islam. Dermed er 
vi tilbake til et poeng som jeg kort skisserte innledningsvis, om at det finnes 
enkelte ekstremister som begrunner voldsutøvelse med fortolkninger av islam. 
Dette var en oppfatning som flere av de intervjuede redaktørene ga uttrykk for: 

Når vi tar opp noe som berører andre trossamfunn kan vi gjerne få en telefon eller en 
mail hvor de beklager eller er sinte, men så stopper det der. Vi kommer ikke unna at 


25. Intervju med Magazinet (2006), her referert i http://www.pfu. no/case.p hp ?id=1723 

med en del av de radikaliserte muslimene er det annerledes. De har vist at de kan la 
truslene ble fulgt opp av handling. Det er skremmende. Selvsagt. 

Nå er det også grunn til å framheve at karikaturtegnere muligens står i en særstil¬ 
ling som følge av karikaturkrisen. I intervjuene med karikaturtegnerne var alle 
opptatt av Kurt Westergård, og ga uttrykk for at de var på vakt. 

Vi vet jo stadig mer om hvordan ulike uttrykk oppfattes. Men det er klart vi også må 
famle oss fram etter hvert som det norske samfunnet endres. Jeg mener, på den 
ene siden er det nye saker som vi ikke kjenner som vi trenger å tegne. På den andre 
siden så vet vi ganske lite om hvordan de nye gruppene oppfatter det vi tegner. Det 
gjør at jeg alltid er litt spent på mottakelsen. Særlig om jeg tegner noe som berører 
innvandrere. 

En av tegnerne jeg intervjuet sa i klartekst at mange tegnere er ganske usikre på 
hvordan karikaturene blir oppfattet. 

Vi vet liksom ikke alltid hva som provoserer. Og heller ikke hvorfor. Jeg skal da også 
være den første til å innrømme at jeg har vært redd. 

Men når det gjelder om frykt har påvirket hva de tegner, var ikke det noe infor¬ 
mantene ga uttrykk for. 

Jeg blir provosert når jeg hører at noen lar være å gjøre jobben sin. For det er jo det der 
dreier seg om. Om jeg ikke tegner det jeg har tenkt til fordi jeg av og til får reaksjoner, 
da kan jeg like gjerne pensjonere meg. 

Som vist i Figur 4-5, er grafikere og illustratører den gruppen i mediehusene 
hvor størst andel opplever at frykt for trusler påvirker deres arbeid. Hvor mye 
vi enn beklager dette sett fra et ytringsfrihetsperspektiv, så er det forståelig fra 
et menneskelig perspektiv. Det er her nærliggende å minne om den allerede 
nevnte danske karikaturtegneren, Kurt Westergaard, som lever med konstant 
politibeskyttelse. 

Klokere eller feigere? 

Et hovedinntrykk fra de presenterte dataene i dette kapitlet er eksistensen av en 
innebygd spenning mellom idealer om ytringsfrihet på den ene siden, og aner¬ 
kjennelse av religiøs pluralisme på den andre. En konsekvens av denne spen¬ 
ningen er at grupper som myndighetene har som politisk mål at skal delta mer, 
føler selv at de tidvis møtes med mangel på respekt og fravær av anerkjennelse 
når mediene bruker sin rett og plikt til å publisere saker som noen opplever som 
krenkende. Spenningen mellom de ulike idealene kan forstås som en eksempli¬ 
fisering av hvordan ulike rettigheter tidvis kan komme i et motsetningsforhold. 

Med utgangspunkt i denne spenningen, samt den oppmerksomheten som er 
gitt inkludering, religion og terror, er det nærliggende å snu litt på spørsmålet, og 

dvele litt ved hvorfor det ikke vært flere saker eller kritiske hendelser de senere 
årene? Ett nærliggende svar er at de aller fleste muslimer og andre religiøse er 
fredelige, og svært like i sitt ønske om å leve i et fredelig og godt samfunn. Et 
annet svar er at mediene faktisk har blitt klokere, i betydningen av at de er mer 
kritiske og vurderer saker og vinklinger nøyere enn tidligere. Dataene jeg har 
samlet inn kan ikke gi fullt ut utfyllende svar. På den ene siden er religion sterkt, 
om enn ofte problematisk, til stede i offentligheten. Diskusjonen om retten til 
å bruke kors på skjermen i NRK høsten 2013 er et eksempel som vitner om 
dette. 26 Korssaken fra NRK er relevant i denne sammenheng fordi den indikerer 
at ingen av religionene er nøytrale i det offentlige rom. I dette ligger det en 
implisitt antakelse om endring, og herigjennom en anerkjennelse av at om Norge 
skal være flerreligiøst i mer enn navnet, så krever det respekt for retten til tro, 
om ikke for det man tror på. 

Det er også relevant å trekke fram terrortrusselen mot Norge sommeren 
2014. I følge PST var det en gruppe av muslimske ekstremister som utgjorde 
trusselen, noe som medførte at beredskapen ble økt. Da trusselen ble nedska- 
lert gikk noen moderate muslimske talspersoner ut og takket det norske folk for 
det de, etter deres og politiets vurdering, mente hadde vært en positiv endring. 

Jeg tror folk nå har forstått at det stor forskjell på en terrorist og en helt vanlig muslim 

(Yousef Assidiq, Minotenk). 27 

Det kan tenkes at Minotenks talsperson har rett. At folket har blitt mer erfarne 
og derigjennom mer nyanserte. Elva da med mediene? I de kvalitative samtalene 
kom det fram at flere mente at også de er mer nyanserte nå. Ikke minst når det 
gjelder ytringsfrihet og religiøse temaer. Flere framhevet blant annet at det ikke 
noe var så viktig for mediene å bevise at de publisere alt for enhver pris, uten at 
dette dermed var uttrykk for at de var feige. Tvert om. De argumenterte for at de 
var klokere. At det ikke er modig å provosere for å provosere: 

Det som blir oppfattet som en unødig provokasjon øker ikke respekten for ytrings¬ 
friheten. Det virker motsatt. 

En annen sa det slik: 

Jeg tror Dagbladets publisering av karikaturene igjen i 2010, satte et slags punktum. 

Også de skjønte at hvor mye den enn er deres rett, så var det for dumt. Unødig. 

Det siste sitatet er interessant fordi det tematiserer at det kan være et skille 
mellom hva man har rett til å publisere og hva det er lurt å publisere. Et under¬ 
liggende poeng er at det ikke er noen fasit med hensyn til hvilke nyheter som 


26. En nyhetsoppleser i NRK brukte kors på skjermen, noe som NRK senere la ned forbud mot. 
Kringkastingsrådet mottok flere klager på avgjørelsen, men Rådet ga NRK medhold i at de er i sin fulle rett til 
å forby at kanalens nyhetsopplesere bærer religiøse symboler på skjermen. 

27. Dagsavisen 30. juli 2014 

skal publiseres og hvilken vinkling sakene skal gis. Når jeg har pekt på at noen 
journalister lar seg påvirke av at Norge er et flerreligiøst samfunn, så er heller 
ikke det i seg selv en trussel mot ytringsfriheten. Dersom journalister trues til 
taushet så stiller saken seg selvsagt annerledes. Men det er ikke overraskende 
at en erkjennelse av at Norge har blitt - og forblir - et flerreligiøst samfunn også 
påvirker journalistenes vurderinger. 

Dersom det å offentliggjøre noe eller ikke er et enten-eller, så er ikke vurde¬ 
ringen som ligger til grunn like dikotom. Det synes snarere å være slik at blant 
de mange nyhetssakene man kan velge mellom, så bruker journalistene gjerne 
eliminasjonsmetoden. Den fungerer fint fordi det kun er én nyhet som alle må 
skrive om. I intervjuene blir det for eksempel fortalt om hvordan saker diskuteres 
på morgenmøtene. Da er det mange nyheter som alle har til felles at de er 
viktige. Om man har valget mellom en sak som skaper masse reaksjoner og en 
annen som ikke provoserer like mye, men som begge er viktige, kan det være 
nærliggende å velge en som ikke skaper så mye støy. Det avgjørende i denne 
sammenheng er at dette valget kan skje uten at journalistene opplever at de 
ofrer egen integritet eller de presseetiske idealene. Ta eksemplet med Marie 
Simonsen. Når hun på en dårlig dag velger en sak som ikke vekker mye reak¬ 
sjoner, så innebærer ikke det nødvendigvis at hun undergraver ytringsfriheten. 
Man kan jo heller ikke konkludere med at det er reaksjonene fra de omtalte 
nett-trollene som avgjør om en sak er viktig eller ikke. 

Avsluttende diskusjon - hva slags språk kan vi bruke? 

Dette kapitlet er drevet fram av tre spørsmål. For det første: hvilke grense¬ 
dragninger mellom ytringsfrihet og religionsfrihet gjøres innenfor mediene, i 
samfunnet og i rettsapparatet? For det andre: hvorvidt og hvordan virker trusler 
og frykt for represalier inn på hva mediehusene publiserer? Og, for det tredje: 
hvordan forholder ulike representanter for mediene - journalister, redaktører, 
karikaturtegnere - seg til et nytt landskap der religion spiller en større rolle? 

Analysene viser at de tre spørsmålene ikke lar seg besvare på noen kort¬ 
fattet måte. Et overordnet svar er likevel at mediene (og rettsapparatet) arbeider 
bevisst i forhold til å avklare hva det innebærer å praktisere ytringsfrihet innenfor 
rammen av et flerreligiøst samfunn. Dette innebærer å tenke nytt. Det er derfor 
relevant når både majoritets- og minoritetsinformanter synes å være enige om 
at man neppe hadde publisert Muhammed-karikaturer i dag, slik man gjorde for 
få år tilbake. Noen vil da hevde at dette skyldes at man lar seg stanse av trusler, 
andre tar til orde for at mediehusene har blitt langt mer reflekterte. Ikke minst 
at det har kommet en erkjennelse om at det å ha ytringsfrihet ikke nødvendigvis 
innebærer å måtte bruke den for enhver pris. 

Empirien jeg har samlet inn viser imidlertid at trusler (på)virker. Kanskje mest 
av alt vinklingen, men det er også 19 journalister som forteller at frykten for 

trusler fra religiøse grupper har virket inn på deres arbeid. Følgelig er trusler 
som skjer ut fra fortolkninger av religion en utfordring for å sikre ytringsfriheten i 
dagens Norge. I den sammenheng er det kanskje like interessant og utfordrende 
at tre av ti i mediehusene mener at det ikke skal være tillatt å håne eller krenke 
religion. Dette står i kontrast til den innledende presiseringen om at trosfrihet 
bør innebære at man skal ha anerkjennelse for retten til å tro hva man vil, men at 
denne trosfriheten ikke innebærer at det man tror på er unndratt fra kritikk. Og 
videre at religionsfrihet fordrer religionskritikk fordi ulike religiøse forestillinger 
ofte motsier hverandre. 

Et siste tema er da hva slags språk mediene bør bruke når de omtaler religi¬ 
oner, religiøse forestillinger og religiøse praksiser. Et moment er at ekstremister 
ikke får definere grensene for ytringsfriheten. Ta eksempelet med Flussain, som 
er dømt for brudd på norsk lov. Fra det empiriske materialet har det framgått at 
trusler hvor religion brukes som begrunnelse ikke er mer omfattede enn trusler 
fra kriminelle miljøer. Kort sagt, kriminelle må håndteres av samfunnet som 
nettopp det: kriminelle og enkeltstående elementer. 

En diskusjon om språkbruk i et flerreligiøst samfunn bør trolig ta utgangs¬ 
punkt i at ytringsfrihet er en grunnlovsfestet rett, men samtidig bør en være 
sensitiv for at premissene for offentlig debatt er andre i dag enn de var da Norge 
var et mer homogent samfunn. For å ivareta ulike syn og sikre legitimitet er det 
det hensiktsmessig å inkorporere minoritetenes egne erfaringer. Det sikrer at 
man snakker med framfor om de aktuelle gruppene. Tidligere i kapitlet refererte 
jeg til det første dialogmøtet på Litteraturhuset. Fra det kan man trekke fram 
erfaringer av betydningen, opplevelsen av utenforskap og mangel på respons. 
Det er velkjent og åpenbart at det ligger makt i språket vi bruker og begrepene 
som nyttiggjøres for å fange inn virkeligheten. Av dette følger det at det pågår 
en kamp om definisjonene, deriblant hva det betyr å være norsk. Men jeg kunne 
like gjerne inkludere spørsmål som hva det betyr å være kristen, muslim eller 
religiøs. Poenget er at tro, som andre samfunnsstørrelser, er et fenomen i 
bevegelse. Nettopp derfor må språket også være tøyelig, samtidig som noen 
byggesteiner må stå fast. Ytringsfrihet og demokrati er blant dem, men det 
er også religionsfrihet. Spørsmålet - som går langt utover rammene for dette 
kapitlet - er om disse idealene kan legges til grunn uten at de kommer i et 
motsetningsforhold. Utgangspunktet for dette kapitlet er imidlertid at religions¬ 
frihet fordrer religionskritikk. 

I den sammenheng er det verdt å trekke fram et klassisk skille i sosiologien, 
mellom verdikonflikter og interessekonflikter. Dette skillet får en ny aktualitet som 
følge av at offentligheten tilsynelatende er mer religiøs enn tidligere. I Norge er 
vi vant til at det pågår en tautrekking mellom grupper med interesser for et knapt 
gode. Et eksempel på dette er lønnsoppgjøret, hvor løsningen er å forhandle 
seg fram til et kompromiss som partene kan slutte opp om. Kompromisser er 

imidlertid langt vanskeligere i verdikonflikter. Det gir for eksempel svært lite 
mening å konkludere med at det skal være lov å bruke hijab, men bare annen¬ 
hver dag. 

Innføringen av et skille mellom kirke og stat i Norge er et skritt i retning av 
at man reduserer kristendommens selvfølgelige plass i offentlige tilstelninger i 
Norge. For eksempel ved åpningen av Stortinget. Samtidig ser man at religiøse 
symboler er tilstede i offentligheten. Gjensidig anerkjennelse fordrer trolig at 
man lar være å krenke unødig. Flva det så skal menes med unødig vil selvsagt 
variere. Dermed er det kanskje ikke språk (eller flere lover) vi trenger, men 
snarere noen grunnleggende perspektiver. To bærende forståelser kan være (i) 
det er ikke nødvendigvis lurt å offentliggjøre alt som er lov (eller ikke forbudt), og 
(ii) anerkjennelse for retten til å tro er ikke det samme som respekt for det man 
tror på. 

Kapittel 5: Journalistikk i en digital 
tidsalder 

Anna Grøndahl Larsen og Karoline Andrea Ihlebæk 


Ytringsfrihetens vilkår i samfunnet er avhengig av at det eksisterer et mang¬ 
fold av kanaler ut i offentligheten, som sikrer at borgere får pålitelig og kritisk 
informasjon og at de kan delta i den offentlige samtale. Pressen spiller en viktig 
rolle som formidlere av nyheter og som arena for samfunnsdebatt. Journalister 
skal ideelt sett betjene offentligheten gjennom løpende rapportering, kritisk 
gravejournalistikk og ved å presentere et mangfold av perspektiver. Hvordan 
pressen utfører sitt samfunnsansvar er med andre ord av stor betydning for 
ytringsfriheten og demokratiet. 

Avisene står i dag overfor strukturelle endringer som følge av overgangen 
til digitale plattformer. På den ene siden skaper digitaliseringen økonomiske 
utfordringer som påvirker rammevilkårene for journalistikken. Spesielt pressen 
opplever store utfordringer når det gjelder overgangen fra en papirbasert til en 
nettbasert økonomi, og de møter sterkere press fra internasjonale aktører som 
Facebook og Google. Flere mediehus har som en konsekvens av økonomiske 
nedgangstider nedbemannet og kuttet kostnader. Det har ført til bekymring 
når det gjelder hvilke konsekvenser denne utviklingen har for den kritiske og 
gravende journalistikken, og for medienes funksjon som fellesarena. På den 
andre siden innebærer digitaliseringen også nye muligheter for pressen. Blant 
annet åpner det opp for flermedial og datadrevet journalistikk, større grad av 
brukermedvirkning og kildemangfold, og bredere distribusjon av innhold gjennom 
sosiale medier og kommentarfelt. 

I dette kapittelet belyser vi hvordan sentrale presseaktører reflekterer rundt 
muligheter og utfordringer for journalistikken i en digital tid, samt hva slags stra¬ 
tegier som blir iverksatt for å møte de økonomiske utfordringene. Vi baserer oss 
hovedsakelig på kvalitative intervjuer med sjefredaktører og digitale strateger i 
norske mediehus, men viser også til funn fra en survey som er gjort med norske 
journalister. 

Mediene som kanal til offentligheten 

Ytringsfriheten er begrunnet i behovet for en fri meningsutveksling mellom infor¬ 
merte og selvstendige borgere i det offentlige rom. I utredningen Ytringsfrihet 

bør Finde Sted. Forslag til ny Grunnlov §100 vises det til tre prinsipper som 
grunnlag for ytringsfriheten: sannhetsprinsippet, autonomiprinsippet og demo- 
kratiprinsippet (1999: 27, s. 19-26). Sannhetsprinsippet vektlegger den frie 
meningsutveksling der påstander møtes, justeres og endres i møte med andre 
påstander. Ytringsfrihet er nødvendig for at argumenter og motargumenter skal 
reises og drøftes i det offentlige rom, med det formål at borgerne i et samfunn 
får bedre innsikt og forståelse (ibid, s. 10). Autonomiprinsippet bygger på ideen 
om «det myndige menneske». Frihet krever en viss kompetanse eller dannelse 
som oppnås gjennom kunnskap, kommunikasjon og diskusjon med andre men¬ 
nesker (ibid, s. 21-23). Demokratiprinsippet springer ut fra tanken om at et vel- 
fungerende demokrati er avhengig av «åpenhet og kritikk», som igjen bygger på 
aspekter som «informasjonsfrihet, den offentlige meningsutveksling og offent¬ 
lighet som kontroll» (ibid, s. 23-24). Offentlig deliberasjon er ansett som like 
viktig som de demokratiske beslutningene, og det er derfor helt prekært at det 
finnes arenaer hvor en slik form for samfunnsdebatt kan finne sted. 

Ytringsfrihetskommisjonen vektlegger videre at det er statens ansvar å sikre 
infrastrukturen for en velfungerende offentlighet, et krav som ble grunnlovs¬ 
festet i 2004. Infrastrukturkravet er formulert som følger: «Det paaligger Statens 
Myndigheder at lægge Forholdene til Rette for en aaben og oplyst offentlig 
Samtale», og håndheves blant annet gjennom politiske tiltak innenfor felt som 
medier, kultur, forskning og utdanning (St. meld. nr. 26. (2003-2004)). Innenfor 
mediefeltet er det særskilt eierskapsreguleringen, pressestøtten, momsfritaket 
og allmennkringkastingssystemet som er ment å sikre mediemangfold og 
befolkningens tilgang til informasjon og arenaer for offentlig debatt. Et grunnpre¬ 
miss i norsk mediepolitikk har altså vært at pressen skal sikre en velfungerende 
offentlighet mot at de får gunstige statlige støtteordninger (Syvertsen nn.fl., 
2014). 

Pressens demokratiske funksjon er å produsere kvalitetsjournalistikk for å 
informere folket slik at de kan ta opplyste beslutninger, og å fungere som en 
arena for offentlig debatt. Begrepet «kvalitetsjournalistikk» er uten tvil omstridt 
og er basert på ulike normative forståelserav pressens rolle (Bjerke, 2013; Olsen, 
2013). Når vi her benytter begrepet kvalitetsjournalistikk er det idealene som 
knytter journalistikken til et demokratisk samfunnsoppdrag som står i sentrum, 
slik det er formulert i Vær Varsomplakaten, kapittel 1: 

1.1. Ytringsfrihet, informasjonsfrihet og trykkefrihet er grunnelementer i et demokrati. 

En fri, uavhengig presse er blant de viktigste institusjoner i demokratiske samfunn. 

1.2. Pressen ivaretar viktige oppgaver som informasjon, debatt og samfunnskritikk. 

Pressen har et spesielt ansvar for at ulike syn kommer til uttrykk. 

1.3. Pressen skal verne om ytringsfriheten, trykkefriheten og offentlighetsprin- 

sippet. Den kan ikke gi etter for press fra noen som vil hindre åpen debatt, fri 

informasjonsformidling og fri adgang til kildene. Avtaler om eksklusiv formidling av 
arrangementer skal ikke være til hinder for fri nyhetsformidling. 

1.4. Det er pressens rett å informere om det som skjer i samfunnet og avdekke kritikk¬ 
verdige forhold. Det er pressens plikt å sette et kritisk søkelys på hvordan mediene 
selv fyller sin samfunnsrolle. 

1.5. Det er pressens oppgave å beskytte enkeltmennesker og grupper mot overgrep 
eller forsømmelser fra offentlige myndigheter og institusjoner, private foretak eller 
andre. 

Kvalitetsjournalistikk dreier seg med andre ord om fri og uavhengig rapportering, 
og pressens funksjon som maktovervåker, informasjonsformidler og debatt- 
arena (Deuze, 2005; Olsen, 2013). Det er her verdt å bemerke at nyhetsmediene 
ikke kun består av kvalitetsjournalistikk. Papiravisene kommer i helhetlige pakker 
med ulike typer innhold, inkludert debattinnlegg og journalistikk om viktige 
samfunnsfelt, men også kuriosa- og underholdningsstoff. På digitale plattformer 
løses denne helhetlige pakken i større grad opp i enkeltelementer. Enkeltartikler 
spres gjennom sosiale medier, og det blir enklere for leserne å følge enkelt¬ 
temaer eller enkeltjournalister (Omdal, 2013). Digital teknologi bidrar også til et 
økt mangfold av innholdsprodusenter, og enklere tilgang til informasjon gjennom 
flere ulike kanaler. Disse endringstrekkene kan ses som et gode for borgerne, 
som får tilgang til et større mangfold av ulike typer innhold. Men de kan også 
innebære en økende fragmentering av den norske offentligheten, der befolk¬ 
ningen i mindre grad er informert om felles saker og temaer. 

Strukturelle endringer i avisbransjen 

Krise, transformasjon, revolusjon, forandring, omlegging - beskrivelsene av 
digitaliseringens effekt på medieindustrien og journalistikken har vært mange, 
både i Norge og internasjonalt. Akademikerne Robert W. McChesney og Victor 
Picard (2011) skriver om den amerikanske mediesituasjonen at journalistikken 
befinner seg i en eksistensiell krise og at nyhetsmediene er i ferd med å kollapse 
grunnet teknologiske og økonomiske faktorer. De strukturelle endringene har så 
langt ikke rammet den norske mediebransjen like hardt som den amerikanske. 
Som Figur 5-1 viser har antallet aviser i Norge vokst stabilt fra år 2000 frem til i 
dag, en økning som er verdt å merke seg i en situasjon preget av økonomiske 
utfordringer for papiravisene (Høst, 2014). 

Figur 5-1 Antall aviser i Norge, 2000-2013 

Tall fra medlenorge. ulb.no og Avisåret (Høst 2014). 


Figur 5-2 viser hvordan avislesingen i Norge også holder seg bemerkelsesverdig 
stabil. Det som har endret seg er på hvilken plattform vi leser nyhetene. Som 
figuren viser har det vært et relativt dramatisk fall for papiravisen, mens nettavis- 
lesningen øker. I 2013 hadde norske papiraviser et rekordstort opplagstall (Høst, 
2014). 


Figur 5-2 Lesing av papiravis og nettavis en gjennomsnittsdag, 7-79 år 

Tall fra medienorge.uib.no og Norsk Mediebarometer 


Avisbransjen har lenge vært bekymret for denne tendensen. Der bransjen har 
hatt innbringende forretningsmodeller på papir, basert på en blanding av inntekter 
fra annonser, abonnenter og løssalg, har de hatt større vanskeligheter med å 
etablere lønnsomme forretningsmodeller på nett. For det første har avisene ikke 
tatt direkte betalt fra leserne for innhold på nett før de siste årene, men basert 
seg på annonser som igjen er avhengig av antall klikk. Annonseinntektene på 

nett har så langt ikke vært like lønnsomme som på papir, og for de fleste avishus 
kompenserer ikke veksten i digital trafikk for inntektssvikten på papir (Høst, 
2014). For flertallet av norske aviser utgjør de digitale inntektene fremdeles 
under ti prosent av avishusenes totale inntekter 1 (Medietilsynet, 2014). For det 
andre har avisbransjen møtt økt konkurranse om annonsekronene, blant annet 
fra globale aktører som Google og Facebook, som i større grad har vært i stand 
til å gi annonsørene detaljert informasjon om målgruppen og dermed bedre 
mulighet for segmentering av annonser. I tillegg har rubrikkannonsemarkedet, 
som tidligere var en viktig inntektskilde for mange aviser, i stor grad forflyttet 
seg fra papiravisene og over på egne nettsider som den norske Finn.no (Kleis 
Nielsen, 2012; Krumsvik, 2012). Avisenes digitale annonseinntekter er økende, 
men for flertallet utgjør annonseinntektene fra papir 90 prosent av de totale 
annonseinntektene (Medietilsynet, 2014). 

Når man snakker om krisen i pressen er det viktig å skille mellom avisindus- 
trien som følger et økonomisk rasjonale, og journalistikken som en autonom 
institusjon med etablerte og normer, verdier og profesjonsetikk. De to er ikke 
ett, men har selvsagt mange berøringspunkter. Kommersialisering av nyhets¬ 
mediene fremheves gjerne som en trussel mot medienes oppfyllelse av sin 
samfunnsrolle (Maasø, Sundet, & Syvertsen, 2007). Samtidig er nyhetsmediene 
helt avhengig av inntjening. Å drive en mediebedrift der journalister kan produ¬ 
sere verdifull og nødvendig kvalitetsjournalistikk krever ressurser og penger. 

Et viktig spørsmål er i hvilken grad, og eventuelt hvordan, de strukturelle 
endringene vil påvirke journalistikken. I rapporten Journalistikk og demokrati. 
Hvor går mediene? Hva kan gjøres? (2013) diskuterer Svein Egil Omdahl denne 
problemstillingen. Han påpeker at den digitale utviklingen har tydelige konse¬ 
kvenser for de kommersielle medienes økonomiske situasjon, men at digita¬ 
liseringen både har positive og negative konsekvenser for journalistikken. På 
den ene siden åpner den digitale transformasjonen for nye måter å produsere 
og distribuere journalistikk på, det muliggjør mer dialog mellom journalister og 
publikum, og det gis anledning til en større og mer mangfoldig offentlig debatt 
der flere kan ytre seg. Samtidig fører nedbemanninger til at det blir mer press på 
færre journalister, noe som kan gå utover den journalistiske kvaliteten, den kritiske 
journalistikken, kildemangfoldet og redaksjonens mulighet til å ivareta sitt ansvar 
som arena for den offentlige debatt. En undersøkelse utført blant journalister av 
Arbeidsforskningsinstituttet (AFI) på vegne av Norsk Journalistlag 2 viste at 70 
prosent av journalistene hadde opplevd omstruktureringer eller nedbemanninger 


1. For de to løssalgsavisene VG og Dagbladet er de digitale inntektene større. Tall fra 2013 viser at i overkant 
av 19 prosent av deres totale inntekter var digitale inntekter. Dette illustrerer at den økonomiske situasjonen 
for norske aviser er ulik, og avishusene møter i ulik grad økonomiske utfordringer blant annet avhengig av 
størrelse og konkurransesituasjon (Medietilsynet, 2014). 

2. Tallene er basert på svar fra totalt 3726 journalister. Den totale svarprosenten for undersøkelsen er 49 
prosent. 

de siste to årene. Av disse mente 83 prosent at arbeidspresset hadde økt, 79 
prosent synes at økonomiske verdier hadde blitt mer fremtredende, 72 prosent 
følte seg motløse og 65 prosent mente at de kreative prosessene hadde lidd. 
Kun 29 prosent svarte at kvaliteten på arbeidet hadde økt (Grimsmo & Heen, 
2013, s. 47). Basert på funnene i undersøkelsen er det liten tvil om at økono¬ 
miske utfordringer har konsekvenser for journalisters arbeidshverdag. 

I det følgende skal vi belyse hvordan norske sjefredaktører, digitale stra¬ 
teger og journalister reflekterer rundt mediesituasjonen i dag, med vekt på 
utfordringer og muligheter for journalistikken som følge av digitalisering og 
strukturelle endringer. Nyhetsmedienes finansielle situasjon legger rammer for 
nyhetsmedienes evne til å produsere journalistikk og å ivareta samfunnsopp- 
draget. Sentrale spørsmål blir dermed hvordan norske nyhetsmedier opplever de 
strukturelle endringene, i hvilken grad den økonomiske situasjonen begrenser 
nyhetsmedienes evne til å ivareta sitt samfunnsoppdrag, og hva slags tiltak og 
strategier norske nyhetsmedier iverksetter for å møte endringene. 

Metode 

Analysen er hovedsakelig basert på femten kvalitative eliteintervjuer med redak¬ 
tører og digitale strateger i sentrale norske mediehus, men viser også til en 
survey blant norske journalister som er medlem i Norsk Journalistlag. Data¬ 
materialet ble innhentet i løpet av 2014. 

Av de kvalitative eliteintervjuene er tre intervjuer utført med personer 
som jobber med innovasjon/digital utvikling i Amedia, Schibsted og NRK, og 
tolv intervjuer er gjennomført med sjefredaktører i sentrale avishus lokalt og 
nasjonalt. Redaktører i følgende avishus er intervjuet: Aftenposten, Avisa Nord¬ 
land, Bergens Tidende, Dagbladet, Dagen, Dagsavisen, Fædrelandsvennen, 
Klassekampen, Nordlys, Stavanger Aftenblad, VG og Vårt Land. Intervjuene 
fulgte en semi-strukturert intervjuguide. Informantene ble spurt i dybden om 
strategier for å møte strukturelle endringer, og hvordan journalistikken påvirkes 
av økonomiske og teknologiske transformasjoner. Intervjuene er transkribert og 
analysert i analyseprogrammet FlyperResearch, og alle sitatene er godkjent av 
intervjuobjektene. 

Alle intervjuene ble gjennomført vinteren og våren 2014, og reflekterer infor¬ 
mantenes perspektiver på tidspunktet for intervjuene. Det må understrekes at 
utviklingen i mediebransjen skjer raskt, og at holdninger og oppfatninger derfor 
også kan endre seg hurtig. For det første har annonseinntektene for norske 
avishus falt ytterligere, og avisbransjen har gjennomført flere drastiske kutt siden 
intervjuene ble gjennomført. Blant annet har avishus som Fædrelandsvennen og 
Aftenposten nedbemannet. Videre har feltet vært preget av politisk endring og 
offentlig debatt rundt støttetiltak for mediene. I statsbudsjettet for 2015, som ble 
lagt frem i oktober 2014, foreslår regjeringen blant annet kutt i pressestøtten, 

samt innføring av felles moms på åtte prosent for papir- og e-aviser. Hvis 
forslaget får gjennomslag i Stortinget vil det tilsi en reduksjon av moms på 
digitale plattformer, men en økt moms for papiravisene. Disse endringstrekkene 
kan ha bidratt til å endre eller forsterke informantenes oppfatninger rundt hvor¬ 
vidt mediene befinner seg i en krise, hvordan økonomiske utfordringer rammer 
avisbransjen og hvordan de ser på mediebransjens fremtid. Vi mener allikevel at 
funnene gir en pekepinn på informantenes vurderinger av tingenes tilstand anno 
2014. 

Journalistsurveyen ble utført ved hjelp av Norsk Journalistlags medlemslis¬ 
ter. 3 Basert på et univers av 7446 medlemmer, fullførte totalt 1613 respondenter 
spørreskjemaet, noe som utgjør en svarprosent på 22. Av de totalt 1613 respon- 
dentene oppga 1466 at de jobbet hovedsakelig som journalister. I analysen i 
dette kapitlet har vi brukt svarene fra de 741 respondentene som oppga at de 
leverte stoff til avis. Blant disse var det 77 prosent som oppga at de arbeidet 
som journalister, 5 prosent som fotografer, 5 prosent som sa at de først og 
fremst jobbet på desken, og 7,5 prosent som enten arbeidet som reportasjeleder 
eller redaksjonsleder. 55 prosent av de som besvarte undersøkelsen oppga at de 
vært i yrket i mer enn 15 år, mens 10 prosent oppga å ha jobbet som journalist 
i mindre enn 5 år. Når det gjelder respondentenes alderssammensetning var 
25 prosent av respondentene i aldersgruppen 30-39 år, mens 53 prosent var 
i aldersgruppen 40-49 år. Det er altså en erfaren gruppe respondenter vi har 
med å gjøre. 75 prosent av journalistene oppga at de var fast ansatt, 15 prosent 
arbeidet frilans og 9 prosent var midlertidig ansatt. Det var en klar overvekt av 
menn i utvalget, 58 mot 42 prosent kvinner. 

Nyhetsmediene i endring 

I denne delen retter vi fokuset mot hvordan norske journalister, sjefredaktører 
og digitale strateger opplever de strukturelle endringene. I hvilken grad de opp¬ 
lever situasjonen som en krise, hvilke konsekvenser de mener de strukturelle 
endringene har for journalistikken, og hvilke strategier de har iverksatt for å møte 
utfordringer og å nyttiggjøre seg mulighetene som ligger i den digitale teknolo¬ 
gien. Vi starter med å belyse hvordan norske journalister ser på de strukturelle 
endringene. 

Ambivalente journalister 

I en survey utviklet for dette prosjektet, ble avisjournalister spurt om i hvilken 
grad de mener journalistikken befinner seg i en krise 4 . De ble bedt om å ta 


3. Vi vil takke Norsk Journalistlag for samarbeidet og alle journalistene som tok seg tid til å svare. 

4. Funnene fra journalistsurveyen er også diskutert i Steen-Johnsen, K. Ihlebæk, K.A. & Enjolras, B. «News 
on New Platforms» i Alexander, J., Breeze, E. og Luenga, B. (2015) Crisis of Journalism Reconsidered, 
Cambridge University Press. 

stilling til hvor enig eller uenige de var i påstanden: «journalistikken befinner seg 
i en krise på grunn av digitaliseringen». 


Figur 5-3 Hvor enig eller uenig er du i påstanden «journalistikken befinner seg i en krise på 
grunn av digitaliseringen»? 

enig enig enig uenig uenig 


I Figur 5-3 ser vi at det blant norske avisjournalister er delte meninger om hvor¬ 
vidt journalistikken befinner seg i en krise. Mens 25 prosent av journalistene er 
helt eller delvis enig i at journalistikken befinner seg i en krise, er 39 prosent 
delvis eller helt uenige. Til tross for at nyhetsmediene opplever store økono¬ 
miske utfordringer svarer altså omtrent like mange av respondentene at de er 
enige eller uenige i at journalistikken befinner seg i en krise. 

Figur 5-4 viser i hvilken grad norske journalister mener at digitaliseringen har 
ført til at kvaliteten på journalistikken er blitt bedre. Som figuren viser er norske 
journalister ambivalente når det gjelder hvorvidt de oppfatter at digitaliseringen 
fører til bedre journalistisk kvalitet. FHer ser vi at 36 prosent er helt eller delvis 
enig i at den journalistiske kvaliteten har blitt bedre etter digitaliseringen, mens 
41 prosent er helt eller delvis uenig i denne påstanden. 5 


Figur 5-4 Hvor enig eller uenig er du i påstanden «digitaliseringen har ført til at kvaliteten på 
journalistikken er blitt bedre»? 

5. For denne påstanden er alder signifikant der oppfatninger om at digitaliseringen har en positiv effekt på 
journalistikken synker med økende alder. 

Journalistene fikk også et åpent spørsmål, der de selv kunne sette ord på hva 
de forstår med krise og kvalitet, og om de kunne utdype hvorfor de svarte som 
de gjorde. Et gjennomgående tema i svarene er endringer knyttet til tidspress. 
Journalister opplever at de må produsere mer og i et raskere tempo, og samtidig 
spre saker i sosiale medier. Det er vanskeligere å holde på en sak over tid, tids¬ 
frister har blitt mer flytende, og mange synes arbeidsdagen har blitt mer stres¬ 
sende. Samtidig uttrykker også flere at digitaliseringen har gjort journalistikken 
og de journalistiske prosessene mer effektive. Det er lettere å få tilgang på infor¬ 
masjon og et mangfold av kilder. Man kommer lettere i kontakt med leserne og 
får tilbakemeldinger på journalistikken, noe som kan styrke både kvaliteten og 
journalistikken som arena for dialog og debatt. 

Det er her viktig å understreke et forbehold mellom ideal og realitet. Publi- 
kumsdeltakelse har de siste 10-15 årene vært en sentral del av mediehusene 
strategi (se Ihlebæk, 2014), men studier viser at mange redaksjoner har et relativt 
anstrengt forhold til å engasjere seg for mye i kommentarfelt og dialog (Ihlebæk 
& Krumsvik, 2014; Krumsvik, 2013; Singer nn.fl., 2011). I journalistsurveyen ble 
journalistene spurt hva de bruker ulike sosiale medier til. Svarene viser at jour¬ 
nalistene som bruker sosiale medier i sitt arbeid, gjør det i større grad for å få 
tips, komme i kontakt med kilder og dele innhold, enn å gå i dialog, og å delta i 
offentlig debatt. Blant annet bruker 75 prosent av journalistene Facebook til å få 
tips til saker, 58 prosent bruker det til å gå i dialog med publikum og 37 prosent 
bruker Facebook til å delta i offentlig debatt. Surveyen viser også at det er en 
signifikant sammenheng mellom bruk av sosiale medier i jobben og det å tro på 
at journalistisk kvalitet heves gjennom digitaliseringen. 


Figur 5-5 Funksjoner for bruk av sosiale medier i journalisters arbeid. Prosent. 6 

6. Tallene inkluderer kun journalister som jobber i avis og som svarer at de benytter sosiale medier i sitt arbeid. 

Sjefredaktører og digitale strateger 

Krise og økonomisk logikk 

De kvalitative intervjuene med sjefredaktørene gir samme ambivalente inntrykk 
som vi finner i surveyen med journalister. Det er grunn til å tro at ulike holdninger 
henger sammen med at den økonomiske krisen ikke rammer alle på samme 
måte, og at noen aviser har satset hardere på digital innovasjon enn andre. Det 
er for eksempel stor forskjell på situasjonen VG og Avisa Nordland står overfor. 
Samtlige sjefredaktører anerkjenner likevel at nyhetsmediene jevnt over står 
overfor økonomiske utfordringer som følge av digitaliseringen. Flere av infor¬ 
mantene sier imidlertid at de ikke vil betegne situasjonen som en krise, men 
heller som «en dramatisk omstilling», «en transformasjon», eller «et teknologisk 
paradigmeskifte». Sitatet under er betegnende for hvordan flere av sjefredak¬ 
tørene reflekterer rundt hvorvidt nyhetsmediene står overfor en krise: 

Krisen består i tilfelle av hvordan man i fremtiden skal finansiere journalistikk, og 
særlig kvalitetsjournalistikk. Men for øvrig så er jeg ikke sikker på om jeg synes at 
begrepet krise er fullt ut dekkende. Det er mer snakk om en transformasjon. Vi er på 
en reise fra å være analoge papirhus til å bli digitale mediehus, da snakker jeg hvert fall 
for vårt vedkommende. [...] Så krise, ja i den forstand, hvis det er krise, at man må ta 
ned kostnader så er det naturligvis det, men det er mer snakk om å gjøre korreksjoner 
og justeringer i forhold til denne transformasjonen. Og jeg er ikke pessimistisk på 
medias vegne (intervju, 30. april 2014). 

Noen av informantene peker også på hvordan situasjonen kan ha positive sider, 
og at digitalisering og økonomiske utfordringer tvinger frem endring i stivnede 
og gammeldagse organisasjonsmønstre. Flere av informantene snakker først og 
fremst om situasjonen norske nyhetsmedier befinner seg i som en pågående 
endringsprosess, en prosess som byr på utfordringer, men også nye muligheter. 
Alle informantene er imidlertid ikke like optimistiske. Noen sier mer direkte at 
norske nyhetsmedier er inne i en krise, en krise som sannsynligvis vil innebære 
nedleggelse for noen aviser og som sannsynligvis vil forsterke seg de neste 
årene. En sjefredaktør i en av de regionale avisene uttrykker: 

Langt på vei med noen få hederlige unntak så er det en drøy krise vi er inne i. Og jeg 
tror det kommer til å bli verre de neste årene. Det har vært tøft til nå, og jeg tror vi får 
det tøffere de neste årene (intervju, april 2014). 

Noen av informantene stiller seg også kritisk til optimismen rundt de digitale 
plattformene de mener råder i en del redaksjoner, og hvordan norske redak¬ 
sjoner møter utfordringene i finansieringsmodellen. Blant annet påpekes det at 
redaksjonene i liten grad satser på papiravisen og heller fokuserer på utvikling 
og innovasjon i de digitale plattformene, til tross for at papiravisen fremdeles 


Status for ytringsfriheten i Norge - Fritt Ords monitorprosjekt 



5 Journalistikk i en digital tidsalder 


117 


utgjør hovedparten av inntektsgrunnlaget for nyhetsmediene. En av informan¬ 
tene uttrykker det slik: 

Jeg synes også at jeg ser en veldig selvforsterkende dommedagstankegang i forhold 
til papiraviser i norske medier som gjør at man overhodet ikke satser på papirproduk- 
tene. Man tar bort alt som er unikt og ser til enorme engelskspråklige internasjonale 
nyhetsleverandører, som har et helt annet marked å forholde seg til [...] Av de beta¬ 
lingsløsningene som er på markedet nå så er det svært få som kan bære en skikkelig 
nyhetsorganisasjon. Det er realiteten. Det er noen få som klarer å tjene penger på å 
være klikkdrevet, men det aller meste av norske medier kommer ikke til å kunne være 
det, og retter seg heller ikke inn den veien. Og det som finnes av brukerbetalingsløs- 
ninger, det er ingen ting av det som er i nærheten av å være bærende de neste årene. 
Mens papiravisene fortsatt bærer veldig store deler av kostnadsbasen, og satses på i 
ekstremt liten grad mange steder (intervju, 28. april 2014). 

Om det er ulike oppfatninger blant sjefredaktørene når det gjelder hvor hardt 
de økonomiske utfordringene rammer og hvordan de best kan forstås er det en 
felles oppfatning om at en økonomisk logikk er sterkere til stede i norske redak¬ 
sjoner enn tidligere. Flere påpeker at et sterkere økonomisk press har bidratt til 
endringer i hvordan avisene blir ledet og hvilke funksjoner som inngår i redaktør- 
rollen. Flere aviser har gått over til énledermodeller, der redaktørene generelt har 
et større fokus på inntekter og bruker mer tid på strategi og innovasjon. Flere gir 
også uttrykk for at en økonomisk tankegang gjennomsyrer mer av journalistenes 
hverdag. En av sjefredaktører uttrykker endringene slik: 

Du kommer mye tettere på verdikjeden i en digital virkelighet, du er nødt for å forstå 
at du ikke lanserer et videoprosjekt uten at du finansierer det, du forstår at annonse¬ 
inntektene på nett er helt ekstremt viktige. Så interessen for verdikjeden, eller den 
kommersielle delen av virksomheten må bli større blant journalister, og er blitt større 
(intervju, 22. april 2014). 

Redaktørene omtaler endringene i retning av en økt tilstedeværelse av en øko¬ 
nomisk logikk noe ulikt. Mens noen av informantene omtaler redaksjonenes 
økte fokus på økonomi og inntekter som noe naturlig og nødvendig, stiller andre 
seg mer kritisk til innvirkningen det får på kvaliteten i det journalistiske innholdet. 
Å være opptatt av hva som selger er selvsagt ikke noe nytt i en kommersiell 
bransje, men når det blir lettere for hver enkelt journalist å følge med på hvilke 
saker som oppnår høye klikk og blir hyppig delt, legger det mer press på den 
individuelle journalist til å skrive saker som har høy klikk- og spredningsverdi. 

Strukturelle endringer og kvalitetsjournalistikk 

Som kommersielle bedrifter er inntjening et viktig kriterium for nyhetsorganisa- 
sjoner. Samtidig har nyhetsmediene, som tidligere nevnt, en særskilt rolle med 
tanke på å fungere som en kanal ut i offentligheten og sikre troverdig og kritisk 
informasjon om et mangfold av samfunnstemaer. Deres evne til å utføre denne 

rollen er ressurs- og kostnadskrevende. Et sentralt spørsmål er derfor hvordan 
norske redaktører opplever at de økonomiske utfordringene i mediebransjen 
innvirker på journalistikken. 

I likhet med journalistene uttrykker flere av sjefredaktørene bekymring for 
at nedgangstidene skaper trangere rammer for nyhetsorganisasjonene, der 
konsekvensen kan bli økte produksjonskrav på den enkelte journalist og dermed 
mindre rom for fordypning, mindre tid til grundighet i det journalistiske arbeidet, 
samt mindre ressurser til undersøkende journalistikk og journalistikk om viktige 
samfunnsfelt. En del informanter nevner at det har oppstått en sterkere forskyv¬ 
ning av makt mellom nyhetsorganisasjoner og andre samfunnsinstitusjoner, 
fordi pressen nedbemanner mens offentlige og private virksomheter får stadig 
flere ansatte som jobber med kommunikasjon, og med inngående kjennskap til 
journalistiske former og virkemåter. En av sjefredaktørene sier det slik: 

Det å drive kritisk journalistikk, og spesielt opp mot offentlige myndigheter, er veldig 
tidkrevende. Og vi ser at både innenfor offentlig og privat virksomhet har man bygd 
opp et større apparat for å drive spinn på saker og å ha en mye mer aktiv rolle overfor 
mediene. Og den ubalansen kan bli en større utfordring for mediene og dermed norsk 
offentlighet om få år (intervju, 29. april 2014). 

Det stilles altså spørsmål ved hvorvidt økonomiske utfordringer og økt tidspress 
på journalister svekker nyhetsmedienes evne til å etterprøve kilder og å bedrive 
kritisk journalistikk opp mot sentrale samfunnsaktører. Det er i så fall en alvorlig 
utvikling som svekker journalistikkens samfunnsoppdrag betraktelig. 

Videre påpeker flere av informantene at de strukturelle endringene bidrar til 
at det helhetlige mediet settes under press- både fordi de digitale plattformene i 
større grad inviterer til å lese enkeltartikler og å følge enkelttemaer og enkeltjour- 
nalister, og fordi ressurssituasjonen gjør at nyhetsorganisasjoner i større grad må 
prioritere og konsentrere seg om bestemte dekningsområder. Blant annet vises 
det til at spissingen i nyhetsmedienes fokus gjør at potensielt viktige saksfelt og 
geografiske områder, slik som EU og lokalstoff, får mindre oppmerksomhet og 
at det dermed oppstår blindsoner i offentligheten (jf. Bjartnes & Omdal, 2013). 
En av sjefredaktørene uttrykker det på denne måten: 

Når [...] inntektene forvitrer så blir det krevende for nyhetsredaksjonene fordi vi også 
må effektivisere. Det som da skjer er at nyhetsmediene blir tvunget til å prioritere. 
Jeg mener at journalistikken i mange av disse redaksjonene har blitt kvalitativt bedre. 
Jeg synes den er blitt metodisk bedre og jeg synes at digitaliseringen har åpnet en 
del muligheter for research som vi bare kunne drømme om tidligere. Men faren er at 
mediene, som har vært det jeg vil kalle A til Å-medier, der man både har dekket de 
hyperlokale forholdene i sine nærområder, og også hatt et internasjonalt perspektiv, 
blir tvunget til å velge bort felt eller deler av det de tradisjonelt har drevet journalistisk 
arbeid om. Det kan etterlate seg en del hull i norsk offentlighet (intervju, 29. april 
2014). 

Selv om vi her har påpekt ulike negative konsekvenser de strukturelle endrin¬ 
gene kan ha for journalistikken, er det også viktig å påpeke at flere informanter 
fremhever at de opplever journalistikken som bedre enn tidligere, slik sitatet 
over også illustrerer (jf. Omdal, 2013, s. 31). For det første nevner redaktørene at 
digitale plattformer fører til bedre og mer effektive researchmuligheter, noe som 
blant annet gir økt mulighet for større mangfold i kildematerialet. For det andre 
er det en oppfatning om at det digitale er en bedre plattform for journalistikk 
fordi plassen er større, virkemidlene flere og responsen umiddelbar. Blant annet 
kan man på nett inkludere både tekst og levende bilder, lage tidslinjer, og lenke 
til tidligere saker eller til artikler med kontekstuell informasjon. Med andre ord, 
digitale plattformer gir en unik mulighet for journalistikk som går i dybden. Til sist 
påpekes det at digitale plattformer gir leserne utvidede muligheter til å informere 
og å korrigere journalistikken, noe som også tvinger journalistikken til å bli bedre 
og presser redaksjonene til større åpenhet rundt egne metoder. En sjefredaktør 
sier det slik: 

Vi var svært få aktører som hadde tilgang på det offentlige rom og vi var få som 
bestemte hvem som skulle få tilgang. Monopolet er brutt, og med det endrer jour¬ 
nalistikkens vesen seg. Blant annet har kilder og hvem som helst som sitter på en 
mening eller informasjon mulighet til å komme fram med den. Det vil si at pressen 
blir sett i kortene hver dag, hver time, på en helt annen måte en før. Det var jo sånn at 
vi også brukte vår monopolsituasjon til å fortie kritikere av pressen og å velge ut hva 
som var relevant kritikk og hva som ikke var relevant. I dag kommer den frem uansett. 
Det gjør at det stilles flere spørsmålstegn ved journalistikken og den tvinges til å bli 
bedre (intervju, 30. april 2014). 

Vi har sett at det blant informantene er en oppfatning om at journalistikken er 
blitt bedre som følge av digitaliseringen, men også at digitaliseringen byr på 
en rekke utfordringer med tanke på finansiering og nyhetsmedienes evne til å 
produsere kritisk og grundig journalistikk som inkluderer en bredde og et mang¬ 
fold i saksfelt og innfallsvinkler. Et sentralt spørsmål er hvordan nyhetsmediene 
møter disse utfordringene. I det følgende ser vi på strategier og tiltak norske 
nyhetsmedier har iverksatt for å møte strukturelle endringer. 

Betalingsmurer og segmentering av innhold 

De seneste årene har norske mediehus i økende grad startet å ta betalt for 
journalistisk innhold på nett, og aviser som Aftenposten, VG og Dagbladet har 
alle innført ulike modeller for leserbetaling av digitalt innhold. Foruten direkte 
inntekter fra digitale abonnenter, gir påloggingstjenestene avishusene store 
mengder informasjon om leserne, og dermed mulighet til å målrette annonser 
og journalistisk innhold til segmenterte lesegrupper slik at innholdet når leseren 
på en mer målrettet måte. I 2013 utgjorde digitale opplagsinntekter kun 2,5 
prosent av avisenes samlede opplagsinntekter (Medietilsynet, 2014), og det 

gjenstår å se i hvilken grad de nye forretningsmodellene på nett vil kunne bidra 
til å kompensere for tapte inntekter fra nedgang i papiravislesing. 

Etablering av digital brukerbetaling fremheves av digitale strateger og sjef¬ 
redaktører som blant de aller viktigste innovasjonene i avisbransjen de seneste 
årene. Mediehusenes evne til inntjening på digitale brukere er helt essensiell 
med tanke på finansiering av fremtidens journalistikk. En leder i et norsk medi¬ 
ekonsern sier det slik: 

Vi vil hevde at vi leverer høykvalitetsjournalistikk. Det er det vi prøver å gjøre, vi prøver 
å ansette de beste journalistene og vi prøver vitterlig å gjøre samfunnsoppdraget vårt. 
Det er dyrt, og skal vi være i stand til å tjene lesermarkedet vårt og drive samfunns¬ 
oppdraget på en god måte så må vi prøve med det som remmer og tøy kan holde for 
å få til brukerbetaling på digitale plattformer (intervju, februar 2014). 

Å få til brukerbetaling av digitalt innhold fremheves altså som avgjørende for 
avisbransjens økonomi og evne til å produsere journalistikk. Samtidig under¬ 
streker samtlige at man på nåværende tidspunkt er i en prøvefase, der man i 
liten grad vet hvorvidt digitale brukerbetalingsmodeller vil fungere som forret- 
ningsmodell, eller hvilke former for brukerbetaling som eventuelt vil være mest 
hensiktsmessige. 

Informantene understreker også at forretningsmodellenes suksess er 
avhengig av at norske medier evner å tilpasse journalistikken til digitale platt¬ 
former. Som vi har vært inne på har etablering av digitale brukerbetalingsmodeller 
potensiale til å gi avishusene langt mer informasjon om lesernes interesser, 
vaner og demografi enn tidligere, og disse dataene vil gi grunnlag for segmen¬ 
tering av annonser og bidra til å gjøre avisene mer attraktive for annonsører. 
Flere av informantene påpeker hvordan inntekten fra digitale abonnenter ikke vil 
være den eneste potensielle gevinsten ved å innføre brukerbetaling for digitalt 
innhold. En av informantene sier det slik: 

Nå, i dette brukerbetalingsregimet, så krever vi at du må være logget inn. Hvis du er 
logget inn får du tilgang til all journalistikk, men hvis du ikke er logget inn skal du bare 
ha en del av det. Og det gjør at vi også plutselig er i stand til å vite nøyaktig hvem 
leseren vår er, og det gjør oss i stand til å levere målrettet kommersielt innhold i en 
helt annen skala enn vi har vært i stand til tidligere. [...] Så vi får se hvor stort og viktig 
det blir, men at det kommer til å bli forsøk langs den aksen er sikkert (intervju, februar 
2014). 

Foruten muligheten for å segmentere annonser til ulike målgrupper, gir digitale 
brukerdata mulighet for å tilpasse og segmentere journalistisk innhold på grunnlag 
av lesernes preferanser og vaner. Informantene understreker imidlertid at de i 
liten grad ser for seg individuell segmentering av generelt journalistisk innhold, 
men heller at dataene vil benyttes til å få mer informasjon om leserens vaner og 

preferanser på ulike plattformer og på ulike tider av døgnet. Informantene åpner 
også for å anbefale artikler basert på brukerdata. En av sjefredaktørene uttrykker: 

Du har kanskje et annet behov og konsumerer nyheter på en annen måte når du sitter 
med mobilen på bussen enn når du ligger med avisen i sofaen en lørdag ettermiddag, 
eller når du sitter på PC'en på jobben. Så det er viktig at brukeropplevelsen er tilpasset 
både modus leseren er i, tid på døgnet og situasjonen de er i. Og det jobber vi med 
og eksperimenterer vi med, men jeg mener vi har en lang, lang vei å gå før vi klarer 
å få til dette godt nok. (...] Noe av den potensielle gevinsten her er at vi med større 
innsikt i brukerne, i deres preferanser og ikke minst behov, vil kunne tilpasse bruker¬ 
opplevelsen på en bedre måte (intervju, 29. april 2014). 

Segmentering av journalistisk innhold kan komme leserne til gode blant annet 
gjennom enklere tilgang til innhold som passer overens med den enkeltes inter¬ 
esser. Samtidig har en slik form for segmentering også potensielle konsekvenser 
for den felles offentligheten. En sjefredaktør uttrykker: 

Vi vil kunne tilby deg å være mye mer din egen redaktør enn det du er i dag. [...] Og det 
tror jeg mange vil etter hvert og du vil da få mer målgruppestyrt innhold og tilretteleg¬ 
ging for den enkelte. [...] Men poenget er at da flytter du en referanserammegrense 
til. Det at hvis du og jeg har lest Aftenposten i dag så er det en felles referanse. [...] 
Du flytter en sånn grense til, og det tror jeg kommer veldig fort (intervju, april 2014). 

En mulig konsekvens av innholdssegmentering er en sterkere fragmentering 
av den norske offentligheten, med færre felleskapsopplevelser og færre felles 
referanserammer. Samtidig er det verdt å understreke at det basert på våre 
intervjuer er få tegn til at norske nyhetsredaksjoner har planer om å etablere 
målgruppesegmentert innhold som hovedmodell for å nå ut med journalistikk til 
leserne, men at dette er område de er opptatt av å utvikle og utnytte i fremtiden. 

En annen sentral utfordring for norske medieorganisasjoner å nå ut til yngre 
aldersgrupper, og avisene er bekymret for at den radikale endringen i mediebruk 
er størst blant unge lesere. Som tabellen under viser, har andelen som har lest 
en papiravis en gjennomsnittsdag hold seg relativt stabil blant de over 55 år, 
mens det de siste fire årene har vært et drastisk fall for alle aldersgrupper fra 55 
år og nedover. 

Tabell 5-1 Andel som har lest papiravis en gjennomsnittsdag, fordelt på alder (prosent) 


Alder 

2010 

2011 

2012 

2013 

9-12 år 

32 

23 

21 

20 

13-15 år 

51 

42 

21 

17 

16-19 år 

51 

47 

24 

19 

20-24 år 

46 

52 

35 

32 

25-34 år 

54 

49 

42 

34 

35-44 år 

59 

59 

55 

48 

45-54 år 

77 

75 

68 

62 

55-66 år 

84 

82 

79 

79 

67-79 år 

84 

88 

83 

83 

Alle (9-79 år) 

64 

63 

55 

51 


Tall fra medienorge.uib.no og SSB 

Som vi har sett oppfattes etablering av digitale brukerbetalingsmodeller som helt 
sentralt for avishusenes fremtidige økonomi, men flere av informantene påpeker 
at utfordringen med å nå yngre aldersgrupper i liten grad løses ved å etablere 
betalingsmurer. En av utviklingsdirektørene uttaler det slik: 

Betalingsløsninger egner seg veldig godt som en defensiv manøver for å forhindre 
frafall, for å forhindre oppsigelser. Det å rekruttere en ny bruker er mye, mye dyrere 
enn å beholde en gammel abonnent. Så er spørsmålet, hva må man gjøre for å treffe 
betalingsvilje hos de som ikke er abonnenter - i praksis de som er mellom 20 og 40 
år. Det er ingen som har funnet fasiten på hvilke grep og hvilke triggerpunkter du skal 
treffe for å få nok volum på de relasjonene. Netflix lykkes med det, Spotify lykkes med 
det, det er altså helt andre typer tjenester som treffer det segmentet. Vi har vansker 
med å treffe det segmentet med våre redaksjonelle produkter. Det kan være stoffvalg, 
det kan være presentasjon, det kan være mange årsaker til det, men det er antagelig 
der vår største utfordring som bransje ligger. Og det er også der vi har utfordringer når 
vi stenger. Vi har testet en del steder og de som leser betalsaker, de som logger seg 
inn på avisene våre de er over 40 år (intervju, februar 2014). 

Utfordringene med å nå yngre lesergrupper krever tiltak og tilpasning fra nyhets¬ 
medienes side, og flere informanter er tydelige på at nyhetsmediene i større 
grad må jobbe med å tilpasse det journalistiske innholdet til yngre lesergrupper. 
Noen av avisene har også igangsatt satsninger for å øke andelen lesere under 
40 år. 

Det er store ulikheter blant eldre og yngre aldersgrupper i den norske 
befolkningen når det gjelder mediebruk, og ulikheter aldersgruppene i mellom 
er økende (Syvertsen m.fl., 2014). De store skillene i medievaner har potensielle 
konsekvenser for den norske offentligheten. For det første vil de tradisjonelle 

nyhetsmedienes utfordring med å nå yngre lesergrupper på lengre sikt ha store 
konsekvenser for medienes inntekstgrunnlag. For det andre kan ulikhetene i 
mediebruk aldersgrupper mellom, i likhet med innholdssegmentering, innebære 
en økt fragmentering av den norske offentligheten (Syvertsen mfl., 2014). 

Digitaliseringens motstridende tendenser 

Digitaliseringen har ført til store økonomiske utfordringer for pressen, og denne 
trenden har forsterket seg den siste tiden. Samtidig er det et viktig poeng at 
avisbransjen og journalistikken aldri har vært en statistisk størrelse. Bransjen 
har alltid vært i endring og vært nødt til å tilpasse seg ny teknologi. Som pro¬ 
fessor i journalistikk George Brock poengterer: «change is the only constant 
in journalismTs history» (2013, p. 3). Flan viser til at selv om mediebedrifter nå 
uttrykker frustrasjon og frykt på grunn av de økonomiske og teknologiske end¬ 
ringene de møter, så betyr ikke det at journalistikken som institusjon er i fare. 
Det som er viktig, fortsetter han, er å analysere hvordan journalistikkens normer 
og verdier fortsetter å utgjøre grunnlaget for journalistiske praksiser. Argumen¬ 
tasjonen rundt hvorvidt mediene befinner seg i en krise kan også benyttes stra¬ 
tegisk, og kriseretorikken kan fremheves og nedtones avhengig av aktørenes 
mål. For eksempel vil det overfor annonsører ikke nødvendigvis være i avisenes 
interesse å fremstille de økonomiske utfordringene som en krise, eller å frem¬ 
heve eventuelle negative konsekvenser for avisenes evne til å produsere kvali- 
tetsjournalistikk. I andre sammenhenger vil det være mer strategisk å nettopp 
betone situasjonen som en krise, blant annet har flere medieaktører den siste 
tiden nettopp vektlagt de økonomiske utfordringene for å illustrere behovet for 
indirekte og direkte pressestøtte. 

Analysen vår viser at det blant sjefredaktører og journalister er ulike syn på i 
hvilken grad og på hvilke måter digitaliseringen og de strukturelle endringene i 
bransjen innvirker på avisbransjen og på journalistikken. Samlet gir de et tvetydig 
og mangfoldig bilde av digitaliseringens effekter på journalistikken. Mens noen 
uttrykker bekymring på den fremtidige kvalitetsjournalistikkens vegne, vekt¬ 
legger andre at de oppfatter journalistikken som bedre enn tidligere. Selv om 
den økonomiske situasjonen er alvorlig i bransjen, gir undersøkelsen oss liten 
grunn til å rope varsko når det gjelder journalistikken - i hvert fall enn så lenge. 
Redaksjonene er i full gang med å prøve ut nye betalingsmodeller og produsere 
og distribuere innhold i en ny digital hverdag. Det er uansett en krevende tid 
avisbransjen møter, men redaktørene vet samtidig at kvalitetsjournalistikk er det 
som gir de redaksjonelle nyhetsmediene legitimitet i demokratisk samfunn. 

Kapittel 6: Når kunstnere vurderer 
ytringsfrihet i Norge, anno 2014 

Tore Sla att a 


Kunstnere må spørres når ytringsfrihetens status i Norge skal undersøkes! Det 
er jo de som står i første rekke, når ytringsfriheten utforskes og utfordres? I 
hvert fall er det slik kunstnerrollen ofte forstås, som en avant-garde, som en 
fortropp som baner vei. I slike fortolkninger av kunstnerrollen tjener kunsten 
både samfunnet og menneskeheten med sine utfordrende verk om store og 
vanskelige spørsmål. Den bringer det usagte og fortiete, det tabubelagte og 
forbudte, eller også det helt uutsigelige — det som ikke kan sies på andre måter 
— opp til overflaten. Tanken er ikke helt ulik den om psykoanalysen, som ses 
som en metode for subjektet til å nå dypere erkjennelser av seg selv. På veien til 
erkjennelse møter selvet imidlertid motstand fordi så mye er fortrengt og aktivt 
holdes skjult. I det daglige vil den dypere selvinnsikten bli avvist og bekjempet, 
og påminnelser om undertrykte følelser og dypere angst vekker subjektets 
harme, heller enn nysgjerrig undring. 

Det er den samme situasjonen vi må tenke oss i forhold til kunsten: På 
samme måte som det sannhetssøkende subjektet kan komme til å sensurere 
seg selv, og fornekte en sannere selvforståelse i møte med erkjennelsens 
ubehag, vil samfunnet kunne komme til å møte kunsten og kunstnere med 
sensur og harme når de minner oss på ubehagelige sannheter. En refleksjon 
over den kunstneriske ytringsfrihetens status kan derfor være med å bedre 
situasjonen, gjøre oss bedre i stand til å forstå hvordan den begrenses, og gjøre 
oss mer følsomme og oppmerksomme på når vi sensurerer eller begrenser den 
kunstneriske ytringsfriheten på måter som egentlig ikke gavner oss selv. 

Kunstnerisk ytringsfrihet 

Dette er en inngang til å si at kunstens ytringsfrihet er problematisk, og at sam¬ 
funnets måter å forholde seg til kunst på er preget av ambivalens. Hvem er den 
kunstneriske ytringsfriheten for, hvem er vi som skal ha nytte av den, og hvem 
skal sette grensene for hva som er mulig eller umulig å si? «Kunst» er i seg selv 
et problematisk begrep. Det er ikke selvinnlysende og opplagt for alle hva kunst 
er, hva kunstens og kunstnerrollens oppgaver skal være, eller hva som er god 
eller dårlig kunst. Det står strid om kunstens verdi, om dens legitimitet og om 

dens kvalitet. Fiksjon i litteratur og kunst ble i følge Nathalie Heinich utviklet som 
respons på opplysningstidens sensurregimer, og innebærer dermed en implisitt 
omgåelse av begrensninger for tradisjonell ytringsfrihet (Heinich 1996). Men 
siden kunstneriske erfaringer og opplevelser oppstår i den enkeltes møte med 
verket, har verken kunstneren selv eller andre institusjoner i samfunnet noen 
prinsipiell rett til å si hva et kunstverk faktisk er - eller hvordan det skal fortolkes 
- en gang for alle. Situasjonen er prinsipielt flytende, og kunstneriske ytringer 
opptrer i en kulturell og institusjonell kontekst der forventninger og forståelser av 
kunst og kunstnerroller allerede er formet av en rekke institusjoner og eksterne 
faktorer. Ikke minst spiller skole og utdanning en sterk rolle i å lære oss hva kunst 
er og bør være. Medienes måte å skrive om og vise frem kunst og kultur på, må 
forventes å ha stor betydning for folks oppfatninger og holdninger til kunst og 
kunstnere. Sist, men ikke minst, er det kulturpolitikkens formål å gjøre kunst og 
kultur tilgjengelig for alle, og å gjøre det mulig for norske kunstnere å produsere 
og skape kunst i Norge (Dahl og Flelseth 2006). 

Men hva er kunstnerisk ytringsfrihet og hvordan kan den måles? Det kan 
bare gjøres hvis man ser kunstnerisk ytringsfrihet i forhold til ytre betingelser 
som kan tenkes å påvirke eller innskrenke den. Vi kan kalle dette for den kunst¬ 
neriske ytringsfrihetens kontekst, og i denne undersøkelsen er det særlig tre 
kontekster som skal studeres. For det første er det en juridisk kontekst som 
ser kunstnerisk ytringsfrihet i forhold til det rettsvern det faktisk har i norsk og 
internasjonal lovgivning. For det andre er det en kunstsosiologisk og kulturpo¬ 
litisk kontekst som ser kunstnerisk ytringsfrihet i forhold til de arbeidsvilkår 
og mangfoldige relasjoner til institusjoner, markeder og andre profesjoner (for 
eksempel redaktører og kritikere) som kunstproduksjon finner sted innenfor, og 
dermed tar opp hvem som har makt til å sensurere eller filtrere kunstverk. For 
det tredje er det en kulturell kontekst som handler om kunstens og kunstnerens 
status og legitimitet mer allment, i møte med brede sosiale endringer som 
globalisering, digitalisering og medialisering. En undersøkelse blant kunstnere 
om deres forståelse av kunstnerisk ytringsfrihet i Norge i dag vil kunne kaste lys 
over hvordan kunstnere oppfatter denne konteksten, og gi noen indikasjoner på 
hvordan de oppfatter at den påvirker dem og de verkene de arbeider med. 

Undersøkelsen gir ikke noe eksakt, objektivt mål på den kunstneriske 
ytringsfrihetens kår, men inspirerer til en bredere refleksjon over kunstnerrollen 
og kunstneriske ytringers muligheter og begrensninger i Norge i dag. Å dikte, 
sa Ibsen, er å holde dommedag over seg selv. Men det er også å gjøre seg 
samfunnet bevisst, og forstå seg selv som del av et større hele. Kunstnere i 
Norge i dag er profesjonelle: De har gjerne lang utdanning og trening i å reflektere 
over kunstens funksjoner og roller i samfunnet. De har et høyt bevissthetsnivå 
og stor evne til å reflektere over sin egen og andre kunstneres arbeidssitua¬ 
sjon. De lever innenfor et profesjonalisert kunstliv - en kunstinstitusjon - der 

kunstnerorganisasjoner, kulturbyråkrater og et mangslungent sivilsamfunn er 
engasjert i diskusjoner om kunstens ytringsbetingelser. 

Vi har derfor laget en undersøkelse som forsøker å ta kunstnere på alvor, 
og som tar fatt i noe av den skjørheten som preger kunst- og verkproduksjon. 
Kunst må skapes og formidles, og i alle faser av en kunstproduksjon reflekterer 
kunstnere (i større eller mindre grad) over sin egen rolle og sine kunstneriske 
muligheter. En profesjonell kunstner er trenet i å tenke over hvordan et kunst¬ 
verk skal fremstå og formidles, og i en forstand «fungere»- både i forhold til den 
inspirasjon eller kontekst som kan ha formet verket, og i forhold til den situasjon 
der kunsten er tenkt å bli erfart og opplevd. Det betyr ikke at det man tenker, eller 
sier at man tenker, står i et bestemt forhold til det verket som produseres. Kunst¬ 
nere er også trenet i å ignorere eller å bevisst underspille både rolleforståelser 
og forventninger i kreative prosesser, og kan nettopp i jakten på det uutsigelige 
eller grunnleggende uforståelige også se det fordelaktige i å fortrenge sin egen 
profesjonalitet - som en mer eller mindre bevisst og selvvalgt form for naivitet. 

Men betingelser for ytringsfrihet er uansett et tema som kunstnere disku¬ 
terer med stort alvor og stor intensitet. Dette kan ikke tilskrives kunstneres 
følsomhet eller spesielle psyke. Opplevelser av begrensninger i ytringsfrihet 
blant kunstnere er forbundet med opplevelser av begrensning av kreativitet. 
Det er dermed et tema som ligger kunstnere tungt på hjertet, og som har med 
grunnbetingelsene for den profesjonelle identiteten å gjøre. Forestillinger om 
at kunstnere har større ytringsbehov enn andre kan likevel være sann, og selv 
kunstnere kan til tider fornemme at det kan ha vært en av grunnene til at nettopp 
de ble kunstnere. I så måte kan man tenke seg at kunstnere føler sterkere enn 
andre at ytringsfrihet på sett og vis realiserer dem, både som mennesker og 
profesjonelle kunstnere. Poenget her er ikke å fortsette utdypingen av en slik 
romantiserende kunstnermyte, men å forsvare hvorfor det er interessant å 
spørre kunstnere om den kunstneriske ytringsfrihetens status. Den kunstne¬ 
riske ytringsfriheten er jo også rettslig beskyttet og institusjonelt integrert. Men 
hvordan oppfattes denne beskyttelsen? Og opplever kunstnere at det foregår 
endringer, for eksempel i måten den kunstneriske ytringsfriheten er forstått og 
praktisert i samfunnet forøvrig? 

Undersøkelsen forsøker i en slik situasjon å åpne for at kunstnere kan obser¬ 
vere og reflektere over sin egen ytringssituasjon, som profesjonelle kulturarbei¬ 
dere. Hva tenker de om sin yrkesgruppes ytringsfrihet i Norge i dag? Oppfatter 
de det slik at ytringsfriheten er stabil og godt beskyttet, eller også påvirket av 
hendelser og utviklingstrekk i samfunnet? Er deres kunstneriske virke og rolle 
knyttet til betingelser for ytringsfrihet, eller kan de arbeide upåvirket av endringer 
og hendelser i samfunnet forøvrig? Og hvilke konkrete erfaringer har den enkelte 
kunstner med ytringsfrihetsproblematikk, i forbindelse med produksjon og 
formidling av kunst? 

Den kunstneriske ytringsfrihetens juridiske kontekst 
La oss først se litt nærmere på hva ytringsfrihet og «ytringsfrihetsproblematikk» 
handler om i kunstverdenen. I den juridiske konteksten er et viktig utgangs¬ 
punkt forskjellen mellom kunstneriske ytringer og meningsytringen Det retts¬ 
lige utgangspunktet er at alle former for ytringer gjøres i en politisk offentlighet. 
Offentlighetsbegrepet brukes gjerne implisitt og underforstått som et uttrykk 
for den demokratiske samtalens rom, den som er knyttet til bestemte saker 
og tema der det er viktig for den enkelte borger å kunne ytre seg. I sin analyse 
av den borgerlige offentlighetens fremvekst legger Jurgen Habermas vekt på 
offentlighetens kime i den litterære salongens diskusjoner, der det litterære verk 
ble gjenstand for fortolkning og diskusjon (Habermas 1971). Men så skilles den 
politiske offentlighet ut som en egen sfære, og den litterære og kunstneriske 
offentlighetens relasjon til den politiske forblir uavklart, som noe utvendig som 
ikke egentlig angår politikken og politikkens institusjoner. Kunstens relasjoner 
til det politiske er dermed noe som må begrepsfestes og forstås som en inn¬ 
blanding: Idet det estetiske feltet også utvikler sin egen autonomi, skilles det 
politiske ut som et fremmedelement. I politikken gjør kunsten intervensjoner, 
og i estetikken blir politikken et stigma for den politiske kunsten, som utskilles 
og ses i opposisjon til den rene kunst, den såkalte kunst for kunstens skyld: fart 
pour fart. 

Det er ut fra institusjonaliseringer av denne forskjellen at vi må forstå hvorfor 
kunstneriske ytringer ikke har et bestemt vern i norsk lovgivning. Kunstnerisk 
ytringsfrihet er ikke sikret på samme måte som for eksempel politiske menings- 
ytringer eller journalistisk virksomhet i redaksjonelle medier, som åpenbart faller 
inn under den norske Grunnlovens § 100. Det er derfor ikke gitt at kunstneriske 
ytringer oppfattes som rettslig beskyttet, hverken blant jurister, lekfolk eller blant 
kunstnere selv. 

Internasjonalt varierer også rettsvernet rundt kunstneriske ytringer. For 
eksempel har den tyske grunnloven i §5 en egen paragraf som gir kunstneriske 
og vitenskapelige ytringer et spesielt vern. Det heter i 3 ledd, første setning at 
«Kunst und Wissenschaft, Forschung und Lehre sind f rei.» (Hempel 1991). Også 
i Sør-Afrika er både kunstnerisk og akademisk frihet med i grunnloven, noe utre¬ 
derne bak NOU 1999: 27 tolket som en anerkjennelse av kunstens betydning for 
frigjøringsprosessen. Motsatt er det i USA, der vitenskapelige og kunstneriske 
ytringer nettopp ikke er nevnt i First Amendment, noe som skaper en sedvane- 
basert situasjon hvor høyesteretts praksis blir viktig (Bezanson 2009). Den norske 
lovgivningen synes å innta en mellomposisjon: Kunstneriske ytringer gis ikke et 
generelt vern i § 100, men kan få det når de er knyttet til de tre begrunnelsene 
om sannhetssøking, demokrati og individets frie meningsdannelse og forøvrig 
ikke bryter mot andre rettsprinsipper. 

Den offentlige utredningen om ytringsfrihet fra 1999 tok opp spørsmålet i 
noen grad. Her nevnes ordet «kunst» i forbindelse med det såkalte «infrastruktur- 
begrepet» i det som kom til å bli den nye paragrafens 6. ledd, som sier at det 
«paaligger Statens Myndigheder at lægge Forholdene til Rette for en aaben og 
oplyst offentlig Samtale.» I NOU-en fra 1999 heter det: 

Som påvist i kap. 3 og 4 har staten i hele perioden fra 1814 - og tidligere - påtatt seg 
et stort ansvar for å etablere og utvikle forutsetningene for en fungerende offentlig 
samtale. At dette ansvaret nedfelles i Grunnloven innebærer i så måte ikke at nye 
oppgaver pålegges staten. En grunnlovsfesting vil imidlertid både synliggjøre og 
markere statens ansvar, og slik løfte fram vedlikehold og utvikling av det offentlige 
rom som et viktig politisk ansvar. Med dette markeres også at etablering, drift og 
utvikling av kanaler og medier ikke alene kan overlates til markedet, noe som lenge 
har vært erkjent av den norske stat. Det er her nok å vise til det offentliges finansiering 
av allmennskolen og universitetene, og til offentlige overføringer for støtte til kunst 
og kultur, direkte og indirekte pressestøtte, NRKs særlige oppgaver, offentlig støtte 
til organisasjoner m. m., samt regler mot monopolisert eierskap av massemedier. 
Statens ansvar etter 6. ledd kan f.eks. være et argument for å gi dispensasjoner fra 
konkurranselovgivningen (f.eks. for bokbransjeavtalen), jf. konkurranseloven (1993/65) 
§ 3-9, 1. ledd litra d. 

Denne utdypningen gir staten legitimitet til å subsidiere kunstnere og kunst¬ 
produksjon, slik det i dag gjøres gjennom Kulturrådet og de ulike budsjettpostene 
som Stortinget disponerer vis a vis nasjonale kunstinstitusjoner. Noe sterkt juri¬ 
disk forsvar for kunstnerisk ytringsfrihet er det ikke. Likevel er «kunstneriske 
uttrykk» ment å være omfattet når den nye loven benytter begrepet «ytringer»: 

Hva som menes med «ytringer» er nærmere forklart med begrepene «Oplysninger, 
Ideer eller Budskap». De to første ordene kjennes igjen fra EMK art. 10, mens budskap 
er føyd til bl. a. for å gjøre det klarere at kunstneriske uttrykk er omfattet. Bestem¬ 
melsen skiller ikke mellom verbale og ikke-verbale ytringer, jf. kap. 2.3.1. Samtidig er 
det klart at handlinger med et meningsinnhold ikke vil vernes av Grl. § 100 dersom 
man finner at handlingen må forbys av andre årsaker enn dens meningsbærende inn¬ 
hold, og der det ikke er snakk om fiktive begrunnelser og den anførte begrunnelse 
ikke må stå tilbake for ytringsfrihetens begrunnelser. Kasting av råtne tomater mot 
en politisk motstander er klart nok et kraftig uttrykk for meninger om vedkommende, 
men likevel ikke vernet som ytring, fordi den ikke-verbale ytringen samtidig er en 
legemsfornærmelse. Denne sondringen mellom handling med meningsinnhold og en 
ren verbal ytring kan videre medføre at man f.eks. kan forby hanekamper under hen¬ 
visning til dyrevernsbestemmelser, mens mediert hanekamp vil være en ren ytring 
som i utgangspunktet omfattes av grunnlovsvernet. 

Sondring mellom handling og mening kan også være viktig i forbindelse med 
kunstneriske ytringer. For eksempel kan et kunstverks bruk av levende dyr 
rammes av bestemmelser om dyrevern, eller bruk av og referanser til faktisk 

levende personer kan være problematisk i lys av personvernet. Personalopplys- 
ningsloven §7 har etter endring i 2012 en presisering for «kunstneriske, litterære 
eller journalistiske formål» som begrenser lovens rekkevidde til §§ 13-15 og 
36-41. Men diskusjoner føres jevnlig med spørsmål om journalistisk etikk, og i 
den senere tid er det også reist spørsmål om såkalte etikkplakater overfor forlag 
og forfattere, spesielt i forhold til utgivelsesansvar for sakprosa. 

Det er med andre ord fortsatt ikke klart hvordan eller når «kunstnerisk ytrings¬ 
frihet» faller inn under lovens bestemmelser (Eggen 2002). Utformingen av 
grunnlovens §100 ble i utredningen fra 1999 forankret i tre begrunnelser eller 
prinsipper knyttet til sannhetssøking, demokrati og individets frie menings¬ 
dannelse, og hvordan de tre begrunnelsene relaterer seg til kunstneriske uttrykk 
er forskjellig. Kunst kan være åpenbar politisk, og ha et klart politisk budskap 
som faller inn under demokratihensynet (2002: 65) - men trenger ikke ha det - 
og kan gjøre krav på å nettopp ikke være politisk, i en ytringspolitisk, demokratisk 
kontekst. 1 Kunsten i dag hevdes gjerne heller å ha en utforskende tilnærming, 
mer på linje med forskning og vitenskapelige ytringer, som gjør at kunstens 
eventuelle krav på ytringsvern bør ses i lys av sannhetsprinsippet. Og fra en 
kunstners synspunkt kan det hevdes at kunstneriske uttrykk har basis i et dypt 
følt behov for å uttrykke seg, og derfor må ses i lys av et «selvutfoldelsessyns- 
punkt» (2002: 85-86). Dette er et synspunkt som også kan påkalles av publikum 
i møtet med kunsten. Å erfare kunst og å ha adgang til kunstopplevelser regnes 
som en viktig side av det å være menneske. 

Det er bare denne form for rett til å oppleve og erfare kunst og kultur som 
fremheves i internasjonale rettighetssystemer som FNs menneskerettighets¬ 
erklæring (UDHR) og den Europeiske Menneskerettserklæring (ECHR). I UDHR 
dukker ytringsfrihet i allmennhet opp som en rettighet i Artikkel 19, men uten å 
nevne kunst eller kunstnerisk ytringsfrihet spesielt. Det eneste stedet kunst og 
kultur nevnes er i Artikkel 27, der det heter at «Everyone has the right freely to 
participate in the cultural life of the community, to enjoy the arts and to share in 
scientific advancements and its benefits.» Deltakelse, altså, men ikke kunstne¬ 
risk produksjon og ytringsfrihet, er beskyttet i menneskerettighetene. I ECRIR 
er det enda tydeligere at en generell ytringsfrihet for kunstneriske ytringer ikke 
eksisterer, og at det først og fremst er politiske ytringer og opinionsdannelse 
som er beskyttet. Andre ledd av Artikkel 10.1 har i tillegg en lang liste med 
begrensninger der også borgeres ansvar og plikter fremheves: 

The exercise of these freedoms, since it carries with it duties and responsibilities, may 

be subject to such formalities, conditions, restrictions or penalties as are prescribed 


1. I den siste tidens debatt rundt tildelingen av Ibsen-prisen til forfatteren Peter Handke er det inntatt nyanserte, 
og svært interessante posisjoner i striden om forfatterens storhet og anerkjennelse som forfatter blir berørt, 
helt eller delvis av forfatterens ord og handlinger i politiske kontekster, og av hvorvidt tolkninger av forfat¬ 
terens verk bekrefter eller avkrefter en faktisk forbindelse mellom liv (politikk) og verk (litteratur). 

by law and are necessary in a democratic society, in the interest of national security, 
territorial integrity or public safety, for the prevention of disorder or crime, for the pro- 
tection of health and morals, for the protection of the reputation or rights of others, 
for preventing the disclosure of information received in confidence, or for maintaining 
the authority and impartiality of the judiciary. 

Når ikke heller nasjonale grunnlover beskytter kunsten, konkluderer Henri 
Beunders at det rettslige vernet for kunstneriske ytringer er svakt, og at ny 
lovgivning stadig legges til listen over «plikter og ansvar» som kunsten og 
kunstnere må ta i betraktning. Beunders er særlig bekymret over hvordan intel¬ 
lektuell eiendomsrett er overdratt til store internasjonale selskaper og hvordan 
ytringsfrihetens prinsipielle status svekkes under påskudd av religiøs og kulturell 
toleranse (Beunders 2008). 

Problemet er altså at kunstneres rett til å skape og formidle kunst helt fritt og 
uten innblanding, ikke er rettslig beskyttet, selv ikke i europeiske liberale samfunn. 
Og som gjennomgangen av situasjonen i Norge viste, er det ikke uvanlig at kunst¬ 
neriske uttrykk og ytringer ikke faller inn under noen av de tre begrunnelsene 
om demokrati, sannhetssøking og autonomi. Andre hensyn gjør at ytringsvernet 
ikke kan påkalles, eller at det ikke er så klart hva vernet skulle bestå i. En ting 
er for eksempel retten til å skrive eller male hva man vil. En annen ting er å utgi 
eller vise frem kunsten. Straks en offentlig situasjon for møter med publikum er 
iscenesatt eller mediert, dukker andre spørsmål om «ansvarlighet» opp rundt 
kunsten i det offentlige rom. Slik er det med jevne mellomrom reist debatt for 
eksempel om kunstneriske ytringer i forbindelse med anklager om pornografi, 
seksuell usedelighet, blasfemi og rasisme, mm. Innenfor den visuelle kunsten 
er det for eksempel strid rundt det som på engelsk heter «public art» og som på 
norsk forbindes med «kunst i offentlige rom» og etaten KORO (Kunst i Offentlige 
Rom). Her er det ikke bare kunstens uttrykk som blir diskutert, men også det 
faktum at staten finansierer den. Spesielt i USA var det heftige diskusjoner på 
1970-tallet knyttet til det nasjonale støtteregimet for visuell kunst (NEA, National 
Endowment of Arts). Under Reagan-administrasjonen ble systemet strammet 
inn, blant annet ved å formulere bestemmelser i tildelingene av kunststøtte om 
at kunsten ikke skulle være usedelig og uanstendig. Bestemmelsene ble mode¬ 
rert, men besto etter prøving i høyesterett mot den amerikanske grunnlovens 
bestemmelser (Bezanson 2009, Rushton 2000 og 2010). Også i Norge er kunst 
og kunstnere til tider blitt anmeldt, kritisert og fordømt, men politikerne har aldri 
innført spesielle betingelser for tildeling av statlig støtte på samme måte som 
i USA. Heller enn bruk av økonomiske sanksjoner i etterkant av publisering og 
visning, oppstår sensur av kunst i Norge når verk blir hindret eller endret på 
veien mot å bli utgitt, fremvist eller oppført. Det er den selvpålagte eller eksternt 
pålagte tilpasningen, ikke faren for rettsforfølging, som er den kunstneriske 

frihetens fremste trussel i Norge. Samtidig er den rettslige beskyttelsen av det 
vi kunne kalle kunstnerens ytringskontroll relativt svak. 

Av nyere eksempler skulle det være nok å nevne Vanessa Bairds utsmyk- 
ningsoppdrag i det nye regjeringsbygget for Helse- og Sosialdepartementet i 
R6, eller diskusjonene i etterkant av juryeringen av minnesmerket for 22. juli. I 
det siste tilfellet var det kunstneren Johan Dahlberg som vant, og som i følge 
juryens begrunnelse ville lage et «fysisk kutt i naturen som også kan forstås som 
et symbolsk sår». 2 Siden har særlig lokalbefolkningen på Sørbråten reagert på at 
de ikke var med i prosessen. Som eksemplene viser blir kunst i offentlige rom 
ofte møtt med krav om demokratisk deltakelse, eller regelrett motarbeidet av 
ulike former for folkelige motreaksjoner fra grupper som mobiliseres. Indirekte 
opponeres det mot at andre skal bestemme over de visuelle omgivelsene i 
nabolag, på arbeidsplasser eller offentlige steder. I tilfellet med Vanessa Bairds 
utsmykningsoppdrag var det hensynet til ansatte i Helse- og Sosialdepartementet 
som ble brukt som begrunnelse for at det siste, store panelet ikke ble montert. 
Panelet er siden vist på Kunstnernes Hus og montert i Kulturrådets lokaler. På 
sett og vis kan man kanskje si at kunstnerens ytringsfrihet er tilgodesett? Som 
kunstneren selv formulerte det er det imidlertid oppstått et kompromiss som 
«egentlig kler kunsten jævlig dårlig». 3 Et annet eksempel er da Lene Berg ble 
nektet å montere en forstørret Picasso-tegning av Stalin (Stalin by Picasso) på 
Folketeaterbygningen i Oslo, fordi eieren av bygget mente det ikke var relevant 
eller adekvat for forståelsen av norsk arbeiderbevegelse. MortenTraavik anmeldte 
på sin side nylig tankesmien Civita for vedvarende ærekrenkelser, noe som fikk 
Kristin Clemet til å kommentere i NRK radio at anmeldelsen var vanskelig å 
vurdere rent juridisk, i og med at kunst i det offentlige rom også kan innlemme 
en juridisk prosess og debatten rundt det i verket. Grensene for kunstverket er 
ikke klart trukket, og i dette tilfellet ble dette brukt som en mistenkeliggjøring av 
Traaviks egentlige motiv og interesse i å anmelde Civita. Tilsvarende har kunst¬ 
nerne bak den gjenreiste «Kongolandsbyen» i Frognerparken våren 2014 forsvart 
prosjektet med argumenter om at debatten rundt kunsten er vel så viktig som 
den konkrete iscenesettelsen. Andre har ment å se at denne form for utvidelse 
av kunstverket er en lettvint nødløsning når verket i seg selv ikke har kvalitet nok 
til å møte et kritisk publikum. 

I litteraturen er det også strid og debatt, selv om det tilsynelatende er blitt 
vanskeligere å skape juridisk strid etter at debattene rundt Mykle-saken på 1950- 
tallet og Bjørneboes Uten en tråd skapte mye rabalder. Men eksempler dukker 
stadig opp der kinkige situasjoner oppstår, kanskje spesielt gjennom teateret, 
der tekster blir gjenstand for strid i norsk offentlighet. Igjen er det eksempler 


2. Se f.eks. http://www.dagbladet.no/2014/02/27/kultur/22Juli/minnesteder/32053444/ (besøkt 16. juni 2014) 

3. Se oppslag med tittel «Det tredje Baird-bildet flyttes» i Aftenposten, 16. juni 2014, http://www.aftenposten. 
no/kultur/Det-tredje-Baird-bildet-flyttes-7380271.html#.U58IAiTPXQw (besøkt 16. juni 2014) 

med 22. juli, der den danske regissøren Christian Lollike ble kritisert for å ville 
sette opp et teaterstykke om morderen allerede høsten 2011, og den franske 
forfatteren Laurent Obertone ble i 2013 kritisert for å legitimere ham i sin bok 
Utøya. Mer prinsipielle debatter om personvern og privatlivets fred kan oppstå 
i forbindelse med skjønnlitterære verk, blant annet slik det gjorde med Hanne 
Ørstaviks bok, da en bekjent mente seg uheldig utlevert og tok til «motmæle» 
i en artikkel i tidsskriftet Samtiden. Spesielle problemer knytter seg til såkalte 
«nøkkelromaner», som på den ene siden krever å bli lest som fiksjon, men på 
den annen side åpenbart benytter levende personer som modeller og nettopp 
tilbyr leseren en lett gjenkjennelig kobling mellom fiksjon og virkelighet. Og enda 
verre kan det bli i den mer selvbiografiske sjangeren, der intime utleveringer er 
i ferd med å bli norm heller enn unntak. En ny standard må sies å være skapt 
av Karl Ove Knausgårds nærgående jeg-fortelling i 6 bind, der tidligere venner, 
familie og ikke minst ham selv ble utlevert. Forlaget hentet inn assistanse fra 
advokater, og Knausgård og forlaget vurderte fortløpende den kunstneriske 
ytringens grenser. Så langt er ingen saksmål reist. 

Den kunstsosiologiske kontekst 

Den viktigste konteksten som kan tenkes å strukturere kunstnerisk ytringsfrihet 
i Norge er den som knytter seg til kunstproduksjonen selv. Med kunstsosiologen 
Howard Becker kan vi konstatere at det ikke finnes kunst som bare ett menneske 
står bak (Becker 2008). Det er alltid et samarbeid mellom flere personer, mellom 
mange kompetanser og profesjoner, institusjoner og organisasjoner, som gjør 
kunsten tilgjengelig. I mange tilfeller er det best å tenke seg en kunstner som 
en som behersker vriene og komplekse produksjonsprosesser: Alle kan ha en 
kunstnerisk ide, men bare kunstneren vet hva som skal til for å bringe den helt 
frem til torgs. Det innebærer for eksempel å vite hvordan kunsten skal formes 
for å bli forstått og verdsatt i forhold til de rådende kunstuttrykk. Det innebærer 
å ha løpende kontakt med andre kunstnere, med kuratorer og redaktører, galle- 
rister og samlere, og å kontrollere eller aktivt forme sin offentlige personae som 
«kunstner» i media. Når vi skal forstå hvordan den kunstneriske ytringsfriheten 
oppleves i praksis, må vi også studere den avhengigheten og de maktrelasjo¬ 
nene som utspiller seg i kunstfeltet. Når problemstillingen stilles slik, handler 
den om makt og kontroll over kunstproduksjonen. På ulike stadier kan det tenkes 
at kunstnere møter motstand eller motkrefter som er med på å forme kunstpro¬ 
sessen. I vurderingen av hvor god en kunstnerisk idé faktisk er, må kunstneren 
gjennomtenke resepsjonen og publikums antatte reaksjoner. Alternativt må man 
tro på seg selv, og i større eller mindre grad «være kompromissløs» og «stole på 
seg selv». Men for å kunne utgi på et anerkjent forlag eller stille ut i et etablert 
galleri, er det nødvendig for en kunstner å forholde seg til gallerienes redaksjo¬ 
nelle eller utstillingsmessige strategier. Innenfor den visuelle kunsten fremheves 

stadig den makten som kuratorene i dag har, som koordinerende produsenter 
av kollektive utstillinger (Solhjell og Øien 2012). Kunstprosjekter formes i stadig 
større grad i samspill med gallerier og kuratorer, og bare sjelden er et kunstverk 
helt selvstendig utformet av kunstneren, alene. Hvorvidt dette oppleves som en 
form for begrensning i ytringsfriheten eller ikke, avhenger av i hvilken grad kunst¬ 
neren i utgangspunktet anser sitt kunstprosjekt som noe som åpner for forhand¬ 
ling eller ikke. Det avhenger også av om kunstneren er i en posisjon hvor hun 
kan finne alternative arenaer. På 1990-tallet ble det for eksempel mer vanlig at 
kunstnere gikk sammen om å lage sine egne utstillingsplattformer, uavhengig av 
de etablerte galleriene. Forfattere har til sammenligning ganske stor kontroll over 
selve skrivesituasjonen, men er prisgitt et komplekst og sammensatt system for 
forlegging og formidling av litteratur. Ikke minst er det opphavsrettslige sider som 
det er viktig å forholde seg til, og som sikres gjennom bruk av såkalte normal- 
kontrakter med forlagene (se Andreassen 2006). Også her er det små alternative 
forlag som gjerne representerer en åpning for mindre etablerte og yngre forfat¬ 
tere. Det er faktisk mange småforlag i Norge, men på det skjønnlitterære feltet 
dominerer fortsatt de store (Rønning og Slaatta 2012 og 2014, Thompson 2010). 
Et viktig spørsmål i dag er derfor om kunstnere og forfattere oftere opplever at 
de møter redaksjonell og kuratoriell motstand enn før, og om det er hensyn som 
tas i dag, som ikke på samme måte var aktuelle før. Dette er spesielt relevant for 
de forfatterne som fortsatt ønsker å publisere gjennom etablerte forlag, og som 
ikke ser at det å bruke digitale medier til selvpublisering gir en bedre ytrings- 
situasjon. Undersøkelsen har ikke forsøkt å kartlegge utbredelsen av nye former 
for litteraturformidling. Den forsøker imidlertid å få rede på om det er skjedd 
endringer i de etiske vurderingene rundt kunstneriske ytringer, og om formidlere 
og distributører er blitt mer forsiktige enn før. Med nye distribusjonsformer og 
sosiale medier kommer også forfattere og kunstnere mer direkte i kontakt med 
et uensartet publikum enn før. Også her kan det tenkes at kunstnere i dag høster 
nye erfaringer som spiller inn på deres opplevelse av egen ytringsfrihet som 
kunstnere. Konkret følges spørsmål fra befolkningsundersøkelsen opp omkring 
erfaringer med trusler, følelser av usikkerhet og frykt for represalier, eller hate¬ 
fulle ytringer. 

Undersøkelsen har ikke registrert hvilke posisjoner i kunstfeltene det vurderes 
ut fra. Det kunne for eksempel tenkes at kunstnere som var godt etablerte, med 
stor offentlig anerkjennelse og kollegial bekreftelse på sitt kunstnerskap, hadde 
følelsen av stor frihet og få beskrankninger av den kunstneriske frihet. Selv om 
dette ville være en subjektivt sett riktig oppfattelse, er det nettopp slik Pierre 
Bourdieu tenker seg at det kan oppstå myter omkring kunstfeltenes autonomi, 
som ikke egentlig stemmer (Bourdieu 2000). Spesielt stemmer det dårlig for 
kunstnere med mindre anerkjennelse og symbolsk kapital. De opplever en helt 
annen situasjon, men er samtidig nødt til å akseptere spillet, og dermed indirekte 

komme til å godta de rådende betingelsene for sin kunstneriske ytringsfrihet. 
Som enhver annen symbolsk kapital kan ytringsfrihet, siden den ikke er lik for 
alle, og ikke fullstendig juridisk beskyttet, være knyttet til den posisjonen man 
inntar i det kunstneriske feltet. Da snakker man kanskje likevel mer om den mulig¬ 
heten man ser og tar i en spesifikk situasjon, heller enn om en negativt definert 
rettighet. Rettigheten kan fortsatt prinsipielt eksistere for alle, men den risiko og 
eventuelle avkasting (positiv oppmerksomhet eller negativ fordømmelse) som 
følger av en kunstnerisk ytring vil variere. Vår undersøkelse har heller ikke gjort 
forsøk på å studere betydningen av den spesielle konkurransesituasjonen som 
kunstnere er utsatt for, og hvilken betydning dette får for opplevelser av kunst¬ 
nerisk ytringsfrihet. I sin brede analyse av rekruttering og seleksjonsprosesser i 
kunstfeltene, viser Per Mangset (2004) hvordan det nødvendigvis må bli mange 
som støtes ut, og som ikke lykkes, når kunstnerne blir mange. Den talende 
tittelen Mange er kalt, men få er utvalgt bekrefter at situasjonen i Norge er den 
samme som i andre europeiske land, og at de mekanismer som spesielt Hans 
Abbing har studert når det gjelder rekruttering til kunstneryrker og den generelt 
elendige økonomiske og velferdspolitiske situasjonen som aksepteres blant 
kunstnerne i «prekariatet» finnes også her (Mangset 2004, Abbing 2002). 

Den kulturpolitiske kontekst 

I den kulturpolitiske konteksten er det særlig to elementer som fremstår som pro¬ 
blematisk: For det første muligheten for statlig og politisk innblanding i kunsten, 
det være seg fra myndigheter på nasjonalt, regionalt eller lokalt nivå (Kapferer 
2008). For det andre fra politiske grupperinger og deres representanter, som for 
eksempel kan hevde at kunstneriske uttrykk strider mot deres krav på spesiell 
beskyttelse. I det første tilfellet er det nedfelt i norsk kulturpolitikk et prinsipp om 
såkalt «armlengdes avstand», som gjør at statlige myndigheter ikke får direkte 
avgjørelsesmyndighet på det kunstneriske skjønn som gjøres når offentlig støtte 
tildeles til kunstnere og kunstprosjekter (Dahl og Helseth 2006). Armlengde-prin- 
sippet ligger bak opprettelsen av Norsk kulturråd, og når kulturrådet evalueres er 
det nettopp dets uavhengighet og evne til å opptre nøytralt og ryddig i forhold 
til Kulturdepartementet, som studeres nøye (Mangset 2013b og 2009). 4 Da den 
siste regjeringen tiltrådte, var det med et uttrykt ønske om å hindre former for 
instrumentalisering av kunsten, basert på kritikk mot at den forrige regjeringen 
angivelig hadde misbrukt sin politiske makt, blant annet da de inviterte kunstin¬ 
stitusjoner til å bruke grunnlovsjubileet som utgangspunkt for repertoarvalg og 
planlegging av eventementer i 2014. En «frihetsreform» ble varslet, og gjennom¬ 
gangen av Kulturrådet er et håndgripelig tegn på den nye regjeringens forsøk 
på å etablere en ny kulturpolitikk. Instrumentaliserings-debatter sniker seg imid¬ 
lertid inn overalt, for eksempel når private sponsorer oppfordres til å legge mer 


4. Se Gjennomgang av Norsk kulturråd. Rapport til Kulturdepartementet, juni 2014. 

penger på bordet. Ved å kutte eksisterende statlig støtte og legge til rette for mer 
privat finansiering ved for eksempel skattelettelser, risikerer man at andre former 
for instrumentalisering oppstår. De fleste private sponsorer ser etter bestemte 
symbolske verdier og avkastninger i sine kulturelle investeringen Det er ikke 
opplagt at kunstnere opplever slike finansieringsordninger som mindre førende 
enn statens. Riktignok finnes det private stiftelser og fond som drives etter mer 
samfunnsmessige mål, f.eks. Sparebankstiftelsen NOR og Fritt Ord. Men også 
de kan ha sine bestemte innretninger og prioriteringer som ikke nødvendigvis 
sammenfaller med det vi tenker som «full» kunstnerisk ytringsfrihet, i prinsipiell 
forstand (Mangset 2004 og 2013a). 

Uansett, ytringsaspektet ved kunsten er viet større oppmerksomhet enn før, 
ikke minst i den siste store kulturpolitiske utredningen i Norge. 5 Her utvikles 
begrepet «ytringskultur» som en form for offentlighet som også rommer 
kunstneriske ytringer, der kunsten får en samfunnsmessig verdi nettopp som 
«ytringer». Denne måten å tilkjenne kunsten verdi på, står i motsetning til den 
verdifastsettelsen som kunsten får gjennom markedet, og som gjerne kritiseres 
for å være en uvedkommende, kommersiell verdifastsettelse i kunstfeltet selv. 
Den statlige kulturpolitikken på 1970-tallet ble gjerne sett som en form for mot- 
politikk som skulle stabilisere betingelsene for kunstproduksjon ved å demme 
opp eller kompensere for markedets virkninger. Den samme spenningen eksis¬ 
terer i dag, men heller enn å se markedet som fremmed, oppfordrer dagens 
kulturpolitikk kunstnere i dag til å utnytte sitt potensiale mer i næringsøyemed. 6 
Det gjelder også for lokale og regionale myndigheter, som med skiftende 
retoriske legitimeringer formulerer koblinger mellom «innovasjon», «regional 
utvikling» og «kultur». Implisitt i slike formuleringer kan det skjule seg nye, og 
mer subtile former for «instrumentalisering», som for eksempel når en utredning 
utsier om dagens kunst at den er mer «fleksibel» enn før, og dette brukes som 
generell legitimering på å endre ordninger rundt statlige stipendtildelinger. 7 

Den kulturpolitiske konteksten rommer også utviklingen av det flerkulturelle 
Norge, med den endrete kulturelle sammensetningen av publikum og kultur- 
produsenter som globaliseringen bringer med seg. Det medfører at nye grupper 
kan gjøre gjeldende krav på særskilt beskyttelse, og i flere tilfeller de senere 
årene er det oppstått situasjoner der respekt for religion, seksuell legning eller 
generell anstendighet og moral er benyttet i kritikk av kunstnerisk ytringsfrihet. 


5. Kunstnerisk ytringsfrihet er ikke nevnt i den historiske gjennomgangen av norsk kulturpolitikk til Dahl 
og Helseth (2006), og det nye begrepet om ytringskultur er utviklet for anledningen i NOU 2013: 4 
Kulturutredningen 2014, av det såkalte Enger-utvalget. 

6. Se f.eks. Tango for To. Samspill mellom kultur og næringsliv, Kulturdepartementet og Nærings- og handles- 
departementet, 2001, St. meld. nr. 22 (2004-2005) Kultur og næring, Kultur-og Kyrkjedepartementet, og 
rapporten om kulturnæringen Fra grunder til kulturbedrift fra Regjeringen i 2012. 

7. Se Gjennomgang av Norsk kulturråd, s. 51, og min kommentar i Klassekampen 10. september 2014, s. 
24-25. 

Det kan tenkes å medføre en generell tilstand av «politisk korrekthet» som også 
påvirker kunstneres følelse og opplevelse av sin kunstneriske frihet. 

Den rettslige status, den kulturelle konteksten og de medieformidlete debat¬ 
tene, med de mange etikk-seminarene og offentlige samtalene som gjeme 
oppstår i kjølvannet av det som ofte kalles «omstridte» kunstneriske ytringer, 
danner en diskursiv bakgrunn for vår undersøkelse. 35 % av forfatterne og 27 % 
av de visuelle kunstnerne svarte ja på spørsmål om de i løpet av de siste to årene 
hadde deltatt i offentlige møter eller samtaler om forfatteres eller kunstneres 
ytringsfrihet. Jeg skal nå gå over til å rapportere konkrete resultater fra under¬ 
søkelsen. I metodekapittelet er det nærmere redegjort for hvordan utvalget og 
spørreskjemaet er blitt til. Den subjektivt, oppfattede situasjonen er uansett ikke 
den samme som den objektivt sett, riktige. Kunstnere kan bedrive selvsensur 
dersom de overdriver følelsen av å være truet, eller de kan undervurdere sin 
rettslige ubeskyttethet og føle seg tryggere på sin frihet enn de egentlig bør. 


Utvalgte spørsmål og svar i undersøkelsen 

Spørsmålene i undersøkelsen var utformet med utgangspunkt i refleksjoner 
omkring ytringsfrihetens rettslige status for kunstneriske ytringer, og på bak¬ 
grunn av en teoretisk gjennomgang av dagens kunstsituasjon, med tanke på hva 
som kunne tenkes å påvirke og begrense kunstnernes ytringsfrihet. Vurderinger 
av ytringsfrihetsproblematikk blant kunstnere kan tenkes å foregå på minst fire 
nivåer: For det første kan kunstnere betrakte en ytringsfrihetssituasjon for sin 
kunstnergruppe, og gjøre sine vurderinger av dens utsatthet, dens kvalitet, dens 
omfang, og dens mekanismer eller virkemåter. De innledende spørsmålene 
i undersøkelsen beveger seg på dette overordnete nivået, og er til dels de 
samme som man kan stille til befolkningen generelt. For det andre kan kunst¬ 
nerne forholde seg til konkrete utfordringer som de kjenner fra sitt kunstfelt: 
Kunstnere har gjerne spesielle problemstillinger og utfordringer i sammenheng 
med ytringsfrihet, og det er viktig å avdekke om de har meninger som spe¬ 
sielt angår deres kunstnergruppe. Det kan være hendelser i nær fortid som har 
formet kunstnernes syn på bestemte sammenhenger og mulige mekanismer i 
deres respektive kunstfelt. Det vil ventelig være en del variasjon mellom billed¬ 
kunstnere og forfattere mht hvordan de opplever og oppfatter spørsmål eller 
påstander som handler om deres «yrkesgruppe». For det tredje kunstnere som 
har erfart sensur eller ytringsfrihetsproblematikk konkret, i deres eget arbeid. Så 
en god del spørsmål må stilles for rett og slett å kartlegge omfanget av dette. Til 
sist kan man stille spørsmål om hvordan de vurderer slike erfaringer (enten man 
har hatt dem selv eller ikke), og gjenta noen av de generelle spørsmålene man 
stilte innledningsvis i forhold til konkrete erfaringer de selv har gjort. 

Undersøkelsen er designet som en monitoring som i prinsippet skal kunne 
gjentas om noen år, for om mulig å studere endring over tid. I tillegg følger en 

interesse av mitt parallelle engasjement i forskningsprosjektet Kunst! Makt!, der 
vi sammenligner kunstfelt og kunstpraksis i et komparativt perspektiv mellom 
musikk, litteratur, scenekunst og visuell kunst. Der det er mulig vil det altså være 
interessant å sammenligne frekvensene mellom billedkunstnere og forfattere. 
Undersøkelsen ble besvart av 41 prosent av medlemmene i DnF (n=203) og 35,2 
prosent av medlemmene i NBK (n=647). Blant annet på grunn av at man ikke kan 
kjenne til hvor representative de som svarer er, knytter det seg mest interesse til 
frekvensmålene i undersøkelsen. For nærmere diskusjon av metoden henvises 
til den felles metodedelen i rapporten. 

Generelle oppfatninger og vurderinger av innskrenket ytringsfrihet 
Generelt tyder svarene på at forfattere og kunstnere oppfatter og vurderer den 
kunstneriske ytringsfrihetens status nokså likt. Forfattere har imidlertid en noe 
sterkere forståelse av sin egen rolle i norsk offentlighet, og er noe mer bevisst 
mht hva ytringsfrihet betyrior dem, og hvilken rolle og posisjon de har i offentlig¬ 
heten, enn de visuelle kunstnerne. Så godt som alle forfatterne sier seg enige i at 
ytringsfrihet er en forutsetning for deres kunstneriske frihet, mens noe mindre, 
85 prosent av de visuelle kunstnerne, sier det samme om koblingen mellom 
ytringsfrihet og egen, kunstneriske frihet. Generelt er det også slik at norske 
kunstnere generelt oppfatter at ytringsfrihetens rettslige beskyttelse er god, og 
de er tydeligere i sine prinsipielle holdninger enn befolkningen forøvrig. Spesielt 
er de samstemte mht at kunstnere ikke bør kunne sensureres av staten når de 
mottar offentlig økonomisk støtte, og de ser ingen fordeler mht ytringsfrihet ved 
at kunstorganisasjonene fratas innflytelse over stipendtildelingsprosesser. Få, 
men dog 7 prosent av de som svarte, sier at de svært eller ganske ofte erfarer 
at deres frihet til å ytre seg er innskrenket, og hele 26 prosent rapporterer at 
de noen ganger har erfart dette. Dette betyr at over 30 prosent av de norske 
kunstnerne som svarer på undersøkelsen har erfart at deres frihet til å ytre seg 
er innskrenket. 

Dette er et nokså høyt tall: nesten 1 av 3 har noen ganger erfart at deres frihet 
til å ytre seg er innskrenket. Man kan innvende mot dette, at de som mener at de 
har innskrenket ytringsfrihet kan være overrepresentert i en undersøkelse som 
dette. Men bredden i svarene på andre spørsmål tyder ikke på at dette er tilfellet. 
Måten spørsmålet er stilt på åpner imidlertid for mange reservasjoner mht hva 
ordene betyr: For det første er det ikke helt entydig hva en «innskrenkning» er, 
og det er ganske sikkert forskjellig hvordan man definerer og forstår sitt kunst¬ 
neriske «arbeid». Det er opplagt svært forskjellige hendelser som ligger til grunn 
for opplevelsen av innskrenkning. Som nevnt innledningsvis kan en kunstner 
oppleve en refusjon fra et forlag eller et galleri som en form for innskrenkning, 
uten at en juridisk fortolkning ville gi grunnlag for å vurdere hendelsen som en 
innskrenkning av ytringsfriheten i rettslig forstand. Men at en kunstner møter et 

marked, der de som skal investere i å formidle kunst og litteratur ikke har plikt 
til å formidle alt, men må vurdere den økonomiske risikoen og muligheten for 
inntjening som knytter seg til den kunstneriske ytringen, før de offentliggjør eller 
stiller ut verket, er vel egentlig en anerkjent og ønsket innskrenkning av ytrings¬ 
friheten i vårt samfunn. De fleste vil derfor ikke anse dette som en innskrenkning 
av ytringsfriheten. Det er den samme praktiseringen av ytringsfrihet som gjelder 
mediene: Man kan si hva man vil (ytringsfrihet), men mediene har ikke plikt til å 
videreformidle det (redaksjonell ytringsfrihet). Vi har ikke grunnlag for å vurdere 
om noen av svarene i undersøkelsen er preget av en underliggende motstand 
mot markedsmekanismer og den sensur som følger av dette, men det kan altså 
heller ikke utelukkes at denne typen svar finnes. 

Så mange som 18 prosent oppgir imidlertid senere i undersøkelsen at de har 
blitt «trakassert eller på annen måte hemmet» når de har opptrådt på vegne av 
spesielle grupper. Selv om spørsmålet ikke klart skiller mellom private og profe¬ 
sjonelle erfaringer, tyder det på at det knytter seg faktiske, personlige erfaringer 
til de vurderingene som gis. Likevel svarer 80 prosent i gjennomsnitt, og 87 
prosent av de responderende forfatterne at norske forfatteres og kunstneres 
ytringsfrihet er meget eller ganske sterkt beskyttet i Norge i dag. Dette må 
regnes som høyt og kunne tolkes som at de erfaringene som det refereres til 
ikke er så alvorlige at det er den rettslige stillingen som er truet. Eller med andre 
ord; at hendelsene ikke gir grunnlag for, eller egner seg for, rettslig prøving. 
Men man kan spørre seg hvor realistisk denne oppfattelsen er, sett i lys av de 
hendelsene med kunst i offentligheten som ble nevnt ovenfor og den rettslige 
beskyttelsen i praksis, på nasjonalt og overnasjonalt nivå. Spørsmålet som ble 
stilt, åpnet for en subjektiv vurdering, for eksempel sett i lys av situasjonen i 
andre land. Svarene gir inntrykk av at kunstnere i Norge forstår og tenker at de 
lever i en liberal og relativt velfungerende, rettsstat. 

Vi ønsket også å vite hvordan kunstnere forstår ytringsfrihetens betingelser, 
ut fra påstander om hva som oppleves å innskrenke den. På spørsmål om hvilke 
eksterne faktorer som ble sett på som viktige utviklingstrekk og faktorer som 
«har innskrenket kunstnernes ytringsfrihet i dag», ble «den økte konkurransen 
om folks oppmerksomhet» (28 prosent) oftest nevnt. Påstanden om at økt fokus 
på copyright og merkevarebeskyttelse skulle kunne innskrenke ytringsfriheten 
ble bekreftet av 20 prosent. Svarene viser at det blant en del kunstnere er en 
forståelse av kunstens utsatthet i et sen-moderne mediesamfunn, hvor det å 
bli synlig og hørt stadig blir vanskeligere. Det kan sies å være en profesjonell 
bekymring som her kommer til uttrykk, som handler om kommersialisering og 
tiltakende kamp om kontroll over rettigheter i kultur- og kunstliv. Bekymringen 
deles ikke av mer enn rundt en fjerdedel, så sett fra flertallet av kunstnernes side 
er det ikke så tydelig at dette innskrenker ytringsfriheten. 

De tre neste faktorene som ble referert til av mange i undersøkelsen, handler 
mer om den enkeltes ytring og ytringsvilkår. Det gjelder påstandene om at kunst¬ 
neres ytringsfrihet er innskrenket av «særskilte gruppers krav om beskyttelse 
fra krenkende ytringer» og «veksten i trusler og hatefulle ytringer på internett», 
begge referert til med 27 prosent i gjennomsnitt. Den tredje påstanden om at 
fremveksten av politisk ekstremisme ble sett som et innskrenkende utviklings¬ 
trekk, ble referert til av 22 prosent. Til sammen gir bekreftelsene av disse tre 
påstandene et inntrykk av at rundt en fjerdedel av norske kunstnere deler den 
nederlandske kunstsosiologen Henri Beunders oppfatninger om hvordan kunst¬ 
nerisk ytringsfrihet for tiden er innskrenket. Beunders analyserer situasjonen ut 
fra den tilspissede nederlandske erfaringen etter blant annet mordet påTheo van 
Gogh. Han vektlegger hvordan ulike grupper i økende grad står frem med krav 
om beskyttelse mot andres ytringer, ut fra prinsipper om toleranse og respekt 
overfor religion, etnisitet, kjønn, seksuell legning, eller andre kjennetegn og 
identitetsmarkører. For Beunders har denne utviklingen to uheldige sider: På 
den ene siden muligheten for at det vokser frem et ytringsklima av inflatorisk, 
politisk korrekthet der mobiliserte grupper markerer og fremmer sin egen sak 
ved å sensurere kunstneriske ytringer. På den andre siden, en økende vilje til 
«nulltoleranse» og aksept for at man kan ty til vold for å stoppe ytringer, og for 
eksempel true eller skade den som fremsetter en ytring som oppfattes som 
krenkende. Men i vår undersøkelse ble faktorene «utviklingen mot en flerkul- 
turell befolkning» og «økt fokus på krenkelser av folks privatliv» bare sett som 
innskrenkende (i svært stor eller ganske stor grad) av 13 prosent. Så vi skal være 
forsiktige med å redusere fortolkningene av svarene her. Sett under ett er det 
kanskje viktigere å fremheve at det er varierte syn på hva som har skapt den 
situasjonen som kunstnerne «befinner seg i». Svarene tyder på at det ikke er 
den samme type hendelse, eller samme type situasjon kunstnerne refererer til, 
når de hevder at ytringsfriheten er innskrenket, og at årsakene oppfattes å være 
flere og sammensatte. Det er jo heller ikke klart hva den aktuelle kunstsitua- 
sjonen, objektivt sett, er i denne undersøkelsen. Svarene kan for eksempel være 
påvirket av mediebilder og bestemte hendelser i det norske eller internasjonale 
samfunnet, f.eks. knyttet til norsk krigføring i utlandet eller 22. juli, og derfor 
reflektere eksterne forhold og hendelser, utenfor kunstfeltet selv. Som mål på 
den kunstneriske ytringsfrihetens betingelser anno 2014 blir dette for utydelig, 
og vi må legge mer vekt på den enkelte kunstners konkrete erfaringer knyttet 
til begrensninger av ytringsfrihet i det kunstneriske arbeidet innenfor de norske 
kunstfeltene. Dette kommer vi nærmere inn på mot slutten av kapittelet. 

Forståelser av den kunstneriske ytringsfrihetens betingelser 

I tillegg til å bekrefte eller avkrefte påstander om hva som innskrenker kunstnerisk 
ytringsfrihet, ønsket vi å måle kunstnernes vurderinger mht hvilke institusjonelle 

endringer og kulturpolitiske hendelser som kunne tenkes å virke positivt eller 
negativt for kunstnerisk ytringsfrihet i Norge. Så mange som 31 prosent i 
gjennomsnitt, men bare 20 prosent av forfatterne mente her at et «faglig vurde- 
ringsutvalg for kunst, tilsvarende PFU» ville kunne ha en positiv betydning. Mer 
betydning, og her var kunstnerne nær unisont enige (92 prosent), ville det være 
at forfattere eller kunstnere «varsler og sier fra når ytringsfriheten er truet». En 
interessant forskjell kommer frem mellom visuelle kunstnere og forfattere når 
det gjelder vurderingen av det vi har kalt «portvaktfunksjonen». For å kunne utgi 
bøker går forfattere gjerne gjennom forlag, og redaktørene blir effektive «port¬ 
vakter» til det litterære parnasset. Tilsvarende er gallerier og museer portvakter 
i det visuelle kunstfeltet. Vurderingen av portvaktenes betydning for ytrings¬ 
friheten er altså forskjellig: så mange som 38 prosent av forfatterne mener at 
det ikke vil bety noe (eller også være negativt, 3 prosent), at forlag gir ut flere 
bøker, mens 83 prosent av de visuelle kunstnerne i undersøkelsen mener at de 
ser en positiv effekt av flere utstillinger (58 prosent av forfatterne er tilsvarende 
positive til at forlag utgir flere bøker) 

Forskjellen må forklares både ut fra at seleksjonsprosessene i feltene er 
forskjellige. Gallerier og forlag har parallelle oppgaver i sine respektive kunstfelt, 
men arbeider også svært forskjellig, overfor ulike markeder og med ulike logikker 
for hvordan kunstnere rekrutteres og innlemmes i denne mer økonomiske 
og industrielle siden av kunstproduksjon og distribusjon. I forlaget vurderes 
manuskripter og forfattere antas og utgis på måter som gir forfattere og forlag 
en interesse i gjensidig anerkjennelse. Vokser forfatterskapet, vokser også 
forlagets betydning av å utgi det. Og har forlaget høy anerkjennelse for å velge 
gode forfattere, vil det være spesielt gjevt å gi ut på dette forlaget. Det samme 
kan sies å gjelde for en visuell kunstner, som kan tilhøre et galleri på mer eller 
mindre permanent basis. Men mens boka er tilgjengelig når den først er laget, 
og vil være forbundet både med forlagets og forfatterens posisjon i det litterære 
feltet, er den visuelle kunstnerens formidlingssituasjon mer sammensatt og 
kompleks. En utstilling er begrenset både i tid og sted, og må gjentas oftere. 
Det holder sjelden med ett galleri og en utstilling. Galleriet blir mer en agent 
som forvalter og selger kunstverkene og hjelper kunstneren til å delta i andre 
utstillinger og formidlingskontekster. Sagt på en enkel måte: Flere utstillinger 
betyr flere muligheter for en kunstner. Flere bøker betyr mer konkurranse for 
en forfatter. Det er også en forskjell i kunstøkonomisk forstand: Mens forlag har 
gode støtteordninger og allerede gir ut ganske mange bøker, sett i forhold til 
befolkningsstørrelsen, står visuelle kunstnere i en mer utsatt konkurransesitua¬ 
sjon overfor relativt få gallerier med smale eksponeringsarenaer (se Solhjell og 
Øien 2012). Medlemmene i de to forskjellige kunstnerorganisasjonene svarer 
med andre ord ut fra nokså forskjellige produksjonsbetingelser. 

I et senere kontrollspørsmål spurte vi om de intervjuede de siste 5 årene 
hadde «opplevd å bli refusert/ignorert av forlag/galleri», og svarene bekreftet 
at utvalgene var vesentlig forskjellige mht deres relasjon til deres respektive 
«portvakter». De visuelle kunstnerne rapporterte mye oftere at dette var skjedd 
med dem, enn forfatterne gjorde. 

Så godt som alle, uansett kunstfelt, er imidlertid enige om den negative virk¬ 
ningen av innskrenkninger i «internettets åpenhet og tilgjengelighet», og uenige 
i at det skulle bli bedre for ytringsfriheten om det «stilles strengere krav for å 
motta offentlig støtte til forfattervirksomhet/kunstprosjekter». Likedan oppfattes 
det som entydig negativt om «antall faste litteratur- og kunstkritikere i norske 
nyhetsmedier reduseres». Snur vi på dette kan vi si at undersøkelsen bekrefter 
at kunstnerisk ytringsfrihet er sterkt betinget av tre faktorer: 

1) At medier og internett generelt ikke sensureres. 

2) At staten ikke stiller strengere krav enn i dag for å tildele offentlig støtte, og 

3) At mediene opprettholder stillinger til fast ansatte litteratur- og 
kunstkritikere. 

Svært interessant i forhold til dagens diskusjoner om organisering av Kulturrådet 
i fremtidens Norge er svarene på spørsmålet om «forfatter- og kunstnerorganisa- 
sjonenes innflytelse over statlige stipendfordelinger» bør endres. Bare 7 prosent 
av alle kunstnerne mener at dette kan ha en positiv betydning for deres ytrings¬ 
frihet. Man kan dermed sette opp en fjerde betingelse: 

4) At forfatter- og kunstnerorganisasjonenes innflytelse på stipendfordelinger 
opprettholdes. 

I rapporten «Gjennomgang av Norsk Kulturråd» ble det sommeren 2014 foreslått 
å overføre den faglige vurderingsinstansen som kunstnerorganisasjonene tidli¬ 
gere har hatt over tildelinger av stipender, til Kulturrådet. En debatt oppsto hvor¬ 
vidt dette var i tråd med prinsippet om «armlengdes avstand» i kulturpolitikken. 
Et springende punkt var om kunstnerorganisasjonenes fagfellevurdering var å 
anse som uavhengig. Kunstnerorganisasjonene argumenterte for at deres fag¬ 
fellevurdering både var uavhengig, og representerte en form for maktspredning 
fra Kulturrådets økende kontroll over kunstfeltene. I budsjettforslaget i oktober 
ble det klart at den nåværende ordningen ville fortsette inntil videre, og at kunst¬ 
nerorganisasjonene ble invitert til en dialog fremover om hvordan statens sti- 
pendtildelinger best kan forvaltes. Vår undersøkelse ble gjort i februar 2014, og 
lå i forkant av de politiske vurderingene. Ut fra våre tall kan vi si at beslutningen 
som fremgikk av årets kulturbudsjett, om at kunstnerorganisasjonenes stipend- 
komiteer skal beholdes, vil gi mange kunstnere følelse av styrket ytringsvern. 

Forståelser av tilstander og endringer i kunstfeltene 

I den tredje delen av undersøkelsen var vi opptatt av å forstå hva som foregår 
konkret i kunstfeltene, og som kunne tenkes å ha direkte innvirkning på kunst¬ 
nernes ytringssituasjon. Er det endringer i måten kunst og litteratur produseres 
på, som har endret kunstnernes makt og kontroll over ytringssituasjonen? Opp¬ 
trer forlag og gallerier på andre måter enn før? Er kunstnerrollen styrket eller 
svekket? Og hvordan oppfattes mediene i denne sammenheng: Bidrar de til at 
kunstnere og kunstverk blir bedre sett, lest og forstått? 

Det som måles i undersøkelsen er kunstnernes og forfatternes subjektive 
vurdering av endringer eller tilstander i de to kunstfeltene. Og noe er i ferd med 
å skje med kunstnerrollen og kunstnerens kontroll over sine ytringer. Mellom 35 
og 40 prosent var for eksempel helt eller delvis enige i at forlag/gallerier var mer 
oppmerksomme enn tidligere overfor teksters/verks etiske problemstillinger og 
hensynet til andre. Men svarene kan tolkes både som uttrykk for at dette er 
av det gode, og av det onde. Sett for eksempel i lys av svarene tidligere om 
«særskilte gruppers krav om beskyttelse». En relativt stor andel (27 prosent) så 
dette som en innskrenkning av ytringsfriheten. Når forlag og gallerier ses som 
mer oppmerksomme på dette kan det både være fordi de beskytter kunstneren, 
og opptrer «profesjonelt» og i kunstnerens interesser, som at de forsterker 
tendenser til selvsensur. Svarene tyder generelt på at hverken visuelle kunst¬ 
nere eller forfattere har en entydig negativ eller entydig positiv oppfatning av 
sine respektive «portvakter». 

Derimot er oppfattelsen av internettets betydning nær unison, med over 80 % 
som bekrefter påstanden om at «internettet gjør at litteratur/kunst formidles og 
fortolkes i nye, uventede sammenhenger». At dette eller andre ting skulle føre til 
at kunstnere og forfattere oppfattet at kunst og litteratur blir «oftere mistolket og 
feilaktig kritisert enn før», blir ikke bekreftet. Like mange er enige som uenige i 
dette utsagnet. Konklusjonen blir at internettet oppleves som positivt for kunst¬ 
nerisk ytringsfrihet, og at kunstnere er splittet i synet på hvorvidt man blir oftere 
mistolket og feilaktig kritisert enn før. 

Større enighet er det om at forfatternes og kunstnernes stilling i samfunnet 
ikke er blitt styrket: Bare 12 prosent delte oppfatningen om at kunstnerens stil¬ 
ling i det norske samfunn er blitt styrket. Elva kan årsakene til dette være? 


Figur 6-1 Forfatteres/kunstneres stilling i samfunnet er blitt styrket (Hvor enig eller uenig er 
du i følgende påstander?) 

Subjektivt sett kan dette være en følelse som hver enkelt kunstner får når det blir 
flere kunstnere, og et større marked å konkurrere i. Som Per Mangset påpeker 
i sin analyse av kunstnerstudenter og kunstnerroller er kunstneryrkene også 
risikoyrker som gir usikre utsikter til både jobb og inntekt; 

[...] de byr på stor usikkerhet når det gjelder kunstnerisk anerkjennelse; og de repre¬ 
senterer i høyere grad enn mange andre yrker en type eksistensiell risiko når det 

gjelder selveksponering (Mangset 2004, s. 200). 

Mange er kalt, men få er utvalgt er den talende tittelen på rapporten, og Hans 
Abbings forskning om kunstnerøkonomi og kunstnerroller er en rød tråd i ana¬ 
lysen (Abbing 2002). Men oppfattelsen av at kunstnerens stilling er svekket kan 
også være preget av at andre institusjoner i samfunnet har fått mer prestisje 
og makt. Den relative posisjonen til kunstnerne kan sies å ha blitt svekket av at 
vi i løpet av de siste 10 til 20 årene har hatt en samfunnsutvikling preget av en 
rivende teknologisk medieutvikling, økende globalisering og internasjonalisering, 
og et sterkere ideologisk og kunnskapsrelatert hegemoni for økonomisk basert 
legitimering og styring av samfunnet. For å ta det siste først: Den klassiske 
legitimeringen av kunstnerrollen i et autonomt kunstfelt, der kunstens legitimitet 
og kapital var koblet til en idé om «kunst, for kunstens skyld», er mer og mer 
fortrengt av en forståelse av at kunsten nå må leve aktivt i «det økonomiske», 
for eksempel ved en tilnærming mellom kunst og næring. Og den økende globa- 
liseringen har ført til at det å være «norsk kunstner» ikke har samme kulturelle 
betydning som tidligere. Mer enn før konkurrerer og kommuniserer kunsten og 
kunstneren på et internasjonalt nivå, med en grunnantakelse om at kunst og 
litteratur er noe som overskrider det nasjonale. Dette vil i ulik grad være sant 
for forskjellige kunstnerskap og forfatterskap, og kunne skape vidt forskjellige 
opplevelser av at forfattere og kunstneres stilling i samfunnet er styrket eller 
svekket. Den teknologiske utviklingen har også medført at skillet mellom amatør 
og profesjonell må trekkes på nye måter, og har til en viss grad gjort at kunst¬ 
nerens og forfatterens ytringer ikke er like unike og enestående som før. Det 
er flere som ytrer seg «kunstnerisk», og flere som selv publiserer sine dikt og 
essays, eller viser sine kunstverk på Facebook ogYoutube. 

I denne situasjonen kunne man tenke seg at det å motta støtte fra det offentlige 
eller det å gjøre oppdrag for staten, for eksempel slik de visuelle kunstnerne ofte 
gjør når de arbeider med utsmykningsoppdrag gjennom KORO, kunne oppleves 
som en form for instrumentalisering og ytterligere svekkelse av kunstnernes 
makt og kontroll, denne gangen overfor det politiske feltet. Men de svarene vi 
fikk på de spørsmålene vi spesifikt stilte på dette området, viste at offentlige 
oppdrag ikke ble ansett som spesielt problematisk av de visuelle kunstnerne, i 
forhold til kunstnerisk ytringsfrihet. Slik KORO forvaltes i dag er det altså ikke 
belegg for å si at kunstnere opplever statlige utsmykningsoppdrag som utidig 
instrumentalisering, eller som en innskrenkning av deres ytringsfrihet. 

Den politiske konteksten 

Vi var også ute etter å se om politiske saksfelt spilte inn på ytringssituasjonen. 
Her var kunstnerne stort sett avvisende til at for eksempel norsk militær del¬ 
takelse i internasjonale konflikter, og til at overvåking fra norsk og utenlandsk 
etterretning virket inn på ytringsfriheten. Heller ikke ble hendelsene den 22. 
juli, 2011, eller «hatefulle ytringer på sosiale medier og internett» sett som et 
større problem for den kunstneriske ytringsfriheten. Det som derimot ble sett 
på som viktig av over 30 prosent, var «føringene i statens kulturpolitikk» og 
«politisk korrekthet i offentligheten». Dette er ganske klare indikasjoner på at det 
som mest av alt tenkes å angå kunstnerisk ytringsfrihet i det politiske, enten er 
kulturpolitikken, som kan tenkes både å gi økonomisk fundament og mer eller 
mindre symbolsk anerkjennelse til kunstnere, eller de reaksjonene som opptrer 
rundt et kunstverk, og som kan tolkes som uttrykk for politisk korrekthet. Altså 
former for forsiktighet eller kritikk som rettes mot kunsten fordi den utfordrer 
eller provoserer noe i den norske offentligheten eller kulturen. 

Og når hensyn skal tas i kunstnernes individuelle arbeid, er det først og fremst 
hensyn som gjelder det å «fremstille mennesker på måter som kan forstås som 
diskriminerende eller nedverdigende» som tas. Så mange som 46 prosent vil ta 
noe hensyn til å unngå «å støte menneskers religiøse holdninger», mens hensyn 
til at tekster eller verk blir oppfattet som «uanstendige» eller «provoserende» 
ble mye sjeldnere bekreftet. Så paradoksalt nok viser undersøkelsen at det 
foreligger vilje til selvsensur og forsiktighet som ligger tett opp til de virkningene 
man aner av «politisk korrekthet». Men det går kanskje en fin grense her, som 
kunstnere nettopp forsøker å finne. 

Flere spørsmål i undersøkelsen relaterte til hendelsene 22. juli 2011.1 følge ett 
av spørsmålene opplever «bare» 16 prosent av kunstnerne at 22. juli hadde endret 
deres «syn på litteraturens/kunstens rolle i samfunnet». 14 prosent er enige i at 
22. juli har endret dem som forfatter/kunstner. Større tilslutning får påstanden 
om at kunstnere må være engasjerte (79 prosent). Dagens kunstnerrolle synes 
å være preget av et større politisk engasjement enn den klassiske verdien om 
«kunst for kunstens skyld» tilsier. Det er en kunsthistorisk interessant motset¬ 
ning mellom den engasjerte og den desinteresserte kunsten, og kritikken mot 
den eksplisitt politiske kunsten er ofte at den svekker kunstens autonomi, og 
fremstår som dominert av politiske logikker som egentlig er kunsten fremmed. 
Men kanskje er vi inne i en tid, der konflikter og kriser i samfunnet trenger seg 
mer på, og gjør både politikken og økonomien mer synlig, som de egentlige 
kreftene i samfunnsutviklingen. I denne situasjonen gjenoppstår verdien av 
engasjement også for den enkelte, ikke bare for kunstnere. Svaret vi fikk viste at 
den engasjerte kunstneren - heller enn den disinteresserte - er den kunstnerne 
selv foretrekker. 

Interessant nok fikk påstanden «Publikum har ofte for lite toleranse overfor 
litteratur/kunstverk de ikke forstår» stor tilslutning (81 prosent). I lys av dette er 
det interessant at «bare» 27 prosent likevel mener at det de publiserer eller stiller 
ut ofte ikke blir «forstått på riktig måte». Generelt tenker man at intoleransen 
er stor, men konkrete erfaringer tilsier ikke at det skjer med en selv så veldig 
ofte. Slike forskjeller i bekymringer opptrer gjerne i kvantitative undersøkelser, 
og reflekterer at man vurderer situasjoner generelt som alvorlige (for alle, men 
egentlig forstått som «alle andre»), og derfor ikke like alvorlig for en selv, siden 
man tiltror seg selv større innsikt og kontroll. 

Videre kvalitative undersøkelser må til for å få større innsikt i sammenhenger 
mellom generelt og faktisk, politisk engasjement i dagens kunst. Det er vanskelig 
å si noe ut fra undersøkelsen om hvordan opptatthet av samfunnsmessige tema, 
som «miljø- og klimautfordringen», eller «norskdeltakelse i militære operasjoner», 
«økonomisk liberalisme», eller «fredelig sameksistens», samvarierer med de 
øvrige spørsmålene. Hyppigst ble «fredelig sameksistens» og «menneskeret¬ 
tigheter og demokrati» nevnt som tema de var opptatt av, i «sitt arbeid» vel og 
merke. Ser man på de faktiske initiativ som kunstnere engasjerer seg i for tiden, 
fremstår miljøengasjementet som det viktigste. Vår undersøkelse tyder mer på 
at det er de langsiktige prioriteringene av fredsarbeid, menneskerettigheter og 
demokrati i det norske samfunnet som setter spor, også i kunsten. 

Vi undersøkte også holdninger til konkrete påstander om det vi antok kunne 
være kunstsosiologiske og kulturpolitiske tilstander, som virker inn på en forfat¬ 
ters og kunstners oppfattelse av ytringsfrihet. Spørsmålene gjaldt for eksempel 
om anmelderens makt, om bredde og mangfold, om kulturrådets rolle, om medi¬ 
enes rolle generelt, og om utbredelsen av «politisk korrekthet» i samfunnet. 
Både på spørsmålet om anmeldernes makt og om betydningen av bredde, var 
oppfattelsene forskjellige mellom forfattere og kunstnere. 

Svært få visuelle kunstnere er for eksempel enige i påstanden om at «det 
er for mange utstillinger/det gis ut for mange bøker i Norge», mens hele 34 
prosent av forfatterne faktisk mener dette. De ulike feltlogikkene og støtteord¬ 
ningene kan igjen bidra til å forklare forskjellene. Tilsvarende var så godt som 
ingen forfattere enige i at «kulturrådets støtteordninger fører til at litteratur/kunst 
sensureres», mens 21 prosent av de visuelle kunstnerne mente at dette var 
tilfellet. Mens avslagsprosenten er stor for kunstnere som søker prosjektstøtte 
via Kulturrådet, blir skjønnlitterære forfattere bare unntaksvis avvist (nullet) i 
dagens innkjøpsordning. 

Kunstnernes svar på spørsmålene i denne delen av undersøkelsen bekrefter 
ellers antakelsen om at de opplever en relativ svekkelse av kunstens og kunst¬ 
nernes makt. Ganske mange (40 prosent) er for eksempel enige i at «hastig¬ 
heten i dagens kunstverden gjør at ingenting gjør inntrykk, og at medienes 
omtale og formidling av litteratur og kunst var blitt «mindre viktig enn før» (41 

prosent, men 53 prosent av forfatterne). Samtidig ser hele 31 prosent det slik 
at «litteraturens/kunstens muligheter er større i dag, enn tidligere.» Avmakt og 
mulighetsutvidelser kan tydeligvis gå hånd i hånd. 

Når det gjelder «politisk korrekthet», som vi spurte om i den generelle delen 
av undersøkelsen, avstedkommer det likedan en viss bekreftelse. Opp mot 60 
prosent sier seg helt eller delvis enige i påstanden om at «samfunnet er preget 
av økende politisk korrekthet». Men aller størst tilslutning får de to avsluttede 
påstandene i undersøkelsen: Den første om kvinnelige versus mannlige kunst¬ 
nere. Et stort flertall (80 prosent) mener at kvinnelige kunstnere i større grad blir 
«oversett enn mannlige kunstnere». Debatter går om forskjeller mellom kvinner 
og menn i alle former for kulturproduksjon, spesielt når det gjelder anerkjennelse 
og oppmerksomhet, seleksjon og mulighet til å slippe til. Her er altså bekref¬ 
telsen på at kunstnere selv mener det er en systematisk favorisering av menn i 
det norske kunstlivet. 

Den andre påstanden som kunstnerne nesten unisont er enige om, handler 
om virkningen av økonomisk støtte: Så godt som ingen kunstnere i vår under¬ 
søkelse mener at det å motta økonomisk støtte svekker deres kunstneriske 
ytringsfrihet. Den faren som skulle oppstå av manglende armlengdes avstand i 
statlige stipendtildelinger eller andre former for finansiering av kunst, synes med 
andre ord ikke å bli sett som reell av kunstnerne selv. 

Figur 6-2 Økonomisk støtte (stipender, mm) svekker forfatteres/kunstneres ytringsfrihet 
(Hvor enig eller uenig er du i følgende påstander?) 

0% 10% 20% 30% 40% 50% 60% 70% 80% 90 % 100 % 

Total 
Forfattere 
Billedkunstnere 

■ Helt enig ■ Delvis enig ■ Verken eller ■ Delvis uenig ■ Helt uenig ■ Vet ikke 



Konkrete opplevelser av innskrenket ytringsfrihet 

En ting er å spørre om generelle vurderinger og påstander om kunstnerisk 
ytringsfrihet. Noe annet er å spørre om hva den enkelte har opplevd. I hvilken 
grad har respondentene erfart sensur og konkret fått sin kunstneriske ytrings¬ 
frihet innskrenket? Følgende spørsmål ble stilt: 

Har du i ditt arbeid opplevd noe av det følgende? 

• Det ble stilt spørsmål om teksten/verket tok tilbørlig hensyn til virkelige personers 
liv 

• Det ble stilt spørsmål ved tekstens/verkets etiske sider 

• Kritikere ga uttrykk for at bestemte deler av teksten/verket burde vært endret 

• Noen blant publikum reagerte med krav om at teksten/verket ble endret 

• Redaktør/Kurator ønsket å endre problematiske sider ved teksten/verket 

• Advokater tok kontakt for å be deg endre teksten/verket 

• Du har fått brev eller e-post med truende innhold 

• Nei, ingen av disse 

Resultatene viste at forfattere og kunstnere hadde ganske forskjellige oppfat¬ 
ninger og erfaringer: 

På spørsmål om de hadde opplevd at det ble stilt spørsmål om «teksten/ 
verket tok tilbørlig hensyn til virkelige personers liv» svarte forfatterne oftere «ja» 
(26 prosent forfattere, 11 prosent visuelle kunstnere) enn de visuelle kunstnerne. 
1 av 4 forfattere har altså i følge undersøkelsen opplevd denne form for sensur, 
noe som er en ganske høy andel. På spørsmålet om «det ble stilt spørsmål ved 
tekstens/verkets etiske sider», svarte på samme vis 24 prosent av forfattere mot 
17 prosent visuelle kunstnere «ja» på dette. Svarene reflekterer sannsynligvis 
den rutinemessige og institusjonaliserte rollen til forlagsredaktøren, som ikke 
finner sin motsats i kunstens verden. Hele 29 prosent av forfatterne, og bare 11 
prosent av de visuelle kunstnerne, har opplevd at «kritikere har gitt uttrykk for at 
bestemte deler av teksten/verket burde vært endret». Dette er en svarfordeling 
som indikerer at kritikkens omfang og kvalitet er forskjellige i de to feltene. 
Litteraturkritikken er mer omfattende, og generelt skarpere og mer konkret 
og intern, mens kritikk innenfor visuell kunst fortsatt har et allmenndannende 
opplysningsideal der man forsøker å forklare kunsten, heller enn å kritisere den 
(Skjelderup 2013). Svært få har noen gang opplevd å bli kontaktet av advokater, 
og bare noen få visuelle kunstnere rapporterer (6 prosent) å ha fått «brev eller 
epost med truende innhold». 

En betydelig andel (67 prosent) har imidlertid deltatt i offentlige møter og 
debatter om forfatteres/kunstneres ytringsfrihet de siste to årene, men langt 
de fleste (76 prosent) verken skriver eller opptrer i norske redaksjonelle medier 
«på vegne av spesielle grupper». Det er med andre ord en liten andel av dagens 
kunstnere som aktivt tar del i offentligheten med annet en sin egen kunst. I lys 
av dette er det faktisk mange - hele 1 av 5 - som har opplevd å bli trakassert eller 
hemmet når de har opptrådt på vegne av spesielle grupper. Dette er et interessant 
funn som det er vanskelig å tolke: Det er en indikasjon på at kunstnere opplever 
å bli «mobbet» i den norske offentligheten. Det kan tyde på at kunstnere kanskje 
opplever dette spesielt. Men det kan også være at den norske offentligheten er 
spesiell, i den forstand at mange opplever å bli trakassert og hemmet, uansett 
om man er kunstner eller ikke. Dette er spørsmål vi må gå videre med, i kvalita¬ 
tive intervjuer og observasjoner av konkrete ytringssituasjoner. 

Avslutning 

Undersøkelsen er rettet mot de som arbeider med å skape og formidle kunstne¬ 
riske uttrykk og ytringer til daglig. Vi var først og fremst opptatt av hvordan den 
kunstneriske siden ble oppfattet, men spurte også om mer tradisjonell ytrings¬ 
frihet: Flere av våre spørsmål bekrefter at kunstnere forstår at de har en «posi¬ 
sjon som forfatter/kunstner» som gir «fordeler når det gjelder å komme til orde 
i norske medier». Spesielt forfattere (67 prosent) bekrefter dette, og 34 prosent 
av de visuelle kunstnerne. Og 56 prosent av forfatterne (mot 37 prosent av de 
visuelle kunstnerne) oppfatter det slik at de har et «særlig ansvar for å ytre seg på 
vegne av svake grupper i samfunnet». Vi har altså å gjøre med en profesjon som 
oppfatter sin rolle og identitet i relasjon til en idé om en offentlighet, der deres 
ytringer skal spille med. Dette klinger godt opp mot nyere kulturpolitisk tenkning 
rundt begrepet «ytringskultur», som særlig ble beskrevet i Enger-utvalgets utred¬ 
ning (NOU 2013: 14) om kulturpolitikken fremover. Det er samtidig en sannsynlig 
indikasjon på at kunsten og kunstnerrollen er i endring, og at ytringsperspektivet 
innebærer - eller inviterer til - en tydeligere kobling mellom kunst og politikk i 
tiden fremover. Nye kunstneriske strategier og legitimeringer av kunstnerrollen 
utvikles, som når undervisning og kunstteori fremhever kunstens virkninger i 
det offentlige, som former for utforskninger og utprøving av nye mediers og 
kunstformers erkjennelsesmuligheter i et stadig mer komplekst mediesamfunn. 
Her mangler det ikke på ytringer, men det å bli sett og hørt er knappe goder. 

Undersøkelsen bekreftet at kunstnere har tillit til den juridiske beskyttelsen av 
kunstnerisk ytringsfrihet, men at offentligheten ikke alltid ivaretar kunstnere og 
kunsten på måter som føles betryggende. Undersøkelsen gir klare indikasjoner 
på at en andel kunstnere opplever ytringssituasjoner som er problematiske, og 
at det er en andel norske kunstnere som har konkrete erfaringer med former for 
sensur. De kulturpolitiske føringene og den statlige finansieringen og anerkjen¬ 
nelsen av kunsten anses i denne sammenheng som viktige og positive, men 
også som akilleshæler, som dersom de svekkes, kan påvirke situasjonen for 
kunstnerisk ytringsfrihet i Norge. 

Overfor det politiske fremstår den engasjerte kunstneren som et sterkere 
ideal enn den desinteresserte kunstneren, men det er i følge undersøkelsen 
ikke de mest aktuelle og partipolitiserte temaene (for eksempel norsk deltakelse 
i internasjonale konflikter eller Europeisk integrasjon), men de langsiktige 
(menneskerettigheter og fredsarbeid), som flest kunstnere er opptatt av, i sitt 
arbeid. Som en potensiell avant-garde fremstår uansett kunstnerne i under¬ 
søkelsen som svært forskjellige og mangeartede, og det er ingen grunn til å 
tro at ytringssituasjonen for norske kunstnere er generelt truet, eller at den har 
redusert mangfold eller begrenset konkrete ytringer i særlig grad. Inntrykket er 
også at det er offentligheten og ytringskulturen rundt kunsten, og ikke kunsten 
og ytringen i seg selv, som anses som mest problematisk. Det er ikke er den 

kunstneriske ytringsfriheten i seg selv, som oppfattes som begrenset, men 
konsekvensene av å ytre seg, som av noen kunstnere oppleves som mer proble¬ 
matiske enn før. 

Det ville være svært interessant å følge opp disse undersøkelsene. Vi trenger 
mer forskning omkring kunstneriske ytringer, om pågående endringer i legiti¬ 
mering av kunst, og kunstneres selvforståelser og tolkninger av kunstnerrollen. 
Mye vil komme ut av utvalgte intervjuer med både forfattere og visuelle kunst¬ 
nere om deres spesifikke opplevelser og oppfatninger av den rådende ytrings- 
situasjon. Det ville også være svært interessant å bruke mange av de samme 
spørsmålene vi her har stilt til kunstnere, i en undersøkelse om oppfattelser av 
kunstnerisk frihet blant lekfolk, kritikere og andre kulturarbeidere med ansvar 
og oppgaver i de respektive kunstfeltene. Det er i det minste åpnet opp for 
interessante spørsmål, og resultatene i denne undersøkelsen gir et rikt grunnlag 
for å gå videre med mer forskning. 

Kapittel 7: Ytringsfriheten og den 
offentlige debatten 

Karoline Andrea Ihlebæk 


Et velfungerende demokrati er avhengig av et levende offentlig ordskifte der 
ytringer møtes med motytringer. De redaksjonelle mediene har tradisjonelt sett 
hatt en viktig demokratisk funksjon som arena for den offentlige debatt. I Vær 
Varsomplakaten punkt 1.2. står det at «Pressen ivaretar viktige oppgaver som 
informasjon, debatt og samfunnskritikk. Pressen har et spesielt ansvar for at 
ulike syn kommer til uttrykk.» Digitaliseringen har endret de redaksjonelle medi¬ 
enes dominerende posisjon som debattarena og rolle som portvoktere. Nye 
digitale debattfora, som sosiale medier og blogger, har gjort det vesentlig lettere 
for folk å bruke ytringsfriheten sin uten å gå gjennom redaksjonenes kontroll. 
Denne utviklingen er positiv for ytringsmangfoldet i samfunnet. Men når ter¬ 
skelen senkes og alle i prinsippet kan ytre seg offentlig, oppstår det også nye 
og nødvendige diskusjoner når det gjelder hva som anses som akseptable og 
uakseptable ytringer i de offentlige rom og hvordan redaktøransvaret håndheves. 
Diskusjonen om ytringsfrihetens grenser må forstås i lys av både juridiske og 
etiske rammer (Rønning, 2013). Der jussen har lover for ytringsfrihetens grenser, 
er de etiske rammene knyttet til moral, ytringsansvar og normative forståelser av 
hva som utgjør en debattkultur. 

I denne artikkelen har 12 sjefredaktører og 12 debattredaktører/kulturredak- 
tører fra pressen, samt kringkastingssjefen, nyhetsdirektøren, redaksjonsjefen 
for debatt og magasin- og debattredaktøren i NRK blitt spurt om deres reflek¬ 
sjoner rundt den offentlige debatt anno 2014. I intervjuene har redaktørene blitt 
stilt spørsmål om debattsatsningen i deres redaksjon, hva som er de vanskelige 
debattene og hvordan de utøver redaksjonell kontroll. 

Portene åpnes 

Ifølge Martin Eide (2000) kan redaktørrollen beskrives slik: 

En redaktør er som en portner for den offentlige samtale. En redaktør er en forvalter 
av normer for en offentlig meningsutveksling. En redaktør kan borge for at meninger 
kommer til offentlig uttrykk, også om den som ytrer seg forblir anonym. Redaktør¬ 
rollen er en formidlerrolle, redaktøren en mellommann. Slik kan et historisk ideal for 
en redaktørrolle uttrykkes (s. 18). 

Som sitatet belyser har redaktøren historisk sett hatt et ansvar for det redaksjo¬ 
nelle innholdet, ved å velge ut, redigere og kvalitetssikre informasjon før den har 
gått ut til publikum. Denne formen for makt omtales ofte som redaktørenes port- 
vaktfunksjon (Shoemaker og Vos, 2009; Ihlebæk og Krumsvik, 2013; Ihlebæk, 
2014). Portvaktrollen innebærer altså en form for kontroll over hva slags informa¬ 
sjon som blir til nyheter og over hvem som får ytre seg om hva i den medierte 
offentligheten (Bruns 2005, 2008). 

Redaktørens rolle som portvakt overfor den offentlige debatt har vært (og er) 
særlig hensiktsmessig av to hovedgrunner: å begrense mengde meningsytringer 
og å kvalitetssikre innholdet i bidragene. På papir, TV og radio har det vært 
nødvendig å avgrense og tilpasse informasjonen innenfor definerte rammer, for 
eksempel hvor mange debattinnlegg man får plass til innenfor debattseksjonen 
i papiravisen eller hvor mange debattdeltakere man ønsker i et debattprogram. 
Denne begrunnelsen har i stor grad blitt opphevet på internett, der terskelen for 
å delta har blitt senket radikalt. Som Jane Singer (2006) konstaterer: 

The Internet defies the whole notion of a «gate» and challenges the idea that journa- 
lists (or any one else) can or should limit what passes through it (s. 265). 

Flere anser endringen i medienes portvaktmakt som en nødvendig og positiv 
utvikling fordi det har åpnet opp for en mer demokratisk og mangfoldig offent¬ 
lighet. Forfatteren av Strong Democracy. Participatory Politics for a New Age 
(2004), Benjamin R. Barber, argumenterer for at internett tilbyr nettopp «vanlige» 
borgere og ikke kun elitene, muligheten til å delta på nye måter, noe som kan 
være positivt for demokratiet: 

The Net offers a useful alternative to elite mass communication in that it permits ordi- 
nary citizens to communicate directly around the world without mediation of elites, 
whether they are editors filtering information or broadcasters shaping information or 
facilitators moderating conversation (s. 42). 

Barber (2004) påpeker at ved å utfordre etablerte hierarkier for meningsut¬ 
veksling og offentlig debatt, kan internett fungere som «instruments of strong 
democracy» der økt deltakelse fra samfunnets borgere står i sentrum (s. 42). 
Men han advarer også mot hva som kan skje når portvaktfunksjonen svekkes og 
ytringer og informasjon spres ufiltrert og ukontrollert. Han skriver: 

Mediators and gatekeepers, whether we call them editors, teachers, pastors, 
novelists, journalists, or philosophers, all help us to make sense of the world: In a 
democracy, they are brought under democratic Controls and are accountable to those 
they guide. Either we can select and replace them, or we can accept and reject their 
guidance at will: It is never compulsory. But to think democracy is better served by 
eliminating mediators it to opt not for liberty, but for anarchy and the fertile ground it 
proffers to the true manipulators (Barber 2004, s. 44). 

Barber sitt poeng er altså at selv om internett senker terskelen for å delta og 
endrer behovet for portvoktere, så er det fortsatt ønskelig og nødvendig for å 
bevare et velfungerende demokrati at noen fungerer som kvalitetssikrere ut 
mot offentligheten. De redaksjonelle mediene presenterer nettopp en slik funk¬ 
sjon. Gjennom det etiske og det juridiske redaktøransvaret holdes redaktøren 
ansvarlig for innholdet som publiseres (Bing, 2008; Manshaus, 2005). Det legger 
føringer når det gjelder hvordan de redaksjonelle mediene håndterer den offent¬ 
lige debatt, noe som skiller dem fra f.eks. sosiale medier som Facebook og 
Twitter (Ihlebæk, 2014). Mange har også påpekt hvordan deltakere i den digitale 
offentligheten i mye større grad selv fungerer som «gatewatchers» gjennom å 
dele og kommentere innhold (Bruns, 2005, 2008). Denne formen for kontroll 
innebærer et mer nedenfra-opp perspektiv. Publikum har makt til å delta og dele 
innhold de synes er interessant, i motsetning til at mediene har makt over hvem 
som får delta (Ihlebæk, 2014). 

Redaksjonell håndtering av den offentlige debatt 

I det følgende skal vi se hvordan norske sjefredaktører og debattredaktører 
reflekterer rundt den norske offentligheten anno 2014, og hvordan de forvalter 
sitt redaksjonelle ansvar som arena for den offentlige samtale. 12 sjefredaktører 
og 12 debattredaktører/kulturredaktører fra pressen, samt kringkastingssjefen, 
nyhetsdirektøren, redaksjonsjef for debatt samt magasin- og debattredaktøren 
i NRK 1 har blitt stilt inngående spørsmål om hvordan de tilrettelegger for en 
mangfoldig offentlig debatt, hva som er de vanskelige debattene og hvordan 


1. Debattredaktører/kulturredaktører: Øyvind Solstad, VG; Erik Tornes, Aftenposten; Geir Ramnefjell, Dagbladet; 
Hilde Sandvik, Bergens Tidende; Johannes Morken, Vårt Land; Odd Myklebust, Drammens Tidende; 

Pernille Huseby, Nationen; Silje Solstad, Nordlys; Øystein Bart-Heyerdal, Nordlys; Solveig G. Sandelson, 
Stavanger Aftenblad; Stian Bromark, Dagsavisen; Tollef Mjaugedal, Klassekampen. Sjefredaktører. Helge 
Simonnes, Vårt Land; John Arne Markussen, Dagbladet; Lars Helle, Stavanger Aftenblad; Torry Pedersen, 
VG;Vebjørn Selbekk, Dagen; Anders Oppdahl, Nordlys; Bjørgulv Braanen, Klassekampen; Eivind Ljøstad, 
Færdrelandsvennen; Espen Egil Hansen, Aftensposten; Gard Steiro, BT; Jan- Eirik Hanssen, Nordlands Avis; 
Kaia Storvik, Dagsavisen. I A/F?/C:Thor Gjermund Eriksen, Per Arne Kalbakken, Kyrre Nakkim og Halvor Finess 
Tretvoll. 

redaksjonelle kontroll utøves. 2 Intervjuene har blitt transkribert og analysert i 
programmet HyperResearch, og alle sitatene er godkjent av intervjuobjektene. 

Debatt som strategisk satsningsområde 

Å fungere som en arena for offentlig debatt har alltid vært en av nyhetsmedienes 
kjernefunksjoner i tillegg til den journalistiske produksjonen (se Larsen og 
Ihlebæk, Kapittel 5). I intervjuene uttrykkes det derimot at debattsjangeren har 
blitt et enda viktigere satsningsområde i den digitale tidsalder. Redaktørene gir 
et sterkt inntrykk av at de anser det som helt prekært å være gode på debatt for 
å sette dagsorden, noe som kommer tydelig frem i følgende sitater: 

Vi bruker en forholdsvis stor andel av ressursene våre på ren debatt, og vi lager også 
journalistikk på det. Du ser det på plasseringen i avisen vår, der ligger debatt helt, helt 
framme. Nye Meninger er jo det store grepet vi har tatt i løpet av min tid som handler 
om å fremme samfunnsdebatten utover det som vi driver med til vanlig. Jeg har et 
evalueringsord som er «Dagsordenavisen», i stedet for Dagsavisen, som handler om 
at det er helt nødvendig for oss å sette dagsorden i samfunnsdebatten mye bredere 
enn blant våre egne lesere for at vi skal være en viktig avis (tidligere sjefredaktør, 
Dagsavisen). 

Jeg har vært redaktør i Vårt Land siden 1991. Den gangen hadde ikke debattstoffet 
noen høy status, det var noe som vi pliktskyldig måtte ha med. Nå er dette blitt snudd 
på hodet. Vi opplever det som veldig spennende og kunne lage journalistikk inn i dette 
landskapet. Det er utrolig mange glupe folk i vår leserkrets. Min grunnleggende hold¬ 
ning er at det er langt flere enn journalister og redaktører som er smarte, og det tror 
jeg vi kan utnytte ganske sterkt hvis vi har en ydmyk holdning om at det er andre som 
kan bidra (Sjefredaktør, Vårt Land). 

Økt satsning på debatt henger i stor grad sammen med overgangen til digitale 
plattformer, som åpner opp for nye former for deltakelse og distribusjon. Flere 
avisredaktører påpeker at papiravisen som debattarena har mistet forrang fordi 
debattanter selv ønsker at deres innlegg skal legges ut på nett, slik at det kan 
spres og diskuteres videre i sosiale medier eller i kommentarfelt: 

Papirdebatt betyr mindre og mindre. Vi ser det jo, folk som skriver kronikker og sånt 
sier at det er nesten ikke interessant å være med hvis ikke det samtidig legges ut på 
nett. For det er der ordskiftet foregår nå (sjefredaktør, Dagen). 

Vi har fått en del forespørsler fra viktige aktører i samfunnsdebatten. Det er særlig 
fra politikere, men også en del forskere, lærere og foreningsfolk som gjerne ønsker å 
promotere kronikker de har på trykk i DrammensTidende via Facebook ellerTwitter... 


2. Intervjuene med debattredaktørene har blitt gjort i samarbeid med Tine Ustad Figenschou og Kjersti 

Thorbjørnsrud, som jobber som forskere i prosjektet NECORE. Dette prosjektet undersøker hvordan verdier 
ble endret eller oppretthold i etterkant av 22. juli-angrepet. 

Altså de vil gjerne bruke den i en del andre settinger, som har vært vanskelig på papir 
(debattredaktør, DT). 

At nettet har blitt den foretrukne debattarenaen er interessant fordi det tyder på 
en nedbryting av skillet mellom det som tidligere har blitt forstått som en elite- 
debatt på papir, TV og radio, og en folkelig debatt på nett. Debatten som har fore¬ 
gått på de førstnevnte plattformene har tradisjonelt sett hatt større legitimitet og 
status enn nettdebatten. Det henger sammen med at det har vært vanskeligere 
å komme til orde i papiravis, TV og radio, der den redaksjonelle kontrollen har 
blitt utført i forkant og kvalitetssikringen derfor har vært sterkere. På internett 
har hvem som helst i prinsippet kunnet ytre seg, og den redaksjonelle kontrollen 
i nettfora har i stor grad blitt utført i etterkant. Nå fungerer nettet mer som en 
portal der man samler mange former for debattformer, som tv-debatt, kronikker, 
sosiale medier og kommentarfelt, der terskelen for å delta er ulik. Som magasin- 
og debattredaktør i NRK reflekterer: 

[...] i nettets barndom så var det mer vanlig å bare la det flyte og tenke at nettet er 
nettet, det er ikke så farlig, folk blir ikke så opprørt av det. Den tiden er forbi. Nettet 
er nå et modent medium. 

I følge redaktørene er det en viktig forutsetning for å være gode på debatt at man 
klarer å utnytte potensialet i sosiale medier, noe som kommer tydelig frem av 
følgende sitater: 

Det er ingen tvil om at de sosiale mediene kommer til å være arenaer som vi er nødt 
til å forholde oss til. Ikke bare forholde oss til, men vi må elske dem. Og skal vi elske 
dem eller ha noe å gjøre der, så må vi spille en rolle der. Da kan vi være en katalysator 
rett og slett for debatter, en premissleverandør for debatter (sjefredaktør, Nordlys). 

Facebook er nå en av Norges største «mediekanaler» og vi må jo forholde oss til 
virkeligheten. FHvis det er der folk er, så er det viktig at vårt stoff blir spredt der. Det 
er for så vidt ikke så veldig viktig for meg hvilken vei folk tar inn til VG, bare de føres 
til oss (sjefredaktør, VG). 

For å være best på nett forventes det at redaktører (og journalister) har en dyna¬ 
misk tilstedeværelse på sosiale medier. Å være på sosiale medier har med andre 
ord blitt en viktig del av mange debattredaktørers arbeidshverdag, både for å 
spre innhold og følge med på hva slags debatter som foregår. At redaksjonelle 
medarbeidere forventes å være aktive på sosiale medier, har blant annet har ført 
til diskusjoner om hvem man representerer og hva slags ytringer man kan tillate 
seg som privat og profesjonell. Mange redaksjoner har interne retningslinjer eller 
har hatt diskusjoner innad i redaksjonen om dette. 

Det kan fremstå som paradoksalt at de redaksjonelle mediene, som er i hard 
konkurrere med de sosiale mediene når det gjelder annonsekronene, anser det 
som helt nødvendig å benytte disse aktivt for å distribuere innhold og skape 

engasjement. Rasjonale er at for å være premissleverandør for den offentlige 
debatt må man møte folk der de er. Ved å ta i bruk sosiale medier ønsker man at 
publikum fungerer som kvalitetssikrere og distributører av innhold, med andre 
ord at de fungerer som «gatewatchere». At meningsinnhold kan oppnå stor 
spredning, blir fremhevet av debattredaktøren i BergensTidende. Hun sier: 

Ti prosent av de mest delte sakene i Norge i fjor var fra debattstoffet i BT og det er 
det ingen andre norske medier som kan konkurrere med. 

Som det kommer fram av dette sitatet presenterer de sosiale mediene et stort 
potensial også for regionale og lokale aviser, som i større grad kan sikte mot 
nasjonal oppmerksomhet gjennom debattstoffet sitt enn det de som oftest gjør 
for den lokale journalistikken. 

Kommentarfeltene 

I tillegg til å være aktivt tilstede på sosiale medier, har også kommentarfelt blitt 
et viktig tilskudd i nettavisenes debattportefølje. Kommentarfeltene har i stor 
grad erstattet nettavisenes debattfora, og de knytter debatten til det journalis¬ 
tiske innholdet (Ihlebæk og Krumsvik, 2013). Både sjefredaktørene og debatt- 
redaktørene gir uttrykk for at det til tider har vært en krevende øvelse å vite 
hvordan kommentarfeltene bør håndteres og kontrolleres. Redaktørene ønsker 
å tilby kommentarfelt der det skal være en lav terskel for ytringer, samtidig som 
redaktøransvaret legger føringer for at debatten må underlegges en viss form for 
redaksjonell kontroll. Det er en vanskelig balansegang som også har blitt påpekt 
i tidligere forskning (Berg, 2011; Ihlebæk, 2014; Ihlebæk og Krumsvik, 2013). Den 
offentlige debatten om kommentarfeltene har i stor grad handlet om hvorvidt 
redaksjonene bør innføre strengere kontroll og kreve identifisering. Etter 22. juli 
var det mange redaksjoner som strammet inn kontrollen ved å innføre krav om 
fullt navn og å styrke modereringen (Ihlebæk, Løvlie og Mainsah, 2013). 

Å håndtere kommentarfeltene presenterer ikke bare mange vanskelige avvei- 
inger når det gjelder redaksjonell kontroll, men håndteringen er i tillegg veldig 
ressurskrevende. Det kommer tydelig frem i følgende sitater: 

Det som er med store debattfora er at det fordrer en stor arbeidsinnsats for å holde 
kvaliteten oppe. Og det har vært et stort problem, jeg vil si det har vært et problem 
for oss fordi vi ikke har hatt kapasitet til det, og vi har også hatt tekniske utfordringer 
i forhold til det som er sånn typisk sånn som små sliter med (tidligere sjefredaktør, 
Dagsavisen). 

Det har vært stunder hvor jeg har tenkt som så at «nei faen, dette burde vi helt slutte 
med». Da ville det bli ro og fred og vi ville spart noen kostnader. Forvaltningen av 
kommentarfeltene og modereringen koster ganske mye. Og vi har ikke bare gode 
erfaringer med å sette modereringen ut til andre... Noen tror jo at vi kjører åpne kom¬ 
mentarfelt fordi det er kommersielt interessant, men - hallo! Det regnestykket er så 

til de grader rødt. Man tror at kommentarfeltene gir oss fryktelig mye trafikk, men det 
er en stor misforståelse. Hvis det var hovedpoenget, så kunne vi bare stenge. Når vi 
kjører med kommentarfelt og prøver å holde det åpent - så går det simpelthen på at 
det er vår vurdering at det er en del av samfunnsoppdraget. I en ideell verden ønsker 
jeg at vi skal ha mer kapasitet til redaksjonell tilstedeværelse i kommentarfeltene. 
Vi bør ha som mål å kunne engasjere oss i samtalen med brukerne (sjefredaktør, 
Dagbladet). 

Hvor mye ressurser en redaksjon skal bruke på å håndtere nettdebatten kan bli 
en vanskelig avveiing i fremtiden, spesielt i avishus som sliter økonomisk. 

Et viktig tiltak for å styrke kommentarfeltene, og som det henvises til i sitatet 
fra sjefredaktøren i Dagbladet, har vært å bruke å bruke moderatorer. Flere studier 
viser at moderatoren har etablert seg som en viktig ny portvaktrolle i digitale 
forum (Wright, 2009; Ihlebæk og Ytreberg, 2009). De fleste norske nettaviser har 
en form for moderatorfunksjon, selv om det varierer sterkt hvor store ressurser 
som er lagt i modereringen av debatten. Moderering anses generelt for å spille 
en positiv og vesentlig rolle i å sikre en viss kvalitativ standard i elektroniske 
debatter. Moderatorer kan bidra til å hindre nettdebatter fra å være kaotiske og 
respektløse, og kan dermed tilføre demokratisk verdi. Som nyhetsdirektøren i 
NRK poengter, er det et dilemma å bestemme hvor strenge moderatorene skal 
være: 

Noen mener at moderering begrenser ytringsfriheten, men problemet med å ikke 
moderere eller med å la de som heller vil krangle eller skjelle enn å diskutere ta mye 
plass, er jo at de tar plassen fra de som har noe å si. Det er min erfaring. Så alle er 
tjent med at debatten er skikkelig, og de som er sinte blir som regel også mye mindre 
sinte hvis de får ordentlig svar (nyhetsdirektør, NRK). 

Han viser her til en viktig, men vanskelig balansegang: Moderering medfører 
at noen deltakere føler seg sensurerte eller kneblet, men en effektiv og tydelig 
moderator kan også åpne opp for at flere deltar fordi de verste «kranglefantene» 
ikke får ta så stor plass. Moderatorer kan også fungere kontraproduktivt hvis de 
anvendes på en lite fruktbar måte (Wright, 2009). Mange av de store aktørene 
bruker et svensk selskap som heter Internaktiv sikkerhet for å utføre modere¬ 
ringen. Å «outsource» modereringen har vært et viktig tiltak for å effektivisere 
kontrollen, men det har også ført til noen utfordringer, som fremheves i dette 
sitatet fra Dagbladet: 

Interaktiv Sikkerhet er en sånn ansiktsløs moderatorfunksjon som fjerner innlegg som 
bryter med reglene. Men vi har lyst til å etablere en ordning hvor vi får på plass per¬ 
soner med Dagbladet-bakgrunn som kan være til stede, delta i debattene og forsøke 
å stimulere til en mer interessant debatt eller samtale i kommentarfeltene (kultur¬ 
redaktør, Dagbladet). 

Det er mange som, i likhet med Dagbladet, fremhever betydningen av tilstede¬ 
værelse i kommentarfeltene. Ved å være synlig og å ta deltakerne på alvor, 
ønsker debattredaktørene å øke kvaliteten på debattene. Det krever mye tid og 
ressurser, men det er samtidig en viktig investering for å få kommentarfeltene 
til å fungere bedre. 

De redaksjonelle medienes strategiske bruk av sosiale medier og kommen¬ 
tarfelt er altså gunstig for å oppnå engasjement blant publikum, men utviklingen 
er ikke helt ukomplisert. For det første oppstår det et dilemma rundt hvor mye 
av debatten man ønsker å dirigere ut til de kommersielle konkurrentene, og hvor 
mye man ønsker å prøve å holde på i sine egne kommentarfelt. En løsning, som 
flere nettaviser har benyttet seg av, har vært å bruke Facebook sin kommen- 
tarfunksjon, slik at man bruker Facebook sin log-in for å kommentere. Dermed 
vises innlegget både i kommentarfeltet under artikkelen og på Facebook-siden til 
brukeren, hvis man ønsker det. En utfordring som oppstår i denne sammenheng 
er at det er Facebook som står for de tekniske løsningene, noe som hindrer 
redaksjonene i å stenge debatten på natten slik de gjør i sine egne kommentar¬ 
felt. Et sitat fra ansvarlig for sosiale medier i VG illustrerer dette: 

De eksemplene vi har hatt som har vært verst, har vært sent på natten i kommentar¬ 
feltene våre på Facebook. Vi slår av kommentarfeltet om natten. Det er fordi erfarings¬ 
messig så skeier det litt ut om da, og prosentandelen av ting som bør slettes blir alt for 
høy... Men på Facebook så er det alltid åpent, så det har vært en del ganske stygge 
ting (ansvarlig for sosiale medier, VG). 

For det andre reiser denne utviklingen viktige spørsmål om redaktøransvaret. I 
hvilken grad er redaktøren ansvarlig for kommentarer under saker som blir lagt 
ut av redaksjonen på Facebook eller delt påTwitter? Det er ikke noe enkelt svar 
på dette (se f.eks. Bing, 2008; Ihlebæk, 2014). Dagens vurdering når det gjelder 
det etiske redaktøransvaret, er å skille mellom deling av innhold fra sosiale 
medier-kontoer som er opprettet av en avis eller mediehus, og deling av innhold 
fra kontoer som er opprettet av den enkelte journalist eller redaktør under sitt 
eget navn. Poenget her er uansett ikke å gi noen fasit på hva det presseetiske 
redaktøransvaret innebærer, men å vise til at også redaktøransvaret utfordres og 
utvikles i takt med at ytringsmangfoldet utvides til nye plattformer. 

Ytringsmangfold 

En velfungerende offentlig debatt bygger på ytringsmangfold. I Vær Varsom- 
plakaten punkt 1.2. står det spesifikt: «Pressen har et spesielt ansvar for at ulike 
syn kommer til uttrykk.» Debattredaktørene gir uttrykk for at de jobber veldig pro- 
aktivt med å hanke inn nye debattanter og nye stemmer. En strategi for å oppnå 
et større ytringsmangfold er å engasjere spaltister, noe som koster penger. En 
annen strategi har vært å lete aktivt i sosiale medier og følge med på blogger for 
å invitere interessante debattanter til å skrive kronikker og debattinnlegg. At det 

har blitt enklere å trekke inn nye stemmer, blir understreket av kulturredaktøren 
i Dagbladet: 

Jeg tror at det er ganske mye lettere å rekruttere fra et større utvalg nå enn det var 
for bare fem år siden, fordi det er så mange flere stemmer som er synlige på grunn 
av sosiale medier. Vi har et mye større utbud å velge fra (kulturredaktør, Dagbladet). 

Når redaktørene blir spurt om hvilke stemmer det er spesielt viktig i å få tak i, 
nevner de kvinner, debattanter med minoritetsbakgrunn og yngre - med andre 
ord representanter fra grupper som tradisjonelt sett har vært underrepresenterte 
i debattspaltene. Dette illustreres i disse sitatene: 

Dagsavisen, som mange andre aviser, er gubbetunge. Derfor prøver jeg bevisst å 
skape en miks på debattsidene hver dag. Jeg har en bevisst profil på to: det er kvinner 
og det er multikulturelle. Jeg vil gjerne ha kvinner på trykk, og jeg vil ha multikulturelle 
folk som skriver om temaer som de bryr seg om, i stedet for at hvite mannfolk skal 
drive å uttale seg om hvordan deres liv er. På gode dager så trykker jeg multikultu¬ 
relle folk som skriver om vikingtiden, ikke bare om multikulturelle spørsmål (Debatt- 
redaktør, Dagsavisen). 

Vi er opptatt av at flere kvinner skal stille opp, men det merker vi er vanskelig. Det 
krever dessverre mange flere telefoner for å få en kvinne enn en mann til å stille i 
debatter. Det er en jobb som vi gjerne gjør for å få en god kjønnsbalanse og for å 
kunne senke terskelen for kvinner å delta over tid. Du kan si at vi prøver med eksem¬ 
pelets makt å vise damer at det er fint å stille opp, at det går bra. Det er ikke farlig 
(redaksjonssjef debatt, NRK). 

Det er påfallende, men kanskje ikke overraskende, at en majoritet av debatt- 
redaktørene sier det er vanskeligere å få tak i kvinner som vil ytre seg, enn 
menn. Selv om kvinner utmerker seg i «bloggosfæren», er det altså fortsatt slik 
at kvinner kvier seg for å delta i den medierte offentligheten. Det krever kontinu¬ 
erlig arbeid fra redaksjonene for å jevne ut denne ubalansen. 

Kvinners skepsis til å delta, selv om det er lettere å ytre seg på dagens debatt- 
arena, kan henge sammen med at debattklimaet har blitt tøffere. Skal man delta i 
den offentlige debatt må man tåle at ytringen blir delt og kommentert i mer eller 
mindre saklige former i kommentarfelt og sosiale medier. At man kan oppnå stor 
spredning og at debattinnlegget kan ha lang «levetid» kan ha ført til at mange 
også kvier seg for å ytre seg, nettopp fordi konsekvensen av å delta i den digitale 
offentligheten kan være ubehagelige. Dette perspektivet belyses i dette sitatet: 

Det som jeg synes har vært litt for lite framme, det er at folk vegrer seg for å stille opp. 
Du har et kontroversielt budskap som du godt kunne tenke deg å fortelle til Aften¬ 
posten eller Fevennen. Du vegrer deg ikke, du stoler på publikasjonen og journalisten, 
du tror det kommer til å bli bra, men du orker ikke debatten i kommentarfeltene. Og 
det har jeg hørt flere og flere si [...] (sjefredaktør, Fædrelandsvennen). 

Redaktørene som har blitt intervjuet uttrykker at de er veldig oppmerksomme 
på denne utfordringen. I noen grad forbereder en del debattredaktører debat¬ 
tanter på det trykket som kan oppstå og noen følger også opp meningsytrerne 
i etterkant: 

Det er viktig for oss at folk skjønner hva de er med på. Hvis vi opplever at det kan være 
tvil rundt dette, må vi ta en prat med folk for å være sikre på at de vet at bidraget kan 
skape støy. I noen veldig følsomme saker, som vi vet har skapt stor uro, så følger vi 
opp etterpå ved å ringe eller sende mail for høre hvordan det går. Vi spør om det noen 
ting debattantene vil diskutere med oss i ettertid, og om de har hatt noen opplevelser 
som har vært kjedelige og kjipe som de vil snakke om. Det handler om å støtte der det 
er behov for det (redaksjonssjef debatt, NRK). 

Det er ganske forutsigbart hva slags type reaksjoner vi får. Det vi gjør for å forberede 
skribenten er både å si fra til moderatoren at her må vi passe litt ekstra nøye på, og å 
si fra til den som har skrevet kronikken eller debattinnlegget: «vær obs på dette, er du 
sikker på at du vil si dette på denne måten? (debattredaktør, Aftenposten). 

Det er ikke alle som er klar over at det skrevne ord virker mye sterkere enn det munt¬ 
lige. Så det har hendt, og det gjelder særlig ungdomspolitikere, at jeg har tatt kontakt 
med dem og fortalt dem hvordan dette kan bli oppfattet og spurt om de er klar over 
det. Det gjelder særlig folk som er veldig ferske (debattredaktør, DrammensTidende). 

Demokratiseringen av den offentlige debatt har med andre ord også en kostnad. 
Det har aldri vært bedre muligheter for folk til å bruke ytringsfriheten sin, sam¬ 
tidig kan ordskiftet som følger variere fra det saklige til det usaklige, fra å være 
støttende til å være hetsende. Det kan det være tøft å stå i. Her spiller de redak¬ 
sjonelle mediene fortsatt en viktig rolle som portvoktere. Ved å ta i bruk modera- 
torer og være oppmerksomme på debatter de vet genererer mye kontrovers og 
støy, kan de forsøke å styre debatten mot et mest mulig saklig nivå slik at flere 
tør å delta. 

De vanskelige debattene 

Intervjuene viser at samtlige redaksjoner ønsker å ha en mangfoldig og variert 
debatt som tar opp viktige og vanskelige samfunnstemaer. Når vi spør debatt¬ 
redaktører om hva de anser som de vanskelige temaene er det noen kjente 
gjengangere som utmerker seg, for eksempel minoriteter, innvandring, integre¬ 
ring, religion, Midtøsten, Palestina/lsrael konflikten og klima. Flere nevner også 
at det er mange flere som ønsker å dele veldig personlige historier, og at det 
noen ganger kan være vanskelig å vite hvor grensene går. Når disse temaene 
debatteres står redaksjonene ofte overfor vanskelige avgjørelser, særlig når 
det gjelder de etiske vurderingene av hva som er akseptable og uakseptable 
ytringer. Å ta avgjørelser når det gjelder hva som er en legitim ytring er ikke en ny 
problemstilling, men det har blitt en enda mer presserende virkelighet i en digital 

offentlighet, fordi avgjørelser må tas fort, og fordi omfanget av innlegg kan være 
stort og ta form på mange ulike plattformer. Det er en kontinuerlig balansegang 
å finne ut av hvor grensene skal gå, noe som påpekes i følgende sitat: 

Vi ser jo at ytringsfriheten er under press særlig knyttet til at vi både skal ha raushet i å 
slippe fram de særeste og kanskje til og med mest motbydelige meningene, samtidig 
som vi skal ta vare på et demokrati som bør være såpass representative at vi på 
mange måter ikke bør gi de sære meningene større plass enn det de fortjener. Jeg 
vet for eksempel at Thorbjørn Jagland og andre har vært opptatt av at det ville blitt for 
sært hvis Fjordman eller Anders Behring Breivik eller hvem det nå er, skal dominere 
alle debattprogrammer på TV eller radio bare fordi de representerer noe ekstremt. Nå 
i det postmodernistiske samfunn blir det kanskje litt sånn comme il faut å nettopp gå 
etter det ekstreme fordi vi tåler alt. Så jeg synes den mest interessante debatten er 
akkurat der. Hvor mye skal vi tåle? Tåler vi alt eller må vi sette noen streker, og hvor i 
så fall skal de strekene settes? (debattredaktør, DrammensTidende). 

Jeg synes det er et veldig viktig tema og en viktig diskusjon som det ikke finnes noe 
fasitsvar på, altså hvilke ytringer skal du stoppe, hvem er det jeg kan sitte å si til at 
'vet du hva, det er greit nok at du vil ytre dette og det kan du ytre på bloggen din eller 
hvor som helst, men vi vil ikke ha det her'. Det ligger et ansvar i det og det ligger et 
potensial for maktmisbruk og skjev forvaltning av ytringsfriheten i det. Slipper vi til det 
som er politisk korrekt og stopper det som er politisk ukorrekt? (nyhetsdirektør, NRK). 

Redaktørene ønsker å være liberale og unngå å være politisk korrekt, samtidig 
krever spesielt den etiske forståelsen av redaktøransvaret og normative opp¬ 
fatningen av hva som utgjør godt debatt rammer for hva man skal akseptere 
og ikke. Et illustrerende eksempel er klimadebatten. Flere redaktører nevner 
at klimaskeptikerne er veldig aktive i nettforaene, og at det er vanskelig å vite 
hvordan det skal håndteres: 

Jeg tror vi har vært ganske flinke etter 22. juli til å slå ganske hardt ned på rasisme 
og den type grums, og det har egentlig aldri vært et kjempesvært problem på Nye 
Meninger... Mens det vi ikke helt har funnet en god strategi på ennå er disse kli- 
mafornekterne, de lever ekstremt godt på Nye Meninger. Det har på en måte ikke 
fått det samme 'ikke godkjent-stempel' som det rasisme har fått. Der er det lett å 
bare henvise til at dette her er forbudt ved lov, dette her er sjikane. Klimaspørsmål er 
ofte mer abstrakt og man har ikke noe presedens for å fjerne folk på det grunnlaget, 
men de er organisert og de er fryktelig pågående og ganske krasse i retorikken. Så 
vi prøver å jobbe med å finne ut en eller annen måte å hanskes med det på (debatt¬ 
redaktør, Dagsavisen). 

Et viktig poeng som reises i dette sitatet er forholdet mellom jus og etikk, og 
hva slags kriterier som skal legges til grunn for å vurdere ytringen. Det er ikke 
lov å fremme rasistiske ytringer i henhold til straffeloven, ei heller komme med 
ærekrenkelser mot individer, men det er ikke ulovlig å fremme usanne eller 
udokumenterte påstander om klima. Elva som utgjør sannhet eller fakta og i 

hvilken grad det skal bli brukt som premiss for å avgjøre om en meningsytring 
skal publiseres eller ikke er et veldig komplekst saksområde, noe som kommer 
frem i dette sitatet: 

I høst valgte vi å ikke trykke et innlegg som bestred at urfolk eksisterer. Vi begrunnet 
det blant annet med FNs ILO-konvensjon om urfolks rettigheter. Det handler noen 
ganger om å vurdere beskyttelsen av minoriteter mot storsamfunnet. Men vi har hatt 
på trykk såkalte klimaskeptikere, som ikke tror på menneskeskapte klimaendringer. 
Det er jo etablert at det er tilfellet, men samtidig så følte vi at det er en del som tror 
at det ikke er det, så det er ikke en debatt vi bare kan legge fra oss (debattredaktør, 
Nordlys). 

Klimadebatten illustrer godt utfordringene debattredaksjonene står overfor når 
det gjelder å vurdere hvilke kriterier som skal ligge til grunn for redaksjonelle 
vurderinger. Er det bedre at ytringen fremmes og kan møtes med motytringer, 
eller ødelegger dominansen av klimaskeptikere på nett for en «god» og rasjonell 
debatt? Her er det ingen fasitsvar for hva som er den beste redaksjonelle til¬ 
nærmingen, og redaksjonene må ha rom for å prøve og feile. 

Balansegang 

Digitaliseringen har hatt stor betydning for det offentlige ordskiftet, og for 
ytringsfrihetens kår i samfunnet. Samfunnsdebatten foregår i dag i en rekke 
kanaler og i et stort utvalg fora, og nettet har etablert seg som en av de viktigste 
plattformene for ytringsmangfoldet. De redaksjonelle medienes dominerende 
posisjon som arenaer for den offentlige samtalen og som portvoktere har blitt 
utfordret, men ikke nødvendigvis eliminert. En offensiv holdning om å være pre- 
missleverandør for samfunnsdebatten er klart tilstede blant redaktørene, og de 
redaksjonelle mediene har klart å videreføre sin posisjon som en viktig arena 
for samfunnsdebatten i et styrket konkurransemarked, blant annet gjennom en 
aktiv tilstedeværelse og bruk av de sosiale mediene. 

Det er mange gode grunner til at debattstoff er et strategisk lønnsomt 
satsningsområde: Det korresponderer godt med nyhetsmedienes samfunns¬ 
ansvar, det skaper stort engasjement, det er en kilde til journalistikk og det er 
lett å dele i sosiale medier. Redaksjonene har uten tvil blitt mer avhengige av 
å lytte til og å inkludere nye stemmer, samt å benytte seg av publikums rolle 
som «gatewatchere» og distributører. Det har også blitt betydelig enklere for 
debattredaktørene å skaffe seg nye stemmer fra målgrupper de tidligere har 
hatt vanskelig for å nå eller ikke har prioritert. Denne utviklingen er positiv for 
ytringsfrihetens kår i samfunnet og ytringsmangfoldet i offentligheten. 

Samtidig presenterer utvidelsen av den offentlige debatt også noen nye 
utfordringer. Meningsutvekslingen skjer raskt i den digitale offentligheten, og 
responsen kan være stor i sosiale medier og i kommentarfelt. Oppmerksomheten 

kan være vanskelig å håndtere, spesielt for nye og utrente debattanter. Analysen 
viser at mange av redaktørene er oppmerksomme på dette, og at de i noen 
tilfeller advarer og følger opp debattanter som skriver om temaer som de vet kan 
skape mye engasjement - på godt og vondt. Utfordringen er selvsagt at selv om 
debattredaktøren til en viss grad kan kontrollere nettdebatten i sin egen nettavis 
gjennom for eksempel moderatorer, har han eller hun liten kontroll over det som 
skjer i sosiale medier. Der lever debatten i stor grad sitt eget liv. 

Den redaksjonelle håndteringen av den offentlige debatt er en komplisert 
affære. Å vite hvor grensene skal gå, spesielt når det gjelder de etiske grensene 
for ytringsfriheten, kommer alltid til å være en krevende øvelse for debattredak- 
sjonene. Når ytringsmangfoldet økes, følger det også nødvendige diskusjoner 
om hva som forventes av den offentlige debatten. Med andre ord blir samfunns¬ 
debatten i økende grad gjenstand for metadebatt. Det er en positiv utvikling som 
debattredaksjonene kan være med på å fremme gjennom å sette debattkultur på 
dagsorden og gå i dialog med debattanter. 

Kapittel 8: Ytringsfrihet og sosiale 
medier 

Bernard Enjolras og Kari Steen-Johnsen 


Sosiale medier har endret måten mennesker kommuniserer og utveksler 
informasjon på. I Norge, som i andre land, har sosiale medier utviklet seg fra å 
være et fenomen som berørte en liten andel av befolkningen, til å bli et masse- 
fenomen, selv om bruken kan variere fra gruppe til gruppe. En viktig konsekvens 
av dette er at de fleste av oss nå er koblet til hverandre gjennom digitale nett¬ 
verk. Denne utviklingen påvirker alle områder av våre liv, både de hverdagslige 
og de samfunnsmessige. 

Med endringene i kommunikasjonsmuligheter endres også forutsetningene 
for ytring, og rammen for ytringsfrihet. I løpet av forrige århundre ble ytrings¬ 
friheten i stadig økende grad knyttet til komplekse kommunikasjonsstrukturer 
- aviser, radio, fjernsyn - som var utenfor vanlige borgeres rekkevidde. Det har 
hele tiden eksistert andre kanaler for ytring enn massemedier, for eksempel 
gjennom frivillige organisasjoner, demonstrasjoner, flygeblader osv., men offent¬ 
ligheten har etter hvert blitt dominert av massemediene. Muligheten til å ytre seg 
overfor mange var likevel lenge en virkelighet for de få som hadde økonomiske, 
ideologiske, kulturelle og politiske ressurser til å få tilgang til massemediene, og 
som kunne påvirke hvilke ideer som skulle formidles til et bredt publikum. 

Selv om massemediene fortsatt spiller en sentral rolle, har digitale medier 
gitt mulighet for flere til å kunne ytre seg i offentligheten, uavhengig av masse¬ 
mediene og deres portvakter. Med digitale medier har dermed nye deltagelses- 
og ytringsformer oppstått. Denne demokratiseringen fører også med seg mulige 
negative utviklingstrekk som kan bidra til å begrense ytringsfriheten til hver enkelt. 

I dette kapitlet spør vi hvordan ulike sider ved den digitale offentlighetens kultur 
i Norge påvirker ytringsfriheten, med utgangspunkt i den landsrepresentative 
spørreundersøkelsen vi har gjennomført i prosjektet 1 . Vi tar som utgangspunkt 
at sivile rettigheter, inkludert ytringsfriheten, ikke i seg selv er tilstrekkelige for 
å garantere ytringsfriheten, og at de normene og den kulturen som eksisterer i 
det digitale offentlige rommet har stor betydning for individers tilbøyelighet til å 
ytre sin mening. Vi tar to innganger til dette. For det første spør vi om formen og 


1. Se http://www.statusy tring sfrihet.no/OmProsjektet/om-prosjektet/1101 og Appendiks på side 236 i denne 
rapporten for en mer utførlig beskrivelse av innhold og gjennomføring av spørreundersøkelsen. 

tonen i sosiale medier kan føre til at individer skremmes bort fra disse arenaene. 
Hvor stor er forekomsten av ubehagelige kommentarer og trusler, og får de noen 
konsekvenser for individers ønske om å ytre seg igjen? For det andre stiller vi 
spørsmålet om trekk ved sosiale medier og den typen offentlighet de represen¬ 
terer i seg selv kan bidra til at en del holder meningene sine tilbake. Her bygger 
vi på teorien om selvbegrensning, som tar som utgangspunkt at folk vil vegre 
seg for å uttrykke avvikende meninger av frykt for isolasjon. Vi benytter oss også 
av argumenter fra Cass Sunstein (2003) om hvordan mekanismer på individnivå 
kan føre til konformitet på samfunnsnivå. 

Hvilke forutsetninger for ytring legges i sosiale medier? 

En viktig grunn til at sosiale medier som Facebook, Twitter eller YouTube har 
blitt oppfattet som revolusjonerende, er at de gir nye muligheter til samhand¬ 
ling, utveksling og kommunikasjon innenfor nettverk. Sosiale medier er enkle 
å bruke, og det er forholdsvis enkelt å administrere egne nettverk og legge ut 
ulike typer innhold. En måte å oppfatte sosiale medier på er å forstå dem som et 
sett av «innebygde handlingsmuligheter» - det vanskelig oversettbare begrepet 
affordances (boyd, 2011). Sosiale medier tilbyr tre viktige typer innebygde hand¬ 
lingsmuligheter: profiler, vennelister og kommunikasjonsverktøy. En profil er det 
rommet som brukeren setter opp for seg selv - for eksempel ved å legge inn 
et bilde og en beskrivelse. Det er på profilen at tekst, bilder eller lenker kan 
legges ut, og hvor «møtet» og kommunikasjonen finner sted. Profiler kan være 
offentlige (som på Twitter), eller halvoffentlige (som på Facebook). Vennelister 
gjør synlig brukernes sosiale nettverk og publikum. Disse listene har en strate¬ 
gisk funksjon fordi de også bidrar til å definere en brukers status. Både gevinster 
og kostnader knyttet til avvisning av en person må tas i betraktning når man 
bekrefter en person som venn. Vennelister er brukernes «innbilte publikum» 
(boyd, 2007). Kommunikasjonsverktøy gir muligheten til å skrive på noens profil, 
å legge ut tekst, bilder og videoer og å lenke til sider. Et viktig trekk ved kom¬ 
munikasjonsverktøyene som er innebygd i sosiale medier er at de tilbyr valg 
mellom offentlig, halvoffentlig og privat kommunikasjon, samt en kombinasjon 
av ulike kommunikasjonsformer fra en-til-en til flere-til-flere. De offentlige eller 
halvoffentlige kommunikasjonsverktøyene (som det å skrive en kommentar på 
en persons vegg på Facebook eller å adressere enTwitter-melding til en bestemt 
person) danner grunnlaget for medierte offentlige «møter». 

Med sin blanding av teknologier er sosiale medier en del av og forsterker 
den mer generelle utviklingen mot mediekonvergens innenfor medielandskapet. 
Jenkins definerer mediekonvergens som «the flow of content across multiple 
media platforms, the cooperation between multiple media industries, and the 
migratory behavior of media audiences who will go almost anywhere in search 
of the kind of entertainment experience they want» (2006:2). Mediekonvergens 

innebærer at medieforbrukere selv blir en del av medieinnholdet og mediepro¬ 
duksjonen. Sosiale mediers innebygde handlingsmuligheter gjør at brukere har 
muligheten til å produsere innhold (nyheter eller underholdning) på en desentra¬ 
lisert måte, samt til å endre eksisterende informasjon og innhold. Mens tradi¬ 
sjonelt medieforbruk var passivt, er informasjonsbruk gjennom sosiale medier 
nødvendigvis aktivt, med en mulighet for informasjonsdeling. Mediekonvergens 
kan dermed muliggjøre nye former for deltakelse og samarbeid når det gjelder 
kommersielle produkter (nyheter, underholdning og populærkultur), men også 
når det gjelder ulike former for politisk og demokratisk deltakelse, for eksempel 
ved at brukere starter debatter og kommenterer lenker til nyheter. 

I en kritisk lesning av den kulturen som formes i sosiale medier, argumenterer 
José van Dijk (2013) for at vi må ta en rekke faktorer i betraktning for å forstå 
hva som foregår: De forutsetningene som teknologien legger i seg selv, hvem 
som eier teknologien og hvilke forretningsmodeller de opererer etter, offentlig 
styring av teknologi, samt brukerne og innholdet de produserer (2013: 28). I tråd 
med dette er det i et ytringsfrihetsperspektiv svært relevant å spørre hvordan 
for eksempel Facebook og Googles bruk av og presentasjon av personlige data, 
spiller inn i brukernes opplevelse og vilje til å bruke sosiale medier til å ytre 
meninger som betyr noe for dem. Også myndighetenes rolle er blitt aktualisert 
med Snowden-saken og spørsmålene som er reist rundt overvåkning og kontroll 
med internett. I dette kapitlet skal vi likevel legge fokus på de elementene som 
handler om brukernes erfaringer, om innholdet som produseres i sosiale medier 
og om de forutsetningene som teknologien legger. Først vil vi undersøke graden 
av ytringsaktivitet gjennom sosiale medier i Norge. Deretter tar vi for oss spørs¬ 
målet om form og tone i det offentlige digitale ordskiftet, og ser på forekomst 
av ubehagelige kommentarer og trusler, og de konsekvenser individer trekker 
av det. Så går vi nærmere inn på grunner til å ikke ytre seg i sosiale medier, og 
hvordan dette henger sammen med spesifikke trekk ved disse mediene. Sett i 
sammenheng vil disse analysene gjøre det mulig å si noe om forhold som både 
fremmer og hemmer ytringsfrihet gjennom sosiale medier i Norge. 

Om metode 

Analysene i dette kapitlet bygger på data fra to spørreundersøkelser gjennomført 
av prosjektet, en representativ undersøkelse av den etniske majoritetsbefolk¬ 
ningen, og en egen undersøkelse av ikke-vestlige innvandrere og etterkommere, 
kalt minoritetsundersøkelsen. Denne siste undersøkelsen inkluderer innvandrere 
med bakgrunn fra Asia, Afrika og Øst-Europa, samt deres etterkommere. Begge 
undersøkelser, ble gjennomført i perioden desember 2013 til februar 2014. Under¬ 
søkelsene inneholder de samme spørsmålene om holdninger til og erfaringer med 
ytringsfrihet. I dette kapitlet bruker vi gjennomgående majoritetsundersøkelsen, 

men vi trekker på minoritetsundersøkelsen enkelte steder. For fullstendig doku¬ 
mentasjon av de to undersøkelsene, se www.statusytringsfrihet.no. 

Ytringsaktivitet gjennom sosiale medier i Norge 

I et internasjonalt perspektiv skårer Norge høyt når det gjelder tilgang til internett 
og bruk av sosiale medier (Enjolras m.fl., 2013: 15). En undersøkelse gjennom¬ 
ført i 2012 viste for eksempel at 75 prosent av befolkningen hadde en Facebook- 
konto, og at halvparten av disse sjekket kontoen daglig eller oftere (Enjolras 
et al., 2013: 47). Bruken er i rask økning. Mens andelen aktive sosiale medie- 
brukere - det vil si de som brukte Facebook daglig eller oftere, og/eller Twitter 
minst en gang i uken - var 68 prosent i 2012, er den 78 prosent i 2014 2 . Vår 
spørreundersøkelse viser tilsvarende tall, slik det fremgår av Figur 8-1: 

Figur 8-1 Andel i den norske befolkningen med profil på ulike sosiale nettsamfunn 


På hvilke sosiale nettsamfunn har du en profil? 



Figuren viser at Facebook er den plattformen som har klart flest brukere, etter¬ 
fulgt avYouTube, Twitter og Snapchat. 78,7 prosent av respondentene i utvalget 
sier at de har en profil på Facebook. Blant de yngste vet vi at dette tallet er enda 
høyere (Enjolras et al., 2013). I utgangspunktet kan man dermed si at det er høy 
tilgang til Facebook i den norske befolkningen. 

Samtidig sier ikke det å ha en profil i sosiale medier nødvendigvis noe om 
bruk. I undersøkelsen har vi derfor spurt hvor ofte respondentene bruker sosiale 
medier til å ytre seg. FHer har vi ikke skilt mellom ulike sosiale medier. Som 
Figur 8-2 viser, er sosiale medier den klart mest brukte kanalen for ytringer i vår 
undersøkelse. 


2. Tall fra siste runde av ISFs sosiale medie-undersøkelse, gjennomført i august/september 2014 avTNS Gallup. 
Dette inkluderer paneldata, det vil si at en andel av de spurte i 2014 svarte på tilsvarende undersøkelse i 
2012 . 


Status for ytringsfriheten i Norge - Fritt Ords monitorprosjekt 





8 Ytringsfrihet og sosiale medier 


171 


Figur 8-2 Andel i den norske befolkningen som har ytret seg i ulike kanaler 


0 10% 20% 30% 40% 50% 60% 70% 80% 90 % 100 % 


TV 

Sosiale medier 
Kommentarfelt i nettavis 

Kronikk/debattinnlegg lokalavis 
Kronikk/debattinnlegg landsdekkende 



Mens Radio og TV er reservert til en elite, og mindre enn en femtedel av befolk¬ 
ningen har erfaring med å publisere kronikker og debattinnlegg via den nasjonale 
eller den lokale pressen, har halvparten av befolkningen har ytret seg gjennom 
sosiale medier. Som vist i Tabell 8-1 er sosiale medier ikke bare det meste 
utbrede mediet for ytringer, men også det mediet hvor folk ytrer seg oftest: 


Tabell 8-1 Hvor ofte ytrer folk seg gjennom ulike kanaler? 



Daglig 

Flere ganger 
i uka 

En til 2 
ganger per 
mnd. 

Sjeldnere 

Aldri 

Kronikk/debattinnlegg 
landsdekkende avis 

0,4 

0,9 

1,8 

14,9 

80,1 

Kronikk/debattinnlegg 

lokalavis 

0,3 

1,3 

1,6 

16,1 

79 

Kommentarfelt i nett¬ 
avis 

0,6 

1,7 

3,5 

19,3 

73,4 

Sosiale medier 

2,1 

9,1 

16,6 

23,8 

46,3 

Radio 

0,4 

0,6 

0,8 

6 

90,8 

TV 

0,6 

0,9 

0,4 

3,8 

92,6 


Slik det fremstår i vår undersøkelse foregår det altså en betydelig ytringsaktivitet 
i den norske befolkningen, og sosiale medier står for en viktig del av dette. Nå 
kan det innvendes at spørsmålet her er formulert svært vidt. Når respondentene 
sier at de har ytret seg kan det antagelig spenne over mange slags ytrings- 
aktiviteter, også de prosaiske og hverdagslige, som ikke nødvendigvis vil defi¬ 
neres inn i en samfunnsdebatt. Tidligere undersøkelser har vist at når man spør 
mer konkret om det å diskutere politikk- og samfunnsspørsmål, sier til sammen 
35 prosent av befolkningen at de har gjort det på en eller annen sosial medie- 
plattform (Enjolras mfl., 2013: 120). Selv om dette tallet er en del lavere, viser det 
likevel at sosiale medier er en betydelig kanal for ytringer, også når vi fokuserer 
mer spesifikt inn mot samfunnsdebatt. 

Samtidig er det altså slik at opp mot halvparten, 46,3 prosent i vår under¬ 
søkelse, sier at det aldri ytrer seg gjennom sosiale medier. En grunn til dette 
kan selvfølgelig være at de ikke er interessert i å ytre seg. I spørreskjemaet 
stilte vi et åpent spørsmål til de som aldri ytret seg i noen kanal om hvorfor de 
ikke gjorde dette. Mange svarte at de ikke var interessert eller ikke hadde noe 
de ønsket å si. Men en god del svar gikk også i retning av at man opplevde 
debattkulturen i sosiale medier som ubehagelig eller som uinteressant på grunn 
av ubehagelige kommentarer og usaklighet. En del sa også at de ikke våget fordi 
de ikke følte seg trygge nok på egne meninger. Dette antyder at det kan finnes 
grunner til å la være å ytre seg som handler om hvordan ulike individer opplever 
ytringskulturen i sosiale medier. 

Et svært viktig spørsmål er om det finnes en systematikk i hvem som holder 
seg tilbake fra å ytre seg, noe som vil medføre at noen grupper blir systematisk 
underrepresentert i den offentlige debatten. En slik «digital skillelinje»(jf. Norris, 
2001) ble påvist i boken Liker-liker ikke, der Enjolras mfl. fant at kvinner var tydelig 
underrepresentert i politisk debatt og i samfunnsdebatt på alle andre digitale 
plattformer enn Facebook (2013:125). I den foreliggende undersøkelsen finner vi 
bare små forskjeller mellom menn og kvinner, og ingen forskjeller mellom den 
etniske majoritetsbefolkningen og ikke-vestlige innvandrere (se Staksrud mfl., 
2014: kapittel 4, for en oversikt over dette). Men samtidig viste vi i Kapittel 6: Når 
kunstnere vurderer ytringsfrihet i Norge, anno 2014 (s. 126)at kvinner i større 
grad enn menn ser ut til å velge å holde tilbake sin mening, blant annet av frykt 
for å støte og såre andre, og av frykt for latterliggjøring. Spørsmålet som må 
stilles når det gjelder ytringsfrihet gjennom sosiale medier er dermed ikke bare 
om hvorvidt ulike grupper i befolkningen deltar eller ikke, men hvilke meninger 
de føler seg komfortable med å uttrykke. 

Ubehagelige erfaringer i den digitale offentligheten 

Gjennom de siste årene har den digitale debattkulturen blitt betraktet med relativt 
stor bekymring i den norske offentligheten. Karakteristikker av nettdebatten som 
«søppel» og «kloakk» har blitt brukt av ledende meningsbærere. 3 I en Dagblad- 
kronikk beskrives nettdebatten som «en sump av fremmedfrykt og irrasjonelt 
hat mot vårt demokrati som brer seg uhindret i nettavisene». 4 Dokumentarer 
som SVTs «Menn som netthater kvinner» og TV2s Dokument 2: «Kvinne jeg 
hater deg» har tydeliggjort den belastningen kvinner spesielt kan bli utsatt for på 
nettet, og meningsytrere med innvandrerbakgrunn har også ropt varsku om at de 
er spesielt utsatt for rasisme og trakassering. 


3. «Liberaldemokratiet vil ikke felles av en Hitler eller Pol Pot, men drukne i kloakk» (Bernt Hagtvet, debatt på 
Litteraturhuset februar 2009, gjengitt i Aftenposten 9.02.09). «Kloakk» henviser her til nettdebatten. 

4. Dagbladet, 28.07.2011. 

Dersom den digitale debatten preges av ubehagelige og truende kommen¬ 
tarer, må vi gå ut fra at dette vil påvirke viljen til å delta i debatter og ytre sin 
mening. Gjennom spørreundersøkelsene vi har gjennomført har vi mulighet til 
å undersøke forekomsten av dette blant ulike grupper. I rapporten «Status for 
ytringsfriheten i Norge - holdninger og erfaringer i befolkningen» (Staksrud mfl. 
2014) undersøkte vi forekomsten av ubehagelige og nedlatende kommentarer 
og trusler, hva som var slike kommentarers innhold og hvilke konsekvenser folk 
trakk av slike opplevelser. 

Blant de som hadde ytret seg i offentligheten svarte 31 prosent at de hadde 
opplevd å få ubehagelige eller nedlatende kommentarer, 51 prosent svarte at de 
ikke hadde hatt slike opplevelser, mens 15 prosent oppga at de ikke ville svare 
(Staksrud mfl., 2014: 42). På dette punktet var det bare ubetydelige forskjeller 
mellom kjønnene og mellom etniske minoriteter og majoritetsbefolkningen. 
Menn hadde opplevd å få noe flere ubehagelige kommentarer enn kvinner (33 
mot 29 prosent), mens de med ikke-vestlig bakgrunn i noe mindre grad hadde 
fått ubehagelige kommentarer (28 mot 31 prosent). 

Det er vanskelig å vurdere og veie forekomsten av ubehagelige kommentarer 
som vi finner i materialet. I en nylig gjennomført undersøkelse fra USA viser Pew 
Research Center (2014) at 4 av 10 har opplevd en eller annen form for trakas¬ 
sering på nett. Dette inkluderer både svakere former for trakassering, som å bli 
kalt støtende ting («called offensive names») og at noen bevisst forsøker å gjøre 
en flau («purposefully embarass you»), og sterkere former for trakassering, som 
fysiske trusler og forfølgelse (2014:2). Fordelingen mellom svakere og sterkere 
former var 55 mot 45 prosent (2014:3). 

Sammenlignet med den amerikanske undersøkelsen er altså våre tall noe 
lavere. Når det gjelder konkrete trusler, ser imidlertid tallene i de to undersøkelsene 
ut til å være mer på linje, selv om vi må ta forbehold om at spørsmålene ikke er 
stilt på samme måte i de to undersøkelsene 5 . I vår undersøkelse sier 17 prosent 
i majoritetsutvalget at de har mottatt konkrete trusler, mot 18 prosent i den 
amerikanske undersøkelsen. Menn mottar betydelig oftere trusler enn kvinner, 
noe som også samsvarer med funnene hos Pew (2014:5). Det mest slående 
funnet når det gjelder trusler er imidlertid at den etniske minoritetsbefolkningen 
i mye større grad enn majoritetsbefolkningen utsettes for dette. Dette gjelder 
både menn og kvinner. 31 prosent av mennene i dette minoritetsutvalget sier at 
de har mottatt trusler, mot 21 prosent i majoritetsutvalget. Også mellom kvinner 
med etnisk majoritets- og minoritetsbakgrunn er det en betydelig forskjell. 


5. Pew Research Centers begrep om sterke former for trakassering inkluderer fysiske trusler, stalking, seksuell 
trakassering og det å bli forfulgt over lengre perioder. Vi har spurt om konkrete trusler. Dette inkluderer både 
fysiske og psykiske trusler. 

Figur 8-3 Andelen som har opplevd å få konkrete trusler (Befolkningsutvalg og 
minoritetsutvalg, total og etter kjønn) 

Det helhetlige bildet av hvordan ubehageligheter og trusler preger offentlig debatt 
i sosiale medier er dermed sammensatt. Sett i lys av den kritikken som har vært 
rettet mot den digitale offentlige debatten, kan forekomsten av nedlatende kom¬ 
mentarer kanskje synes lavere enn forventet. Over halvparten av de som har 
ytret seg, har ikke opplevd ubehagelige kommentarer, og forekomsten er lavere 
enn i den amerikanske studien vi refererte til. I lys av det spesielle fokuset som 
har vært rettet mot kvinners og minoriteters utsatte posisjon i nettdebattene er 
det også overraskende at disse gruppene ikke oppgir å ha mottatt flere ubehage¬ 
lige kommentarer enn andre. Derimot ser vi tydelige forskjeller mellom menn og 
kvinner, og mellom den etniske minoritets- og majoritetsbefolkningen, når det 
gjelder forekomst av konkrete trusler. At menn er mer utsatt for trusler er ikke 
så overraskende i lys av andre undersøkelser. Vi kjenner ikke til sammenlignbare 
studier når det gjelder etnisitet og forekomst av trusler, men forskjellene i vår 
undersøkelse er svært tydelige. 

Undersøkelsen gjør dermed tydelig at for å forstå den digitale offentlighetens 
kultur og opplevelsen av å ytre sin mening, er det nødvendig å ta hensyn til 
skillelinjer knyttet til kjønn og etnisitet. Hovedfunnet i kapitlet om erfaringer med 
ytringer i Staksrud mfl. (2014) var at mens det var små forskjeller mellom etnisk 
majoritet og minoritet og mellom menn og kvinner når det gjaldt hvorvidt de 
hadde fått ubehagelige og negative kommentarer, og hvor ofte det skjedde, var 
det store forskjeller når det gjaldt kommentarenes innhold og de konsekvensene 
ulike grupper trakk av dem. Kvinner opplevde langt oftere enn menn å få ubeha¬ 
gelige kommentarer rettet mot kjønn og utseende, og representanter for den 
etniske minoritetsbefolkningen opplevde oftere enn majoriteten kommentarer 
rettet mot religiøs oppfatning, etnisk bakgrunn, hudfarge og nasjonalitet. 

De to kvalitative studiene som inngår i dette prosjektet bidrar til kaste mer 
lys over hvordan faktorer som kjønn og etnisitet spiller inn i å forme erfaringer 
og mulighetsrom i det norske offentlige ordskiftet. Basert på intervjuer med 17 
profilerte meningsytrere blant etniske og religiøse minoriteter viser Midtbøen 
og Steen-Johnsen i kapittel 3 i denne rapporten at minoritetsstatus nesten alltid 
har betydning for erfaringen med å ytre seg, i form av negative opplevelser 

som kan knyttes til deres etniske eller religiøse bakgrunn. Dette gjelder også 
for de som ytrer seg på felter som ikke i seg selv angår minoritetsspørsmål 
eller religiøse debatter. Samtidig er det likevel store forskjeller i omfanget av 
negative erfaringer, og fra hvilket hold trusler, sjikane eller trakassering kommer 
fra. Styrken i negative reaksjoner henger nært sammen med debatt-tema, kjønn, 
religiøs tilhørighet og politisk/ideologisk posisjon. 

I masteroppgaven «Uten sosiale medier hadde jeg ikke hatt en stemme», 
publisert som egen rapport i dette prosjektet, har Hedda Espeli intervjuet 10 
kvinner som er aktive i offentlig debatt, både i sosiale og tradisjonelle medier. 
Flertallet av Espelis informanter har opplevd ubehagelige og nedlatende 
kommentarer i forbindelse med sin ytringsvirksomhet i digitale offentligheten 
Opplevelsene inkluderer sjikanerende kommentarer om kropp eller utseende, 
krasse reaksjoner fra lesere eller motdebattanter, samt trusler og andre ubeha¬ 
gelige henvendelser via tekstmeldinger eller e-poster. Kommentarene er tydelig 
kjønnet, og inkluderer seksuell eller utseendebasert sjikane. Espelis konklusjon 
er at det å være kvinnelig meningsytrer bringer med seg visse vedheng. Disse 
vedhengene, som spiller på både tradisjonelle og stereotype kvinnebilder, kan 
utnyttes i forsøk på å ugyldiggjøre eller angripe kvinnelige meningsytrerne og 
deres ytringer. 

Disse to kvalitative bidragene viser at det er store variasjoner innenfor den 
digitale offentligheten, og at mange faktorer spiller inn i forhold til opplevelsen 
av ubehag og trusler. Samtidig finner de begge at visse tilskrevne egenskaper, 
altså grunnleggende karakteristika som kjønn, etnisitet og nasjonalitet, alltid 
spiller inn og har betydning. Eliteinformantene som er intervjuet i de to prosjek¬ 
tene erkjenner de ubehagelige sidene ved å stå i det offentlige ordskiftet, og 
har utviklet strategier for å håndtere dem - for eksempel ved å la være å lese 
kommentarene i debattfeltet, ramme dem inn som usaklige, eller å møte nett-troll 
og ubehagelige debattanter med motargumenter. Samtidig som de erkjenner at 
ubehag er en del av det å være aktiv debattant, opplever flere at denne siden 
av deltagelse koster dem mye. Ingen av dem er likevel innstilt på å innskrenke 
ytringsfriheten juridisk sett. 

Resultatene fra spørreundersøkelsene antyder at også i den bredere gruppen 
av ytrere er mange villige til å fortsette å ytre seg på tross av ubehag. I majori- 
tetsutvalget sier 71 prosent at de ikke er blitt mer forsiktige med å ytre seg etter 
å ha mottatt ubehagelige eller nedlatende kommentarer. På dette spørsmålet er 
det imidlertid store forskjeller mellom grupper. Mens 16 prosent av mennene 
i majoritetsundersøkelsen sier at de er blitt mer forsiktige med å ytre seg 
offentlig, sier 38 prosent av kvinnene i minoritetsundersøkelsen det samme. En 
rimelig tolkning av dette er at kommentarer rettet mot kjønn, etnisitet og andre 
tilskrevne egenskaper har en sterkere effekt på dem som mottar dem enn andre 
typer kommentarer (Staksrud mfl., 2014, kapittel 4). 

Selvpålagt taushet i sosiale medier 

Sosiale medier og deres betydning for muligheten for deltagelse i samfunns¬ 
debatten har blitt betraktet på ulike måter i litteraturen. Fraværet av portvoktere 
og muligheten for enhver til å ytre seg om det vedkommende ønsker, fremheves 
av noen som et grunnlag for større pluralisme og ytringsmulighet for alle (Dahl- 
gren, 2005; Shirky, 2008). Som fremhevet av van Dijck (2013) vil den kulturen 
som utvikler seg i sosiale medier være avhengig av mange faktorer, blant annet 
de hvordan brukerne tar mulighetene i bruk, hvilken samhandling som oppstår 
og forutsetningene som ligger i selve teknologien. I kapittel 2 i denne rapporten 
viste vi, basert på majoritetsundersøkelsen, at befolkningen i liten grad ser ut 
til å betrakte sosiale medier som frirom der man kan tillate seg hva som helst. 

I den grad man gjør en forskjell mellom hva slags nedlatende ytringer som kan 
fremsettes i ulike medier, er respondentene mer restriktive med dette i sosiale 
medier enn i nyhetsmediene. Vi så også at sosiale medier var en arena der 
mange ville unnlate å ytre meninger som var viktige for dem, hvis de opplevde 
en risiko for å støte andre eller bli latterliggjort. Slik selvpålagt taushet betegnet 
vi som selvbegrensning (Flayes, Glynn og Shanahan, 2005a). 

Tidligere studier har vist at tilbøyeligheten til selvbegrensning henger 
sammen med hvordan man oppfatter debattklimaet, altså med den kulturen 
som eksisterer i en gitt offentlighet (Flayes, Glynn og Shanahan, 2005b). I denne 
sammenhengen er det interessant å se nærmere på om det er særtrekk ved 
sosiale medier som ytringsarena som har konsekvens for tilbøyeligheten til selv¬ 
begrensning. En nylig publisert studie fra Pew Research Center (Flampton et al., 
2014), viser at selvbegrensning i stor grad forekommer på Facebook ogTwitter. 
Forskerne konkluderer at slike mekanismer virker sterkere i sosiale medier enn 
i offline kontekster, slik som blant venner eller på arbeidsplassen. Studien tok 
utgangspunkt i Snowden-saken, og fant at mens 86 prosent av amerikanerne var 
villige til å diskutere saken ansikt-til-ansikt, var bare 42 prosent av Facebook- og 
Twitterbrukere villige til å diskutere den på disse plattformene (2014: 5). 

I undersøkelsen har vi undersøkt forholdet mellom ytringer på private arenaer 
og i sosiale medier. Figur 8-4 viser forholdet mellom andelen som sier de vil ytre 
en mening i privatsfæren, blant familie og venner, og andelen som sier de vil 
ytre en mening i sosiale medier, gitt ulike former for risiko. Prosenttallet i figuren 
angir hvor mange fler som ville sagt meningen sin i blant familie og venner enn i 
sosiale medier. For eksempel er forskjellen mellom de som ville sagt meningen 
sin i privatsfæren og i sosiale medier når det er en risiko for å støte andre 49 
prosent. 

Figur 8-4 Selvbegrensning i sosiale medier sett i forhold til i privatsfæren. Befolkningsutvalg. 

Figur 8-4 viser at folk jevnt over vil begrense ytringene sine mer i sosiale medier 
enn i privatsfæren. Spesielt gjelder dette når det er fare for at meningene vil 
virke støtende, når det er risiko for å såre folk som står en nær eller for å bli opp¬ 
fattet som uhøflig. I seg selv er ikke disse funnene nødvendigvis overraskende. 
Det er rimelig at mange føler seg tryggere i privatsfæren enn ute i offentligheten. 
Resultatene samsvarer også med funnene i undersøkelsen fra Pew Research 
Institute (Flampton mfl., 2014). Samtidig er det interessant, sett i lys av kritikken 
av debattkulturen i sosiale medier, at så mange fler uttrykker at de vil begrense 
ytringene sine i disse mediene enn blant de nærmeste, dersom det er en risiko 
for å støte noen. Dette antyder en forsiktighetskultur, mer enn en kultur der alle 
slags ytringer tillates, dersom vi ser på det brede bildet. 

Risikoen for negativ reaksjon fra overordnede og risikoen for overvåkning 
fremstår også som viktige grunner for ikke å uttale meninger i sosiale medier 
som man ville uttalt i privatsfæren. I tillegg til disse erfaren for å miste omdømme 
ved å dumme seg ut, latterliggjøres eller oppfattes som annerledes, en risiko 
som kan føre til selvpålagt taushet i sosiale medier. Slik vi ser av Figur 4 ser dette 
ut til å være en langt mer fremtredende særrisiko ved å ytre seg i sosiale medier 
enn risikoen for å oppleve trakassering og mobbing. Det er interessant å se dette 
i lys av spesifikke trekk ved sosiale medier som plattformer for kommunikasjon. 
Van Dijk (2006) har påpekt at digital informasjon har noen spesielle kjennetegn. 
For det første lar digital informasjon seg lagre og arkivere {varighet). Alle former 
for digital kommunikasjon vil dermed kunne vedvare utover kommunikasjons- 
øyeblikket og kunne hentes fram igjen senere. For det andre kan digitale koder 
repliseres og kopieres på en lettvint og billig måte (repliserbarhet). For det tredje 
kan informasjon i digitale nettverk ha ulike grader av synlighet - fra å være 
mellom to personer til å bli massekommunikasjon (skalerbarhet). For det fjerde 
kan man raskt gjenfinne digital informasjon gjennom søkemotorer som Google 
(søkbarhet). Disse trekkene ved digital informasjon gjør at det gir mening for 

individer å være varsomme med den informasjonen de deler, hvis de frykter å 
miste omdømme. Med digital kommunikasjon blir kontrollen med egen informa¬ 
sjon begrenset, fordi den kan spres, lagres, gjenfinnes og kopieres, og dermed 
få en virkning langt ut over den sammenhengen den først ble publisert i. 

I undersøkelsen ville vi undersøke spesifikke sosiale mekanismer i sosiale 
medier som kunne føre til selvpålagt taushet. I tillegg til de nevnte særtrekkene 
ved digital kommunikasjon, er måten informasjon spres på, gjennom nettverk 
av venner eller følgere, avgjørende (boyd, 2007). Inspirert av Sunstein (2003) 
fokuserer vi på sosiale mekanismer som kan påvirke individenes atferd i sosiale 
medier og som kan medføre selvbegrensning på individnivå og konformitet på 
samfunnsnivå. (Sunstein, 2003). Mekanismene kan forstås i lys av et fenomen 
kalt «informasjonskaskader». Informasjonskaskader innebærer at individer tar 
beslutninger og handler på bakgrunn av den informasjonen andre individers 
handlinger formidler, men uten å vite hva de egentlig mener om en sak (Easley 
og Kleinberg, 2012). Når mange retvitrer enTwitter-melding fordi de ser at andre 
i deres nettverk gjør det samme, er det et eksempel på en informasjonskaskade. 
En gruppe individer handler da på en bestemt måte; og andre observerer dem 
og etterlikner deres handlinger fordi de trekker den slutningen at handlingene 
medfører en gevinst, som for eksempel sosial aksept. Ingen kan fullt ut vite 
grunnen til at andre retvitrer eller om det finnes mange som er uenige i det som 
tvitres. Resultatet kan bli en følelse av at mange mener det samme uten at de 
nødvendigvis gjør det. 

Sunstein (2003) identifiserer to typer mekanismer som han mener kan 
medføre selvbegrensning og konformitet når det gjelder offentlige ytringer. Den 
første typen, omdømmekaskader (reputational cascades ), er knyttet til indivi¬ 
denes ønske om å opprettholde sitt egne gode rykte blant gitte grupper. I en slik 
kaskade vet hvert enkelt individ at gruppen tar feil, men følger likevel gruppens 
mening for å unngå å bli støtt ut av gruppen. Konformitet og selvbegrensning 
er i dette tilfellet resultat av behov for sosial aksept og frykt for marginalise- 
ring. Den andre typen, «pluralistisk ignoranse», oppstår når hvert enkelt individ 
oppfatter gruppens (eller flertallets) mening på en feilaktig måte. I dette tilfellet 
er konformitet og selvbegrensning et resultat av en misoppfattelse og mistolk- 
ning av gruppens samlede mening eller av andre enkeltpersoners meninger. Det 
faktumet at ingen utfordrer den generelle meningen bidrar til å forsterke den 
enkeltes (mis)oppfatning av hvilket syn gruppen som helhet har. 

Vi utformet to spørsmål for å finne ut om disse mekanismene gjør seg gjel¬ 
dende i ytringer i sosiale medier i Norge. For det første ville vi undersøke på 
hvilken måte tanker om eget omdømme spiller inn i vurderingen om man skal 
ytre noe bestemt i sosiale medier, og stilte spørsmålet: «Elvor ofte lar du være å 
skrive noe på sosiale medier fordi det kan skade folks syn på deg?» 

Figur 8-5 Hvor ofte lar du være å skrive noe på sosiale medier fordi det kan skade folks syn 
på deg? Prosent. Befolkningsutvalg. 

Figur 8-5 viser at vurderinger av omdømme spiller inn i vurderingen av hva 
respondentene skriver i sosiale medier. Hvis vi tar med alle som har svart fra 
alltid til noen ganger på dette spørsmålet, utgjør det halvparten av respon¬ 
dentene. Samtidig er det langt flere som sier at de sjelden eller aldri begrenser 
ytringene sine på denne måten enn de som sier at de alltid eller svært ofte gjør 
det. En analyse av bakenforliggende faktorer viser at alder, inntekt, høyre-politisk 
orientering, og tilbøyelighet til selvsensur virker inn på om man lar være å skrive 
noe av hensyn til eget omdømme 6 . 

Her har vi ikke kunnet måle den positive handlingen å skrive noe eller gi 
støtte til noe av hensyn til eget omdømme, slik Sunstein forutsetter i sin idé 
om omdømmekaskader. Vi mener likevel at svarene på spørsmålet gir en indika¬ 
sjon om tilbøyelighet til å vurdere hensynet til omdømme når man skriver eller 
deler noe i sosiale medier. I det andre spørsmålet vi stilte, var vi opptatt av 
nettopp deling og videreformidling av informasjon, noe som nettopp kan kobles 
til kaskadefenomener i sosiale medier. Utfra Sunsteins idé om pluralistisk igno¬ 
ranse prøvde vi her å måle betydningen av det man tror andre mener. Vi spurte: 
«Flvor ofte lar du være å videreformidle informasjon i sosiale medier (lenker, 
deler, retvitrer) som du selv er enig i men som du vet de fleste er uenige i?» 


Figur 8-6 Andel som lar være å videreformidle informasjon i sosiale medier som de vet de 
fleste er uenig i. Befolkningsutvalg. Prosent. 

6. Se http://www.status ytring sfrihet.no/OmProsjektet/om-prosjektet/1101 for fullstendig analyse av dette. 

Figur 8-6 viser at ganske mange er villige til å videreformidle informasjon som 
de selv er enig i, men som de med seg selv vet at de fleste andre er uenig i. 
19 prosent sier at de aldri lar være å dele innhold på dette grunnlaget, og 21,7 
prosent sier at de sjelden gjør det. Likevel viser analysen at denne typen selv- 
begrensning forekommer. Hvis vi som ovenfor slår sammen de gruppene som 
gjør dette, fra «alltid» til «noen ganger», utgjør de samlet sett 44,6 prosent. 

I Sunsteins kaskadelogikk ligger det at individuelle valg kan skape kollektive 
effekter. Hvis mange nok jevnlig lar være å dele informasjon i lys av det de tror 
andre mener, vil dette kunne bidra til konformitet. Tilbøyeligheten til å la være å 
dele informasjon i sosiale medier i lys av flertallets mening stiger med økende 
alder og med økende høyre-politisk orientering, samt med personlig tilbøyelighet 
til selvbegrensning. 

Konklusjon: ytringsfrihet i sosiale medier 

Sosiale medier utgjør sentrale plattformer for borgernes ytringer i Norge. I dette 
kapitlet har vi undersøkt hvorvidt og hvordan mulighetene til ytring i disse for¬ 
aene begrenses av faren for ubehagelige opplevelser, og av sosiale prosesser 
som fører til en selvpålagt taushet fra individenes side - enten av frykt for å støte 
eller av frykt for å skille seg ut. 

Sosiale medier utgjør en spesiell teknologisk og sosial kontekst for ytringer. 
Den potensielle synligheten til informasjon som blir lagt ut og delt, søkbarheten 
og muligheten for vid spredning, kan skape en forsiktighet hos individene om 
hva de ytrer seg om. At informasjon formidles gjennom ulike typer nettverk, 
kan også potensielt skape prosesser der man blir spesielt opptatt av normative 
føringer og hva andre mener om en sak. Spørsmålene vi har stilt om folks villighet 
til å ytre seg på tross av slik risiko i sosiale medier, viser at hensynet til ikke å 
såre eller støte og til ikke å skille seg ut eller bli latterliggjort, potensielt spiller 
inn for mange i forhold til ytringer i sosiale medier. Da vi spurte mer spesifikt om 
hvordan respondentene tenker når de vurderer om de skal skrive og dele noe i 
sosiale medier, så vi likevel at ganske mange sjelden eller aldri la bånd på seg av 
frykt for eget omdømme. De sosiale prosessene som oppstår i sosiale medier 
kan likevel fungere sterkt begrensende hvis en stor nok andel begrenser det 
de skriver av hensyn til eget omdømme, eller av hensyn til at de ikke vil skille 
seg ut. Slike prosesser skaper ifølge Sunstein (2003) en fare for konformitet og 
gruppetenkning på systemnivå. 

En annen grunn til å ikke ta i bruk de mulighetene til ytring som finnes 
gjennom sosiale medier, kan være frykten for ubehagelige erfaringer, mobbing 
og trakassering. Når respondentene i undersøkelsen vurderer denne risikoen 
opp mot andre former for risiko ved å delta, kommer den lavere enn hensynet 
til omdømme og hensynet til ikke selv å støte andre. Men når vi går direkte 
inn på erfaringer med ubehageligheter og trusler, ser vi samtidig at deler av 

befolkningen gjør seg erfaringer med dette, og at det skremmer noen bort fra 
å delta igjen. Et sentralt trekk ved dette bildet er at faren for å bli utsatt for 
ubehagelige kommentarer og trusler er ulikt fordelt. Når det gjelder konkrete 
trusler er menn klart mer utsatt for dette enn kvinner. Menn med etnisk mino¬ 
ritetsbakgrunn skiller seg aller mest ut med en høyere forekomst av opplevde 
trusler. Når det gjelder ubehagelige kommentarer er bildet et annet. Her er 
forekomsten jevnere fordelt mellom grupper, men kvinner og personer med 
etnisk minoritetsbakgrunn mottar andre typer kommentarer, rettet mot iboende 
egenskaper, og de trekker oftere den konklusjonen at de vil bli mer forsiktige 
med å ytre seg. De kvalitative studiene vi har gjort gjør tydelig at temperaturen, 
debattklimaet og opplevelsen av ubehageligheter vil variere med mange faktorer, 
blant annet debatt-tema, plattform og politisk og ideologisk posisjon. Kjønn og 
etnisitet spiller gjennomgående sammen med disse andre faktorene. 

I debatten om den digitale debatten i Norge kan det synes som det eksisterer 
to ulike narrativer - et om en usunn og forurenset debattkultur, der mennesker 
skremmes bort fra å delta, og et om en for trang og konform debattkultur, der det 
er umulig fremme annerledes meninger. Vår analyse i dette kapitlet kan tolkes 
som at den både gir støtte til og delvis motsier begge disse narrativene. På den 
ene siden viser vår analyse at mange er opptatt av ikke å støte og såre andre i 
offentlig debatt. Dette motsier til dels tesen om en usunn og brutal debattkultur i 
sosiale medier, der alt er tillatt. Tvert imot synes mange å pålegge seg begrens- 
ninger av hensyn til andre. Men samtidig viser analysen at ubehagelige og usak¬ 
lige kommentarer, samt trusler, forekommer, og at slike ubehagelige opplevelser 
rammer og virker skjevt. Kaskadeeffektene vi har diskutert ovenfor kan dessuten 
føre til at de som utsettes for ubehagelige kommentarer og hets mottar mange 
kommentarer på kort tid, noe som kan virke svært massivt. Opplevelsen av 
ubehag kan bli desto sterkere. 

Vår analyse antyder at en vurdering av ytringsfriheten i sosiale medier ikke lar 
seg sammenfatte i ett narrativ, og at ulike gruppers ytringsmuligheter innenfor 
ulike delfelter kanskje må analyseres hver for seg. Ut fra det vi ser, er det spesiell 
grunn til å se på kvinners muligheter i det digitale ordskiftet, siden de kombinerer 
en sterkere tendens til selvbegrensning - både ut fra omdømmehensyn og 
hensynet til ikke å såre andre, og en tendens til oftere å bli mer forsiktige med å 
ytre seg i lys av ubehagelige erfaringer. Også etniske minoriteter ser ut til oftere 
å gjøre seg erfaringer i det offentlige ordskiftet som fører til tilbaketrekning. Et 
interessant funn på tvers av analyser i dette kapitlet, og i Kapittel 2 (side 33), 
er at tilhørighet til høyresiden i norsk politikk har betydning. I kapittel 2 fant vi at 
de som plasserer seg på den politiske høyresiden hadde sterkere tilbøyelighet 
til selvbegrensning i lys av risikoen for å bli utsatt for mobbing og trakassering. 
Dette samsvarer godt med at disse oftere enn andre lar være å skrive noe i 
sosiale medier som kan skade deres omdømme, eller som de tror de fleste er 

uenige i. På den annen side er det også denne gruppen som i mindre grad vil 
holde meningen sin tilbake ut fra faren for å bli oppfattet som rasistisk (jf. sidetall). 
Samlet sett antyder disse funnene at de som tilhører den politiske høyresiden i 
Norge har en annen opplevelse av sin posisjon i ordskiftet enn andre, og at de ut 
fra dette kan ha en sterkere tilbøyelighet til selvbegrensning. 

Til slutt er det verdt å minne om at ytringsfrihet i sosiale medier også påvirkes 
av forhold som ligger utenfor den kulturen og interaksjonen som oppstår mellom 
brukere i den norske konteksten. Digitalisering og sosiale medier har bidratt til 
å utvide mulighetene for fri ytring av ideer og politiske meninger betraktelig. 
Samtidig gir digital teknologi nye muligheter for informasjonskontroll, filtrering 
og sensur. Både regjeringer og private internettselskaper som kontrollerer 
sosiale medieplattformer, som for eksempel Google, Facebook ogTwitter, har de 
tekniske mulighetene til å utøve sensur på internett. Sosiale medier og digitale 
nettverk utfordrer dermed balansen mellom individuelle rettigheter og offent¬ 
lige regler som garanterer og regulerer ytringsfrihet. På lengre sikt ligger det en 
utfordring for ytringsfriheten her, i form av en potensiell nedkjølingseffekt. 

Kapittel 9: Ytringsfrihetens kår i 
arbeidslivet 

Sissel C. Trygstad 


Norsk arbeidsliv omtales gjerne som uformelt, konsensusorientert og demo¬ 
kratisk. I den organiserte delen finner vi ulike ordninger og fora for individuell 
og representativ deltakelse. Samlet skal disse bidra til å gi arbeidstakere både 
kollektiv og individuell innflytelse, og de skal virke maktutjevnende og demo- 
kratiserende. I dette kapittelet er vi særlig opptatt av ytringsfrihet, som en 
vesentlig dimensjon ved et demokratisk arbeidsliv. Hvor akseptabelt er det at 
vi som arbeidstakere bruker vårt fag, profesjon eller samfunnsengasjement 
til å mene noe om saker som kan ha tilknytning til arbeidsplassen? Hva kan 
tenkes å fremme eller hemme våre opplevde ytringsmuligheter i arbeidslivet? 
Når ytringsfrihet i arbeidslivet er tema, speiles dette gjerne mot den lojalitets¬ 
plikt arbeidstakere har til sin arbeidsgiver og grunnleggende krav til lojalitet i 
arbeidsforholdet. Vi vil argumentere for at denne lojaliteten lett kan tolkes endi¬ 
mensjonalt. Som arbeidstakere har vi også lojalitetsforpliktelser knyttet til andre 
viktige aktører, som eksempelvis fagmiljøet, brukere og samfunnet vi er del av. 
Følgende spørsmål vil bli diskutert: 

• Hvilke formelle og uformelle begrensninger i ansattes ytringsfrihet finner vi? 

• Hvordan balanseres ytringsrett og lojalitet i forhold til hverandre? 

Vi presenterer et situasjonsbilde som viser hvordan arbeidstakere vurderer sen¬ 
trale sider ved sin ytringsfrihet. I analysene undersøker vi om ansattes vurde¬ 
ringer har sammenheng med trekk ved virksomhetene der de jobber, herunder 
blant annet sektortilhørighet og størrelse, og/eller individuelle kjennetegn som 
utdanning og kjønn. Funn vil også diskuteres i lys av endringer knyttet til orga¬ 
nisering og ledelse. Disse endringene vil formelt og uformelt kunne påvirke hva 
som anses som legitimt å ytre seg om. 

Bakgrunn 

I løpet av det siste tiåret har det vært en økende interesse knyttet til ansattes 
ytringsfrihet i Norge Den økte interessen har flere forklaringer. For det første har 
det pågått lovarbeider som eksplisitt har adressert temaet. For det andre har det 
vært gjennomført store endringsprosesser, og da særlig i offentlig sektor, som 

har resultert i at arbeidstakere har fremmet sine synspunkter om disse offentlig. 

I den forbindelse har vi tidvis kunnet iese om arbeidstakere som får munnkurv 
eller som motarbeides når de ytrer seg utenfor organisasjonens grenser, for 
eksempel til media. En tredje forklaring er framveksten av nye medier, som gjør 
det langt enklere enn tidligere å ytre seg offentlig. Sosiale medier har gjort av vi, 
uten redaksjonell vurdering og kun med et tastetrykk, kan offentliggjøre syns¬ 
punkter, påstander og erfaringer som kan nå mange. Dette kan være ytringer 
som omhandler forhold på arbeidsplassen, og som kanskje i utgangspunktet 
var ment mer som en «privat meningsutfoldelse», men som blir å anse som 
offentlig fordi nedslagsfeltet er stort (Olsen 2014:254-255). I følge Ipsos MMI 
hadde nesten 3 millioner av Norges befolkning i mai 2013 en profil på Facebook, 
og over halvparten var innom Facebook daglig. I utgangspunktet er ansattes 
ytringsfrihet teknologinøytral; den gjelder uansett hvor eller hvilken plattform 
den er fremsatt på (Olsen 2014:253). 

Olsen (2014) trekker fram to ulike strategier som arbeidsgivere kan benytte for 
å «forhindre uønsket adferd på sosiale medier» (ibid. s. 265). For det første kan 
arbeidsgiver fastsette retningslinjer eller reglement for bruk av sosiale medier. 
For det andre kan retningslinjer for bruk av sosiale medier inkluderes i individu¬ 
elle avtaler med arbeidstakeren, eksempelvis i arbeidsavtalen. Det er grunn til å 
tro at arbeidsgivere fortrinnsvis vil velge den første strategien. En undersøkelse i 
20 norske kommuner i mai 2011, viste at 6 kommuner hadde laget veiledere for 
ansattes bruk av sosiale medier, mens ytterligere åtte kommuner hadde omtale 
av bruk av sosiale medier i andre skriv eller holdt på å utarbeide egne veiledere. 
De resterende seks hadde på det aktuelle tidspunktet ikke regulert, eller hadde 
planer om å regulere slik bruk (Skivenes &Trygstad, 2012). 

Forekomsten av denne type retningslinjer har trolig vokst betraktelig siden 
den gang. Tidvis begrenser slike retningslinjer arbeidstakernes rett til å si sin 
mening utenfor organisasjonens grenser. Samtidig er ansattes ytringsfrihet 
styrket gjennom lovendringer. Det kan med andre ord se ut til at vi har en utvik¬ 
ling som trekker i ulike retninger. I kapitlets første del skal vi se nærmere på 
hva som kan fremme og hemme ytringsfrihet, med utgangspunkt i de roller vi 
har som arbeidstaker. Det vil være ulike lojalitetsforpliktelser knyttet til hver av 
rollene, som kan tenkes å påvirke både våre handlingsvalg og vår ytringsfrihet. 

Ulike roller, ulike lojalitetsforpliktelser 1 

I rollen som ansatt har vi lojalitetsforpliktelser knyttet til arbeidsgiverne, virksom¬ 
heten og våre arbeidskolleger. Det forventes at vi som ansatte lojalt følger eta¬ 
blerte retningslinjer og formelle strukturer. Vår lojalitetsplikt springer ut av den 
avtalen vi har inngått med vår arbeidsgiver, og som styrer vårt ansettelsesforhold. 


1. Dette bygger på Skivenes &Trygstad 2007, 2008 og 2010. 

Lojalitetsplikten skal gi arbeidsgiver et vern, ved å bidra til at arbeidstakerne 
jobber for å nå virksomhetens målsetninger, benytter ressursene på en kost¬ 
nadseffektiv måte og opptrer kollegialt. Organisasjonen skal produsere tjenester 
og ytelser effektivt og med høy kvalitet, og som ansatt skal vi bidra til at virk¬ 
somheten er velfungerende og har tillit i omgivelsene. Virksomhetens formål, 
styringsprinsipper og formelle og uformelle normer og verdier vil være styrende 
for hva som oppfattes som passende adferd (Scott 1995). Rendyrket kan det 
hevdes at ansattrollen er instrumentell: arbeidstakeren betraktes som et virke¬ 
middel for at organisasjonen skal kunne fungere mest mulig målrettet (Skivenes 
&Trygstad, 2007:52). 

Som fagutøver kan vi ha lojalitetsforpliktelser som strekker seg utenfor orga¬ 
nisasjonens grenser. Faglige standarder ligger til grunn for nesten alt arbeid. De 
kan springe ut av en profesjon og innlært gjennom et utdanningsløp, eller de 
kan være dannet gjennom intern fagopplæring og samhandling med kollegaer. 
Rollen som fagutøver kan relateres til en plassering i den sosiale strukturen - 
eller feltet - og gir profesjons- eller faggruppen noen felles klassifikasjoner som 
internaliseres. Disse klassifikasjonene fungerer som disposisjoner som påvirker 
hvordan vi ser, tolker og forholder oss til verden rundt oss (Bourdieu 1995). 
Som fagutøver er det legitimitetsstandarden brukerens/kundens/pasientens 
beste som gjelder. Denne oppnås blant annet gjennom forsvarlig produksjon, 
barnevernfaglig gode vurderinger, og en pedagogisk god håndtering av undervis¬ 
ningen. Eksempelvis vil en hjelpepleier forventes å knytte an til standarder for 
å utøve god omsorg, som er kjennetegnet ved «en forståelse av samhørighet 
og evne til å identifisere seg med andres skjebne» (Ve 1999:142). De normer og 
verdier som råder innenfor arbeidsorganisasjonen kan komme på kollisjonskurs 
med de normer og verdier som preger profesjons- eller faggruppen. 

I rollen som borger er vi vendt mot samfunnet. For arbeidstakere i privat 
og offentlig sektor vil det kunne være viktig å informere allmennheten og være 
delaktig i samfunnsdebatten. Som offentlig ansatt vil man i tillegg være del av et 
system som står ansvarlig overfor folkevalgte politikere, og derved også folket. 
De beslutninger som fattes vil i større eller mindre grad berøre innbyggerne 
innenfor et bestemt område. Det kan derfor argumenteres for at arbeidstakere 
som bidrar til å heve kvaliteten på det offentlige ordskiftet er viktig. Det kan 
også argumenteres for at det er svært viktig at arbeidstakere som får kunnskap 
om forhold som vil kunne skade tredjepart informerer offentligheten om dette, 
særlig dersom virksomheten selv ikke gjør noe med saken. 

Lojalitetsforpliktelsene som følger av rollene på arbeidsplassen kan tidvis 
komme i konflikt med hverandre. Et klassisk eksempel er når den faglige kvali¬ 
teten på arbeidet som utføres, eksempelvis innen pleie- og omsorg, sett fra 
arbeidstakerens ståsted ikke er god nok, grunnet manglende ressurser. Dersom 
dette går utover de pleietrengende, og man flere ganger har forsøkt å ta det 

opp uten at noe er endret, hva gjør man da? I slike situasjoner vil rollen som 
ansatt være i konflikt med rollen som profesjons- eller fagutøver, og spørsmålet 
er hvem man skal være lojal mot. Også den tiltakende bruk av sosiale medier 
og iveren etter å regulere hva ansatte kan si og ikke si utenfor virksomhetens 
grenser, kan i utgangspunktet ses i lys av kryssende roller og lojalitetsforplik- 
telser. Arbeidstakeres ytringsfrihet kan kollidere med høyst nødvendige krav om 
å innordne seg: 

Eksempelvis er det ikke kontroversielt eller ansett som en begrensing på ytringsfri¬ 
heten at en kommune bestemmer hvem som skal uttale seg på vegne av kommunen, 
og derved også hvem som ikke skal uttale seg (jf. Myklebust 1997, sitert i Skivenes & 
Trygstad 2007, s. 57). 

Det er imidlertid flere eksempler på saker som omhandler ytringsfriheten i 
arbeidslivet som er langt mer kontroversielle enn dette. Like fullt, endringer i 
loven understreker at vi har rett til å ytre oss i kraft av vår fag- og borgerrolle. 

Lovendringer 

Den alminnelige ytringsfriheten er rettslig beskyttet i Grunnloven § 100 og i «Den 
europeiske menneskerettighetskonvensjon» (EMK) artikkel 10. Ny § 100 trådte 
i kraft i 2004, og har styrket ansattes ytringsfrihet. I stortingsmeldingen (nr. 26, 
2003-2004) framgår det: 

Mens dagens grunnlovsbestemmelse her bare gir vern mot inngrep fra det offentlige, 
legger kommisjonen opp til at den nye bestemmelsen også omfatter vern mot pri- 
vates inngrep i ytringsfriheten, for eksempel arbeidsgiveres innskrenkning av ytrings¬ 
friheten overfor sine arbeidstakere (ibid. s. 14). 

Arbeidstakeres ytringsfrihet har med andre ord et sterkt vern. Det er begrens- 
ninger i ansattes ytringsrett som skal begrunnes - og ikke motsatt. Videre står 
det i stortingsmeldingen at arbeidstakere gjerne vil ha et særlig ønske om å delta 
i samfunnsdebatten når vi sitter på spesialkunnskap på områder som diskuteres 
og debatteres (ibid.). I lys av rollene, kan dette tolkes som en understrekning av 
at vi også har ytringsfrihet i vår fagutøverrolle. Videre påpekes det at ytringsfrihet 
er viktig ut fra hensynet til samfunnets behov for informasjon og åpen debatt. 
Dette kan tolkes som en påpekning av at det er legitimt av vi i vårt ansettelses¬ 
forhold kan benytte borgerrollen (Skivenes & Trygstad 2007:55). Sivilombuds¬ 
mannen slår etter endringene fast at Grunnlovens § 100 gir et sterkere vern av 
ansattes ytringsfrihet enn EMK, og at: «Grensen for ansattes ytringsfrihet følger 
nå direkte av en tolkning av Grunnloven, og det må antas at ansattes ytringsfrihet 
er utvidet etter endringen i 2004». 2 Det er like fullt grenser for ansattes ytrings¬ 
frihet. Begrensinger vil springe ut av den lojalitetsplikten vi har i kraft av vårt 


2. Somb. Se f.eks. 19. april 2013 (sak 2012/1031) 

arbeidsforhold. Olsen (2014) trekker i den forbindelse fram følgende momenter; 
identifikasjonsfaren med arbeidsgiver, sannheten av utsagnet, ytringens form, 
hensynet til allmennheten, hensikten med ytringen, hvorvidt ytringen framsettes 
internt eller eksternt, hvorvidt ytringen er i tråd med eventuelle reglementer man 
har i virksomheten, og om den er i konflikt med arbeidsgivers legitime inter¬ 
esser. Utgangspunktet er imidlertid at det skal mye til for at en ytring begrenses 
av arbeidsgivers lojalitetsplikt (ibid. s. 252-253). 

Om ansattes rett til å varsle 

Ved inngangen til 2000 ble varsling i arbeidslivet et begrep. I dag er det lovregu¬ 
lert i Arbeidsmiljøloven, men er stadig gjenstand for omfattende offentlig debatt 
i Norge. Da lovbestemmelsene, etter en lang prosess, trådte i kraft i 2007, var 
hovedformålet å signalisere at varsling både er lovlig og ønskelig. Arbeidsmiljø¬ 
lovens bestemmelser sier blant annet at arbeidstaker har rett til å varsle om 
kritikkverdige forhold, det å sanksjonere varslere er ulovlig, og arbeidsgiver skal 
legge forholdene til rette for varsling (se aml §§§ 2-4, 2-5, 3-6). 

I store deler av norsk arbeidsliv framstår det å melde fra om feil, mangler og 
uønskede hendelser som en innarbeidet praksis, men dessverre ikke over alt. 
Varslingsbestemmelsene skal gi arbeidstakerne et vern når de ytrer seg eller 
varsler om kritikkverdige forhold i eller utenfor virksomheten. Når det gjelder 
ekstern varsling er det imidlertid knyttet noen forutsetninger (Kapittel 10 på side 
206). Idealet er at konfliktfylte varslingssituasjoner ikke skal oppstå. Arbeids¬ 
giver skal foreta en generell vurdering av ytringsklimaet i virksomheten med 
sikte på hvordan intern kritikk håndteres (Eggen 2009). Vi skal komme nærmere 
inn på varsling som fenomen i Kapittel 10. Her nøyer vi oss med å påpeke at 
varslerbestemmelsene i utgangspunktet kan tolkes som en styrking av ansattes 
ytringsfrihet (Arntzen de Besch 2013). 

Endringer i organisering og ledelse 

I SSBs levekårsundersøkelse fra 2009 framgår det at 29 prosent av norske 
arbeidstakere har gjennomført omorganiseringer som har berørt egen arbeids¬ 
situasjon de siste to årene og/eller det har vært gjennomført nedbemanninger 
der de jobber. Dersom vi ser tilbake på de siste tiårene har endringstakten 
vært særlig høy i offentlig sektor. Endringene i både privat og offentlig sektor 
har vært sterkt inspirert av anglosaksiske organisasjons- og ledelsesmodeller. 

I privat sektor har blant annet Human Relations (HR), Human Resource Mana¬ 
gement (HRM) og Lean Construction hatt stor innvirkning. I offentlig sektor har 
modeller inspirert av New Public Management (NPM) påvirket valg av organi¬ 
sasjons- og ledelsesprinsipper. Modellene er spredd både som et resultat av 
utenlandske etableringer og oppkjøp i norsk næringsliv, og som spredning av det 
Røvik (1992/1998) omtaler som institusjonaliserte standarder. Institusjonaliserte 

standarder er sosialt konstruerte oppskrifter på hvordan ulike deler av en orga¬ 
nisasjon bør utformes. Disse fungerer som forbilder som spres på tvers av land 
og kontinenter. Til tross for at modellene er forskjellige, har de noen klare felles¬ 
trekk. Utflating av organisasjonshierarkiene, delegering av ansvar og beslutnings¬ 
myndighet, og bruk av insentivbaserte belønningssystemer er noen av disse. 
Til tross for delegering av ansvar, vektlegges like fullt ledelse sterkt. Ledelse 
som eget fag betraktes gjerne som noe isolert, løsrevet fra institusjonelle struk¬ 
turer og kultur (jf. «genereic magement» (se Sørhaug 2004, Trygstad & Hagen, 
2007:51; Vie 2012). Ledelsens rolle og deres personlige egenskaper står i sen¬ 
trum. Ansattes deltakelse kobles gjeme til «empowerment» og «commitment», 
der målet er å øke den ansatts ansvar for bedriftenes utvikling og vekst. Ledel¬ 
sens makt til å gjennomføre sine beslutninger til tross for motforestillinger og 
motstand fra sterke profesjonsgrupper, tillitsvalgte og arbeidstakere for øvrig, 
vektlegges. I et slikt perspektiv kan det å strømlinjeforme informasjons- og kom- 
munikasjonsstrømmene være viktig. Dette vil kunne effektivisere beslutnings¬ 
prosessene og redusere støy. Det å ha kontroll på hva som sies offentlig om 
indre forhold i virksomheten, dens produkter eller tjenester vil også være viktig 
for å kunne forme virksomhetens omdømme (Hagen &Trygstad, 2007). Et annet 
klart fellestrekk, og som springer ut av det som er sagt over, er at det er ansatte- 
rollen som vektlegges. Rollen som fagutøver eller som borger kan i beste falls 
sies å bli underkommunisert, eller endog motarbeidet, i disse modellene for god 
ledelse og organisering. 

Utviklingen i offentlig sektor har beveget den politiske organisasjon i retning 
av selskapet som idealtype (Brunsson 1994). Mens den politiske organisasjon 
skal reflektere innbyggernes varierte og ofte motsetningsfylte normer, verdier 
og ideer, skal selskapet som idealtype generere effektiv og koordinert hand¬ 
ling for å være mest mulig lønnsom (ibid. s. 327). I denne prosessen kan det 
å begrense profesjoner, tillitsvalgte og andre arbeidstakeres deltakelse både i 
diskusjoner og beslutninger framstå som viktig, for å begrense divergerende syn 
som kan bidra til diskusjoner som dertil kan føre til at prosesser og beslutninger 
tar lengre tid. Dette vil uformelt kunne påvirke ytringsfriheten. Innenfor NPM 
har det vært et klart ønske om å redusere profesjonenes makt og innflytelse 
(Michelsen & Ousland, 2004, Trygstad 2004), noe som også kan tenkes å ha 
påvirket profesjonenes ytringsmuligheter i det offentlige. En undersøkelse gjen¬ 
nomført blant medlemmene til Norsk sykepleieforbund, Utdanningsforbundet 
og Politiets fellesforbund i 2014, der den store majoriteten arbeider i offentlig 
sektor, peker i en slik retning. Rundt 40 prosent av de spurte svarte at kravene 
til lojalitet fra den øverste administrative ledelsen har økt i løpet av de siste 
årene. Videre svarer rundt tre av ti at mulighetene til offentlig å komme med 
kritiske kommentarer til prioriteringer gjort av den øverste administrative og/ 
eller politiske ledelse på sitt fagområde har blitt dårligere (Oslo redaktørforening/ 

infact 2014). Førde og Aasland (2013) har blant annet undersøkt det de omtaler 
som «faglig ytringsfrihet» blant leger. De finner at denne sett under ett er noe 
forbedret i 2010, sammenliknet med 2004, men med ett unntak. Når det gjelder 
utsagnet «den som kritiserer, risikerer sanksjoner fra avdelingsledelsen» er 
det ingen forskjell mellom de to undersøkelsene. I 2010 svarer 30 prosent av 
overlegene og 27 prosent av sykehuslegene i spesialisering at dette «passer 
middels» eller «passer godt». 

Når det gjelder formelle føringer, har nedbygging av lederhierarkier betydning. 

I lovarbeidene til ny § 100 framgår det at ytringsfriheten begrenses av nærhet til 
toppledelsen. Begrunnelsen er at faren for at vedkommende som ytrer seg vil bli 
identifisert med virksomheten, også når det presiseres at standpunktene står for 
den ansattes egen regning (St. meld. nr. 26, 2003-2004, s. 104). I offentlig sektor 
framgår det i tillegg at nærhet til politisk ledelse har betydning. Jo lenger fra 
politisk ledelse man befinner seg, jo større er ytringsfriheten - og motsatt. I 2012 
hadde 36 prosent av norske kommuner ingen ledernivåer mellom rådmannen 
og leder for den tjenesteutøvende enhet, mens 35 prosent hadde ett ledernivå 
(Blåka et al. 2012:21 s. 79). Dette viser at en stor andel kommunalt ansatte 
befinner seg nær toppledelsen og nær politisk ledelse. I praksis vil dette bety 
at eksempelvis styreren av et sykehjem vil være så nær den politiske ledelsen 
at han eller hun underlegges strengere lojalitetskrav, enn en tilsvarende leder i 
en sektororganisert kommune med tre eller fire ledernivåer. La oss se hvordan 
norske arbeidstakere vurderte sentrale sider ved ytringsfriheten høsten 2013. 

Ytringer til offentligheten 

I befolkningsundersøkelsen (Staksrud et al. 2014) ba vi norske arbeidstakere om 
å vurdere sine muligheter til å offentlig uttale seg om virksomheten de jobber 
i. I undersøkelsen understreket vi at vi her sikter til ytringer som ikke bryter 
lovpålagt taushetsplikt. 3 

For mange vil det å eksempelvis kritisere arbeidsplassen sin offentlig, være 
fremmed. Ulike undersøkelser viser at norske arbeidstakere er lojale mot jobben 
og kolleger (Skivenes &Trygstad, 2012). I Figur 9-1 gjengir vi totalfordelingen i 
utvalget: 


3. Formulert slik: «Vi sikter her til ytringer som ikke bryter lovpålagt taushetsplikt» (Staksrud et al. 2014:123). 

Figur 9-1 Ansattes muligheter til å ytre seg offentlig 


0 10% 20% 30% 40% 50% 60% 70% 80% 90% 100% 


Mine muligheter til å offentlig omtale 
alvorlige kritikkverdige forhold 
på arbeidsplassen blir begrenset 
av mine overordnede 
Min arbeidsavtale med arbeidsgiver 
begrenser min mulighet til å 
omtale arbeidsplassen offentlig 

Toppledelsen på arbeidsplassen 
min verdsetter at ansatte 
deltar i offentlige debatter 

Jeg føler meg fri til å besvare spørsmål 
og henvendelser fra pressen om 
forhold på min arbeidsplass 

Jeg føler meg fri til å kritisere 
arbeidsplassen min som privatperson 
på sosiale medier 



36 


■ Helt enig ■ Delvis enig 


■ Verken eller ■ Delvis uenig ■ Helt uenig ■ Vet ikke 


De ulike påstandene kan sies å berøre ulike sider av borgerrollen i den forstand 
at de alle problematiserer hvordan arbeidstakerne vurderer sine muligheter til å 
kommunisere med eller til offentligheten. Dersom vi starter med den nederste 
påstanden, ser vi av totalfordelingen at 16 prosent er helt eller delvis enige i at 
de som privatpersoner er frie til å kritisere arbeidsplassen sin i sosiale medier, 
mens 60 prosent er delvis eller helt uenige i dette. Det er også en andel (15 
prosent) som ikke har gjort seg opp noen klar mening om dette, mens 9 prosent 
er usikre. 

Dernest ser vi at en drøy halvpart er delvis eller helt uenig i at de er frie til å 
besvare spørsmål og henvendelser fra pressen om forhold på arbeidsplassen. 
Om lag to av ti er helt eller delvis enig. Igjen får vi en ganske stor andel som 
enten ikke har gjort seg opp noen klar mening (verken enig/uenig) eller som ikke 
vet - samlet sett en av fire arbeidstakere. Dette må ses i sammenheng med at 
mange har en jobb der dette er en lite relevant problemstilling. Vi vet imidlertid 
fra tidligere undersøkelser at det på en del arbeidsplasser er restriktive regle¬ 
menter for hvordan henvendelser fra pressen skal håndteres, og særlig i deler 
av offentlig sektor (Hagen &Trygstad, 2007, Byrkjeflot & Angell, 2008, Skivenes 
&Trygstad, 2012). 

Mange er i tvil om hvorvidt toppledelsen verdsetter at ansatte deltar i offent¬ 
lige debatter. Det er omtrent like mange som svarer at de er helt eller delvis enig 
som de som sier de er delvis eller helt uenig - 19 versus 23 prosent. Dersom 
vi slår vi sammen «vet ikke» og «verken eller» får vi en andel på 58 prosent. 

Igjen er det rimelig å se dette i lys av at problemstillingen trolig er lite aktuell 
for majoriteten i utvalget. Det er eksempelvis 18 prosent som har svart at de 
har skrevet kronikk eller debattinnlegg i en landsdekkende avis, og 19 prosent 
i en lokal- eller regionalavis. Dette betyr at henholdsvis 82 og 81 prosent aldri 
har gjort det. Det er stor grad av overlapp her; mange av de som har skrevet i 
landsdekkende avis, har også gjort dette i lokal- eller regionalavis. 

Mens de omtalte påstandene i Figur 9-1 så langt kan sies å være av ufor¬ 
mell karakter, viser de to siste påstandene til mer formelle begrensningen Det 
er eksempelvis 34 prosent som er helt eller delvis enig i at muligheten til å 
omtale arbeidsplassen offentlig begrenses i arbeidsavtalen. Det er like mange, 
34 prosent som svarer at de er delvis eller helt uenige i påstanden, 17 prosent 
er usikre, mens 15 prosent ikke har gjort seg opp noen klar mening. Sist, men 
ikke minst svarer tre av ti at de er helt eller delvis enig i påstanden «Mine mulig¬ 
heter til å offentlig omtale alvorlige kritikkverdige forhold på arbeidsplassen blir 
begrenset av mine overordnede». Nesten like mange har svart at de er delvis 
eller helt uenige (32 prosent). 

Hva påvirker? 

På bakgrunn av fordelingen i Figur 9-1 kan vi slå fast at norske arbeidstakere 
opplever visse formelle og uformelle begrensninger når det gjelder hva de kan si 
og ytre seg om i offentligheten. Dersom vi skiller mellom sektorer, framgår det 
at offentlig ansatte vurderer sine muligheter til å ytre seg som mer begrenset 
enn hva ansatte i privat sektor gjør. I privat sektor er det imidlertid gjennom¬ 
gående flere i gruppene «verken enig/uenig» og «vet ikke» enn i offentlig sektor. 
Det kan indikere at offentlig ansatte i større grad har gjort seg opp en klarere 
mening. Dersom vi konstruerer en indeks basert på variablene over, kan vi i en 
regresjonsmodell undersøke om sektor har betydning også når vi kontrollerer for 
andre forhold, som trekk ved virksomhetene og arbeidstakerne. Det må under¬ 
strekes at regresjonsmodellen har begrenset forklaringskraft, men følgende 
variabler har betydning for arbeidstakernes vurderinger av sin ytringsfrihet: 4 

• Sektor. Offentlig ansatte vurderer sin ytringsfrihet som dårligere enn privat 
ansatte. 

• Størrelse'. Jo flere ansatte man jobber sammen med, jo dårligere vurderes 
ytringsfriheten. 

• Kjønn: Kvinner vurderer sin ytringsfrihet som dårligere enn menn. 


4. De to påstandene øverst i Figur 9-1 er snudd; helt enig har blitt til helt uenig osv. Den standardiserte 

Cronbach's Alpha på indeksen er .78. Se regresjonsmodellen på www.statusytringsfrihet.no . De to første er 
signifikant på 1-prosentnivå, mens den siste er signifikant på 5-prosentnivå. 

Både sektortilhørighet og størrelse har betydning, begge er signifikant på 
1-prosentnivå. At størrelse har betydning er ikke veldig overraskende. Det er 
rimelig å anta at jo større virksomheten er, jo flere rutiner vil være innført. Dette 
vil kunne være rutiner som med eller uten hensikt oppfattes som regulerende 
på ansattes ytringsfrihet. Det er imidlertid mer overraskende at offentlig ansatte 
vurderer dette som signifikant annerledes enn arbeidstakere i privat sektor. 
Som vi kommer tilbake til, har Sivilombudsmannen i flere sammenhenger ytret 
bekymring for utviklingen innenfor denne delen av arbeidslivet. Vi har imidlertid 
noe større problemer med å forklare kjønnseffekten, selv om det kan være nær¬ 
liggende å trekke en parallell til den pågående debatten om seksualisert nett- 
hets. Undersøkelser har vist at kvinner er mer utsatt enn menn når de uttaler 
seg i offentligheten. Det er ikke urimelig å tenke seg at dette også gjelder for 
kvinnelige arbeidstakere. Landsverk-Hagen undersøker sammen med andre for¬ 
skere ved AFI netthat og journalistisk ytringsfrihet. Hun sier: «Vår undersøkelse 
vil ha et særlig fokus mot seksualisert sjikane og trusler. Vi hører ofte at det er 
flest kvinner som blir utsatt for netthets, men det ønsker vi å vite mer nøyaktig». 5 
Dersom kvinner er mer utsatt når de ytrer seg offentlig enn menn, kan fryktet 
eller reell hets og negative tilbakemeldinger være en viktig forklaring på en 
kjønnsforskjellen vi finner. Hets og negative tilbakemeldinger kan komme fra 
kolleger, ledere eller andre nettbrukere. 

Omdømme framfor ytringsfrihet? 

Tidligere i kapittelet omtalte vi nye organisasjons- og ledelseskonsepters mulige 
begrensninger av ytringsfrihet, og argumenterte for at disse i stor grad vekt¬ 
legger de forpliktelser som springer ut av ansatterollen. Hvor går eksempelvis 
grensen mellom lojalitet og ytringsfrihet og hvordan balanseres disse i forhold 
til hverandre? Eller sagt på en annen måte: Hvordan skal vi vekte ulike lojali- 
tetsforpliktelser i forhold til hverandre? I Figur 9-2 spør vi om en arbeidsgiver, 
av hensyn til virksomhetens omdømme og økonomiske interesser, bør kunne 
begrense ansattes mulighet til å ytre seg på ulike måter. Dette spørsmålet aktua¬ 
liserer kryssende lojalitetsforpliktelser mellom rollen som ansatt og rollen som 
borger. Vi presenterer fordelingen i hele utvalget under ett. Vi minner om at vi 
tar utgangspunkt i arbeidstakere som har vært i et ansettelsesforhold de siste 
12 månedene. 


5. http://www.aftenposten.no/kultur/-Netthets-er-et-stort-demokratisk- pr oblem-7617182.html 

Figur 9-2 I hvilken grad mener du at en arbeidsgiver av hensyn til omdømme og 
økonomiske interesser bør kunne begrense ansattes mulighet til å...(lavest n= 1035, høyest 
n=1059) 


0 10% 20% 30% 40% 50% 60% 70% 80% 90% 100% 

Besvare spørsmål og 
henvendelser fra pressen 
Som privatperson bruke sosiale medier 
til å kritisere arbeidsplassen 

Omtale alvorlige kritikkverdige forhold ved 
arbeidsplassen offentlig 
Uttale seg om politikk og 
samfunnsspørsmål offentlig 



■ Helt enig ■ Delvis enig ■ Verken eller ■ Delvis uenig ■ Helt uenig ■ Vet ikke 


Dersom vi tar utgangspunkt i henholdsvis de som er mest enige og uenige i 
påstandene i Figur 9-2, ser vi at det synes å være størst aksept for å begrense 
ansattes muligheter til å bruke sosiale medier til å kritisere arbeidsplassen som 
privatperson. Drøyt fire av ti er helt eller delvis enig i at dette er akseptabelt 
av hensyn til omdømme og økonomiske interesser. Dernest følger spørsmålet/ 
påstanden om arbeidsgivers mulighet til å begrense de ansattes muligheter til 
å besvare spørsmål og henvendelser fra pressen. 36 prosent er helt eller delvis 
enig i at arbeidsgiver bør kunne gjøre dette. Motsatt er 60 prosent delvis eller 
helt uenig i at det er akseptabelt at arbeidsgiver begrenser hva ansatte kan uttale 
seg om når det gjelder politikk og samfunnsspørsmål offentlig, mens 47 pro¬ 
sent er delvis eller helt uenig i at det er akseptabelt at arbeidsgiver begrenser 
ansattes omtale av alvorlige kritikkverdige forhold ved arbeidsplassen offentlig. 
Det er likevel en andel på 25 prosent som er helt eller delvis enig i at dette er 
akseptabelt. Som vi kommer tilbake til i kapittel 10, er det så godt som ingen 
norske arbeidstakere som melder ifra eller varsler til offentligheten om alvorlige 
kritikkverdige forhold på jobben uten først å ha tatt opp saken eller forholdet 
internt. Det å varsle offentligheten betraktes gjerne som siste løsning. For¬ 
delingen i Figur 9-2 viser at hver fjerde arbeidstaker anser det som akseptabelt 
at arbeidsgiver begrenser denne type ytringer. 

Igjen er det ganske store andeler av de som har svart «verken enig/uenig» 
og «vet ikke». Andelene er særlig store når det gjelder påstandene «Besvare 
spørsmål og henvendelser fra pressen» og «Som privatperson bruke sosiale 
medier til å kritisere arbeidsplassen». Dette må ses i sammenheng med hvilken 
type jobb respondentene har. Som tidligere påpekt, vil majoriteten av norske 
arbeidstakere være ansatt i stillinger der de aldri eller svært sjeldent får henven¬ 
delser fra pressen. Og, som allerede påpekt, det å kritisere arbeidsplassen i 
sosiale medier vil for mange være ganske fremmed, grunnet en stor grad av 
lojalitet til kolleger og arbeidsgivere. 

Hva avgjør? 

Det er lite som tyder på at sektor har særlig innvirkning på hvor akseptabelt 
respondentene mener det er for arbeidsgivere å begrense ansattes ytringsfrihet 
av hensyn til økonomiske interesser og omdømme. For å undersøke dette nær¬ 
mere, har vi nok en gang konstruert en indeks på bakgrunn av variablene som 
inngår i Figur 9-2, og vi benytter igjen en regresjonsanalyse. I modellen inngår 
de samme variablene som ble benyttet i analysen av opplevd ytringsfrihet, men 
med en endring. 6 Vi har inkludert et spørsmål om hvor langs den politiske høyre- 
venstreaksen respondentene vil plassere seg. Analysen har svært begrenset for¬ 
klaringskraft. Dette betyr at andre variabler enn de vi har inkludert i analysen vil 
kunne forklare variasjonen i svarene. Vi velger likevel å gjengi de variablene som 
har signifikant betydning for hvor legitimt man synes det er å begrense ansattes 
ytringsfrihet av hensyn til virksomhetens økonomiske interesser og omdømme: 

• Kjønn: Kvinner mener det er mer akseptabelt å begrense ytringsfriheten 
enn menn. 

• Utdanning: Ansatte med høy utdanning synes det er mindre akseptabelt. 

• Politisk plassering: Jo lenger mot venstre, jo mindre akseptabelt. 

• Størrelse: Jo flere ansatte man jobber sammen med, jo mer akseptabelt. 

FHer har sektortilhørighet ingen særlig innvirkning. Det har heller ikke lederfunk¬ 
sjon, medlemskap i fagforening eller alder. Igjen mangler vi gode forklaringer på 
kjønnseffekten, men det kan være at kvinner vurderer risikoen og omkostninger 
ved ytringsfrihet som større enn det menn gjør - og derfor er mer tilbakeholdne 
både på egne og virksomhetens vegne. Det at størrelse har betydning, er mer 
intuitivt forståelig. Store virksomheter sysselsetter mange, og tiltrekker seg i 
utgangspunktet mer oppmerksomhet enn en liten virksomhet målt i antall 
ansatte. Konsekvensene av det som vil kunne oppfattes som negativ omtale vil 
kunne bli tilsvarende store. Den variabelen som likevel har størst innvirkning er 
utdanning. Arbeidstakere med høy utdanning har signifikant mindre toleranse 
for at virksomhetens økonomiske interesse og omdømme settes foran retten 
til å ytre seg. Kan dette ha med erfaringer å gjøre? I utgangspunktet kunne man 
anta at ansatte med høy utdanning eksempelvis er mer aktive i å skrive leser¬ 
innlegg og kronikker enn arbeidstakere med lav utdanning, og at dette kunne 
forklare utdanningens innvirkning. Slik er det imidlertid ikke. Andelen med lav og 
høy utdanning som har skrevet leserinnlegg eller kronikk i riksdekkende aviser 
eller på nett er nesten identiske (19 versus 20 prosent). Forklaringen må derfor 
være en annen enn denne type erfaring. Det er nærliggende å anta at dette 


6. Standardisert ChronbachTs Alpha er 0.7. Se www.statusytringsfrihet.no for regresjonsmodell. Med unntak av 
størrelse, som er signifikant på 5-prosentnivå, er de øvrige signifikant på 1-prosentnivå. 

har sammenheng med at arbeidstakere med høy utdanning gjennom sitt utdan¬ 
ningsløp gjerne har blitt lært opp til å viktigheten av toleranse og en mer liberal 
innstilling til det å kunne ytre seg kritisk om forhold - også forhold som berører 
arbeidsforholdet. 

På bakgrunn av Figur 9-2 kan vi slå fast at det er en relativt stor aksept blant 
norske arbeidstakere for å begrense arbeidstakernes bruk av borgerrollen for å 
beskytte virksomhetens økonomiske interesse og omdømme. Denne aksepten 
framstår som ganske likt fordelt mellom sektorene. Vi skal imidlertid se litt 
nærmere på situasjonen i offentlig sektor. 

Et situasjonsbilde som vekker bekymring 

Ytringsfriheten til arbeidstakere i offentlig forvaltning er viktig. Det er tale om 
en grunnleggende rettighet for den enkelte ansatte, og den er også viktig for 
samfunnsutviklingen (Sivilombudsmannen Årsmelding 2013:21). 

Offentlig ansattes ytringsfrihet vektlegges som viktig både i Sivilombuds- 
mannens årsmelding og i forarbeidene til ny § 100 i grunnloven. Likevel viser 
våre analyser at de offentlig ansatte selv vurderer sine ytringsmuligheter 
til offentligheten som signifikant dårligere enn det privat ansatte gjør. Det at 
ansatte vurderer sin egen ytringsfrihet som mer begrenset, har imidlertid ikke 
bidratt til noen større aksept blant ansatte i stat og kommuner når det gjelder å 
begrense ytringsfriheten for å beskytte virksomhetenes økonomiske interesser 
og omdømme (jf. Figur 9-2). Dette gir oss grunn til å anta at for offentlig ansattes 
del er denne tilstanden en lite ønsket situasjon. 

I en undersøkelse i 2009 (Skivenes Sdrygstad, 2012) ble de formelle arbeids¬ 
giverne i 20 små og mellomstore norske kommuner spurt om hvor akseptabelt 
eller uakseptabelt de synes det er at arbeidstakere med og uten lederfunksjon 
benytter sin borgerrolle og ytrer sin mening offentlig. Figur 9-3 viser resultatet. 

Figur 9-3 Politikeres vurderinger av hvor akseptabelt der er at ansatte ytrer seg offentlig 
(n=400). (Kilde: Skivenes &Trygstad 2012:777) 

Synes du det er akseptabelt at ledere 

benytter media og lignende for å 

kommunen der de jobber? 

■ Ja ■ Nei ■ Vet ikke 



Det er svært liten aksept blant kommunepolitikere for at ledere deltar i marke¬ 
ringer mot kommunen de jobber i. 23 prosent svarer at dette er akseptabelt, 
80 svarer at dette ikke er akseptabelt mens 4 prosent er usikre. Når det gjelder 
ansatte, er aksepten større men det er fortsatt seks av ti politikere som vurderer 
dette som uakseptabelt mens 3 prosent er usikre. Heller ikke aksepten for å 
delta i demonstrasjoner mot kommunen man jobber i er veldig høy. 73 prosent 
mener at det er uakseptabelt at ledere deltar i slike markeringer, mens den 
stilsvarende andelen for arbeidstakere uten lederfunksjon er 58 prosent. Hvor 
representative disse funnene er for landets kommuner, vet vi ikke. Men, de 20 
kommunene som inngikk i undersøkelsen skilte seg ikke vesentlig ut hva gjelder 
trekk ved organiseringen, og med hensyn til størrelse er de representative for 
norske kommuner (se Skivenes &Trygstad 2012). 

Norske kommuner er viktige arbeidsplasser som sysselsetter mange. Det er 
betenkelig dersom disse ansatte fratas sentrale demokratiske rettigheter. Saker 
som er eksemplifisert i Figur 9-3 har vært til behandling hos Sivilombudsmannen. 

Sivilombudsmannen er kritisk 

Innbyggere som mener seg utsatt for feil eller urett fra det offentlige kan klage 
gratis til Sivilombudsmannen, som har til oppgave å kontrollere forvaltningen. 
Ombudsmannen behandler klager som gjelder statlig, kommunal og fylkes¬ 
kommunal forvaltning. De som klager inn en sak, må først ha brukt «alle andre 
klagemuligheter». 7 8 På Sivilombudsmannens nettsider står det blant annet at 


7. Samt ikke-publisert materiale fra samme undersøkelse. 

8. Jf. https://www.sivilombudsmannen.no/klage/ 

du først må ha klaget til det offentlige organet som har behandlet eller avgjort 
saken din, for eksempel kommunen. Dernest eksempelvis fylkesmannen. Hvis 
ingen av disse klagene fører fram, kan du klage til Sivilombudsmannen. Da kan 
ombudsmannen gi «en rettslig, objektiv og nøytral vurdering av klagen din» 
(ibid.). 

Vi har sett på uttalelser som Sivilombudsmannen har kommet med i perioden 
2006 til våren 2013. Søkene ble foretatt innenfor to områder: Under: Tilsettings¬ 
saker, offentlige tilsettingsforhold, driftsavtaler og Ytringsfrihet for offentlig 
tilsatte. 9 Vi fant i alt ni uttalelser som berører ytringsfrihet. Det er eksempelvis 
saker der man mener seg urettmessig behandlet av arbeidsgiver i kjølvannet av 
at han eller hun har demonstrert mot kommunale beslutninger, skrevet kronikker 
eller latt seg intervjue av pressen. Majoriteten av klagene er fra arbeidstakere 
i oppvekst- eller undervisningssektoren. Av disse fikk klager enten full eller 
delvis medhold. Nedenfor har vi gjengitt to saker. Den første dreier seg om 
bruk av borgerrollen, mens den andre aktualiserer spørsmål knyttet til fag- eller 
profesjonsrollen. 

(Sak 2007/544): A var lærer på X skole, som var foreslått nedlagt. Hun engasjerte 
seg i debatten rundt den foreslåtte nedleggingen, herunder gjennom deltakelse på 
folkemøter, skriving av leserinnlegg i lokalavisa, samt deltakelse på ekstraordinært 
foreldremøte i regi av Foreldrenes arbeidsutvalg (heretter FAU). 

I et e-brev fra grunnskolelederen til rektor ved X skole, som senere ble gjort kjent for 
lærerne på skolen, fremgikk det blant annet følgende: 

«Jeg mener som tidligere at lærere ikke aktivt skal delta i kampanjer eller aksjoner for 
bevaring av «sin» skole. Det kan de gjøre helt ryddig og legitimt på to andre måter: 
De kan påvirke sin fagforening til å ta standpunkt i saken til deres fordel. (...) Og de 
kan bruke sitt politiske parti...). Det blir galt uansett standpunkt om lærerne bruker sin 
arbeidsplass som kamparena.» I forbindelse med at FAU hadde innkalt til et ekstra¬ 
ordinært foreldremøte, der også lærere var invitert, hadde rektor skrevet melding på 
skolens oppslagstavle hvor det bl.a. het: «FAU har innkalt til ekstraordinære foreldre¬ 
møter i dag. For å rydde litt: Lærernes meninger skal høres gjennom personalets 
kanaler: Fagforeninger eller ved engasjement i politiske partier. Skolen som arbeids¬ 
plass skal ikke brukes som kamparena.» I et brev til grunnskolelederen ba A om en 
klargjøring av hvor grensene for hennes ytringsfrihet gikk, og av det rettslige grunn¬ 
laget for eventuelle begrensninger i ytringsfriheten. Grunnskolelederen presiserte i 
sitt svarbrev at det ikke var gitt noen instrukser, pålegg eller sanksjoner i denne saken. 
Han fremholdt imidlertid at det var adgang til å gjøre begrensninger i ytringsfriheten 
dersom det forelå et særskilt grunnlag, noe han mente var «tilfelle her». I en senere 
medarbeidersamtale mellom A og rektor var bl.a. brevet fra grunnskolelederen tema. 


9. Her finner man kun saker som har vært tatt opp til nærmere undersøkelse. Det er kun uttalelser som 

ombudsmannen mener er av offentlig interesse, som legges ut. Det betyr at det totale antallet innklagede 
saker vil være langt høyere. Statistikk over det totale antall saker fordelt på temaer er vanskelig tilgjengelig. 

A fikk utlevert kommunens arbeidsreglement, som i §16 regulerer «[ijnformasjon til 
media» (...). 

Konklusjon: A hadde rettslig adgang til å ytre seg slik hun gjorde. Skoleledelsens hand¬ 
lemåte hadde karakter av ulovlig inngrep i lærerens ytringsfrihet, slik denne er sikret 
i Grunnloven § 100 og EMK artikkel 10. Ombudsmannen fant videre grunn til å knytte 
noen kommentarer til skolens arbeidsreglement og pressereglement, som på enkelte 
punkter gikk for langt i å begrense de ansattes ytringsfrihet. 

15. april 2010 (sak 2009/2770): A er ansatt ved et regionalt senter ved et helseforetak. 
Senteret arbeider bl.a. med selvmordsforebygging. Sommeren 2009 ble hans artikkel 
«Vincent van Goghs selvmord - revisited» publisert som kronikk i en avis. Artikkelen 
var en bearbeidet versjon av et foredrag han hadde holdt under et lunsjmøte ved 
arbeidsstedet. Forut for publiseringen i avisen viste A artikkelen til to kolleger i fag¬ 
gruppen han var tilknyttet. Etter å ha lest gjennom artikkelen, ga kollegene uttrykk 
for at artikkelen ikke burde trykkes, i alle fall ikke dersom det ble oppgitt at artikkel¬ 
forfatteren arbeidet ved senteret, slik A hadde tenkt. Kollegene orienterte dessuten 
lederen ved senteret om innholdet i artikkelen. Da lederen ikke ønsket at artikkelen 
skulle publiseres som kronikk i avisen, tok hun blant annet kontakt med avisen med 
sikte på å få publiseringen stoppet. Senere ble det avholdt et møte mellom lederen 
og A der spørsmålene ble drøftet. På et senere tidspunkt, etter at kronikken var blitt 
publisert, ble A meddelt en skriftlig advarsel. Kronikken om selvmordet til van Gogh 
ble fremholdt å innebære en omtale av et av driftsområdene til senteret, og det ble 
pekt på at A ikke hadde informert lederen eller fått tillatelse fra ledelsen ved senteret 
til å publisere artikkelen. Det ble herunder vist til Retningslinjer for mediekontakt for 
helseforetaket. 

Konklusjon: Ombudsmannen kom til at den skriftlige advarselen ikke var berettiget. 
Arbeidsgiveren ble bedt om å vurdere saken på nytt. Etter en fornyet vurdering trakk 
arbeidsgiveren tilbake advarselen. 

I den første saken har Sivilombudsmannen undersøkt kommunens presseregle¬ 
ment og arbeidsreglement, og kommentert de krav til lojalitet og begrensnin- 
gene av ytringsretten som der framkommer. Sivilombudsmannen reagerer blant 
annet på følgende passus i pressereglementet: 

I egenskap av publikum og bruker av kommunale tjenester bør de ikke uttale seg 
om eget arbeidsområde, egen etat. I alle forhold må de ivareta sin lojalitetsplikt til 
kommunen. 

Sivilombudsmannen viser videre til arbeidsreglementets §16: 

Arbeidstakeren kan, som publikum og bruker av de kommunale tjenester, uttale seg 
fritt. Han/hun bør likevel unngå å uttale seg innenfor eget tjenesteområde, og bør i 
sine uttalelser ikke krenke lojalitetsplikten. 

Sivilombudsmannen stiller seg tvilende til at kommunen kan ha grunnlag for en 
så generell regel om den tilsattes ytringer om eget arbeidsområde, og skriver 

videre at «Sitatene ovenfor fra presse- og arbeidsreglementene etterlater tvil 
om de ansatte i Y kommune har tilstrekkelig frihet i så måte.» Det påpekes også 
at reglementer ikke må gi inntrykk av at ansatte kun kan uttale seg som privat¬ 
personer og ikke arbeidstakere. 

I den andre saken er det rollen som fag- eller profesjonsutøver som settes 
opp mot rollen som ansatt. Arbeidstakerens ønske om å diskutere eget fag 
blir forsøkt begrenset med henvisning til at omtalen av Van Goghs selvmord 
kan gi feil assosiasjoner, at det har vært vanskelig for etterlatte, og at dette kan 
påvirke «omdømmet til senteret og helseforetaket» (ibid.). Disse forholdene ble 
av arbeidsgiver vurdert som viktigere enn As ytringsfrihet. Sivilombudsmannen 
skriver at adgangen til å publisere faglige artikler innenfor eget arbeidsfelt er 
meget vid, også «der vedkommende arbeider innenfor et felt som berører særlig 
sårbare grupper» (ibid. (.Videre påpekte Sivilombudsmannen at A gjennom sin 
arbeidsavtale ikke hadde akseptert slik inngripen i sin ytringsfrihet. 

Dersom vi går tilbake til Figur 9-1, framgikk det at en drøy tredjedel av arbeids¬ 
takerne i befolkningsundersøkelsen sier at de er helt eller delvis enig i at deres 
muligheter til å omtale arbeidsplassen offentlig begrenses i den arbeidsavtalen 
de har inngått. Igjen minner vi om at det er snakk om opplysninger som ikke 
er underlagt den lovpålagte taushetsplikten. Disse funnene kan indikere at en 
stor andel arbeidsplasser, og særlig i offentlig sektor, har arbeidsavtaler som kan 
være i strid med viktige elementer i grunnlovens § 100. I tillegg er det grunn til å 
tro at en rekke virksomheter i både offentlig og privat sektor har andre type skriv 
eller reglementer som legger begrensninger på ansattes opplevde ytringsfrihet. 
Vi gjengir her Sivilombudsmannens bekymring: 

Ombudsmannen har lenge vært oppmerksom på faren for begrensninger i ytrings¬ 
friheten som følge av slike interne reglementer. Retningslinjene vil lett kunne bli 
statiske, og ute av stand til å fange opp den rettslige utviklingen. Det kan med dette 
synes som om Grunnlovens styrkede vern om ytringsfriheten ennå ikke har fått det 
tiltenkte gjennomslag i praksis (Sivilombudsmannen 2013:8). 

Innledningsvis i kapittelet viste vi til at vi tidvis kan lese om arbeidstakere som 
sier de har blitt pålagt munnkurv av sin arbeidsgiver. Igjen er dette oppslag som 
særlig ar omhandlet arbeidstakere i offentlig sektor. Et raskt søk i Retriever i 
perioden 1. januar 2004 til 1. januar 2014 kan benyttes som illustrasjon. I søket 
har vi ikke skilt på offentlig og privat sektor. 

Figur 9-4 Treff i norske papir aviser på kombinasjonen «munnkurv» and (ansatt* or 
arbeidstaker*) i databasen Retriever. 

Det må understrekes at ikke alle oppslagene vil omfatte arbeidstakere som 
mener at deres ytringsfrihet begrenses av arbeidsgiver. Figuren er kun ment å 
illustrere at fenomenet munnkurv koblet til ansatte eller arbeidstakere opptrer 
stadig hyppigere i norske papiraviser, og er nesten doblet hva gjelder omtale i 
tiårsperioden. 

Roller, forpliktelser og ytringsfrihet 

Lovverket gir arbeidstakere en generell rett til å ytre seg offentlig. Vi har også sett 
at denne retten særlig understrekes for arbeidstakere i det offentlige. Flvorfor 
finner vi da tegn som tyder på at denne friheten ikke er så enkel å praktisere, 
og særlig ikke i det offentlige? Dessverre mangler vi i Norge data til å si noe om 
utviklingen over tid. Det ville likevel være naivt å tro at den generelle ytrings¬ 
friheten for norske arbeidstakere var vesentlig mye større før. Vi har ingen data 
som tyder på at arbeidslivet generelt har blitt vesentlig mer hierarkisk. Ønsket 
om å ytre seg offentlig er trolig heller ikke jevnt fordelt i norsk arbeidsliv. Gitt 
den historiske posisjonen som profesjonene har hatt, har ønsket om å ta del i 
samfunnsdebatten blant sterke profesjonsgrupper som blant annet professorer, 
rektorer, lærere, veisjefer, og overleger trolig fremstått som langt sterkere enn 
blant hjelpepleiere, sekretærer, veiarbeidere eller tekniske tegnere. Når vi under 
diskuterer våre funn, er det grunn til å anta at det særlig er arbeidstakerne som 
tilhører disse historisk sterke profesjonsgruppene som opplever en tiltakende 
begrensning. Det gjør imidlertid ikke følgende problemstilling mindre interessant 
eller viktig: Er det slik at lovendringene som styrker ansattes ytringsfrihet, blir 
hemmet av andre utviklingstrekk som er koblet til valgte prinsipper for organise¬ 
ring og ledelse? Advokatfirmaet Arntzen de Besch har gjennomgått saker som 
har vært klaget inn overfor Sivilombudsmannen, og saker som har vært ført for 
retten. Når det gjelder den retten norske arbeidstakere har til å ytre seg offentlig, 
skriver advokatfirmaet: 

En observasjon etter gjennomgangen av rettspraksis kan være at partene (og dom¬ 
stolene) i et mindretall av sakene har et bevisst forhold til at retten til å ytre seg er 
vernet både gjennom Grunnloven og arbeidsmiljøloven. En mulig forklaring kan være 
at aktørene ikke i tilstrekkelig grad er kjent med at Grunnlovens vern om ytringsfri¬ 
heten også verner arbeidstakeres ytringer i tilfeller hvor det ikke er snakk om varsling 
på grunn av kritikkverdige forhold (Arntzen de Besch 2013:8). 

Her kobles manglende oppmerksomhet rettet mot det vernet grunnloven og 
arbeidsmiljøloven gir, til en mulig kunnskapsmangel. En annen forklaring kan ligge 
i valgte modeller og prinsipper for organisering og ledelse. En tredje mulighet er 
at vi her ser effektene av en kombinasjon av de to; kunnskapsmangel og valgte 
modeller og prinsipper for organisering og ledelse. 

Avslutning 

I dette kapittelet har vi argumentert for at utviklingen i offentlig sektor kan sies 
å ha beveget den politiske organisasjon i retning av selskapet som idealtype 
(Brunsson 1994). Vi har også påpekt at forming av omdømme har blitt viktig i 
denne transformasjonen. Når en virksomhets omdømme skal formes, er det 
essensielt at det inntrykket som formidles utad til offentligheten, brukere og 
kunder er konsist og entydig. Det blir da svært problematisk med alternative 
stemmer, som eksempelvis problematiserer bruk av ressurser eller kvaliteten 
på det som produseres. Det at en overlege eller rektor skriver leserinnlegg eller 
kronikk der feil og mangler påpekes, kan bli svært krevende når virksomheten 
skal framstå med ett uttrykk og en stemme. Behovet for å «temme» profesjo¬ 
nene kan bli sterk. I forlengelsen av dette vil det også kunne vokse fram et behov 
i virksomhetene for å utforme ulike retningslinjer som kan regulere hvem som 
kan si hva til hvem. I slike retningslinjer er det lojalitet knyttet til arbeidsgiver 
og virksomhet som vektlegges, og ikke lojalitet til brukere eller offentligheten. 
Vi kan til dels finne støtte for en slik argumentasjon i vårt datamateriale. I Figur 
9-2 så vi at det generelt er en ganske stor aksept for at arbeidsgivere, av hensyn 
til virksomhetens økonomi og omdømme, begrenser arbeidstakernes mulighet 
som privatperson til å kritisere arbeidsplassen på sosiale medier (41 prosent 
er helt/delvis enig). Videre svarer en av fire at det er akseptabelt at arbeids¬ 
giver av samme grunn begrenser ansattes offentlige omtale av alvorlige kritikk¬ 
verdige forhold på arbeidsplassen. I denne sammenheng er det også interessant 
å minne om at arbeidstakere med høy utdanning, noe som kjennetegner de 
tradisjonelt sterke profesjonsgruppene, i signifikant mindre grad mener at dette 
er akseptabelt enn de med lav utdanning. 

Det kan reises spørsmål om de benyttede ledelses- og organisasjonsprinsip¬ 
pene øker kravet til lojalitet rettet mot arbeidsgiver, og forringer det frie ordskiftes 
kår i og utenfor virksomheten. Skivenes ogTrygstad (2008/2010) har argumentert 
for at vi ser en tiltakende vektlegging av rollen som ansatt. Andre funn kan tolkes 

i tilsvarende retning. Sykehusreformen i 2002 var sterkt inspirert av New Public 
Managment (Byrkjeflot & Jespersen 2005, Byrkjeflot & Neby 2005, Hagen & 
Trygstad 2007, Hippe &Trygstad 2012). I kjølvannet av sykehusreformen ble det 
igangsatt en storstilt satsing på informasjon og kommunikasjon innenfor norske 
sykehus. Byrkjeflot og Angell (2008) argumenterer for at den sterke oppmerk¬ 
somheten rettet mot omdømmebygging nærmest medførte en eksplosjon i 
antall kommunikasjons- og informasjonsstillinger i helse-Norge. Samlet sett var 
dette med på å ensrette den eksterne informasjonen i helseforetakene (ibid.). 
Parallelt med denne utviklingen har vi sett en økning i medieoppslag om munn¬ 
kurv (jf. Figur 9-4), og 40 prosent av medlemmene til Norsk sykepleierforbund 
og Utdanningsforbundet mener toppledelsens krav til lojalitet har økt de siste 
årene. 

Innledningsvis kom vi med påstanden om at det ofte er en endimensjonal 
lojalitetsforståelse som ligger til grunn når ytringsfrihet og lojalitet diskuteres. 
At man kan ha sterke lojalitetsforpliktelser til andre enn arbeidsgiver, blir gjerne 
utelatt. Det er imidlertid hevet over en hver tvil at lojalitet til arbeidsgiver og virk¬ 
somheten veier og bør veie tungt. Spørsmålet er om vi ser tegn til utviklingstrekk 
som i for stor grad vektlegger disse lojalitetsforpliktelsene. Våre data antyder 
at den ytringsfriheten ansatte er gitt i lovverket utfordres av andre drivkrefter, 
særlig i det offentlige Det er likevel viktig å understreke at vi mangler kvanti¬ 
tative data over tid. Vi kan derfor ikke si noe om utviklingens retning basert på 
å sammenlikne målinger gjennomført på ulike tidspunkt. Vi har imidlertid også 
sett at kommunepolitikeres aksept for at ledere og andre kommunale arbeids¬ 
takere ytrer sin mening om forhold i kommunen er lav. Samlet gir dette grunn til 
ettertanke. 

Kapittel 10: Varsling i arbeidslivet 

Sissel C. Trygstad og Anne Mette Ødegård 


I løpet av de siste to tiårene har varsling i arbeidslivet fått stadig større oppmerk¬ 
somhet. Varsling kan enkelt defineres som arbeidstakere som melder ifra om 
kritikkverdige forhold til noen med makt til å gjøre noe med det. Den økende 
oppmerksomheten knyttet til varsling skyldes først og fremst nasjonalt lov¬ 
arbeid og store mediesaker om varsling. Varsling er omtalt både i forarbeidene 
til Grunnlovens § 100 og i arbeidsmiljøloven. Arbeidsmiljølovens varslerbestem- 
melser trådte i kraft 1. januar 2007. I dette kapittelet skal vi først se nærmere på 
hva vi vet om varsling i norsk arbeidsliv. Vi spør: 

• Hvor mange varsler, hjelper det og hva skjer med de som varsler? 

Dernest retter vi blikket mot sammenhengen mellom varsling og ansattes 
ytringsfrihet: 

• Har retten til å varsle utvidet arbeidstakernes ytringsfrihet? 

I kapittelet bruker vi både data fra prosjektets befolkningsundersøkelse (Staksrud 
et al. 2014) og funn fra nye og eldre studier om varsling i Norge. I tillegg benyttes 
kvalitative intervjuer med tillitsvalgte, som er gjennomført i forbindelse med 
dette prosjektet. 

Bakgrunn 

I 2001 kom Enron i internasjonale mediers søkelys. Enron var på det tidspunktet 
verdens sjuende største selskap, og hadde betydelig politisk makt. Selskapet 
gikk konkurs høsten 2001 etter graverende avsløringer fra en varsler. Også i 
WorldCom og FBI ble det avslørt alvorlige kritikkverdige forhold. Time Magazine 
kåret varslerne fra Enron, WorldCom og FBI til årets personer i 2002 (Skivenes 
& Trygstad 2007). Her hjemme har det vært store varlingssaker i både privat 
og offentlig sektor. Et søk i norske medier fra 2007 til 2012 på kombinasjonen 
varsling og arbeid, viser en jevn økning i perioden, fra 1 279 treff i 2007 til 2 129 
treff i 2012 (Trygstad et al. 2014:176). Den mest kjente er trolig den såkalte 
Siemens-saken, der Per Yngve Monsen varslet om Siemens Business Systems 
overfakturering av Forsvaret. Men det har også vært andre saker som har fått 
betydelig publisitet. Vi hadde den høyt profilerte Valla-Yssen-saken i 2007, som 
dreide seg om trakassering og mobbing. I 2010 var det triksing av ventelister 

ved sykehuset Asker og Bærum som fikk oppmerksomhet. Året etter - i 2011 - 
nådde svært kritikkverdige og ulovlige arbeidsforhold ved Ammerudlunden syke¬ 
hjem, drevet av Adecco, avisenes førstesider. Dette er bare noen av de sakene 
som har vært omtalt i media de siste årene. Et fellestrekk ved mange av sakene 
som har nådd offentligheten, er at den som har varslet har blitt møtt med sterke 
sanksjoner både under og etter varslingen. 

Hva er varsling? 

Behovet for å varsle oppstår gjerne når de ordinære, interne kanalene for å melde 
ifra om kritikkverdige forhold ikke fører fram (intern varsling). Det kan skyldes at 
disse kanalene ikke fungerer, eller fordi den eller de som har myndighet til å 
gripe fatt i det kritikkverdige forholdet ikke handler, eller motarbeider varsleren 
(Skivenes &Trygstad 2012). Varsling er imidlertid ikke begrenset til en situasjon 
der de ordinære kanalene for å melde fra svikter. Intern varsling kan være uhen¬ 
siktsmessig hvis det oppdages kriminelle eller andre alvorlige forhold, eller hvis 
arbeidstakeren har grunn til å tro at varsling vil medføre gjengjeldelser (Ot.prp. 
nr. 84 (2005-2006). Det er likevel noen forutsetninger som bør være tilstede for 
å bruke begrepet, og den mest brukte definisjonen på varsling er når: 

(...) tidligere eller nåværende organisasjonsmedlem som har vært vitne til forseelser 
(ulovlige, uetiske eller kritikkverdige handlinger) på arbeidsplassen varsler om dette 
til personer eller instanser som har mulighet til å endre på forholdet (Near & Miceli, 
1985). 

I tråd med definisjonen må to betingelser være til stede for at det skal være 
snakk om varsling. For det første må forholdet være en alvorlig forseelse; noe 
ulovlig, noe uetisk eller en annen form for kritikkverdig handling eller praksis. For¬ 
holdet bør også ha en viss interesse for allmennheten. Som omtalt i Kapittel 9 er 
det viktig å understreke at arbeidstakere uansett har ytringsfrihet. For det andre 
har varsling sammenheng med hvem det meldes fra til. Det å melde i fra til en 
kollega vil ikke defineres som varsling, med mindre kollegaen har myndighet 
til å gjære noe med det kritikkverdige forholdet. Det skilles også mellom intern 
(innad i virksomheten) og ekstern (til myndigheter og/eller offentligheten) vars¬ 
ling. Arbeidsmiljøloven har følgende bestemmelser om varsling: 

§ 2-4. Varsling om kritikkverdige forhold i virksomheten 

(1) Arbeidstaker har rett til å varsle om kritikkverdige forhold i virksomheten. 

(2) Arbeidstakers fremgangsmåte ved varslingen skal være forsvarlig. Arbeidstaker 
har uansett rett til å varsle i samsvar med varslingsplikt eller virksomhetens rutiner 
for varsling. Det samme gjelder varsling til tilsynsmyndigheter eller andre offentlige 
myndigheter. 

(3) Arbeidsgiver har bevisbyrden for at varsling har skjedd i strid med denne 
bestemmelsen. 

§ 2-5. Vern mot gjengjeldelse ved varsling 

(1) Gjengjeldelse mot arbeidstaker som varsler i samsvar med § 2-4 er forbudt. 
Dersom arbeidstaker framlegger opplysninger som gir grunn til å tro at det har funnet 
sted gjengjeldelse i strid med første punktum, skal det legges til grunn at slik gjen¬ 
gjeldelse har funnet sted hvis ikke arbeidsgiveren sannsynliggjør noe annet. 

(2) Første ledd gjelder tilsvarende ved gjengjeldelse mot arbeidstaker som gir til 
kjenne at retten til å varsle etter § 2-4 vil bli brukt, for eksempel ved å fremskaffe 
opplysninger. 

(3) Den som er blitt utsatt for gjengjeldelse i strid med første eller andre ledd, kan 
kreve oppreisning uten hensyn til arbeidsgivers skyld. Oppreisningen fastsettes til 
det beløp som retten finner rimelig under hensyn til partenes forhold og omstendig¬ 
hetene for øvrig. Erstatning for økonomisk tap kan kreves etter alminnelige regler. 

§ 3-6. Plikt til å legge forholdene til rette for varsling 

Arbeidsgiver skal, i tilknytning til det systematiske helse-, miljø- og sikkerhetsarbeidet, 
utarbeide rutiner for intern varsling eller sette i verk andre tiltak som legger forholdene 
til rette for intern varsling om kritikkverdige forhold i virksomheten i samsvar med 
§ 2-4, dersom forholdene i virksomheten tilsier det. 

Hva er kritikkverdige forhold? 

Hva er et kritikkverdig forhold? Det er vanlig å definere dette som handlinger 
eller forhold som er illegitime, umoralske og/eller ulovlige (Near & Miceli, 1985). 
Spørsmålet er likevel hvordan man skal forstå og tolke kriteriene illegitime, 
umoralske og ulovlige. Hva som anses som kritikkverdige forhold vil delvis være 
knyttet til bransje, selv om noen forhold er mer allmenngyldige, som å stjele 
eller motta bestikkelser (Trygstad et al. 2014). Tidvis oppstår det uenighet om 
når man kan definere noe som kritikkverdig - eller uetisk, illegitimt, umoralsk 
eller ulovlig. Et eksempel er hvor grensen mellom forsvarlig og uforsvarlig pleie 
i helsevesenet går. 

I forarbeidene til lovbestemmelsene står det at kritikkverdige forhold enten 
er lovbrudd eller brudd på etiske regler. Dette presiseres slik «[mjed kritikk¬ 
verdige forhold menes ikke bare kriminelle (dvs. straffesanksjonerte) forhold, 
men også mislighold av andre lovbestemte påbud eller forbud.» (Ot.prp. nr. 84 
(2005—2006):37). Brudd på etiske regler viser til de som er gitt av virksomheten, 
eller normer som har allmenn oppslutning i samfunnet (ibid.). Motsatsen er «... 
forhold som arbeidstaker mener er kritikkverdig ut fra egen politisk eller etisk 
overbevisning, omfattes derved ikke av bestemmelsen» (ibid.:50). Det vil likevel 
kunne være uenighet knyttet til hva som er av allmenn interesse. Figur 10-1 viser 


Status for ytringsfriheten i Norge - Fritt Ords monitorprosjekt 



10 Varsling i arbeidslivet 


209 


ulike dimensjoner som et kritikkverdig forhold kan speiles opp mot eller tolkes 
ut fra. 


Figur 10-1 Kritikkverdige forhold og ulike dimensjoner (Skivenes &Trygstad 2013). 

Når en arbeidstaker blir vitne til noe hun eller han vurderer som kritikkverdig, 
vil det for det første være viktig å avklare om dette er kritikkverdig kun ut fra en 
subjektiv vurdering, eller om det er grunn til å anta at dette vurderes som kritikk¬ 
verdig også av andre. En annen dimensjon er knyttet til grunnlaget; vurderer man 
en handling som kritikkverdig ut fra et verdisyn som ikke nødvendigvis deles av 
andre, eller kan man også belegge det presumptivt kritikkverdige med fakta¬ 
opplysninger? Videre vil en ikke-planlagt engangsforeteelse gjerne framstå som 
mindre kritikkverdig enn et planlagt forhold eller en handling som gjennomføres 
eller gjentas regelmessig. Det vil også kunne være et spørsmål om hvorvidt det 
kritikkverdige forholdet har offentlig interesse eller ikke, selv om dette særlig vil 
være et spørsmål som aktualiseres dersom det varsles om forholdet til media. 
Sist, men ikke minst, vil et forhold som rammer sårbare grupper framstå som 
mer kritikkverdig enn forhold som ikke gjør det. Flere av disse dimensjonene 
berører det tidligere omtalte kravet om «allmenn interesse». I praksis vil likevel 
de ulike dimensjonene være preget av glidende overganger, og vurderingen eller 
svaret vil kunne være farget av øynene som ser. 

Velferd, effektivitet og demokrati 

Hva som regnes som et kritikkverdig forhold og følgelig hva det anses som 
legitimt å varsle om, vil kunne begrunnes ut i fra et velferdsperspektiv, et effekti¬ 
vitetsperspektiv og et arbeidsdemokratisk perspektiv. I virkeligheten vil de ulike 
perspektivene kunne flyte inn i hverandre (Skivenes &Trygstad, 2012). Innenfor 
et lands lovverk, og i den enkelte virksomhet, vil likevel vektingen av de tre 
perspektivene variere. Dette kan påvirke hvilke saker det er akseptabelt å varsle 
om, hvordan eventuelle varslingsrutiner er utformet, og om varsling anses som 
en rettighet eller en plikt. 

Velferd 

Innenfor velferdsperspektivet vil varsling være sentralt for å sikre helse, miljø og 
sikkerhet i vid forstand - i virksomheten så vel som i samfunnet. Det kan dreie 
seg om å påpeke feil og mangler i det fysiske og/eller psykososiale arbeids¬ 
miljøet. Bruk av ulovlige kjemikalier eller gasser som kan skade arbeidstakerne, 
manglende verne- eller sikkerhetsutstyr, eller mobbing og trakassering, er saker 
som det er viktig å varsle om ut ifra et velferdsperspektiv. Når det gjelder ytre 
forhold, kan miljøskadelige utslipp tjene som eksempel. Andre forhold kan være 
grove feil i tjenestene, salg av skadelige produkter, eller vold og overgrep mot 
brukere/klienter. 

Effektivitet 

Et klassisk eksempel innenfor effektivitetsperspektivet er sløsing med virksom¬ 
hetens ressurser, eller forhold, hendelser eller praksiser som kan skade virk¬ 
somhetens økonomiske situasjon eller «omdømme». Varsling framstår dermed 
som en strategi for å opprettholde eller forbedre kvaliteten i arbeidet som gjøres 
og for å beholde eller forbedre konkurransesituasjonen i et marked (Skivenes & 
Trygstad, 2012). Det å respondere positivt på varsling eller på meldinger som 
kan resultere i varsling vil kunne hjelpe ledelsen til å få mer effektive organisa¬ 
sjoner (Miceli et al. 2008). Innenfor dette perspektivet vil varsling gjerne kobles 
til begreper som virksomhetsstyring og samfunnsansvar, og varslingsrutiner vil 
gjerne være relatert til andre etiske retningslinjer som skal sikre virksomheten 
et godt omdømme. 

Demokrati 

Varsling kan defineres som en rettighet for individet, og kobles til et demokratisk 
perspektiv. Behovet for offentlighet rundt viktige samfunnsprosesser vektlegges 
i denne sammenhengen. Eggen (2009) trekker fram bedriftsdemokratiet på 
arbeidsplassen som en klar parallell: de ansatte skal tas med på og øve inn¬ 
flytelse på viktige beslutninger. Det er den enkeltes rettigheter som er styrket. 
Demokratiprinsippet gjenfinnes også i Stortingsmelding nr. 26 (2003-2004) 
«Om endring av Grunnloven § 100». I det som omtales som «whistleblowing» 
står det: 

(...) dette gjelder uttalelser som isolert sett vil være åpenbart illojale. Slike uttalelser 
kan imidlertid likevel være både tillatt og ønskelige, fordi det er selve offentliggjøringen 
av at vedkommendes arbeidsplass er innblandet i korrupt, ulovlig, umoralsk eller 
annen skadelig aktivitet som er midlet til å få stanset aktiviteten (ibid. s. 101). 

Ifølge Eggen er det lagt stor vekt på sannhetsprinsippet og prinsippet om indivi¬ 
dets frie meningsdannelse i forarbeidene til de nye varslerbestemmelsene (ibid. 
2009:15). Sannhetsprinsippet tar utgangspunkt i den frie meningsutveksling, der 
framsatte påstander korrigeres i konfrontasjon med andres meninger. Ved å høre 

motargumenter, kan en få bedre innsikt. Kontradiksjonsprinsippet i norsk rett 
er et utslag av sannhetsprinsippet, som også har en parallell i det amerikanske 
uttrykket «The Marketplace of Ideas». Det handler om at ideer og meninger 
bringes fram og konkurrerer i et «fritt marked». Ytringsfrihet er da en absolutt 
forutsetning (ibid.). 

Vektig av de ulike perspektivene 

Vektingen av velferd, effektivitet og demokrati vil, som tidligere nevnt, variere. 
Det vil variere mellom arbeidstakere, mellom ledere og arbeidstakere, og mellom 
lederne i en og samme virksomhet. Det kan også være ulik vektlegging mellom 
virksomheter i samme sektor, mellom sektorer og mellom land. Lovtekster eller 
interne retningslinjer om hva man plikter å varsle om kan bidra til å tydeliggjøre 
hva som anses som viktig. 

I den norske arbeidsmiljøloven er varsling fortrinnsvis en rett, eller en demo¬ 
kratisk rettighet. Samtidig har arbeidstakere i henhold til arbeidsmiljøloven, en 
varslings plikt når det gjelder trakassering av ansatte, og ved alvorlige brudd på 
sikkerhets-bestemmelsene eller andre fysiske arbeidsmiljøforhold som er til fare 
for liv og helse (§2-3). Videre har eksempelvis verneombud en særskilt varslings¬ 
plikt etter arbeidsmiljølovens § 6-2 tredje ledd. Helsepersonell har varslingsplikt i 
henhold til helsepersonelloven § 17. I helsevesenet vil kritikkverdige forhold som 
feil, uetisk framferd og faglig uforsvarlighet kunne ramme tredjeperson hardt 
(Hippe & Trygstad 2012). Dette er alle eksempler på saker som kan ses i et 
velferdsperspektiv. 

Ulike varslingsrutiner kan også inneholde en varslingsplikt utover det som er 
lovregulert. I kjølvannet av den amerikanske Sarbanes-Oxley Act har stadig flere 
transnasjonale selskaper innført varslingsplikt for ansatte som en del av virk¬ 
somhetens retningslinjer for samfunnsansvar og virksomhetsstyring (Daugareilh 
2008). Dette er forhold som hører hjemme under et effektivitetsperspektiv. Også 
i Norge er det en økende grad av varslingsrutiner der arbeidstakerne pålegges en 
varslingsplikt som ikke følger av lovverket. I en undersøkelse fra 2010 (Trygstad 
2010), framgikk det at 67 prosent av de som jobbet på en arbeidsplass med 
varslingsrutiner, var pliktige til å varsle om «alle typer kritikkverdige forhold». 
Utover de pliktene som følger av norsk lov (blant annet trakassering og fare for 
liv og helse), framgikk det at rundt 20 prosent svarte at de var pliktige til å varsle 
om blant annet «økonomiske misligheter, utroskap og tyveri», mens 26 prosent 
svarte «brudd på forskrifter og instrukser» (Trygstad et al. 2014: 77). 

Hvordan kritikkverdige forhold og varsling defineres, kan betraktes ut i fra 
en interessekamp. Ulike aktører vil gjerne forsøke å fylle begrepene med et 
innhold som er i tråd med egne interesser (Selznick 1997). Denne prosessen kan 
ha mange utfall. I noen virksomheter vil begrepene operasjonaliseres omtrent 
slik som de er omtalt i arbeidsmiljøloven og forarbeidene. I andre virksomheter 

finner vi at definisjonene og instruksjonene knyttet til kritikkverdige forhold og 
varsling er blitt svært detaljerte og kompliserte (Trygstad et al. 2014). Kompliserte 
i den forstand at ulike former for kritikkverdige forhold skal varsles gjennom 
forskjellige kanaler. Når regelverket blir byråkratisk og komplisert, kan man stille 
spørsmål ved om dette faktisk er med på å utvide arbeidstakernes ytringsfrihet. 
Det skal vi komme tilbake til. Først skal vi se nærmere på hva vi vet om norske 
arbeidstakere som varsler. 

Hva vet vi om situasjonen i Norge? 

Kritikkverdige forhold vil fra tid til annen forekomme på enhver arbeidsplass. Flva 
gjør norske arbeidstakere ved slike tilfeller? I det følgende skal vi se nærmere på 
varslingsprosessen og hva som påvirker denne. Varslingsprosessen kan deles i 
tre: 


• Varslingsaktivitet: Varsler arbeidstakere om forhold de vurderer som alvorlige 
og kritikkverdige? 

• Varslingseffektivitet: Fljelper det å varsle? 

• Varslingsrisiko: Flva skjer med arbeidstakeren som varsler? 

I tidligere studier har vi blant annet sett at varslingsrutiner har hatt betydning for 
hvor effektiv varslingen er (Trygstad 2010). I løpet av de seinere årene har stadig 
flere norske virksomheter innført varslingsrutiner (jf. aml § 3-6). I 2010 svarte 36 
prosent av norske arbeidstakere at det var utarbeidet skriftlige varslingsrutiner 
der de jobber, og 5 prosent svarte at dette var under utarbeidelse. I 2013 var 
den tilsvarende andelen som svarte at det var rutiner på plass 53 prosent, mens 
ytterligere 2 prosent oppga at dette var under utvikling. Spørsmålet er om vi 
også i våre data fra befolkningsundersøkelsen kan avdekke tilsvarende sammen¬ 
henger mellom varslingsrutiner og varslingsprosessen. 

Varslingsaktivitet 

I befolkningsundersøkelsen (Staksrud et al. 2014) ba vi de som var i et arbeids¬ 
takerforhold, og som hadde vært i lønnet arbeid de siste 12 månedene, om å 
besvare følgende spørsmål: 

Har du i løpet av de siste 12 månedene vært vitne til, avdekket eller opplevd kritikk¬ 
verdige forhold på arbeidsplassen som burde være stoppet? 

Majoriteten - 77 prosent - svarer nei, 19 prosent svarer ja, mens 4 prosent er 
usikre. I de videre analysene ekskluderer vi gruppen som er usikre. Andelen som 
svarer bekreftende på at de har vært vitne til, avdekket eller opplevd kritikkver¬ 
dige forhold på arbeidsplassen som burde være stoppet, er lavere enn i andre 
undersøkelser som omfatter hele arbeidslivet. I en undersøkelse fra 2010, der vi 

benyttet en tilsvarende definisjon, var andelen som svarte bekreftende på dette 
34 prosent (Trygstad 2010:54-55). 

64 prosent av de som har vært vitne til, avdekket eller opplevd kritikkverdige 
forhold på arbeidsplassen som burde være stoppet, har varslet om det. Dette 
er en høyere andel enn det som har vært registrert tidligere (Matthiesen et al. 
2008, Trygstad 2010). 1 Også i internasjonal sammenheng er andelen høy. Miceli 
og medforfattere skriver blant annet at: 

(...) research consistently shows that most employees who believe they have 
observed wrongdoing in their organizations do not report it to parties who can take 
corrective action. When employees do not blow the whistle, management may miss 
opportunities to correct wrongdoing (Keil et al., 2004), it is easily hidden from out- 
siders with legitimate interests (Miethe, 1999), and wrongdoing may worsen (Miceli 
et al. 2012). 

Norske forskningsfunn skiller seg fra de internasjonale ved å vise en høyere 
varslingsaktivitet (se Skivenes &Trygstad, 2007 2010, 2014, Trygstad et al. 2014). 
Vi har satt dette i sammenheng med den norske arbeidslivsmodellen, der kanaler 
for både individuell og kollektiv deltakelse og innflytelse er sentrale komponenter 
(Skivenes &Trygstad, 2014). 

I undersøkelsen spurte vi også hvem arbeidstakerne hadde varslet til. Siden 
noen arbeidstakere kan ha opplevd mer enn ett kritikkverdig forhold de siste 12 
månedene, ba vi respondentene ta utgangspunkt i det sist erfarte forholdet. 


Figur 10-2 Hvor varslet du først? N=125. Prosent. 


Til nærmeste leder 

Til lederen over nærmeste leder 
Til annen leder 
Til toppledelsen 

Drøye sju av ti arbeidstakere varslet nærmeste leder først, dernest følger tillits¬ 
valgt eller verneombud som varslingsmottakere. Vi ser også at det er en håndfull 
som varsler andre ledere, eller toppledelsen. De som varsler utenfor organisasjo¬ 
nens grenser, til tilsynsmyndigheter eller media, er antallsmessig veldig få - to 
personer i hver gruppe, mens fire personer varslet styret først. Det er også seks 
personer som har svart «andre». Her framgår det at de blant annet har varslet til 


1. I antall utgjør dette imidlertid kun 125 arbeidstakere, noe som skaper noen utfordringer med hensyn til 
grundigere analyser. 

bedriftshelsetjenesten og politikere. Disse funnene er i overenstemmelse med 
tidligere resultater, der det framgår at norske arbeidstakere fortrinnsvis varsler i 
linja, og i tråd med det som i loven er definert som forsvarlig varsling (Skivenes 
&Trygstad, 2007, 2010, Trygstad 2010, Trygstad et al. 2014). 

Som fordelingen i Figur 10-2 viser, er det flere som varsler til mer enn én 
person eller aktør samtidig. 20 prosent svarer at de varslet to, mens 13 prosent 
svarer tre personer eller aktører. Fem arbeidstakere har varslet fire eller flere 
om det kritikkverdige forholdet. I en tidligere undersøkelse fant Trygstad (2010) 
at de som varslet flere, gjorde det av to hovedgrunner. En gruppe arbeidstakere 
begrunnet dette med at varslingsrutinene oppfordret dem til å varsle flere, 
en annen gruppe ville forsikre seg om at varslingen nådde fram. De varslet 
eksempelvis både sin næreste leder og leder over der igjen, for å bli tryggere på 
at forholdet ble grepet fatt i. 

Våre funn viser at av de som har vært vitne til, avdekket eller opplevd et 
kritikkverdig forhold som burde vært stoppet i løpet av de siste 12 månedene, 
er det en ikke ubetydelig andel - 36 prosent - som unnlater å varsle. I tidligere 
undersøkelser har vi sett at den viktigste grunnen til taushet, er frykt for repre¬ 
salier. Samtidig ser tilstedeværelse av varslingsrutiner ut til å øke varslingsaktivi- 
teten. Når vi i denne undersøkelsen spør om hva som kan øke sannsynligheten 
for varsling, finner vi at følgende har betydning: 

• Jo flere ansatte det er i virksomheten, jo større er sannsynligheten for å 
varsle. 

• Sannsynligheten for å varsle er større dersom det er varslingsrutiner på 
arbeidsplassen. 

Kjønn, utdanning, sektortilhørighet, lederfunksjon eller fagforeningsmedlem¬ 
skap har ingen signifikant betydning. 2 

Varslingseffektivitet 

FHjelper det å varsle? Miceli og medforfattere (2012) finner at kritikkverdige 
forhold på en arbeidsplass virker negativt inn på arbeidstakerne som er vitne 
til disse. Denne negative effekten kan begrenses eller bortfalle dersom forhol¬ 
dene gripes fatt i og endres (ibid.). Spørsmålet er da om det hjelper å varsle? 
Varslerne i vår undersøkelse fikk følgende svaralternativer på spørsmålet om 
forholdet endret seg som følge av varslingen: «ja, det opphørte», «ja, det ble en 
klar forbedring», «ja, det ble en viss forbedring», «ingen vesentlig endring», «det 
ble en viss forverring», «det ble en klar forverring» og «vet ikke». På grunn av 


2. Se www.statusytnngsfrihet.no for logistisk regresjonsanalyse. Som det framgår av analysen, har modellen 
begrenset forklaringskraft. 

et begrenset antall varslere, har vi i figuren under slått sammen noen av disse 
svaralternativene. 


Figur 10-3 Ble forholdet endret som følge av varslingen? Prosent. N=125. 

Samlet svarer halvparten at det hjalp å varsle, mens 7 prosent svarer at saken 
eller forholdet ble forverret etter varslingen. Det er en liten andel - tre personer 
- som ikke vet, mens fire av ti svarer at varslingen ikke førte til vesentlige end- 
ringer, noe som er en større andel enn hva Fafo har funnet i tidligere under¬ 
søkelser. Igjen er det av interesse å undersøke om vi finner noen trekk ved 
arbeidstakerne eller organisasjonen som synes å påvirke varslingseffektiviteten. 
Følgende forhold påvirker varslingseffektiviteten i positiv retning: 

• Eldre arbeidstakere oppnår mer endring enn yngre. 

• Arbeidstakere i privat sektor oppnår mer endring enn ansatte i offentlig 
sektor. 

• Arbeidstakere som er i en virksomhet med varslingsrutiner oppnår mer 
endring enn de som ikke har slike rutiner. 

De to første variablene er signifikante på 5-prosentnivå, mens sistnevnte er 
signifikant på 1-prosentnivå. 3 Kjønn, utdanning, lederfunksjon, medlemskap i 
fagforening eller antall personer eller aktører man har varslet til, har i denne 
sammenheng ingen signifikant innvirkning på varslingseffektiviteten. 

Varslingsrisiko 

Det siste spørsmålet vi skal se nærmere på i denne delen er om arbeidstakerne 
som har varslet straffes for dette. Dette er et tema som har fått og stadig får 
stor oppmerksomhet, både i forskningen og i offentlighetens omtale av varsler- 
saker. I spørreundersøkelsen fikk respondentene seks ulike svaralternativer: 
«bare positive reaksjoner», «overveiende positive», «både positive og negative», 
«overveiende negative», «bare negative» og «vet ikke». Igjen har vi slått sammen 
noen av svaralternativene. 


3. Se www.statusytnngsfrihet.no for lineær regresjonsanalyse. 

Figur 10-4 Varslingsrisiko. Reaksjoner som følge av varsling. Prosent. N=125 

Svarfordelingen i figuren skiller seg noe fra hva funn i andre undersøkelser viser. 
Andelen som svarer at de både har fått positive og negative reaksjoner er høy. 
En forklaring kan være at svaralternativene i tidligere undersøkelser har vært litt 
annerledes. I vår undersøkelse fra 2010 (Trygstad 2010), hadde vi eksempelvis 
«ingen reaksjoner» som et alternativ. Om lag én av tre krysset av på dette. 
Dette alternativet er ikke inkludert i befolkningsundersøkelsen. Dersom vi ser 
på andelen som svarer at de har fått overveiende negative eller kun negative 
reaksjoner, er disse mer i tråd med hva vi finner i andre studier gjennomført i 
Norge (jf. Tabell 10-1 (side 217)). 

Nok en gang skal vi lete etter faktorer som kan påvirke utfallet for arbeids¬ 
takeren som varsler. Vår modell har svært begrenset forklaringskraft, men den 
antyder at følgende variabler reduserer sjansene for å bli straffet som følge av 
varsling: 4 

• At du har varslingsrutiner på arbeidsplassen. 

• At du har en ledende stilling. 

• At du er ansatt i privat sektor. 

Resultatene er i overenstemmelse med hva vi har funnet i tidligere under¬ 
søkelser (se Trygstad et al. 2014). 

Funn sett i sammenheng 

I løpet av de siste ti årene har det blitt gjennomført flere undersøkelser om 
varsling i Norge. Samtlige undersøkelser har vært kartlegging og analyser av 
selvrapportert varsling og varslingens konsekvenser. Utgangspunktet for 
analysene er dermed at det er arbeidstakere som selv svarer på om de har 
opplevd kritikkverdige forhold på arbeidsplassen eller ikke. Videre er samtlige 
utvalgsundersøkelser, med ulike nedslagsfelt. Noen studier har vært rettet mot 
norske arbeidstakere på tvers av sektorer og bransjer. Andre er konsentrert mot 
utvalgte sektorer eller profesjonsgrupper. Det finnes også undersøkelser hvor 
man har siktet seg inn på noen spesifikke funksjoner, som eksempelvis ledere, 
tillitsvalgte og verneombud. I Tabell 10-1 har vi gjengitt hovedpunktene i noen av 
disse undersøkelsene. 


4. Se vwwv.statusytringsfrihet.no for lineær regresjon. Sektorvariabelen er kun signifikant på 10-prosentnivå. 


Status for ytringsfriheten i Norge - Fritt Ords monitorprosjekt 





10 Varsling i arbeidslivet 


217 


Tabell 10-1 Norsk forskning om varslingsprosessen 



Skivenes 
& Trygstad 
2006 

SSB 

LKU 

2006 1 

Trygstad 
& Skive¬ 
nes 2007 

Matthie¬ 
sen et al. 
2008 

Trygstad 

2010 

Bjørkelo 
et al. 
2010 

Skivenes 
& Trygstad 
2012 

Befolknings¬ 

under¬ 

søkelsen 

2013 

Utvalg 

8 

kommuner 

Norsk 

arbeids¬ 

liv 

Kommu¬ 

nale 

ledere 

Norsk 

arbeidsliv 

Norsk 

arbeidsliv 

Norsk 

arbeids¬ 

liv 

Ledere, TV 
og VO i 20 
kommuner 

Norsk 

arbeidsliv 

Svarprosent 

65 % 

66 % 

38% 

23 % 

47 % 

57 % 

60 % 

46 % 

Varslings¬ 

aktivitet 

76/34 % 

77 % 

83 % 

55 % 

53 % 

-(12 % 
av tota¬ 
len) 2 

75 % 

64% 

Varslings- 

effektivitet 

64 % 

- 

71 % 

51 % 

50% 

59 % 

34 % 

52 % 

Sanksjoner 

17 % 

12 % 

10 % 

18 % 

13 % 

7 % 

11 % 

15 % 

Omfang av 
varslings¬ 
rutiner 3 



61 % 

19 % 4 

41 % 


49 % 

55 % 

Varslet igjen? 




81 % 

82 % 



84% 


1 Egne kjøringer. 

2 Prosentandelen er beregnet ut fra utvalget og ikke ut fra dem som kjenner til kritikkverdige forhold på 
arbeidsplassen. 

3 Svaralternativene «Ja» og «Er under utarbeidelse» er her slått sammen. 

4 Her var svaralternativene «Ja», «Nei», «Usikker/vet ikke», «Er ikke lenger i lønnet arbeid». 

Tabell 10-1 viser ganske store variasjoner i funn. En viktig forklaring er bruk av 
ulike definisjoner. Eksempelvis benyttet Fafo en strengere definisjon av kritikk¬ 
verdige forhold i undersøkelsen fra 2010 (Trygstad 2010) enn i 2005 (Skivenes 
& Trygstad 2007). Dette kan påvirke svarene, både når det gjelder omfanget 
av kritikkverdige forhold, varslingsaktivitet og den videre prosessen. En annen 
forklaring på variasjonen i tabellen er, som nevnt over, ulike utvalg. I Trygstad 
og Skivenes (2007) ble undersøkelsene rettet mot personer som ut fra sitt verv 
eller funksjon har et ansvar for å varsle - kommunale ledere. Undersøkelsen til 
Skivenes og Trygstad fra 2012 ble også besvart av kommunale ledere, men var i 
tillegg rettet mot tillitsvalgte og verneombud. Som leder har man et ansvar for å 
varsle om kritikkverdige forhold, dersom man ikke har muligheter for å rydde opp 
i forholdet eller saken selv. Også tillitsvalgte og verneombud har et særlig ansvar 
for å ta fatt i kritikkverdige forhold som eksempelvis rammer ansatte. Dette for¬ 
klarer trolig langt på vei den høye varslingsaktiviteten i de to undersøkelsene. Vi 
vet fra tidligere undersøkelser at ledere som varsler i større grad oppnår endring 
enn øvrige arbeidstakere (Skivenes og Trygstad 2010). 

Det er også noen klare likhetstrekk i undersøkelsene som er gjengitt i tabellen 
over. I utvalgsundersøkelsene til Matthiesen et al. 2008 og Trygstad 2010 finner 
vi at varslingsaktiviteten langt på vei er identisk. En forklaring er mest sannsynlig 

at de benyttede definisjonene på kritikkverdige forhold og varsling er relativt like. 
Når det gjelder varslingseffektiviteten, ser vi også at resultatene fra Befolknings¬ 
undersøkelsen ligger nær opp til de to nevnte. Når vi ser på andelen av arbeids¬ 
takere som har blitt sanksjonert som følge av sin varsling, varierer den med 
lavest andel på 10 til høyest på 18 prosent. Dersom vi kun ser på variasjonene 
i breddestudiene får vi et intervall på mellom 12 prosent (lavest) og 18 prosent 
(høyest). Funnene som er gjengitt i tabellen tyder ikke på at andelen varslere 
som sanksjoneres går vesentlig ned i norsk arbeidsliv. Dette til tross, vi ser også 
at majoriteten av de som varsler svarer at de ville varslet igjen. 

Utvider varslingsretten ytringsfriheten? 

Vi har så langt brukt tid på varslingsprosessen. Det andre spørsmålet vi skal 
diskutere er sammenhengen mellom retten til å varsle og ytringsfrihet. Flvor går 
grensene mellom ytringsfrihet og lojalitet? Og hvordan passer «varsleren» inn 
i dette bildet? Som vi refererte til tidligere, står det i forarbeidene til ny § 100 
i Grunnloven at kravet til lojalitet må vike dersom varsling er nødvendig for å 
stoppe en virksomhet som er innblandet i «korrupt, ulovlig, umoralsk eller annen 
skadelig aktivitet» (Stortingsmelding nr. 26 (2003-2004), s. 101). Forholdet 
mellom «ytring» og «lojalitet» var en del av diskusjonen i forbindelse med inn¬ 
føringen av varslerbestemmelsene i arbeidsmiljøloven. 

Behovet for varsling henger blant annet sammen med hva slags ytringsklima 
det er på en arbeidsplass. Ytringsklima kan defineres som mulighetene for å 
kunne si fra om bekymringer til ledere og kolleger uten å bli sanksjonert (Skivenes 
&Trygstad 2012). I praksis kan det være vanskelig å vite hva som er forskjellen 
på å «melde ifra», «ytre seg» og «å varsle». Ett eksempel er historien om noen 
leger som opplevde at de måtte gå på akkord med profesjonsstandarder og 
sendte bekymringsmelding til politikerne. 5 Er dette varsling eller ytring? Sivil¬ 
ombudsmannen har uttalt følgende om forholdet mellom ytring og varsling: 

Det vil ofte foreligge en uklar grense mellom hva som kan karakteriseres som varsling 

og andre ytringer med kritisk innhold, og Grunnloven skiller ikke mellom disse ulike 

formene for ytringer (19. april 2013 (sak 2012/1031)). 

Selv om en arbeidstaker ikke kan defineres som varsler i tråd med arbeids¬ 
miljølovens bestemmelser, vil hun eller han like fullt kunne være beskyttet av 
ytringsvernet som ligger i Grunnloven. Forholdet mellom de to lovverkene kan 
framstilles som i Figur 10-5: 


5. Ti profilerte leger hevdet i en artikkel i «Tidsskrift for Den norske legeforening» at det norske helsevesenet er 
i ferd med å forfalle (NRK, 14.03.2013). 

Figur 10-5 Fra ytring til varsling 




Varsler 

eksternt 


Enighet/ 


Diskusjon/ 


konsensus innvendinger 


Sier ifra 


Arbeidsmiljøloven 


Grunnlovens § 100 


I figuren har vi synliggjort ulike faser der ytring kan bevege seg over mot varsling 
internt og eksternt. Diskusjoner og innsigelser hører med til normalaktiviteten 
på mange norske arbeidsplasser. Det samme gjelder det å si i fra. Hvis det ikke 
har hjulpet å si ifra, kan neste steget være å varsle internt til en som kan gjøre 
noe med det. Hvis det fortsatt ikke skjer noe, kan man forsøke å varsle andre 
internt - eller man kan ta steget fullt ut og varsle eksternt. Som påpekt over, har 
ytringsretten til arbeidstakere en sterk lovmessig beskyttelse (se også Kapittel 
9). Dette gjelder uavhengig av om det er snakk om varsling eller ikke. Når det 
blir snakk om varsling, har arbeidstakerne en dobbelt beskyttelse i arbeidsmiljø¬ 
lovens varslerbestemmelser. Olsen (2014) påpeker i den forbindelse at varsler- 
bestemmelsene gir arbeidstakers rett til å kritisere arbeidsgiver på en «forsvarlig 
måte». Bestemmelsene understreker dermed det klare utgangspunktet for 
ansattes ytringsfrihet (ibid. s. 253). Forsvarlighetskravet innebærer at arbeids¬ 
taker har tatt tilbørlig hensyn til arbeidsgivers virksomhet og dennes legitime 
interesser når det varsles. 

Som vi har sett viser våre analyser av befolkningsundersøkelsen (Staksrud et 
al. 2014) og tidligere undersøkelser som Fafo har gjennomført, at varslingsrutiner 
har en positiv innvirkning på varslingsprosessen. Vi har også sett at innslaget 
av varslingsrutiner er økende. I en undersøkelse fra 2010 framgår det også at 
68 prosent av arbeidstakerne som jobbet i en virksomhet med varslingsrutiner, 
svarte at tillitsvalgte eller andre representanter for de ansatte hadde vært med 
på utformingen av disse. 14 prosent svarte at rutinene var utformet av eksterne 
konsulenter eller advokater (Trygstad 2010:46). Den samme undersøkelsen viste 
at det var vanligere å involvere tillitsvalgte og ansatte i dette arbeidet i offentlig 
enn i privat sektor. Det tilsvarende fant vi i 2013 (Trygstad et al. 2014). Det er 
ikke urimelig å anta at det kan være en sammenheng mellom hvordan rutinene 
utformes og hvilket varslingsperspektiv (velferd, effektivitet, demokrati) som 
anlegges på den ene siden, og hvem som har vært delaktig i utformingen av 

disse på den andre. En sentralt plassert tillitsvalgt, som har vært involvert i en 
rekke varslersaker, kommenterer dette slik: 

Når bedriftene har laget rutinene selv er det kun et ledelsesverktøy, som ikke er til vår 
fordel. Det er klart at det finnes sikkert ett og annet unntak, for all del. Men overvei¬ 
ende vet vi at når bedriftene lager noen prosedyrer uten arbeidstakermedvirkning, 
er det ønske om å lage noe som passer inn for bedriften - hvis ikke hadde de jo tatt 
de ansatte. Det gjelder jo alle prosedyrer som gjelder arbeidsmiljø (Tillitsvalgt, privat 
sektor). 

Selv om det å involvere tillitsvalgte og ansatte i utformingen av varslingsrutiner 
trolig er vanligere enn hva denne tillitsvalgte gir inntrykk av, påpeker han et 
interessant poeng; nemlig hvem som har eierskap til rutinene og hva de skal 
dekke. Vandekerckhove (2006, 2010) er opptatt av at det i europeiske land er 
en tendens til å innføre varslingsplikt både i lovgivningen om varsling og i vars¬ 
lingsrutiner. Han argumenterer for at det er klare forsøk på å institusjonalisere et 
ansvar der den ansatte blir en vokter av virksomhetens legitimitet og effektivitet. 
Dette kan sies å bidra til å hemme ytringsfriheten. Videre diskuterer Daugareilh 
(2008) om varsling er å betrakte som en ny form for deltakelse (blant annet 
sprunget ut av de store amerikanske skandalene som Enron-saken). Hvis så, 
vil dette kunne utvide ytringsretten. Samtidig påpeker Daugareilh tegn på en 
utvidelse av arbeidsgivers styringsrett. I den amerikanske Sarbanes-Oxley Act 
fra 30. juli 2002 ble varslingsrutiner obligatorisk for selskaper på New York Stock 
Exchange. Daugareilh skriver: 

In the name of ethics, individual workers are called upon to step in and report any-one 
who is likely to damage the interests of the firm (ibid s. 95). 

Daugareilh er opptatt av hva som kan skje når arbeidstakere pålegges en 
varslingsplikt i for eksempel korrupsjonssaker, eller i andre saker som kan være 
til stor skade for virksomheten dersom de blir offentlig kjent. Hun viser til at i 
kjølvannet av US Sarbanes-Oxley Act har stadig flere transnasjonale selskaper 
innført en varslingsplikt som del av virksomhetens retningslinjer for samfunns¬ 
ansvar og virksomhetsstyring (ibid s. 106).Tillitsvalgte eller andre representanter 
for de ansatte har bare i et fåtall av tilfellene vært med på å utforme disse vars- 
lingsretningslinjene. De har derfor heller ikke deltatt i diskusjoner om hva de skal 
inneholde, hva det eventuelt skal være en plikt å varsle om, hvordan saken og 
den som varsler skal behandles og hvordan den som er ansvarlig skal håndteres. 
Varslingsrutinene er i stor grad utformet av ledelsen eller andre i eller utenfor 
selskapet, som eksempelvis eksterne advokatkontorer eller konsulentbyråer. 

Manglende medvirkning fra tillitsvalgte, verneombud eller andre represen¬ 
tanter for de ansatte kan ha betydning for arbeidstakernes tillit til rutiner, og ikke 
minst rutinenes pålitelighet. Empiriske funn viser at involvering av tillitsvalgte 
og arbeidstakerrepresentanter generelt kan gjøre stor forskjell når det gjelder 

hvordan rutiner blir utmeislet og praktisert (Hagen 2010, Falkum 2008, Hagen 
& Trygstad, 2008). I den grad varsling og varslingsrutiner blir definert i ulike 
lederfora vil det være en fare for at dette blir en kanal som ikke er integrert i 
virksomhetens medvirkningssystem. Dermed er det grunn til å stille spørsmål 
om hvorvidt varsling og varslingsrutiner i disse tilfellene faktisk representerer 
en utvidelse av arbeidstakerdemokratiet generelt og ytringsfriheten spesielt. 
Forskning viser at individuelle rettigheter i mange sammenhenger står svakt 
dersom de holdes frakoblet det representative system (Lafferty 1983, Hagen & 
Trygstad, 2009, Markey & Knudsen, 2014). Det kan argumenteres for at i større 
virksomheter sikres trygghet og tillit fortrinnsvis gjennom den representative 
kanal. En viktig forklaring er at den enkelte arbeidstaker blir veldig liten i en 
maktkamp som involverer toppledelsen. Den representative kanal kan mobili¬ 
sere makt og sikre at arbeidstakere behandles rettferdig. Det ser også ut til å 
være viktig for å sikre at informasjon om kritikkverdige forhold blir artikulert i 
virksomheter (Hagen &Trygstad, 2009, Hagen 2010). 

Har lovbestemmelsene noen reell betydning? 

Da vi gjennomførte vår undersøkelse i 2010 spurte vi blant annet tillitsvalgte 
om hvorvidt de hadde kjennskap til arbeidsmiljølovens varslerbestemmelser. Et 
tilsvarende spørsmål ble stilt til et utvalg tillitsvalgte i LO fra ulike forbund og 
sektorer i 2014. Forskjellen mellom de som svarer at de kjenner lovbestemmel¬ 
sene godt er ikke dramatisk endret i løpet av disse fire årene. I 2010 svarte 30 
prosent av de tillitsvalgte at de kjente lovbestemmelsene godt. Den tilsvarende 
andelen i 2014 er 40 prosent. I den siste undersøkelsen fra 2014 stilte vi de tillits¬ 
valgte spørsmål om hvorvidt varslerbestemmelsene hadde gjort det enklere og 
tryggere å varsle. I figur 10.6 ser vi hvordan tillitsvalgte har vurdert disse spørs¬ 
målene. Vi tar i denne analysen utgangspunkt i de som har svart at de har vært 
vitne til, avdekket eller opplevd et kritikkverdig forhold de siste 12 månedene, og 
sammenlikner svarene til de som har varslet med de som ikke har varslet. 


Figur 10-6 Andel som er helt/delvis enig i at varslerbestemmelsene har gjort det enklere og 
tryggere å varsle. N=160 


Varslerbestemmelsene ^ 

har gjort det tryggere for I 

arbeidstakere som varsler 38 % 


Varslerbestemmelsene 
har gjort det enklere for 
arbeidstakere som varsler 



■ Har varslet 

■ Har ikke varslet 


Det er ikke veldig store avvik mellom de som har og de som ikke har varslet, 
men forskjellene er like fullt signifikante, og viser at tillitsvalgte som selv har 

varslet, tillegger varslingsbestemmelsene noe mer betydning enn de som ikke 
har varslet om det kritikkverdige forholdet. Dette er i og for seg oppløftende, 
men generelt kan tiltroen til varslerbestemmelsene betraktes som noe lunken. 
Det skal imidlertid legges til at andelen som har svart at de ikke vet, eller ikke 
har gjort seg opp noen klar formening (verken/eller) er stor, rundt 40 prosent. 
Dette må ses i sammenheng med at langt fra alle tillitsvalgte har erfaring med 
varslersaker. Det er likevel grunn til å tro at varslerbestemmelsene bare til en 
viss grad har betydning for hvordan det går med en arbeidstaker som varsler og 
saken det varsles om. En rekke andre forhold vil ha betydning. 

Innenfor kommunal sektor ser vi at arbeidstakere som har et godt forhold til 
sine tillitsvalgte, og som vurderer tillitsvalgtes stilling i forhold til sin leder som 
sterk, også varsler mer (Skivenes og Trygstad 2010). Dette kan tolkes som en 
tillit til systemet - de handler individuelt, men forutsetter at kollektivet i form av 
tillitsvalgte er villig til å tre støttende inn ved behov. Dette fordrer imidlertid ikke 
bare tilstedeværelse av tillitsvalgte på arbeidsplassen, men også at tillitsvalgte 
er gitt en rolle i utviklingen av varslingsrutiner og i varslingssaker. Hvis så, vil 
dette kunne fremme ytringsfriheten. I den forbindelse er det interessant at 
arbeidsmiljølovens varslingsbestemmelser også inkluderer tillitsvalgte og verne¬ 
ombudets viktige rolle; det er alltid forsvarlig å varsle til tillitsvalgte og verne¬ 
ombud. En tillitsvalgt kommenterer betydningen av lovbestemmelsene slik: 

Det ligger jo en trygghet i at du kan kjøre sak på det, gå til retten. Men vi har ikke 
opplevd så mye av det. Det vi har opplevd er at enkelte som har trodd at det var 
nok beskyttelse har brent seg. Det som hjelper er at foreninga, vernetjenesten og 
sånt har både en plikt og rett til å varsle. Så hvis du får det inn i sporet der du bruker 
foreningene, så er det en styrke. Det er derfor vi bruker så mye tid på å fortelle at vi 
skal bruke klubbene (Tillitsvalgt, privat sektor). 

Våre funn tyder på at varslingsbestemmelsene og betydningen av rutiner fordrer 
en kobling opp mot medvirknings- og medbestemmelsessystemet for at de 
skal kunne fungere til fordel for den ansatte og hennes eller hans ytringsfrihet. 
Er det noen sammenheng mellom varslingsbestemmelsene og ansattes opp¬ 
levde ytringsfrihet? Dette er et komplisert spørsmål og vi har ikke mulighet til å 
besvare det ved hjelp av tilgjengelige data. I spørreundersøkelsen til tillitsvalgte 
har vi stilt et spørsmål som til en viss grad kan gi oss en pekepinn. Er det slik at 
tillitsvalgte mener varslerbestemmelsene har gitt arbeidstakere større ytrings¬ 
frihet på arbeidsplassen? Siden vi har vært opptatt av at varslingsrutiner kan, 
dersom de defineres i lederfora, begrense rutinenes betydning, har vi i figuren 
under skilt mellom de som har varslingsrutiner og de som ikke har det, for å se 
om de vurderer spørsmålet forskjellig. 

Figur 10-7 Varslerbestemmelsene har gitt arbeidstakeren større ytringsfrihet på 
arbeidsplassen. N=1842 

Har varslingsrutiner/under utarbeidelse 41 % 

Har ikke/vet ikkke om det er varslingsrutiner 32 % 


Igjen er ikke forskjellene veldig store, men signifikante. Det er noen flere av 
de som har varslingsrutiner på arbeidsplassen som er helt eller delvis enig i 
at varslerbestemmelsen har gitt arbeidstakerne større ytringsfrihet på arbeids¬ 
plassen, sammenliknet med de som ikke har varslingsrutiner. I en gjennomgang 
av varslingsrutinene til 40 norske virksomheter (Trygstad et al. 2014), fant vi 
ingen som hadde en eksplisitt referanse til ytringsfrihet. Og sammenhengen er 
som omtalt over, komplisert. En tillitsvalgt ordlegger seg slik: 

Når du snakker om ytringsfrihet - det er jo det som er så vanskelig. Den såkalte 
ytringsfriheten, den er jo selvfølgelig der. Men samtidig er det et krav om lojalitet. Og 
hva er lojalitet - å ikke si fra, å ikke ytre seg? Er det å være lojal? Hvor stort rom er det 
for denne ytringsfriheten? Det vil jo være opp til arbeidsgiver. Våre medlemmer har jo 
i disse sakene opplevd at de har blitt kritisert for å ta opp ting. Saken blir bagatellisert 
og forsøkt bortforklart. når man ser på prosedyrene, som er utarbeidet på grunnlag av 
loven, så er jo det med utgangspunkt i at en ønsker en åpenhet. Men så er det dette 
med at begrepene som kanskje må prøves. Hva slags saker er det det, når er det det, 
hva skal til for at du blir hørt? Det går på forståelsen av begrepene (Tillitsvalgt, privat 
sektor). 

Dersom lovbestemmelser og rutiner skal ha betydning, må tillitsvalgte og verne¬ 
ombud bry seg også om denne delen av arbeidsmiljøloven. De må kjenne vars¬ 
lingsbestemmelsene og de må kreve å bli inkludert i utformingen av varslings¬ 
rutiner på arbeidsplassen. Men det er ikke nok. Den siterte tillitsvalgte peker 
på noe som i denne sammenheng er svært viktig. Hvis målet er å skape rom 
for ytringer og et klima der arbeidstakere melder ifra om kritikkverdige forhold, 
må arbeidstakere - uavhengig av hvilken funksjon de har - diskutere hva et 
kritikkverdig forhold er. Hvis vi går tilbake til Figur 10-1 på side 209, vil dette 
blant annet dreie seg om å klargjøre spørsmål som hva som er forskjellen på en 
subjektiv og en objektiv vurdering av et kritikkverdig forhold. Videre om varsler 
alltid må kunne belegges med faktaopplysninger, og om det er forskjell på om 
noe skjer ved et uhell sammenliknet med når noe ser ut til å være planlagt og er 
hyppig gjentakende. Og ikke minst - hva har offentlighetens interesse og hva har 
det ikke? Andre helt sentrale tema er hvordan rutiner skal brukes, og hvem de er 
utformet for. Slike diskusjoner er med på å høyne bevisstheten om håndteringen 
av varsler og arbeidstakere som varsler (Trygstad et al. 2014). Det vil også kunne 
være med på å utfordre et effektivitetsperspektiv på varsling, slik at også hensyn 
knyttet til velferd og demokrati får større oppmerksomhet. Det å etablere rutiner 
kan faktisk bidra til å gjøre det tryggere, ikke bare å varsle, men også å ytre seg. 

Avslutning 

I dette kapittelet har vi rettet blikket mot varsling i norsk arbeidsliv. Sentrale 
spørsmål har vært hva som skjer når arbeidstakere avdekker, er vitne til, eller 
opplever kritikkverdige forhold på arbeidsplassen. Data fra befolkningsunder¬ 
søkelsen viser at 64 prosent av de som har erfart kritikkverdige forhold de siste 
12 månedene har varslet om det. 36 prosent unnlater å varsle. Fra tidligere under¬ 
søkelser vet vi at den viktigste forklaringen på taushet er frykt for represalier. 
Videre har vi sett at om lag halvparten av de som varslet svarer at det på en eller 
annen måte hjalp å varsle, mens 40 prosent svarer at det ikke medførte vesent¬ 
lige endringer i det kritikkverdige forholdet. Når det gjelder sanksjoner, viser våre 
funn at 14 prosent fikk overveiende negative eller bare negativer reaksjoner sist 
gang de varslet. Når vi sammenstiller funnene fra befolkningsundersøkelsen 
med funn fra tidligere undersøkelser, er det fortrinnsvis varslingsaktiviteten som 
skiller seg noe ut, ved at den er høyere enn i de andre undersøkelsene som 
dekker hele arbeidslivet. Det er verd å merke seg at andelen som svarer at de 
har blitt sanksjonert som følge av sin varsling, ikke har gått ned i løpet av de siste 
årene. Funn i befolkningsundersøkelsen bekrefter tidligere funn som viser at de 
som har varslingsrutiner på arbeidsplassen har større sannsynlighet for å varsle, 
varslingseffektiviteten blir større og varslingsrisikoen lavere. 

Videre har vi i dette kapittelet vært opptatt av sammenhengen mellom vars¬ 
ling og ytringsfrihet. Vi har referert til at det i lovverket ikke er noe klart skille, 
og i utgangspunktet kan varslingsbestemmelsene tolkes som et uttrykk for en 
forsterket ytringsfrihet. Det kan imidlertid være en avstand mellom lovgivers 
intensjon og tolkingen i den enkelte virksomhet. Vi har vist til en internasjonal 
tendens, der det kan se ut til at varsling som fenomen har blitt et nytt virkemiddel 
fortrinnsvis for ledelsen. I norsk sammenheng vet vi at det er forholdsvis vanlig 
at varslingsrutiner utformes i samarbeid med tillitsvalgte og verneombud. Dette 
kan være noe av grunnen til at varslingsrutiner har en positiv innvirkning på vars- 
lingsprosessen. Men selv om andelen varslere som straffes i Norge er lavere 
enn hva det rapporteres om internasjonalt, er det heller ikke i Norge risikofritt 
og varsle. Det er også eksempler på at arbeidstakere som følger varslingsrutiner 
straffes når de gjør det virksomheten oppfordrer dem til å gjøre. En måte å mini- 
mere risikoen vil være å diskutere varslingsprosessen i virksomhetene; med og 
blant arbeidstakere. Det aller viktigste er kanskje like fullt å anerkjenne at det å 
varsle - på lik linje som det å ytre seg - er en demokratisk rettighet og en ressurs 
som bør vernes. 

Status for ytringsfriheten i Norge: Våre 
konklusjoner 

Bernard Enjolras, Kari Steen-Johnsen og Terje Rasmussen 


Ytringsfrihetens prinsipper er for det meste av juridisk art. Rettens viktigste hen¬ 
sikt på dette området er å beskytte individet mot statens inngripen, det vil si mot 
statens evne til å ta i bruk maktmidler for å sensurere uønskede meninger. Men 
et velfungerende demokrati har, i tillegg til en grunnlovfestet juridisk beskyt¬ 
telse av ytringsfriheten, en ytringsfrihetskultur som fremmer den enkeltes selv¬ 
stendige meningsdannelse og som gir rom for et mangfold av ytringer. Å vurdere 
den reelle ytringsfriheten til borgerne i et samfunn handler dermed om mer enn 
ytringsfrihetens juridiske prinsipper og håndhevelse. 

I denne rapporten har vi undersøkt ulike sider ved den norske ytringskulturen. 
Som understreket innledningsvis, har vi valgt å fokusere på deler av den ytrings¬ 
kulturen som er mest berørt av samfunnsendringer knyttet til kulturell og religiøs 
pluralisme, digitalisering og inntog av globale kulturelle trender. I rapporten har vi 
presentert analyser basert på et bredt datagrunnlag, både surveyundersøkelser 
av befolkningen, kunstnere, forfattere og journalister, samt målrettede kvalitative 
intervjuer av debattanter med minoritetsbakgrunn, journalister og redaktører i 
flere mediehus. Vi har også analysert den rettslige utviklingen på to juridiske 
felter som er av stor betydning for ytringsfriheten; den publisistiske friheten og 
informasjonsfriheten. 

Datagrunnlaget fanger opp holdninger, erfaringer og praksis i befolkningen i 
bred forstand, og i utvalgte målgrupper og profesjoner som innehar roller som 
ytringsfrihetens forvaltere. I dette prosjektet har vi ikke foretatt innholdsanalyser 
av debatter og medieproduksjon, slik at våre data gjenspeiler målgruppenes 
subjektive oppfattelse av ytringsfriheten. Forskningen vi har gjennomført kaster 
også lys over de mer strukturelle problemstillingene som kan ha betydning for 
ytringsfriheten, som for eksempel digitaliseringens effekter på mediehus og 
journalistikk, men da bare på en indirekte måte fra og fra et individperspektiv. 
Likevel utgjør denne rapporten det første forsøket på å anvende samfunnsviten¬ 
skapelige metoder til å gjøre opp status for ytringsfrihetens vilkår i Norge. 

Resultatene i rapporten tegner et paradoksalt bilde av ytringsfrihetens kår i 
Norge. På den ene siden er vi vitne til en demokratisering av mulighetene for 
deltakelse i den offentlige debatten, hvor ytringsfrihet ikke bare er et sett av 
rettigheter og et potensiale, men noe som blir virkeliggjort og erfart av flere 

enn det som var tilfellet i tidligere tider. Omtrent halvparten av befolkningen 
sier at de ytrer seg gjennom sosiale medier, og avisenes redaktører og debatt- 
redaktører påpeker også det demokratiske potensialet som ligger i at avisene 
må åpne seg opp for publikums meninger. På den andre siden fører ulike sosiale 
mekanismer og samfunnstrender til en relativ innskrenkning av ytringsrommet, 
både når det gjelder meningsmangfold og mulighet for produktiv menings¬ 
bryting. I rapporten har vi sett at lojalitet overfor arbeidsgiver og hensynet til 
virksomheters omdømme og økonomi ser ut til å begrense arbeidstageres 
opplevelse av ytringsfrihet om forhold på arbeidsplassen, og spesielt i offentlig 
sektor. Når det gjelder ytringer gjennom sosiale medier generelt, har vi pekt 
på at mekanismer som selvbegrensning, basert på frykt for å støte andre eller 
selv å bli latterliggjort, samt ubehagelige erfaringer kan begrense ytringsfriheten. 
Disse begrensningene springer ut av individers opplevelser og vurderinger av 
den digitale offentlighetens kultur, og gjør seg i større grad gjeldende når del¬ 
takelsen i offentligheten nå er åpen for alle. 

Demokratiseringen av offentligheten (i kvantitative termer) skjer altså 
samtidig som offentlighetens kvalitet blir utfordret. Denne parallelle og paradok¬ 
sale utviklingen er delvis et resultat av offentlighetens demokratisering gjennom 
digitaliseringen, og delvis av selvstendige samfunnsendringer som påvirker 
offentligheten. Vi skal først se nærmere på konsekvensene av digitaliseringen 
og deretter berøre to typer eksterne forklaringsfaktorer; bevegelsen mot et 
flerkultureit og flerreligiøst samfunn der kampen for anerkjennelse blir viktigere, 
samt endringer i arbeidslivet knyttet til økt fokus på omdømme. 

Ytringsfrihet som verdi 

Ytringsfrihet som verdi ser ut til å være godt forankret i befolkningens kulturelle 
bevissthet. Slik vi viste i kapittel 2 finnes det samtidig få radikale liberale, som 
setter ytringsfrihet foran alle andre hensyn når det gjelder ytringsfrihet i Norge. 
Ulike samfunnshensyn er minst like viktige som ytringsfriheten for de fleste av 
oss når vi blir bedt om å vurdere det normativt, og ikke juridisk. For mange veier 
disse hensynene tyngre enn friheten til å ytre seg. Flvorvidt befolkningens hold¬ 
ninger med hensyn til ytringsfriheten oppfattes som problematiske vil avhenge 
av hvilket normativt perspektiv på ytringsfrihet og offentlighet man inntar. 

Skjematisk kan man skjelne mellom to sentrale normative posisjoner med 
hensyn til hvorvidt ytringsfriheten bør begrenses, særlig for å unngå hatefulle 
ytringer. Den første normative posisjonen - den liberale posisjonen - argu¬ 
menterer for at ytringsfriheten ikke skal begrenses i noen særlig grad, på tross 
av hatefulle ytringer, dvs. ytringer som uttrykker dyp forakt, hat og hets mot 
medlemmer av minoritetsgrupper i samfunnet. Ulike grunner eller prinsipper har 
vært fremmet for å begrunne denne posisjonen: 1) ytringer bør være frie fordi 
den eneste (og den beste) måten å oppnå sannhet og kunnskap på er å ha et 

«marked av frie ideer» som gjør det mulig å konfrontere ulike synspunkter og 
slik prøve dem ut (Mill, 2010); 2) en begrensning av hatefulle ytringer vil kunne 
undergrave legitimiteten til antidiskrimineringslovgivningen ved at den fratar 
folk muligheten til å opponere mot denne typen lovgivning (Dworkin, 1996); 3) 
begrensning av hatefulle ytringer (og nesten alle begrensninger av ytrings¬ 
friheten) vil true individets etiske autonomi - det vil si dets evne til å tenke og 
agere på en selvstendig måte (Baker, 1989). 

Den andre normative posisjonen - «balance of harms»- tilnærmingen 
- oppfatter ytringsfriheten som verdifull og som et prinsipp som har krav på 
beskyttelse, men den godtar noen begrensninger i tilfeller der kostnadene for 
samfunnet (eller for individer eller grupper) oppfattes som større enn kostnadene 
som følger av ytringsfrihetens begrensning. I de fleste demokratiske land er 
ytringer som oppfordrer til vold og barnepornografi forbudt. Andre samfunns¬ 
hensyn, og særlig reguleringen av hatefulle ytringer, er gjenstand for kontro¬ 
verser. En mulig begrunnelse for å begrense hatefulle ytringer er at slike ytringer 
utgjør et angrep på verdigheten til de som rammes, på deres grunnleggende 
sosiale status og deres anerkjennelse som likestilte personer som er berettiget 
til menneskerettigheter og konstitusjonelle rettigheter (Waldron, 2012). 

Betraktet fra et liberalt perspektiv vil nordmenns holdninger til ytringsfrihet 
kunne oppfattes som problematiske for individets frihet, mens sett fra en 
«balance of /iamis»-tilnærming vil de samme holdningene kunne tolkes som 
et uttrykk for befolkningens oppslutning til balansen mellom ulike hensyn som 
er iverksatt i Norge gjennom lovgivningens sosiale sanksjoner. Samtidig kan vi 
ikke utelukke at nordmenns holdninger til ytringsfrihet er preget av medienes 
fremstilling av offentlighetens kultur, og særlig av den digitale offentligheten hvor 
personlige angrep og trakassering, krenking av individer og grupper på grunn av 
etnisitet, religion og kjønn er fremstilt som vanlige og problematiske. Gjennom 
våre data har vi ikke hatt mulighet til å teste denne hypotesen, og vi kan dermed 
ikke utelukke den. Med andre ord kan den medierte oppfattelsen av at mange i 
den digitale offentligheten utsettes for nedsettende ytringer øke befolkningens 
tilbøyelighet til å beskytte disse individene og gruppene, på bekostning av 
ytringsfrihet som prinsipp. 

Digital demokratisering 

Digitalisering er et begrep som dekker flere fenomener som forekommer sam¬ 
tidig og som bygger på mulighetene som er åpnet seg som en følge av at alle 
typer informasjon kan digitaliseres, det vil si reduseres til binære koder. Internett, 
smarttelefoner, datalagrings- og databehandlingsteknologier, omtalt som Big 
dafa-teknologier, bidrar alle til en stadig økende digitalisering av alle samfunns¬ 
sfærer. Offentligheten har gjennomgått store endringer som resultat av digital 
innovasjon, slik som digitale aviser og deres kommentarfelter, blogger, sosiale 

medier og e-bøker. Digitaliseringen har også bidratt til å redusere kostnadene 
ved å produsere og distribuere informasjon kraftig. Dette innebærer at mange 
fler kan publisere tekster, filmer, videoer og musikk. Digitaliseringen innebærer 
også en sammenkobling av alle med tilgang til internett i en tett koblet «liten 
verden». Gjennom internett og sosiale medier foregår alle former for kommu¬ 
nikasjon (en-til-en, en-til-flere, flere-til-flere) på en desentralisert måte gjennom 
digitale nettverk. 

Denne utviklingen fører for det første til en endring i forholdet mellom 
borgerne og massemediene. Tilgangen til offentligheten har blitt demokratisert 
som en følge av både nye teknologiske løsninger og redusert portvaktmakt. Den 
tradisjonelle portvaktmakten som ble utøvet av redaktører i de ulike massemedier 
er blitt svekket ved at mange medieuttrykk ikke blir redigert eller redigeres i etter¬ 
kant (kommentarfelter, blogger, sosiale medier). Digitaliseringen fører dessuten 
til mediekonvergens - det vil si at ulike medieplattformer (TV, trykkpresse, radio, 
video) blir digitalisert og vanskelige å skille fra hverandre når alle plattformer 
tilbyr alle former for innhold. Forbrukerens betalingsvilje for informasjon har blitt 
mindre med tilgjengeligheten av gratis informasjon på internett, samtidig som 
de tradisjonelle reklameinntektene har blitt redusert på grunn av konkurranse fra 
de nye digitale aktørene (som Facebook og Google). Dette har skapt et press på 
mediehusene og har bidratt til en omstrukturering av den økonomiske modellen 
de er tuftet på. 

Analysen vår viser et tvetydig bilde av hvordan den digitale utviklingen oppfattes 
og håndteres i mediene. Det er ingen tvil om at særlig pressen for øyeblikket står 
overfor store økonomiske utfordringer, og at den tradisjonelle journalistikken er 
under press. Som ledd i dette blir journalistenes rolle i offentligheten utfordret. 
Men samtidig har vi vist at det blant sjefredaktører og journalister er ulike syn 
på i hvilken grad og på hvilke måter digitaliseringen innvirker på avisbransjen 
og på journalistikken. Mens noen uttrykker bekymring på kvalitetsjournalistik- 
kens vegne, vektlegger andre at de oppfatter journalistikken som bedre enn 
tidligere. Når det gjelder nettdebattene, som er den delen av mediehusenes 
produkt som i størst grad åpner for brukerdeltagelse, er et overordnet inntrykk 
at mediehusene satser offensivt på dette, og at de ser klare potensialer til å 
styrke egen samfunnsrolle gjennom å slippe til brukernes aktivitet. Samtidig er 
det ingen tvil om at nettdebattene stiller mediene overfor utfordringer når det 
gjelder balansegangen mellom kontroll og frihet. 

Digitaliseringen fører for det andre til at det oppstår en stor og mangfoldig 
offentlighet utenfor rammen av massemediene. Potensialet for demokratisering 
av offentligheten bestemmes av mange ulike forhold, vi har her vektlagt både de 
teknologiske og de kulturelle. Den potensielle synligheten til informasjon som 
blir lagt ut og delt, søkbarheten og muligheten for vid spredning, kan skape en 
forsiktighet hos individene om hva de ytrer seg om. At informasjon formidles 

gjennom ulike typer nettverk, kan også potensielt skape prosesser der man blir 
spesielt opptatt av normative føringer og hva andre mener om en sak. Digitale 
nettverk kjennetegnes av en informasjonsformidlingsprosess kjent som «infor- 
masjonskaskader», et sosialt fenomen som inntreffer når individer tar beslut¬ 
ninger på en sekvensiell måte, og er i stand til å observere andres beslutninger 
for å dra slutninger fra disse beslutningene, noe som fører til imitasjon av det 
andre gjør. Informasjonskaskader muliggjør desentralisert og rask mobilisering 
for politiske og samfunnsnyttige formål gjennom sosiale medier, men de kan 
også ta form av mobbekaskader hvor et individ eller gruppe er gjenstand for et 
desentralisert, men koordinert angrep i sosiale medier, eller hvor falske rykter 
spres om en person eller gruppe. Denne typen fenomen medfører økt risiko og 
større kostnader for de som engasjerer seg i det offentlige rommet, særlig hvis 
de forfekter kontroversielle eller atypiske meninger. 

Rapportens analyser viser at både selvpålagt taushet og frykt for å bli utsatt 
for ubehagelige kommentarer, kan føre til at individer lar være å bruke muligheten 
til å ytre seg gjennom sosiale medier. Mange er opptatt av ikke å støte og såre 
andre i offentlig debatt, og vil være villige til å holde meningene sine tilbake for å 
unngå dette. Analysen viser også at ubehagelige og usaklige kommentarer, samt 
trusler, forekommer, og at slike ubehagelige opplevelser rammer skjevt og har 
ulik virkning blant ulike grupper. Slike prosesser er uheldige for ytringsfriheten i 
en kontekst hvor identitetsbaserte krav har tatt en mer sentral plass i offentlig¬ 
heten, som ledd i utviklingen mot et mer flerkuIturelt og flerreligiøst samfunn. 

Kampen for anerkjennelse 

I løpet av få tiår har det norske samfunnet blitt forvandlet fra å være relativt 
homogent kulturelt og religiøst sett, til å bli et flerkulturelt og flerreligiøst sam¬ 
funn. Denne utviklingen gjenspeiles i den offentlige debatten som preges av 
et mangfold av identitetsbaserte konfliktfylte fronter, hvor individer og grupper 
kjemper for anerkjennelsen av en identitet og utfordrer sosiale koder og tolk- 
ningsrammer. Dette aktualiserer det hegelianske begrepet «anerkjennelse» 
(Hegel 1977), som grunnlag for å forstå dynamikken som karakteriserer slike 
identitetsbaserte konflikter (Taylor, 1992; Honneth, 1995; Frazer, 1995; Fraser 
& Flonneth, 2003). Kampen for anerkjennelse kan da tolkes som et resultat av 
modernitetens indre konfliktfulle logikker - mellom (universelle) demokratiske 
idealer som fremmer likhet (like rettigheter, likeverd) og det (partikulære) auten- 
tisitetsidealet som legger vekt på anerkjennelsen av den særskilte identiteten 
(Taylor, 1992). Alle anerkjennelseskamper innebærer en dialektikk mellom det 
universelle og det partikulære i den forstand at individer eller grupper søker 
anerkjennelse av partikulære kjennetegn ved å kreve rettigheter som mobiliserer 
universelle prinsipper. 

Slike kamper for anerkjennelse, om det dreier seg om etniske, religiøse eller 
kjønnsbaserte identiteter, preger den nye offentlige debatten, ikke bare fordi 
identitetsbaserte problemer er gjenstand for offentlig debatt, men også fordi slike 
identiteter brukes som argumenter i diskusjonen. Vi har vist at debattantenes 
identitetsmarkører (kjønn, etnisitet, religion) mobiliseres for å diskreditere debat¬ 
tantens moralske verdi og legitimitet som meningsytrer, og at etniske minoriteter 
mottar andre typer ubehagelige kommentarer enn den etniske majoritetsbefolk¬ 
ningen. Denne dynamikken bidrar til å begrense ytringsfriheten til debattanter 
med minoritetsbakgrunn, og kan i verste fall hindre dem i å delta i den offentlige 
debatten. Den samme dynamikken ser også ut til å prege kvinnelige deltakere. 
Kombinasjonen av offentlighetens digitale demokratisering, mobbekaskader i 
digitale nettverk, og mangfoldiggjøring av identiteter og identitetsbaserte krav er 
med på å gjøre personlige angrep til et utbredt innslag i den offentlige debatten, 
og på å degradere den offentlige debattens kvalitet. 

Det ufrie arbeidslivet 

Digitalisering og mediatisering har også konsekvenser for utøvelsen av ytrings¬ 
friheten på arbeidsplassen og i arbeidslivet. På tross av at ytringsfriheten på 
arbeidsplassen er beskyttet av grunnloven og arbeidsmiljøloven, bidrar flere 
forhold til å begrense arbeidstakernes egentlige muligheter for ytring. Med økt 
mediefokus rettet mot dem, har private bedrifter og offentlige etater blitt mer 
opptatt av omdømmebygging og bruker dermed formelle og uformelle virke¬ 
midler for å hindre ansattes kritiske offentlige uttalelser som kan undergrave 
organisasjonens omdømme. En samfunnskontekst kjennetegnet av mindre 
sikre ansettelsesforhold, hvor jobber i økende grad er utsatt for konkurranse og 
karriereutviklingsmuligheter ofte er knyttet til arbeidstakerens lojalitet til arbeids¬ 
giveren, innebærer mer tøyelighet og større grad av selvbegrensning fra arbeids¬ 
takernes side. Digitalisering setter ytringsfriheten på arbeidsplassen under press 
på to måter. For det første øker risikoen for at kritisk informasjon om interne 
forhold i en privat eller offentlig organisasjon kommer ut i mediene med lett 
tilgang til offentligheten gjennom sosiale medier. For det andre kan bedriftenes 
og offentlige etatenes forsøk på å kontrollere omdømmet sitt forsterkes av den 
økte risikoen. 

I vår analyse av arbeidslivet har vi pekt på at norske ansattes muligheter til 
å uttale seg offentlig om arbeidsplassen sin ser ut til å være begrenset, både 
formelt og uformelt. Vi har spesielt pekt på utviklingen i offentlig sektor, som 
kan sies å ha beveget den politiske organisasjon i retning av selskapet som 
idealtype, der forming av omdømme er blitt viktig. Vi har pekt på at det generelt 
er en ganske stor aksept i befolkningen for at arbeidsgivere, av hensyn til virk¬ 
somhetens økonomi og omdømme, begrenser arbeidstakernes mulighet som 
privatperson til å kritisere arbeidsplassen på sosiale medier. Det finnes også en 

viss aksept for at arbeidsgiver begrenser ansattes offentlige omtale av alvorlige 
kritikkverdige forhold på arbeidsplassen av hensyn til omdømmet. 

Frihet og sivil dannelse 

Den digitale demokratiseringen av offentligheten som vi er vitne til vil kunne ha 
uheldige og paradoksale effekter på offentligheten og ytringsfrihetskulturen hvis 
den ikke balanseres av en felles etisk referanseramme. Digitaliseringen av offent¬ 
ligheten utvider den enkeltes frihetsrom ved å gi hver enkelt mulighet til å ytre 
sine meninger i det offentlige rommet. Men hvis denne økte friheten benyttes 
individuelt, uten noen former for etisk selvregulering, resulterer den kollektivt sett 
i en tilstand hvor friheten blir redusert for alle. Den digitale demokratiseringen 
av offentligheten kan føre til et kollektiv handlingsproblem: Hvis det ikke finnes 
minimale etiske normer kan usaklige utsagn, personangrep, identitetsbaserte 
angrep, mobbekaskader og trusler føre til et redusert ytringsrom. Spørsmålet er 
hvilke etiske normer som burde gjelde i offentligheten for å garantere at indivi¬ 
duell ytringsfrihet ikke reduserer rommet for ytring og meningsutveksling. 

Forståelsen av offentlighetens normative fundamenter har i de senere 
tiårene vært dominert av Habermas' (1984, 1996) forståelse av kommunikasjons- 
handlinger og rasjonell deliberasjon. Habermas' offentlighetsetikk forutsetter at 
normative krav (verdibaserte påstander) kan universaliseres, det vil si at de kan 
kommuniseres og deles av alle deltakere i debatten. De bør dermed formuleres 
slik at de kan være akseptable for alle deltakere. Dette innebærer strenge 
normative krav for den offentlige deliberasjon ved at deltakerne forventes å være 
rasjonelle, innta et (universelt) perspektiv frakoblet fra deres egen interesse, 
identitet og følelser, vurdere argumentene ut fra deres relative validitet, og 
forsøke å oppnå en rasjonelt motivert konsensus eller enighet basert på det 
beste argumentet. En slik tilnærming til offentlighetens normative grunnlag har 
særlig blitt kritisert fra poststrukturalistisk hold, som for eksempel Mouffe (2000) 
ellerYoung (2000). Kritikerne er uenige i Habermas' forutsetning om at deltakere 
i den offentlige sfæren bør være upartiske, og i at de bør drøfte sine uenigheter 
ved å følge en diskusjonsetikk som innebærer individets løsrivelse fra det parti- 
kulære, fra gruppenes tilhørighet, lidenskap og følelser. ForYoung utrykker dette 
upartiske idealet en logikk som reduserer forskjeller til identitet. Mouffe anfører 
den samme typen kritikk, men fremmer også en agonistisk forståelse av den 
offentlige debatten hvor målet ikke er å komme til enighet, men å leve sammen 
- ikke som fiender, men som opponenter. Mellom disse to tilnærmingene er 
det mulig å tenke et tredje normativt alternativ som grunnlag for den offentlige 
diskusjonsetikk: Edward Shils' (1997) begrep om civility, eller sivil dannelse. 

Shils' tilnærming tar utgangspunkt i det faktum at moderne samfunn er 
differensiert langs flere dimensjoner - yrke, profesjon, region, religion, etnisk 
opprinnelse, status, osv. - og at de dermed kjennetegnes av ulike interesser 

og verdibaserte idealer. Pressefrihet og ytringsfrihet garanterer at et mangfold 
av forskjellige interesser og verdiidealer utrykkes i offentligheten. Sivil dannelse 
( civility) er en oppførselsnorm, en holdning eller en handlingsregel for å opptre 
i offentligheten. Regelen innebærer at man behandler meninger og menings- 
ytrere som representerer en annen forståelse av «det gode» med den samme 
verdigheten som de som har den samme forståelsen av «det gode» som en 
selv. Sivil dannelse forutsetter, med andre ord, at en tilkjenner andre personer 
den samme verdigheten som medlemmer av ens eget meningsfelleskap. Alle 
bør altså behandles som medlemmer av det samme samfunnet, med samme 
personlige verdi, rettigheter og forpliktelser. En slik etikk tar ikke stilling til hverken 
innholdet i ytringer og den offentlige debatten, eller til hva som er målet med den 
offentlige debatten (konsensus eller agonistisk koeksistens). Den er kompatibel 
med både enighet og konflikt, men forutsetter at opponenten ikke blir behandlet 
som fiende (i motsetning til Carl Schmitts (1996) forståelse av politikk som en 
kamp mellom venner og fiender), men som et medlem av et felles samfunn, og 
som et moralsk individ med samme verdighet som en selv. Et slikt syn vil trolig 
betrakte ytringsfriheten som en av flere rettigheter eller goder for individer, og 
neppe med forrang foran andre rettigheter, slik den juridiske forståelsen i den 
vestlige verden er i dag. 

Paradoksalt nok er ytringsfriheten i Norge i dag under press fordi ytrings- 
mulighetene aldri har vært større. I et nettverks- og kunnskapssamfunn er infor¬ 
masjon og kommunikasjon blitt en sentral strategisk og kritisk ressurs for både 
private og offentlige aktører, individer og organisasjoner. Samtidig er tilgangen til 
ulike former for medier allmenngjort - alle har muligheten til å bidra til menings¬ 
dannelsen, til konkurransen om å definere virkeligheten. I en slik kontekst blir 
ytringskultur og ytringsetikk avgjørende for ytringsfriheten. Lovgivningen som 
garanterer ytringsfrihet og begrenser mulige eksesser er nødvendig, men ikke 
tilstrekkelig. Uten felles normer for utøvelse av ytringsfrihet - uten sivil dannelse 
- tømmes den formelle friheten for innhold, og ytringsrommet risikerer å bli 
mindre. Mye tyder på at den norske debatten om ytringsfrihet i hovedsak er 
juridisk innrettet. Våre undersøkelser peker på at debatten må favne bredere. 

Til slutt må det påpekes at selv om mange av de forholdene som potensielt 
begrenser ytringsfriheten er knyttet til de normer som utvikles, vil strukturelle, 
økonomiske og juridiske forhold kunne ha stor betydning for ytringsfriheten, 
enten direkte eller indirekte. Den juridiske utredningen som er presentert i 
denne rapporten peker på et tydelig spenningsforhold mellom utviklingen i to 
rettslige områder som er sentrale når vi ser på ytringsfriheten i Norge i de siste 
15 årene. Mens den publisistiske friheten er blitt styrket, og nå i liten grad utgjør 
noen skranke for ytringsfriheten, er informasjonsfriheten blitt sterkt svekket 
gjennom endringer i retten til overvåkning av norske borgeres kommunikasjon. 
En mulig konsekvens av denne utviklingen er at pressens adgang til ulike former 

for informasjon svekkes, siden kilder vil vegre seg for å uttale seg, og at individer 
blir mer forsiktige med å ytre seg gjennom sosiale medier og i andre fora som 
registreres digitalt - en såkalt nedkjølingseffekt. Denne utviklingen gir oss en 
sterk påminnelse om at jussen i stor grad kan påvirke normer og adferd i bred 
forstand. Utviklingen minner oss også om en annen type spenning mellom frihet 
og regulering som ligger i digitaliseringen enn den vi for øvrig har diskutert i 
denne rapporten. På den ene siden gir digitaliseringen økt mulighet og frihet 
til ytring for individene. På den andre siden øker mulighetene for kontroll og 
overvåkning, både fra statlige og private aktører. 

Appendiks 
Data og metode 

Analysene i rapporten bygger på ulike metoder, både surveydata, kvalitative 
intervjuer, observasjon og tekstanalyse. Disse forskjellige metodiske tilnærmin- 
gene har vært nødvendige for å svare på prosjektets problemstillinger. Målet har 
vært å samlet sett vurdere status for ytringsfriheten i Norge anno 2014, foku¬ 
sert på fire overordnede endringsprosesser - et mer flerkultureit og flerreligiøst 
samfunn, digitalisering, endringer i myndigheters potensiale for overvåkning og 
kontroll, samt kulturelle endringer i arbeidslivet. 

Begrepet «ytring» forstås i denne sammenhengen som en handling som 
sikter mot å formidle en idé eller holdning gjennom kommunikasjonsmidler 
som kan være verbale eller ikke-verbale, muntlige eller skriftlige, publiserte 
eller upubliserte. Med begrepet «ytringsfrihet» menes et bredt spektrum av 
prinsipper som garanterer frihet til å tro, til å utrykke seg og til å publisere. I 
prosjektet har vi særlig vært opptatt av de sosiale og kulturelle forutsetningene 
for utøvelsen av ytringsfrihet på ulike samfunnsområder. Et mål har derfor vært 
å kartlegge hvilke typer ytringer som blir betraktet som sosialt akseptable (og 
hvilke som ikke blir det), i hvilken grad samfunnshensynet veier tyngre enn 
beskyttelsen av ytringsfriheten når de to hensynene blir satt opp mot hverandre, 
samt befolkningens holdninger til ulike medier, ytringspraksiser, og erfaringer i 
ulike medier og i arbeidslivet. 

Det har ikke tidligere vært gjennomført en lignende empirisk gjennomgang 
av spørsmål om ytringsfrihet i Norge, og vi mangler derfor en målestokk for 
mange av de forholdene vi måler. Basert på internasjonal forskning og på den 
kunnskapen vi besitter om ulike samfunnsfelter, har vi likevel forsøkt å lage et 
undersøkelsesopplegg som kan fange noen av sammenhengene og de sosiale 
mekanismene som betinger ytringsfriheten i Norge. Gjennom spørreunder¬ 
søkelser belyser vi kvantitative sammenhenger. I tillegg har vi gjort flere kvali¬ 
tative undersøkelser, for eksempel om hvordan eliterepresentanter for etniske 
og religiøse minoriteter erfarer deltagelsen i offentlig debatt, samt om hvordan 
mediehusene ser på konsekvensene av digitalisering og omstrukturering. Disse 
studiene gjør det mulig å gå dypere inn i sammenhenger og dynamikker, og 
skape en forståelse av pågående endringsprosesser knyttet til ytringsfriheten i 
Norge. 

Nedenfor redegjør vi først for settet av spørreundersøkelser, deretter for de 
ulike kvalitative undersøkelsene. Mer informasjon om spørreundersøkelsene, 
blant annet selve spørreskjemaene, finnes på statusytringsfrihet.no. 

Spørreundersøkelser 

Et sentralt element i prosjektet er settet av spørreundersøkelser, som hadde 
som mål å kartlegge både den generelle befolkningens og spesifikke gruppers 
holdninger til og erfaringer med ytringsfrihet. Vi har gjennomført individunder- 
søkelser av den etniske majoritetsbefolkningen, samt av vestlige og ikke-vestlige 
innvandrere og etterkommere. I tillegg har vi gjort undersøkelser av tre ulike pro- 
fesjonsgrupper som hver på sin måte har en rolle i å forvalte eller utøve ytrings¬ 
frihet: journalister, forfattere og billedkunstnere. 

Befolkningsundersøkelsen 

Befolkningsundersøkelsen er en landsrepresentativ opinionsundersøkelse. Mål¬ 
gruppen for undersøkelsen er den etniske majoritetsbefolkningen, samt vest¬ 
lige innvandrere. Undersøkelsen bidrar til å belyse flere ulike problemstillinger i 
prosjektet, slik som betydningen av kulturelle endringer, overvåkning og kontroll, 
digitalisering og arbeidslivet. 

Utvalget ble trukket fra GallupPanelet, TNS Gallups aksesspanel for spørre¬ 
undersøkelser. Panelet består av om lag 55 000 personer som har sagt seg 
villig til å besvare undersøkelser på internett. Feltarbeidet ble gjennomført i 
oktober-november 2013. Totalt ble det gjennomført 1500 intervju med majori¬ 
tetsbefolkningen og 500 blant vestlige innvandrere. Spørreskjemaet bestod av 
totalt 56 spørsmål, inkludert matriser. Spørreskjemaet inneholdt en rekke filtre, 
som hindret at respondenter fikk unødvendige oppfølgingsspørsmål. Avhengig 
av filtre, tok det om lag 20 minutter å fylle ut hele skjemaet. 

Svarprosenten var 46,5 prosent i den etniske majoritetsbefolkningen og 50 
prosent blant de vestlige innvandrerne. Det er en overrepresentasjon av eldre og 
høyt utdannede i utvalget, og analysene er vektet i henhold til dette. 

I rapporten er bare data fra den etniske majoritetsbefolkningen benyttet. 
Spørreundersøkelsen danner grunnlag for analysene i kapittel 2 om ytringsfrihet 
og sosiale normer, i kapittel 3 om ytringsfrihet i det flerkulturelle og flerkulturelle 
Norge, i kapittel 8 om ytringsfrihet og sosiale medier og i kapittel 9 og 10, som 
begge omhandler arbeidslivet. 

Minoritetsundersøkelsen 

Målgruppen for det vi har valgt å omtale som «minoritetsundersøkelsen» er inn¬ 
vandrere med bakgrunn fra Asia, Afrika og Øst-Europa, samt deres etterkommere. 
Undersøkelsen ble gjennomført i januar-februar 2014, og inneholder stort sett 
de samme spørsmålene som befolkningsundersøkelsen. I tillegg inkluderer den 
noen egne spørsmål om blant annet familiebakgrunn, botid, språkferdigheter og 
opplevd diskriminering. Årsaken til at vi valgte å iverksette en egen undersøkelse 
blant «ikke-vestlige» innvandrere og etterkommere er at denne gruppen av ulike 
årsaker er sterkt underrepresentert i TNS Gallups panel. Ettersom spørsmål om 

ytringsfrihet på mange måter settes på spissen i et flerkulturelt samfunn, var det 
viktig for oss å innlemme hele den norske befolkningen i denne undersøkelsen, 
og ikke slå oss til ro med at en stor og voksende gruppe ikke er representert. 

Også minoritetsundersøkelsen ble gjennomført avTNS Gallup. Et utvalg på 
4995 personer ble trukket fra Folkeregisteret etter informasjon om mors, fars 
og eget fødeland, samt innvandringsdato til Norge. Et kriterium var at de skulle 
ha minst 5 års botid i Norge. Blant disse gjennomførte 719 undersøkelsen, 
det vil si en svarprosent på 15 prosent. I utvalget er personer fra Estland 
(30 prosent), Latvia (27 prosent), Russland (24 prosent), Litauen (22 prosent), 
Polen (21 prosent) og Iran (20 prosent) overrepresentert. Respondenter fra 
India (6 prosent), Somalia og Eritrea (begge 7 prosent), Vietnam (8 prosent) og 
Pakistan (9 prosent)er underrepresentert. Det er også en overrepresentasjon av 
kvinner, førstegenerasjons innvandrere og personer med høyere utdanning. Det 
ble konstruert vekter som kompenserte for skjevhet i landbakgrunn og kjønn. 

Med den lave svarprosenten er minoritetsundersøkelsen altså ikke represen¬ 
tativ for befolkningen av «ikke-vestlige» innvandrere og etterkommere i Norge. 
Snarere må dette betraktes som et «eliteutvalg» innenfor denne gruppen; en 
relativt høyt utdannet gruppe med gode språkferdigheter. Dette innebærer at vi 
må ta sterke forbehold i de analysene vi gjør. Samtidig mener vi minoritetsunder¬ 
søkelsen er et viktig bidrag til å kartlegge ytringsfrihetens vilkår i Norge. 

Vi har benyttet oss av minoritetsundersøkelsen i kapittel 3 om ytringsfrihet 
i det flerkulturelle og flerreligiøse Norge, samt i kapittel 8 om ytringsfrihet og 
sosiale medier. 

Journalist- og kulturarbeiderundersøkelsen 

Målgruppen for undersøkelsen er journalister, forfattere og billedkunstnere. 
Hovedmålet med spørreundersøkelsene er å undersøke hvordan tre sentrale 
profesjonsgrupper opplever vilkårene for ytringsfrihet. I tillegg til spørsmål som 
var spesifikt knyttet til hver av de tre gruppenes erfaringer i yrkeslivet, stilte vi 
de samme spørsmålene som til befolknings- og minoritetsutvalget når det gjaldt 
ytringsfriheten veid opp mot andre hensyn. Dermed er det mulig å sammen¬ 
ligne likheter og forskjeller i holdninger til ytringsfriheten blant profesjonene og 
i befolkningen for øvrig. 

Utvalget består av medlemmer av Norsk journalistlag (NJ), Den norske 
forfatterforening (DnF) og Norske billedkunstnere (NBK). Komplette medlems¬ 
lister ble levert av de tre foreningene, og samtlige medlemmer som ikke hadde 
reservert seg på forhånd ble invitert til deltakelse. Feltarbeidet ble gjennomført i 
februar 2014. Totalt ble undersøkelsen åpnet av 3016 respondenter, hvorav 2463 
besvarte nok spørsmål til at de ble inkludert i endelig datafil. Undersøkelsen 
ble besvart av 21,7 prosent av journalistene, 41 prosent av forfatterne og 35,2 
prosent av billedkunstnerne. Når det gjelder journalistene, er det viktig å bemerke 

at Norsk Journalistlags lister favner en del medlemmer som ikke arbeider aktivt 
innenfor mediene, og som dermed ikke nødvendigvis fant undersøkelsen rele¬ 
vant. Av de totalt 1613 respondentene oppga 1466 at de jobbet hovedsakelig 
som avisjournalister. De øvrige respondentene oppga at de arbeidet som vakt¬ 
sjef (11 prosent), redigerer/desk (5 prosent) og fotograf (5 prosent). 48 prosent 
av respondentene oppga å ha jobbet som journalister mer enn 15 år, mens 
8 prosent hadde jobbet som journalist i mindre enn 5 år. 

Journalistundersøkelsen er benyttet i kapittel 5 om journalistikkens omstilling. 
Kulturarbeidersurveyen er analysert i kapittel 6 om ytringsfriheten slik norske 
kunstnere vurderer den. 

Mer informasjon om de kvantitative undersøkelsene og spørreskjemaene 
som ble benyttet finnes på vår nettside www.statusytringsfrihet.no. 

Kvalitative studier 

Innenfor rammen av prosjektet er det blitt gjennomført 3 kvalitative intervju¬ 
studier; et elitestudium av etniske og religiøse minoriteter som er aktive i offentlig 
debatt, samt to mediestudier. Det ene av disse mediestudiene fokuserte på 
omstillingen i mediehusene i lys av digitalisering, samt på nettdebatt som kanal 
for publikumsdeltagelse. Det andre studiet fokuserte spesifikt på håndteringen 
av religion og religionskritikk i avismediene. Her redegjør vi for de tre studiene 
og de metodene de har brukt. 

Studie av etniske og religiøse minoriteters erfaring med ytringsfrihet i 
Norge 

Vi har gjennomført dybdeintervjuer med 17 profilerte, aktive meningsytrere med 
etnisk eller religiøs minoritetsbakgrunn i Norge. Det ble gjort et strategisk utvalg 
der det viktigste kriteriet var at alle informantene var eller hadde vært aktive 
deltakere på den offentlige arenaen i Norge. Vi søkte bevisst variasjon når det 
gjelder informantenes bakgrunn. De har bakgrunn fra en rekke ulike land, og 
har både muslimsk, hinduistisk, sikhistisk, jødisk, kristen og sekulær/ateistisk 
bakgrunn. Om lag halvparten er selv innvandrere og halvparten personer født i 
Norge, og de er av begge kjønn (7 kvinner og 10 menn). I tillegg representerer de 
ulike politiske og ideologiske posisjoner, og de er høyst uenige i kontroversielle 
verdispørsmål knyttet til for eksempel homofili, kjønnslikestilling og synet på 
religiøse hodeplagg. En del av informantene er aktive i politikken eller organisa¬ 
sjonslivet, mens andre er skribenter og debattanter uten formelle verv. 

Intervjuene varte fra 1,5 til 2,5 timer og tok for seg sentrale spørsmål når det 
gjelder betingelsene for deltagelse, erfaringene med deltagelse og konsekven¬ 
sene av deltagelse. Blant spørsmålene vi stilte var om informantene mente at de 
har tilgang til offentligheten på linje med majoritetsbefolkningen, og i så fall - på 
hvilke premisser. Vi spurte også om de opplevde de at de kunne ytre seg som 

enkeltindivider om de saker som til enhver tid opptok dem, eller om de følte seg 
tvunget inn i rollen som representanter for bestemte miljøer og synspunkter? 
Møtte de bestemte barrierer knyttet til sin minoritetsbakgrunn? Hvem eller hva 
er det i så fall som utgjør disse barrierene? Var opplevelser av negativ art knyttet 
til deres etniske eller religiøse bakgrunn i seg selv, eller avhang reaksjonene av 
posisjonene de inntar politisk, religiøst og ideologisk - og av temaene de velger 
å debattere? 

Alle intervjuer ble tatt opp og transkribert i etterkant. De intervjuede er 
anonymisert. Denne studien ligger til grunn for rapportens kapittel 3 om ytrings¬ 
frihet i det flerkulturelle og flerreligiøse Norge, sammen med dataene fra 
minoritetssurveyen. 

Intervjuguiden som ble brukt i studien finnes på www.statusytringsfrihet.no. 

Studie av situasjonsanalyser og strategier i sentrale norske mediehus 
Analysen av norske mediehus er basert på 31 kvalitative eliteintervjuer med 
sjefredaktører, debattredaktører og ansvarlige for digital utvikling og innovasjon i 
sentrale norske mediehus. Tre intervjuer er utført med personer som jobber med 
innovasjon/digital utvikling i NRK, Schibsted og Amedia, 12 intervjuer er gjen¬ 
nomført med sjefredaktører (Aftenposten, Avisa Nordland, Bergens Tidende, 
Dagbladet, Dagen, Dagsavisen, Fædrelandsvennen, Klassekampen, Nordlys, 
Stavanger Aftenblad, VG og Vårt Land) samt med debattredaktører/ansvarlige for 
sosiale medier fra VG, Aftenposten, Dagbladet, Dagsavisen, Drammen Tidende, 
Bergens Tidende, Dagsavisen, Nordlys, Klassekampen, Nationen og Stavanger 
Aftenblad. I tillegg er det utført intervjuer med kringkastingssjefen, nyhetsdirek- 
tøren, redaksjonsjef for debatt samt magasin- og debattredaktøren i NRK. 

Alle intervjuene har fulgt en semi-strukturert intervjuguide. Intervjuene med 
sjefredaktørene og de digitale strategene fokuserte på strategier for å møte 
strukturelle endringer, og hvordan journalistikken påvirkes av økonomiske og 
teknologiske transformasjoner. I intervjuene ble redaktørene også stilt spørsmål 
om debattsatsningen i deres redaksjon, hva som opplevdes som de vanskelige 
debattene. Debattredaktørene ble spurt mer inngående om den redaksjonelle 
håndteringen av den offentlige debatt. 

Alle intervjuene ble gjennomført vinteren og våren 2014, og reflekterer infor¬ 
mantenes perspektiver på tidspunktet for intervjuene. Det må understrekes at 
utviklingen i mediebransjen skjer raskt, og at holdninger og oppfatninger derfor 
også kan endre seg hurtig. For det første har annonseinntektene for norske 
avishus falt ytterligere, og avisbransjen har gjennomført flere drastiske kutt siden 
intervjuene ble gjennomført. Videre har feltet vært preget av politisk endring 
og offentlig debatt rundt støttetiltak for mediene. Disse endringstrekkene kan 
ha bidratt til å endre eller forsterke informantenes oppfatninger rundt hvorvidt 
mediene befinner seg i en krise, hvordan økonomiske utfordringer rammer 

avisbransjen og hvordan de ser på mediebransjens fremtid. Vi mener allikevel 
at funnene gir en pekepinn på informantenes vurderinger av tingenes tilstand 
anno 2014. 

Intervjuene er transkribert og analysert i analyseprogrammet HyperResearch, 
og alle sitatene er godkjent av intervjuobjektene. 

Denne studien ligger til grunn for Kapittel 5 (side 107) om journalistikkens 
omstilling og Kapittel 7 (side 153) om den redaksjonelle håndteringen av den 
offentlige debatt. Kapittel 5 baserer seg på intervjuene med sjefredaktører og 
digitale strateger, mens Kapittel 7 baserer seg på intervjuer med sjefredaktører 
og debattredaktører. I tillegg trekker Kapittel 5 på journalistsurveyen. 

Se www.statusytringsfrihet.no for intervjuguide og liste over informanter. 

Studie av grensedragninger og håndtering av religionskritikk i norske 
redaksjoner 

I denne studien har vi gjennomført 12 kvalitative intervjuer med journalister, 
redaktører og karikaturtegnere i sentrale mediehus. Behovet for kvalitative data 
var i første rekke begrunnet i at vi ønsket å få mer innsikt i hvilke avveininger 
som ble gjort når de relevante aktørene sto oppe i konkrete dilemmaer med 
hensyn til ytringsfrihet og religion. Med utgangspunkt i samtaler om konkrete 
saker var ambisjonen å få økt innsikt i de mer generelle prosessene. 

Intervjuene ble supplert med observasjon av en rettsak vinteren 2014. 
Konkret dreide saken seg om hvor grensen forholdet mellom ytringsfrihet på 
den ene siden og hvor vide rammer det skal være for å fremme trusler ut fra 
religiøs overbevisning på den andre. Tiltalte var en 28 år gamle mann, Arslan 
Maroof Hussain, bedre kjent som Ubaydullah Hussein, talsperson for Profetens 
Ummah. Fordi saken berørte noe av kjernen i dette prosjektet, ble den gjort til 
en del av datainnsamlingen. 

Denne studien ligger til grunn for denne rapportens Kapittel 4 om spen¬ 
ningen mellom religionsfrihet og ytringsfrihet, der den kombineres med data fra 
journalistsurveyen. 

Tekstanalyse 

I forbindelse med tematikken om ytringsfrihet i arbeidslivet, har vi sett på 
uttalelser som sivilombudsmannen har kommet med på sine nettsider i perioden 
2006-2013. Søkene ble foretatt innenfor to områder: Tilsettingssaker, offentlige 
tilsettingsforhold, driftsavtaler og Ytringsfrihet for offentlig tilsatte. Her finner 
man kun saker som har vært tatt opp til nærmere undersøkelse. Det er kun 
uttalelser ombudsmannen mener er av offentlig interesse som legges ut, noe 
som betyr at det totale antallet innklagede saker vil være langt høyere. 

Tekstanalysen er benyttet i rapportens Kapittel 9: Ytringsfrihetens kår i 
arbeidslivet (s. 184), i kombinasjon med data fra befolkningsundersøkelsen. 

Gjennomgang av rettsutviklingen, personvern og 
informasjonsfrihet 1999-2014 

For å forklare den rettslige utviklingen og dagens rettstilstand knyttet til ytrings¬ 
friheten, redegjøres det for vesentlige milepæler i utviklingen de siste 20 
årene. Analysen fokuserer på utviklingen av pressefrihetens rettslige grenser 
når det gjelder begrensinger som er begrunnet i hensynet til enkeltindividers 
personvern, og på utviklingen i samme periode av statlig kontroll med og 
overvåkning av borgernes kommunikasjon. For å kunne forklare og forstå den 
rettsutvikling som har skjedd i Norge de siste tiårene, inndrar analysen også 
forholdet mellom nasjonale og internasjonale rettsinstitusjoner slik det har artet 
seg i norsk sammenheng (for eksempel med hensyn til EMK- Den europeiske 
menneskerettskonvensjon). 

Gjennomgangen av rettsutviklingen er presentert i Kapittel 1 (side 17). En 
utdypende analyse finnes i rapporten Pressefrihetens kår i 2014: Ett skritt frem 
- og to tilbake? (Wessel-Aas 2014), tilgjengelig på www.statusytringsfrihet.no. 

Sluttord 

Målet med dette prosjektet har vært å analysere status for ytringsfriheten i Norge 
anno 2014. Kombinasjonen av metoder i prosjektet har gjort det mulig både å 
tegne et bredt, deskriptivt bilde av holdninger til og erfaringer med ytringsfrihet, 
og å trenge dypere inn i noen opplevelser, forståelser og dynamikker - både hos 
enkeltindivider, blant borgere og profesjonsutøvere og innenfor medieinstitusjo- 
nene. Vi har også beskrevet noen av de sentrale endringene når det gjelder de 
rettslige rammene om ytringsfriheten. 

Ytringsfrihet er et omfattende fenomen, som både er juridisk og sosialt 
betinget, og som griper inn i mange ulike samfunnsområder og institusjoner. En 
undersøkelse som denne kan ikke dekke alle tematiske områder og perspektiver. 
Vårt fokus har vært bestemt av ønsket om å fokusere på noen viktige endrings¬ 
prosesser, med Ytringsfrihetskommisjonens NOU fra 1999 som ansats, og av 
ambisjonen om å belyse de sosiale og kulturelle forutsetningene for ytrings¬ 
friheten spesielt. 

De metodene vi har valgt har nødvendigvis også sine begrensinger. Spørre¬ 
undersøkelser er egnet til å tegne brede bilder, men det er krevende å stille 
spørsmål om holdninger og erfaringer innenfor dette formatet, og spørsmål 
etterlater ofte noe til respondentenes fortolkning. En spesiell utfordring innenfor 
dette prosjektet var at spørreundersøkelsene skulle dekke mange tematiske 
områder, noe som ga lite rom til å stille spørsmål mer situasjonsspesifikt. 
Samtidig mener vi at nettopp bredden av spørsmål, som fanger inn holdninger 
innenfor ulike kontekster og knyttet til ulike grupper, og som samtidig kobler inn 

erfaring og egen tilbøyelighet til å ytre seg, gjør det mulig å identifisere interes¬ 
sante sammenhenger og mekanismer når vi ser på det store bildet. 

Den omfattende datainnsamlingen vi her har gjennomført utgjør bare ett 
punkt i tid. Men tilnærmingen vi har valgt gir mulighet til å følge utviklingen på 
lengre sikt, ved at vi kan stille noen av de samme spørsmålene til de samme 
respondentene om noen år, for å se hvordan holdninger og erfaringer på ulike 
områder forandrer seg. Slike data bør også kombineres med kvalitative under¬ 
søkelser og, kanskje ikke minst, med studier av selve den offentlige debatten. 

Denne rapporten er hovedrapporten fra prosjektet «Status for 
ytringsfriheten i Norge - Fritt Ords Monitorprosjekt». Gjennom ti 
selvstendige kapitler presenterer rapporten funn fra alle prosjektets 
hovedområder: globalisering og flerkultur, digitalisering og en endret 
medievirkelighet, overvåkning og kontroll, samt endringer i arbeidslivet. 

(Staksrud m.fl. 2014) 

• Pressefrihetens kår 12014: Ett skritt frem - og to tilbake? 

(Wessel-Aas 2014) 

